**ACTUALITZACIÓ DE L’OBRA**

***ASSAIG D’UN VOCABULARI METEOROLÒGIC CATALÀ,***

**d’Eduard Fontserè (1948)**

Projecte IEC, Codi: PRO2023-S03-MAZON

IP: Jordi Mazon

**Llegendes text original:**

*res* Terme original de Fontserè → [entrada original]

+ Terme inclòs en la versió original de Fontserè que no ha estat modificat. És un terme en desús o obsolet actualment → [entrada original obsoleta]

@ Terme inclòs en la versió original de Fontserè, però que inclou modificacions per a actualitzar-lo → [entrada actualitzada]

\* Terme nou afegit al Vocabulari → [entrada nova]

**Àrees temàtiques i codis:**

ALT: Altres àrees

CC: Canvi climàtic

CLIM: Climatologia

FEN: Fenòmens meteorològics

INS: Instrumentació

MET: Meteorologia

MOD: Modelització/Pronòstic

NUV: Núvols

OBS: Observació atmosfèrica

SOC: Relacions de la meteorologia o climatologia amb la societat

TEL: Teledetecció

VOCABULARI FONTSERÈ ACTUALITZAT

**A**

**METEOROLOGIA** [entrada nova] **A** *m*.Símbol de anticicló.

Símbol amb què s’indica un anticicló o una zona d’alta pressió atmosfèrica en els mapes isobàrics.

**METEOROLOGIA** [entrada nova] **abast del vent** *c. nom. m.*Distància al llarg de la qual el vent manté unes característiques constants de direcció i de velocitat.

Terme utilitzat sobretot en nàutica, àmbit en què es coneix amb la forma anglesa *fetch*.

**METEOROLOGIA** [entrada nova] **abast visual** *c. nom. m.*Distància a la qual la diferència de luminàncies entre un objecte i el seu entorn permet distingir l’un de l’altre.

**METEOROLOGIA** [entrada original] **abric termomètric** *c. nom. m.*Artefacte de persianes o de posts per a abrigar els termòmetres contra la pluja, els raigs de Sol i la reverberació del terreny i de les parets,però que deixa circular lliurement l’aire a l’entorn dels aparells.

**METEOROLOGIA** [entrada nova] **absorbància** *f.*Quocient entre la radiació absorbida per un cos i la radiació que hi incideix.

**METEOROLOGIA** [entrada nova] **absorció atmosfèrica** *c. nom. f.*Fenomen de transformació de la radiació, que incideix sobre els constituents de l’atmosfera, en un altre tipus d’energia.

**NÚVOLS** [entrada nova] **Ac** *m.*Símbol de altocúmulus.

**OBSERVACIÓ ATMOSFÈRICA** [entrada actualitzada] **aclarida** *f.* 1. Espai serè dins d’un sistema nuvolós. Quan és de poca extensió se’n diu clariana.| 2. Transició de cel molt ennuvolat a poc ennuvolat o serè*.*

**METEOROLOGIA** [entrada nova] **acreció** *f.* 1. Creixement dels cristalls de gel que formen els flocs de neu.| 2. Formació de neu granulada i de gebre mitjançant la incorporació de gotetes d’aigua subfosa en un cristall de glaç.

**INSTRUMENTACIÓ** [entrada actualitzada] **actinòmetre** *m.*Piranòmetre.

**METEOROLOGIA** [entrada original] **actinometria** *f.*Estudi de les radiacions que arriben a la Terra o a un lloc determinat d’ella.

**METEOROLOGIA** [entrada nova] **acústica meteorològica** *c. nom. f.*Branca de la meteorologia que estudia els sons d’origen atmosfèric i la influència de les condicions atmosfèriques en la propagació i l’audibilitat dels sons en general.

Sinònim compl.: meteorologia acústica

**METEOROLOGIA** [entrada nova] **meteorologia acústica** *c. nom. f.* Acústica meteorològica.

**METEOROLOGIA** [entrada original] **adiabàtic | adiabàtica** *adj*. Qualificatiu dels canvis de temperatura, pressió i densitat d’una substància quan no se li comunica ni sostreu cap quantitat de calor.

**METEOROLOGIA** [entrada nova] **adiabàtica** *f.*Línia que representa els canvis de temperatura d’una massa d’aire petita sotmesa a un procés adiabàtic en un diagrama termodinàmic.

**METEOROLOGIA** [entrada original] **adiabàtica saturada** *c. nom. f*. Línia que, en un diagrama aerològic, representa les transformacions d’una quantitat d’aire saturat.

**METEOROLOGIA** [entrada original] **adiabàtica seca** *c. nom. f.* Línia que, en un diagrama aerològic, representa les transformacions d’una quantitat d’aire sec.

**METEOROLOGIA** [entrada actualitzada] **advecció** *f.* 1. Transport de calor degut al desplaçament de masses d’aire en direcció horitzontal. | 2.Aquest mateix moviment. | 3*.* Desplaçament horitzontal de l’aire que comporta transport de calor, vapor d’aigua i moment lineal, entre altres aspectes.

**INSTRUMENTACIÓ** [entrada nova] **aerògraf** *m.*Instrument meteorològic que enregistra les dades de diverses variables meteorològiques, generalment a l’atmosfera lliure, i també a la capa límit.

**METEOROLOGIA** [entrada original] **aerodinàmica** *f.* 1. Estudi dinàmic del moviment d’un cos dins l’aire. | 2. Dinàmica dels gasos.

**METEOROLOGIA** [entrada original] **aerograma** *m.*Diagrama aerològic ideat per Refsdal, que té per abscisses log *T* i per ordenades *T* log *p*.

**METEOROLOGIA** [entrada original] **aerologia** *f.* Estudi (sobretot termodinàmic) de l’atmosfera.

Sovint s’aplica en sentit restrictiu, significant solament l’estudi de l’atmosfera lliure.

**METEOROLOGIA** [entrada nova] **aeronomia** *f.*Branca de l’aerologia que estudia les regions altes de l’atmosfera, per sobre dels 40 o 50 km d’altitud, on els fenòmens de dissociació i d’ionització de l’aire són intensos.

**ALTRES ÀREES** [entrada actualitzada] **aeroplàncton** *m.* 1. Plàncton atmosfèric. | 2. Conjunt dels microorganismes i petits éssers vivents que voleien o estan en suspensió en l’atmosfera.

**METEOROLOGIA** [entrada original] **aerosol** *m.* Conjunt de corpuscles microscòpics en suspensió en l’atmosfera, que enterboleixen l’aire i li comuniquen propietats que recorden les de les solucions col·loidals.

**METEOROLOGIA** [entrada nova] **agrometeorologia** *f.* Meteorologia agrícola.

**OBSERVACIÓ ATMOSFÈRICA** [entrada original] **agulla de glaç** *c. nom. f*.Bastonet molt petit (o escates) de glaç, que voleia visiblement en l’aire.

Es veu bé sobretot quan brilla a la lluïssor del Sol, i llavors pot produir columnes solars i altres fenòmens d’halo. Apareix en temps estable, a l’hivern, més freqüentment amb grans freds en l’hivern polar o en les altes regions de l’atmosfera lliure.

**METEOROLOGIA** [entrada nova] **aigua precipitable** *c. nom. f*. Concepte teòric que s’obté considerant que es condensa tot el vapor d’aigua que conté una columna d’aire de secció unitat.

S’acostuma a expressar en mm.

**OBSERVACIÓ ATMOSFÈRICA** [entrada original] **aigualada** *f*.Dipòsit abundant del vapor d’aigua condensat de les capes més baixes de l’atmosfera, la temperatura de les quals, per causa de la irradiació del terreny, s’ha refredat fins a sota del punt de rosada.

**OBSERVACIÓ ATMOSFÈRICA** [entrada original] **aiguaneu** *f*. Precipitació quelcom uniforme de neu a mig fondre o de neu i pluja barrejades.

**OBSERVACIÓ ATMOSFÈRICA** [entrada actualitzada] **aiguat** *m*.Ploguda forta que pot produir torrentades, rierades i inundacions.

El concepte *fort* fa referència a la intensitat, és a dir, una precipitació que en poc temps deixa registres importants d’aigua acumulada. S’associa a núvols convectius.

Sin compl.: plujat

**METEOROLOGIA** [entrada original] **aire** *m*. Barreja de gasos que constitueix l’atmosfera.

Algunes vegades s’entén per *aire* aquesta barreja després d’haver-se’n eliminat el vapor d’aigua.

**OBSERVACIÓ ATMOSFÈRICA** [entrada nova] **aire clar** *c. nom. m*. Aire en el qual la visibilitat és bona.

**OBSERVACIÓ ATMOSFÈRICA** [entrada nova] **aire contaminat** *c. nom. m*. Aire que conté excés d’alguns dels seus components.

**METEOROLOGIA** [entrada original] **aire equatorial** *c. nom. m*. Aire procedent de les baixes latituds.

**METEOROLOGIA** [entrada original] **aire humit** *c. nom. m*. En meteorologia, aire amb una humitat relativa molt elevada,que es condensa amb facilitat.

**METEOROLOGIA** [entrada original] **aire polar** *c. nom. m*. Aire procedent de les regions polars.

**OBSERVACIÓ ATMOSFÈRICA** [entrada nova] **aire pur** *c. nom. m*. Aire que no conté contaminants atmosfèrics.

**METEOROLOGIA** [entrada original] **aire saturat** *c. nom. m*. Aire que conté tota la quantitat de vapor d’aigua compatible amb la seva temperatura.

**METEOROLOGIA** [entrada original] **aire sec** *c. nom. m*. En meteorologia, aire que, per ésser la seva temperatura molt superior al punt de rosada, es comporta físicament com si fos sec, encara que contingui vapor d’aigua.

**METEOROLOGIA** [entrada original] **aire tropical** *c. nom. m*. Aire procedent de les proximitats dels tròpics.

**OBSERVACIÓ ATMOSFÈRICA** [entrada nova] **AIREP** *m*. Informe que emet el pilot d’una aeronau en vol a partir dels fenòmens meteorològics adversos que observa.

Aquest informe s’envia als organismes oficials de trànsit aeri perquè el transmetin a les oficines de vigilància meteorològica i sigui validat, codificat i comunicat a la resta d’usuaris aeronàutics.

**METEOROLOGIA** [entrada original] **alba** *f*. Crepuscle del matí: temps comprès entre les primeres clarors matinals i la sortida del Sol. Trenc d’alba. Punta d’alba:començament del crepuscle del matí.

**METEOROLOGIA** [entrada original] **albedo** *m*.Proporció de la llum incident en un cos no lluminós, que és reflectida difusament per ell.

**METEOROLOGIA** [entrada nova] **albedo terrestre** *c. nom. m*. Albedo del conjunt format per la Terra i l’atmosfera.

Té un valor de mitjana del 30 %.

**INSTRUMENTACIÓ** [entrada nova] **albedòmetre** *m*.Instrument meteorològic que mesura l’albedo.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **alerta meteorològica** *c. nom. f*. Alerta basada en un avís meteorològic que els serveis de protecció civil emeten quan consideren que les condicions meteorològiques poden suposar un perill per a les infraestructures o la població, amb l’objectiu d’evitar danys materials importants i protegir vides humanes.

**METEOROLOGIA** [entrada original] **alisis** *m. pl*. Vents alisis.

**ALTRES ÀREES** [entrada actualitzada] **al·lèrgia** *f*. Nom genèric d’alteracions de la salut causades per la hipersensibilitat del sistema immunitari d’algunes persones a agents innocus que s’anomenen *al·lergògens*.

Alguns d’aquests agents, com el pol·len o les espores, es transmeten per l’aire i causen principalment símptomes respiratoris i oculars.

**METEOROLOGIA** [entrada nova] **alta** *f*. Forma abreujada per a designar un anticicló o una regió d’alta pressió.

En les cartes del temps es designa pels símbols A o H.

Símbol: A o H

**INSTRUMENTACIÓ** [entrada nova] **altielectrògraf** *m*.Radiosonda emprada per a analitzar la distribució de càrregues elèctriques en els núvols que originen una tempesta.

**INSTRUMENTACIÓ** [entrada original] **altímetre** *m*. Baròmetre aneroide graduat de manera que marca l’altitud sobre el nivell del mar.

Aquesta graduació ha estat feta per a una atmosfera tipus.

**METEOROLOGIA** [entrada original] **altitud** *f*.Altura sobreel nivell del mar.

**METEOROLOGIA** [entrada nova] **altitud baromètrica estàndard** *c. nom. f.* Altitud d’un punt de l’atmosfera expressada en metres corresponents a una pressió atmosfèrica determinada.

**NÚVOLS** [entrada actualitzada] **altocúmul** *m.*Altocúmulus.

**NÚVOLS** [entrada original] **altocúmulus** *m*. Sostre o banc de núvols mitgencs, fet de lloses o masses globulars aplanades i disposades en rengles, d’una manera regular, en una o dues direccions; els seus elements més petits són prims, amb parts ombrejades o sense.

Sinònim compl.: altocúmul, *altocumulus*

Símbol: Ac

**NÚVOLS** [entrada nova] ***altocumulus*** *m.* Altocúmulus.

**NÚVOLS** [entrada original] **altonúvol** *m.* Nom genèric dels núvolsd’altitud mitjana (altocúmulus i altoestratus).

**NÚVOLS** [entrada actualitzada] **altoestrat** *m*. Altoestratus.

**NÚVOLS** [entrada actualitzada] **altoestratus** *m*. Sostre de núvols mitgencs, constituït per un vel fibrós o estriat, de color més o menys gris o blavenc.

Sin. compl: altoestrat, *altostratus*

Símbol: As

**NÚVOLS** [entrada nova] ***altostratus*** *m*. Altoestratus.

**METEOROLOGIA** [entrada original] **altura angular** *c. nom. f.*Angle que la visual d’un punt forma amb el pla horitzontal.

Sin compl.: altura

**METEOROLOGIA** [entrada nova] **altura** *f.* Altura angular.

**METEOROLOGIA** [entrada nova] **altura geopotencial** *c. nom. f.* Altura d’un punt de l’atmosfera expressada en unitats proporcionals a l’energia potencial per unitat de massa en el mateix nivell.

S’acostuma a representar l’altura geopotencial a una pressió de 850 hPa i 500 hPa.

**METEOROLOGIA** [entrada original] **altura baromètrica** *c. nom. f.* Altura de la columna d’un baròmetre de mercuri.

**ALTRES** [entrada original] **amplitud** *f.*En un moviment periòdic, el màxim allunyament del punt oscil·lant a una banda i l’altra de la seva posició mitjana.

**METEOROLOGIA** [entrada nova] **amplitud tèrmica** *c. nom. f.* Diferència entre la temperatura més alta i la més baixa que s’han enregistrat en un determinat indret durant un període de temps determinat, generalment un dia.

Sin. compl.: oscil·lació tèrmica

**METEOROLOGIA** [entrada original] **anabàtic | anabàtica** *adj*. S’aplica al moviment ascendent de l’aire degut a la convecció.

**METEOROLOGIA** [entrada original] **anafront** *m.*Frontde discontinuïtat en el qual l’aire calent llisca cap amunt.

**METEOROLOGIA** [entrada nova] **anàlisi baromètrica** *c. nom. f*.Anàlisi sinòptica basada en la distribució espacial de la pressió atmosfèrica.

**METEOROLOGIA** [entrada nova] **anàlisi del temps** *c. nom. f*.Estudi de l’estat de l’atmosfera durant un període de temps determinat.

**METEOROLOGIA** [entrada nova] **anàlisi diferencial** *c. nom. f*.Anàlisi sinòptica basada en la diferència de valors d’una variable atmosfèrica en el temps o en l’espai.

**METEOROLOGIA** [entrada nova] **anàlisi frontològica** *c. nom. f*.Anàlisi sinòptica basada en la distribució espacial de masses d’aire i de fronts.

Examen i discussió de les dades d’una carta del temps, a fi de distingir les masses d’aire i els fronts de discontinuïtat i estudiar-ne els moviments, en vista de la predicció del temps.

**METEOROLOGIA** [entrada original] **anàlisi isentròpica** *c. nom. f*. Examen i discussió de les dades d’una carta isentròpica i de la distribució de les superfícies isentròpiques de l’atmosfera lliure, en vista de la predicció del temps.

**METEOROLOGIA** [entrada nova] **anàlisi objectiva** *c. nom. f*. Anàlisi sinòptica que fa el meteoròleg per mitjà d’un mètode numèric o gràfic independentment del seu judici personal.

**METEOROLOGIA** [entrada nova] **anàlisi sinòptica** *c. nom. f*. Anàlisi del temps basada en l’estudi de mapes sinòptics.

**INSTRUMENTACIÓ** [entrada original] **anemocinemògraf** *m*.Aparell que inscriu la velocitat de rotació del molinet d’un anemògraf.

**INSTRUMENTACIÓ** [entrada original] **anemògraf** *m*. Aparell que inscriu la velocitat del vent, sola o juntament amb la direcció.

**INSTRUMENTACIÓ** [entrada original] **anemograma** *m*. Inscripció del vent, feta per un anemògraf.

**INSTRUMENTACIÓ** [entrada actualitzada] **anemòmetre** *m*. Aparell per a mesurar la velocitat del vent.

Els anemòmetres bidireccionals són els que mesuren les components horitzontals i la component vertical del vent. Existeix l’anemòmetre de cassoletes, format per tres o quatre cassoletes que impulsades pel vent giren entorn d’un eix vertical, i l’anemòmetre de pressió, que permet deduir la velocitat del vent a partir de la mesura de la pressió que exerceix el mateix vent.

**METEOROLOGIA** [entrada nova] **anemometria** *f*. Conjunt de tècniques de mesura de les característiques dinàmiques de l’aire.

**INSTRUMENTACIÓ** [entrada original] **anemoscopi** *m*.Aparell que indica la direcció del vent i dona una idea aproximada de la seva força.

**INSTRUMENTACIÓ** [entrada original] **aneroide** *adj*. Es diu dels baròmetres metàl·lics sense líquid, i en particular dels que tenen per òrgan sensible una o més càpsules de Vidi.

El mot *aneroide* s’usa també com a substantiu per a indicar la mateixa classe d’aparells.

Sin. compl.: holostèric

**METEOROLOGIA** [entrada original] **anomalia** *f.*Diferència entre el valor d’un element meteorològic i el valor normal respectiu.

**CLIMATOLOGIA** [entrada nova] **anomalia climàtica** *c. nom. f.* Diferència entre el valor d’una determinada variable climàtica i la seva mitjana al llarg d’un període de referència suficientment llarg, de trenta anys com a mínim segons la recomanació de l’Organització Meteorològica Mundial.

**METEOROLOGIA** [entrada nova] **anomalia tèrmica** *c. nom. f.* Anomalia climàtica per al cas de la temperatura.

Expressa la desviació d’aquesta variable respecte del seu valor de mitjana calculat durant un període de trenta anys.

**OBSERVACIÓ ATMOSFÈRICA** [entrada original] **antiheli** *m.*Resplendor o falsSol sense color, que apareix alguna vegada en un lloc del cel oposat al Sol i a la mateixaaltura sobre l’horitzó.

**METEOROLOGIA** [entrada actualitzada] **anticicló** *m.*Regió en la qual la pressió baromètrica és més alta que al seu voltant.

En els mapes isobàrics s’utilitza el símbol A per a indicar un anticicló o una zona d’alta pressió atmosfèrica.

Sin. compl.: alta

Símbol: A

**METEOROLOGIA** [entrada original] **anticicló de les Açores** *n. pr. m.* Regió tropical d’altes pressions corresponent a l’Atlàntic del Nord.

**METEOROLOGIA** [entrada nova] **anticicló càlid** *c. nom. m.* Anticicló en el qual l’aire de l’interior és més càlid que en les zones del seu voltant.

**METEOROLOGIA** [entrada nova] **anticicló de blocatge** *c. nom. m.* Anticicló que se situa a les latituds mitjanes i que actua com a obstacle per al moviment d’oest a est de les depressions que es mouen lluny dels tròpics.

**METEOROLOGIA** [entrada nova] **anticicló fred** *c. nom. m.* Anticicló en el qual l’aire de l’interior és més fred que en les zones del seu voltant.

**METEOROLOGIA** [entrada nova] **anticiclogènesi** *f.* Qualsevol dels fenòmens d’iniciació o d’intensificació d’una circulació anticiclònica.

**METEOROLOGIA** [entrada nova] **anticiclòlisi** *f.* Esvaïment d’una circulació anticiclònica.

**OBSERVACIÓ ATMOSFÈRICA** [entrada original] **arc** **anticrepuscular** *c. nom. m*. Vegeu arc crepuscular.

**OBSERVACIÓ ATMOSFÈRICA** [entrada actualitzada] **antisol** *m*. Punt del cel diametralment oposat al que ocupa el Sol.

Durant el dia és a sota l’horitzó. És el centre d’alguns arcs o cercles lluminosos produïts per les gotes d’aigua il·luminades pels raigs solars.

**NÚVOLS** [entrada nova] **antroponúvol** *m*. Núvol d’origen antròpic format a partir de les emissions de vapor d’aigua i els nuclis de condensació produïts en diferents processos de combustió deguts a les activitats humanes.

L’Organització Meteorològica Mundial proposa anomenar-los amb el sufix *homogenitus* darrere del gènere principal del núvol, per exemple, cirrus *homogenitus*.

**OBSERVACIÓ ATMOSFÈRICA** [entrada nova] **anuari meteorològic** *c. nom.* *m*. Publicació de les dades meteorològiques corresponents al període d’un any.

**METEOROLOGIA** [entrada original] **any** *m*. Durada de la revolució de la Terra a l’entorn del Sol.

L’any meteorològices compta sovint coma coincident amb l’any natural, del primer de gener al 31 de desembre; però sovint també del primer de desembre al 30 de novembre, a fi de repartir-lo millor en les quatre estacions de l’any.Aleshores, el mes de desembre es conceptua formant part de l’any següent. En meteorologia agrícola es compta a vegades l’any meteorològic com a coincident amb l’any agrícola, o sia des delcomençament del període de conreu després de les grans collites; per exemple, a Mallorca l’any agrícola comença la setmana que segueix el 8de setembre.

**METEOROLOGIA** [entrada nova] **any agrícola** *c. nom.* *m*. Any hidrometeorològic.

**METEOROLOGIA** [entrada nova] **any hidrològic** *c. nom.* *m*. Període continu de dotze mesos en què es comptabilitzen els anys en hidrologia.

S’inicia l’1 d’octubre i finalitza el 30 de setembre de l’any següent.

**METEOROLOGIA** [entrada nova] **any hidrometeorològic** *c. nom.* *m*. Període continu de dotze mesos que s’inicia l’1 de setembre i finalitza el 31 d’agost de l’any següent.

És el període que es fa servir en meteorologia per a les anàlisis estadístiques.

Sin. compl.: any agrícola, any meteorològic

**METEOROLOGIA** [entrada nova] **any meteorològic** *c. nom.* *m*. Any hidrometeorològic.

**INSTRUMENTACIÓ** [entrada original] **aparell inscriptor** *c. nom.* *m*.Aparell que registra automàticament, gairebé sempre d’una manera contínua idamunt un full mogut per un mecanisme de rellotgeria, els valors d’un element meteorològic, que quedaaixí inscrit o registrat en unagràfica, en funció del temps.

Sin. compl.: aparell registrador

**INSTRUMENTACIÓ** [entrada nova] **aparell registrador** *c. nom.* *m* Aparell inscriptor.

**OBSERVACIÓ ATMOSFÈRICA** [entrada original] **arc crepuscular** *c. nom.* *m*.Hi ha alguna confusió en el significat d’aquest terme, que s’aplica a fenòmens distints: 1.Arc de color porpra que limita l’ombra de la Terra en l’atmosfera, per la banda oposada al Sol, abans de sortir l’astre o després de la posta. | 2. Arc que, cap a la banda on ha de sortir o bé on s’ha post el Sol, separa la regió lluminosa del cel de la regió més fosca superior.

El *Glossary* de les instruccions del Weather Bureau dels Estats Units anomena el primer arc amb el nom de *antitwilight arch* (arc anticrepuscular).

**OBSERVACIÓ ATMOSFÈRICA** [entrada nova] **arc de Bishop** *c. nom.* *m.* Cercle de Bishop.

**OBSERVACIÓ ATMOSFÈRICA** [entrada nova] **arc d’Ulloa** *c. nom.* *m*. Cercle d’Ulloa.

**OBSERVACIÓ ATMOSFÈRICA** [entrada actualitzada] **arc de Sant Martí** *c. nom.* *m*. Arc acolorit que es veu, sobretot durant els ruixats d’estiu, quan plou ifa sol al mateix temps. | 2. Arc format per bandes concèntriques de colors que van del violeta al vermell que apareix a l’atmosfera en una pantalla de gotes d’aigua en suspensió produït per la refracció doble, en aquestes gotes, de la llum directa procedent del Sol.

Es forma a la banda oposada al Sol, com un cercle de 42° de radi a l’entorn de l’antisol (que es coneix com a arc principal, d’un radi d’entre 40 i 42°). La vora exterior és vermella i la interior blava o porprada. És freqüent observar un segon arc (anomenat *arc de Sant Martí secundari*), concèntric amb el primer, més dèbil i amb el vermell a la part interior; aquest segon arc té uns 50° de radi (entre 50° i 54°).

Sin. compl.: arc iris

**OBSERVACIÓ ATMOSFÈRICA** [entrada nova] **arc de Sant Martí secundari** *c. nom.* *m*. Vegeu arc de Sant Martí.

**OBSERVACIÓ ATMOSFÈRICA** [entrada nova] **arc de Sant Martí blanc** *c. nom.* *m*. Arc principal causat per la refracció, reflexió i difracció de la llum solar en gotes d’aigua molt petites, format per una banda blanca envoltada de tonalitats vermelles a l’exterior i blavoses a l’interior.

**OBSERVACIÓ ATMOSFÈRICA** [entrada nova] **arc de boira** *c. nom.* *m*. Arc lluminós d’aspecte blanquinós projectat sobre les gotetes de la boira o boirina.

Sin. compl.: arc iris blanc

**OBSERVACIÓ ATMOSFÈRICA** [entrada nova] **arc iris blanc** *c. nom.* *m*. Arc de boira.

**OBSERVACIÓ ATMOSFÈRICA** [entrada nova] **arc circumzenital** *c. nom.* *m*.Cercle circumzenital.

**OBSERVACIÓ ATMOSFÈRICA** [entrada nova] **arc circumhoritzontal** *c. nom.* *m*. Cercle circumhoritzontal.

**OBSERVACIÓ ATMOSFÈRICA** [entrada nova] **cercle circumhoritzontal** *c. nom.* *m*. Fenomen òptic associat a la formació de l’halo, que consisteix en la formació d’un petit arc lluminós proper a l’halo en un pla imaginari paral·lel a l’horitzó.

Sin. compl.: arc circumhoritzontal

**OBSERVACIÓ ATMOSFÈRICA** [entrada nova] **arc iris** *c. nom.* *m*. Arc de Sant Martí.

**OBSERVACIÓ ATMOSFÈRICA** [entrada original] **arc tangent** *c. nom.* *m*.Arclluminós,tangent en el punt més alt de l’halode 22°, o bé (menys freqüentment)lateralment al de 46°.

**NÚVOLS** [entrada nova] **arcus** *m*. Complement d’un cúmulus o d’un cumulonimbus en forma de rodet horitzontal arquejat, dens i fosc, amb el contorn esparracat, i situat a la part frontal baixa del núvol.

**METEOROLOGIA** [entrada actualitzada] **àrea negativa** *c. nom. f.* En un tefigrama, àrea compresa entre la temperatura d’una massa d’aire que ascendeix adiabàticament i l’observada pel sondatge, quan la massa d’aire és més freda que l’atmosfera.

**METEOROLOGIA** [entrada actualitzada] **àrea positiva** *c. nom. f.* En un tefigrama, àrea compresa entre la temperatura d’una massa d’aire que ascendeix adiabàticament i l’observada pel sondatge, quan la massa d’aire és més calenta que l’atmosfera.

**CLIMATOLOGIA** [entrada original] **àrid | àrida** *adj*. Es diu del clima que produeix escassa vegetació per insuficiència de les pluges.

V. t.: coeficient d’aridesa

**NÚVOLS** [entrada nova] **As** *m*.Símbol de altoestratus.

**METEOROLOGIA** [entrada original] **ascendent** *m*.Gradientnegatiu, o sia comptat positivament en el sentit creixent d’un element meteorològic.

**METEOROLOGIA** [entrada nova] **ascendència** *f.* Corrent d’aire que ascendeix per la troposfera, degut principalment a la convecció.

**MODELITZACIÓ/PRONÒSTIC** [entrada nova] **assimilació** *f*. Procés al llarg de l’execució d’un model numèric de predicció, que consisteix en la determinació dels camps inicial de les diverses variables meteorològiques que integren el model, i que estableix l’estat inicial del model a partir de les observacions disponibles i les prediccions d’aquestes en la sortida anterior del model.

**NÚVOLS** [entrada nova] ***asperitas*** *m*. Característica suplementària que s’observa ocasionalment a la part baixa d’un banc d’estratocúmuls o altocúmuls, consistent en unes ondulacions rugoses que donen aparença d’aspresa, semblant a l’aspecte que presenta una superfície de l’aigua vista des de sota.

**INSTRUMENTACIÓ** [entrada nova] **aspiropsicròmetre** *m*. Psicròmetre que incorpora un petit ventilador que facilita la circulació de l’aire per a una lectura més precisa de la humitat i la temperatura.

**METEOROLOGIA** [entrada nova] **atenuació atmosfèrica** *c. nom. f.* Fenomen de reducció del flux radiant de la radiació solar, originat per la difusió d’aquest flux en les molècules de l’aire, per l’absorció selectiva de certes molècules i per l’absorció i difusió del flux en els aerosols.

**METEOROLOGIA** [entrada original] **atèrman | atèrmana** *adj*. Que no deixa passar les radiacions calorífiques.

**CLIMATOLOGIA** [entrada actualitzada] **atles climatològic** *c. nom. m.*Atles on s’indica la distribució geogràfica d’alguna variable climàtica (per exemple, atles pluviomètric).

Inclou mapes on apareixen representades les distribucions mensuals, estacionals i anuals de les principals variables meteorològiques (per exemple, la temperatura, el vent, la precipitació, la pressió, etc.) per a un determinat àmbit geogràfic.

**NÚVOLS** [entrada nova] ***Atles internacional de núvols*** *c. nom. m.* Obra de referència publicada per l’Organització Meteorològica Mundial que inclou tota la nomenclatura oficial dels núvols en llatí, una extensa col·lecció de fotografies i figures explicatives.

En total hi defineix deu gèneres de núvols, quinze espècies, nou varietats, onze trets suplementaris, quatre núvols accessoris i sis núvols especials. D’aquesta manera, cada núvol es pot identificar d’una manera detallada indicant el gènere i l’espècie a la qual pertany. Els gèneres i les espècies són mútuament excloents entre si, de forma que un mateix núvol no pot pertànyer a dues espècies o gèneres alhora. Les varietats i els trets suplementaris poden contenir diverses espècies de núvols. L’*Atles* va ser publicat per primer cop l’any 1896, i la darrera versió és de l’any 2017, la qual va incloure el terme *homogenitus* per identificar els antroponúvols.

**INSTRUMENTACIÓ** [entrada original] **atmidòmetre** *m.* Evaporímetre.

**METEOROLOGIA** [entrada actualitzada] **atmosfera** *f.*1. Massa d’aire que envolta la Terra. Es distribueix en capes, segons el criteri que s’utilitzi. El més comú és el perfil de la temperatura, que divideix l’atmosfera en cinc capes: troposfera, estratosfera, mesosfera, termosfera i exosfera. La troposfera és la capa on se centra l’estudi de la meteorologia*.* | 2. Unitat de pressió equivalent a la de 760 mm de mercuri en condicions normals, és a dir, 15 °C de temperatura i una densitat de l’aire d’1,2 kg · m‒3 (v. t.: pressió normal). Sovint es pren avui com a atmosfera unitat, en certs estudis teòrics, la pressió d’1 bar = 1.000 mil·libars.(1 mil·libar equival a 1 hPa).

Sin. compl.: cel

**METEOROLOGIA** [entrada nova] **atmosfera baroclínica** *c. nom. f.*Atmosfera en la qual es produeix baroclinitat.

És una atmosfera teòrica en què la densitat de l’aire només depèn de la pressió i de la temperatura.

**METEOROLOGIA** [entrada nova] **atmosfera barotròpica** *c. nom. f.* Atmosfera en la qual es produeix barotropia.

En aquesta atmosfèrica teòrica, la densitat depèn només de la pressió.

**METEOROLOGIA** [entrada nova] **atmosfera estàndard** *c. nom. f.* Atmosfera de referència que s’ha adoptat, per conveni, per a representar els valors mitjans dels diversos elements meteorològics en direcció vertical, coneguda també amb la sigla ISA (de l’anglès, *standard atmosphere*), i que requereix una temperatura de 15 °C en superfície, 1.013,25 hPa de pressió, una densitat de l’aire en superfície d’1,2 kg·m‒3 i un gradient tèrmic vertical de ‒6,5 °C/km.

És l’atmosfera de referència adoptada per l’ICAO (Organització Internacional d’Aviació Civil).

Sin. compl.: atmosfera tipus

**METEOROLOGIA** [entrada nova] **ISA** *f.* Sigla de atmosfera estàndard.

**METEOROLOGIA** [entrada nova] **atmosfera isoterma** *c. nom. f.*Atmosfera en la qual la temperatura és constant amb l’altura.

**METEOROLOGIA** [entrada original] **atmosfera homogènia** *c. nom. f.*Atmosfera hipotètica, de densitat i temperatura uniformes, iguals a les de l’atmosfera real en la seva capa inferior, i que exerciria pel seu pes la mateixa pressió que s’observa en aquesta capa (hipòtesi d’incompressibilitat).

La seva alçària mitjana, per a una temperatura de 0 °C, és de 7.991 metres. L’atmosfera homogènia és un element important de referència en els càlculs de l’extinció de la llum.

**METEOROLOGIA** [entrada actualitzada] **atmosfera lliure** *c. nom. f.* La totalitat de la troposfera llevat de la capa límit, la més immediata a la superfície terrestre, on existeixen efectes importants de la fricció del vent amb el terra i hi ha intercanvi de calor i de massa entre el sòl i l’aire.

És la capa que queda entre la capa límit i la tropopausa.

**METEOROLOGIA** [entrada nova] **atmosfera politròpica** *c. nom. f.* Atmosfera que està en equilibri hidroestàtic i té un gradient vertical de temperatura constant i diferent de zero.

**METEOROLOGIA** [entrada actualitzada] **atmosfera tipus** *c. nom. f.* Atmosfera estàndard.

**METEOROLOGIA** [entrada original] **atmosfera de Rayleigh** *c. nom. f.*Atmosfera ideal que no conté sinó gasos purs, amb exclusió de partícules sòlides o líquides de cap mena.

En la teoria de l’extinció de la llum, correspon a l’acció de les molècules de l’aire, independentment de tota impuresa.

**METEOROLOGIA** [entrada actualitzada] **soroll atmosfèric** *c. nom. m.* Pertorbació deguda a causes naturals, que, en forma de descàrrega, introdueix sorolls paràsits en la telegrafia sense fils.

**INSTRUMENTACIÓ** [entrada nova] **atrapaboires** *m*. Dispositiu que consisteix en una pantalla formada per una malla molt fina que té la capacitat d’atrapar les gotetes d’aigua de la boira, la qual en permet la recol·lecció i acumular l’aigua de la boira.

S’usa sovint en zones àrides litorals i permet mantenir conreus en zones amb pluviometria molt baixa.

**METEOROLOGIA** [entrada original] **azimut** *m.* Angle comprès entre el pla vertical d’un objecte i el pla meridià.

Avui, en meteorologia, se’l sol comptar en graus des del nord ver, en el sentit de les busques del rellotge (nord-est-sud-oest). En els sondatges internacionals de la primera època es comptava des del sud.

**METEOROLOGIA** [entrada original] **audibilitat** *f.* Possibilitat de percebre un so.

Es mesura per la distància a la qual deixa d’ésser perceptible.

**METEOROLOGIA** [entrada original] **audició anòmala** *c. nom. f.*La que té lloc més enllà dels límits normals d’audibilitat, passada la «zona de silenci».

Sin. compl.: zona de silenci

**OBSERVACIÓ ATMOSFÈRICA** [entrada original] **aurèola** *f.* Regió lluminosa del cel, a l’entorn del Sol o de la Lluna, quan aquests astres estan envoltats d’una corona.

Alguna vegada es designa també amb el nom de *aurèola* la regió brillant que hi ha al voltant del Sol encara que no hi hagi núvols.

**OBSERVACIÓ ATMOSFÈRICA** [entrada actualitzada] **aurora** *f.* Resplendor de diferents formes (raigs lluminosos, cortines, etc.), d’origen segurament elèctric, que apareix en el cel a les altes latituds, en particular en uns casquets que tenen per pols els pols magnètics de la Terra.

En el cas de l’*aurora polar*, es considera un meteor elèctric que es manifesta visualment en forma de raigs, arcs, bandes, cortines o corona, que es produeix quan el camp magnètic terrestre capta les partícules provinents de les tempestes magnètiques que tenen lloc al Sol, i que apareix a l’atmosfera lliure, principalment a les latituds altes.

Es parla de *aurora austral* quan es produeix a l’hemisferi sud, i de *aurora boreal* quan és al nord*.*

**OBSERVACIÓ ATMOSFÈRICA** [entrada nova] **aurora austral** *c. nom. f.* Aurora que es produeix a l’hemisferi sud.

**OBSERVACIÓ ATMOSFÈRICA** [entrada nova] **aurora boreal** *c. nom. f.* Aurora que es produeix a l’hemisferi nord.

**METEOROLOGIA** [entrada actualitzada] **autoconvecció** *f.* Inestabilitat mecànica*.*

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **avís meteorològic** *c. nom. m.* Avís que un servei meteorològic emet quan es preveu amb certa probabilitat que se superin uns determinats llindars de variables meteorològiques o tinguin lloc fenòmens meteorològics poc freqüents o excepcionals el mateix dia de la predicció o fins al tercer dia de predicció.

**B**

**METEOROLOGIA** [entrada original] **baguio** *m.* Nom filipí dels ciclons tropicals, admès en el lèxic internacional.

**METEOROLOGIA** [entrada actualitzada] **baixa** *f.* 1.Regió de baixa pressió. | 2. Zona de l’atmosfera en la qual la pressió atmosfèrica és més baixa que en les zones del seu voltant al mateix nivell.

S’usa per a designar en la carta del temps una depressió.

Símbol: B

Sin. compl.: depressió

**METEOROLOGIA** [entrada nova] **baixa aïllada** *c. nom. f.* Depressió aïllada en nivells alts.

**METEOROLOGIA** [entrada nova] **baixa relativa** *c. nom. f.* En una àrea anticiclònica, zona on la pressió atmosfèrica és inferior a la de l’entorn sinòptic, en què la pressió atmosfèrica és major.

**METEOROLOGIA** [entrada nova] **baixa tèrmica** *c. nom. f.*Zona de baixa pressió formada a nivells propers a la superfície deguda a un elevat escalfament d’aquesta, normalment en èpoques estivals càlides.

En escalfar-se l’aire en contacte amb el terra, aquest esdevé menys dens i ascendeix, generant en superfície una baixa pressió respecte de les zones que l’envolten.

**METEOROLOGIA** [entrada nova] **balanç de radiació** *c. nom. m.*Diferència entre la radiació que arriba en sentit descendent a una superfície plana i la radiació que ascendeix a partir d’aquesta superfície.

**METEOROLOGIA** [entrada nova] **balanç energètic terrestre** *c. nom. m.*Equilibri entre el flux d’energia que rep la Terra i el que aquesta retorna cap a l’espai exterior.

De mitjana global i en un període llarg (anual), el balanç és nul. A causa de l’increment de gasos d’efecte hivernacle a la troposfera produïts per l’activitat humana, s’està produint un desequilibri en aquest balanç per un menor retorn de radiació cap a l’espai, fet que comporta un escalfament global.

**INSTRUMENTACIÓ** [entrada nova] **balancímetre** *m.*Radiòmetre que mesura el balanç de radiació d’una superfície plana.

**INSTRUMENTACIÓ** [entrada nova] **baló** *m.*Aparell sense motor que consisteix, en essència, en un receptacle que conté un gas més lleuger que l’aire, sovint hidrogen o heli, que s’eleva a causa de la força ascensional i que sol anar proveït d’una barqueta per portar tripulants o instruments.

Pot ser captiu, quan està unit a terra amb un cable lleuger i resistent, o lliure si ascendeix lliurement a l’atmosfera. Es parla de *baló pilot* quan és lliure i s’utilitza per a fer mesures visuals del vent en alçada, i *baló sonda* quan és lliure i transporta instruments meteorològics.

**INSTRUMENTACIÓ** [entrada nova] **baló pilot** *c. nom.**m.* Vegeu baló.

**INSTRUMENTACIÓ** [entrada nova] **baló sonda** *c. nom.**m.* Vegeu baló.

**OBSERVACIÓ ATMOSFÈRICA** [entrada actualitzada] **banc** *m.*Banc de núvols.

**OBSERVACIÓ ATMOSFÈRICA** [entrada nova] **banc de boira** *c. nom. m.* Boira compacta que s’estén horitzontalment al llarg d’alguns centenars de metres.

**OBSERVACIÓ ATMOSFÈRICA** [entrada nova] **banc de núvols** *c. nom. m.* Conjunt de núvols de poca espessor i del mateix gènere que, situats aproximadament al mateix nivell, cobreixen una part del cel.

Sin. compl.: banc, plafó de núvols, sostre

**METEOROLOGIA** [entrada nova] **banda d’absorció** *c. nom. f.*Regió de l’espectre electromagnètic en la qual la radiació és absorbida.

**OBSERVACIÓ ATMOSFÈRICA** [entrada nova] **banda de núvols** *c. nom. f.*Núvol o conjunt de núvols compactes i ben definits que s’estenen pel cel formant aproximadament una línia recta.

Quan s’observen sobre l’horitzó i s’estenen per una part important d’aquest s’anomena *banc de núvols*.

**OBSERVACIÓ ATMOSFÈRICA** [entrada original] **bandera** *f.* Núvol paràsit que es forma a sotavent de certs pics molt alts, com una bandera blanca, en dies de vent fort.

És produït per un fenomen de depressió baromètrica local i el refredament subsegüent.

**METEOROLOGIA** [entrada nova] **banderola** *f.*Símbol meteorològic consistent en una figura triangular que, en un mapa sinòptic, dins la barba que acompanya una fletxa de vent, indica una velocitat del vent de 25 m · s‒1.

**OBSERVACIÓ ATMOSFÈRICA** [entrada nova] **banquisa polar** *c. nom.**f.* Capa de gel flotant que es forma a les regions polars a conseqüència de les temperatures negatives que congelen l’aigua del mar.

**METEOROLOGIA** [entrada actualitzada] **bar** *m.* Unitat de pressió, equivalent a un milió de dines (1 megadina) per centímetre quadrat, o sia la pressió d’una columna de mercuri de 750,1 mil·límetres d’altura, a la temperatura de 0 °C, en la latitud de 45° i al nivell del mar.

En química s’aplica el mateix nom o el de *baria* a la pressió d’1 dina per cm2, de manera que 1 bar meteorològic equival a 1 milió de baries químiques. La mil·lèsima part del bar és el mil·libar (1.000 dines per cm2). En el sistema internacional d’unitats de pressió s’usa el Pascal (Pa); en meteorologia s’acostuma a utilitzar l’hectopascal (hPa). L’equivalència entre bar i pascal és 1 mbar = 1 hPa.

Símbol: bar

**(OBSERVACIÓ)** [entrada actualitzada] **barba** *f.* 1. Raig de sol, dirigit cap avall per entremig dels núvols. És propi dels estats de forta humitat en l’aire inferior al plafó, i en opinió dels nostres mariners és senyal de llevants frescos: «Sol amb barbes, gregal amb cames». | 2. Símbol meteorològic que consisteix en un conjunt de ratlles i banderoles dibuixades perpendicularment a la fletxa del vent, que indica la velocitat del vent. Les ratlles més llargues indiquen una velocitat de 10 kt, mentre que les més curtes indiquen 5 kt.

**OBSERVACIÓ ATMOSFÈRICA** [entrada original] **barda** *f.*Núvolparàsit ajagut al llarg de la carena d’una serralada.

Sol ésser el límit final d’una zona de nuvolositat orogràfica, vist de sotavent.

**INSTRUMENTACIÓ** [entrada original obsoleta] **barociclonòmetre** *m.* Instrument ideat pel meteoròleg català P. J. Algué, i que serveix per a localitzar els ciclons tropicals quan no es disposa de carta del temps.

**METEOROLOGIA** [entrada original] **baroclínic | baroclínica** *adj*. Que s’aplica al camp de masses quan les superfícies d’igual densitat i les d’igual pressió es tallen en un sistemade corbes ben definit.

**INSTRUMENTACIÓ** [entrada original] **barògraf** *m.*Baròmetre que enregistra les variacions de la pressió atmosfèrica durant un període de temps determinat.

**METEOROLOGIA** [entrada original] **barograma** *m.*Inscripció contínua de la pressió feta per un barògraf.

**INSTRUMENTACIÓ** [entrada actualitzada] **baròmetre** *m.* Aparell per a mesurar la pressió atmosfèrica.

N’hi ha de diversos tipus segons el seu funcionament. En el de mercuri, la pressió atmosfèrica equilibra la pressió exercida per una columna d’aquest element. El de sifó és de mercuri amb el tub en forma de U i de diàmetre igual en els dos nivells de les superfícies lliures.

**INSTRUMENTACIÓ** [entrada actualitzada] **baròmetre aneroide** *c. nom. m.* Baròmetre que té una o diverses càpsules aneroides com a sensors.

V. t.: aneroide

**ALTRES ÀREES** [entrada original] **barosisme** *m.*Oscil·lació de la superfície sòlida de la Terra produïda pels vents forts, en general irregular i de període gairebé sempre molt inferior a un minut, que és registrada en els sismògrafs.

**INSTRUMENTACIÓ** [entrada original] **barotermògraf** *m.*Aparell que registra simultàniament la temperatura i la pressió de l’aire.

**METEOROLOGIA** [entrada original] **barotròpic | barotròpica** *adj*. Que s’aplica al camp de masses d’aire quan les superfícies d’igual densitat coincideixen amb les isobàriques, o sia quan la densitat és funció de la pressió.

**OBSERVACIÓ ATMOSFÈRICA** [entrada actualitzada] **barrufet de vent** *c. nom. m.*Remolí de pols.

**NÚVOLS** [entrada nova] **base del núvol** *c. nom. f.*Part inferior del núvol.

V. t.: nivell de convecció per elevació

**OBSERVACIÓ ATMOSFÈRICA** [entrada original] **batzegada** *f.* Discontinuïtat en la pujada dels termòmetres de màxima del tipus Negretti, per efecte de l’estrangulació que hi ha a la sortida del dipòsit.

Un termòmetre que doni menys de 8 batzegades per grau, ha d’ésser considerat com a defectuós.

**METEOROLOGIA** [entrada original] **bescanvi** *m.*Intercanvi de propietats entre dues masses d’aire veïnes, per efecte de la turbulència.

És d’especial importància en meteorologia el bescanvi de calor, d’humitat i de quantitat de moviment.

**CLIMATOLOGIA** [entrada original] **bioclimatologia** *f.* Estudi de la influència dels fenòmens meteorològics i climàtics sobre els éssers vius.

**METEOROLOGIA** [entrada nova] **biometeorologia** *f.*Branca de la meteorologia que estudia la influència dels elements meteorològics sobre els organismes vius.

**METEOROLOGIA** [entrada nova] **biosfera** *f.* Capa de la Terra dins de la qual es desenvolupen els organismes vius que comprèn la regió inferior de l’atmosfera, els mars i les capes més externes del sòl.

**METEOROLOGIA** [entrada nova] **blocatge** *m.*Situació sinòptica en la qual hi ha una interrupció del moviment normal dels sistemes baromètrics.

Generalment fa referència a un sistema d’alta pressió que roman estàtic o quasi estàtic durant molt de temps, generalment setmanes, bloquejant la circulació dels sistemes de baixa pressió. Aquesta configuració, de manera habitual, està darrere de situacions d’onades de calor o fred persistent.

Sin compl.: bloqueig

**METEOROLOGIA** [entrada nova] **bloqueig** *m.* Blocatge.

**FENÒMENS METEOROLÒGICS** [entrada nova] **cop de vent** *c. nom. m.* Ratxa.

**FENÒMENS METEOROLÒGICS** [entrada nova] **glopada de vent** *c. nom. f.* Ratxa.

**FENÒMENS METEOROLÒGICS** [entrada actualitzada] **boira** *f.* Condensació del vapor d’aigua a prop de terra que dificulta la visibilitat.

Segons les convencions internacionals, la visibilitat ha de ser inferior a 1 km almenys en una direcció determinada.

**FENÒMENS METEOROLÒGICS** [entrada nova] **boira catabàtica** *c. nom. f.*Boira causada per un vent catabàtic.

**FENÒMENS METEOROLÒGICS** [entrada nova] **boira d’advecció** *c. nom. f* Boira causada pel refredament d’una massa d’aire càlid amb la part inferior humida, quan passa damunt una superfície freda.

**FENÒMENS METEOROLÒGICS** [entrada nova] **boira d’evaporació** *c. nom. f*Boira causada per la saturació d’una massa d’aire fred originada per una evaporació intensa sota aquesta massa d’aire fred.

**FENÒMENS METEOROLÒGICS** [entrada nova] **boira d’inversió** *c. nom. f*Boira causada pel descens d’una capa d’estratus formada sota una inversió tèrmica.

**FENÒMENS METEOROLÒGICS** [entrada nova] **boira de mescla** *c. nom. f*Boira causada per la barreja de dues masses d’aire humit no saturat i de temperatures diferents.

**FENÒMENS METEOROLÒGICS** [entrada nova] **boira de radiació** *c. nom. f*Boira causada pel refredament nocturn d’una massa d’aire estancada prima i humida que té lloc quan es refreda per radiació la superfície terrestre que hi ha sota.

**FENÒMENS METEOROLÒGICS** [entrada original] **boira gebradora** *c. nom. f* Boira que diposita gebre damunt els objectes.

**FENÒMENS METEOROLÒGICS** [entrada original] **boira humida** *c. nom. f*Boira amb un grau higromètricmolt alt, que humiteja els objectes**.**

**FENÒMENS METEOROLÒGICS** [entrada nova] **boira marítima** *c. nom. f* Boira d’advecció causada per l’entrada d’una massa d’aire continental càlid sobre el mar.

**OBSERVACIÓ ATMOSFÈRICA** [entrada original] **boira òptica** *c. nom. f* Enterboliment de les imatges dels objectes llunyans, per efecte de la turbulència de l’aire, en particular a les hores de molta calor.

Encara que l’aspecte del paisatge és emboirat, no es tracta de cap hidrometeor ni de cap fenomen de pol·lució.

**FENÒMENS METEOROLÒGICS** [entrada nova] **boira orogràfica** *c. nom. .f*Boira causada per l’orografia pròpia d’una regió.

**FENÒMENS METEOROLÒGICS** [entrada nova] **boira pixanera** *c. nom. f*. Boira ploranera.

**FENÒMENS METEOROLÒGICS** [entrada actualitzada] **boira ploranera** *c. nom. f.*Boira formada per gotes grans que es precipiten en forma líquida sobre els objectes o sobre el sòl.

Boira de la qual cau una precipitació apreciable, en forma de finíssimes gotes. Sol ésser un núvol de pluja, que a muntanya està en contacte amb el terreny.

Sin. compl.: boira pixanera, boira roinera

**FENÒMENS METEOROLÒGICS** [entrada nova] **boira postfrontal** *c. nom. f.*Boira de radiació produïda després del pas d’un front sobre un terreny humit.

**FENÒMENS METEOROLÒGICS** [entrada nova] **boira prefrontal** *c. nom. f.*Boira d’evaporació produïda abans del pas d’un front càlid, a causa de l’augment de la humitat atmosfèrica per evaporació de la pluja caiguda davant el front.

**FENÒMENS METEOROLÒGICS** [entrada nova] **boira roinera** *c. nom. f.*Boira ploranera.

**FENÒMENS METEOROLÒGICS** [entrada nova] **boirim** *m.*Boira lleu formada per gotes d’aigua molt petites i escampades.

**FENÒMENS METEOROLÒGICS** [entrada actualitzada] **boirina** *f.* Boira lleu, o aire emboirat, en la qual la visibilitat és superior a 1 km però inferior a 10 km.

**FENÒMENS METEOROLÒGICS** [entrada nova] **boirum** *m.* Boira amb presència de contaminants atmosfèrics d’origen industrial, que és conseqüència de la gran concentració de partícules de pols i fum que, en actuar com a nuclis de condensació, provoquen la condensació de vapor d’aigua, fins i tot en el cas que la humitat relativa de l’aire sigui inferior al 100 %.

Sin. compl.: *smog*

**FENÒMENS METEOROLÒGICS** [entrada nova] **boirum fotoquímic** *c. nom. m.* Capa d’aire contaminat en la capa fronterera de l’atmosfera, per la presència d’altes concentracions de contaminants primaris, com ara els òxids de nitrogen, de sofre i els compostos orgànics volàtils, i de secundaris formats a partir d’una forta radiació solar.

**INSTRUMENTACIÓ** [entrada original] **bola del termòmetre** *c. nom. f.* Bombolla o dipòsit del termòmetre, on és contingut el líquid dilatable.

Se li dona usualment aquest nom encara que no tingui forma de bola.

**FENÒMENS METEOROLÒGICS** [entrada original] **bòlid** *m.* Meteor de grans dimensions, que en penetrar en l’atmosfera produeix una gran resplendor, deixant un rastre lluminós o de fum i desfent-se a vegades en fragments.

La caiguda d’alguns bòlids produeix en l’atmosfera una ona explosiva capaç d’ésser registrada en els barògrafs,àdhuc a gran distància.

**INSTRUMENTACIÓ** [entrada original] **bolòmetre** *m.*Instrument per a determinar la intensitat calorífica de cadascuna de les radiacions de l’espectre, per la variació de la resistència elèctrica d’un conductor ennegrit que es va exposant a l’acció de les radiacions successives.

**METEOROLOGIA** [entrada nova] **borrasca explosiva** *c. nom. f.*Cicló bomba.

**OBSERVACIÓ ATMOSFÈRICA** [entrada original] **bombatge** *m.*Fluctuacions de la columna del baròmetre de mercuri, degudes a ratxes del vent o a moviments del suport (p. ex., en la mar).

**METEOROLOGIA** [entrada nova] **bombolla d’aire** *c. nom. f.*Conjunt de partícules d’aire les trajectòries i les propietats físiques de les quals presenten homogeneïtat dins una regió petita de contorn delimitat.

**OBSERVACIÓ ATMOSFÈRICA** [entrada original] **bonança** *f.*1. Estat tranquil de la mar. | 2.Temps bo, de temperatura suau, serè i tranquil.

**FENÒMENS METEOROLÒGICS** [entrada original] **bora** *f.*Vent catabàtic del NE, que a vegades bufa amb fúria en la regió septentrional de l’Adriàtic.

**FENÒMENS METEOROLÒGICS** [entrada nova] **borralló** *m.*Floc de neu.

**FENÒMENS METEOROLÒGICS** [entrada actualitzada] **borrasca** *f.*Vent fort (temporal) acompanyat de pluja, neu o pedra.

Forma comuna que s’utilitza per a anomenar una depressió a les latituds mitjanes. S’associa amb nuvolositat, precipitacions i vents forts.

Sin. compl.: cicló

**METEOROLOGIA** [entrada nova] **borrasca extratropical** *c. nom. f.* Depressió associada a un front.

Sin. compl.: depressió frontal

**NÚVOLS** [entrada nova] **borreguetes** *f. pl.* Nom popular per a anomenar els petits núvols blancs i arrodonits, com els altocúmuls *floccus*, que recorden a un ramat.

El terme s’utilitza en diverses dites populars, com «cel de borreguetes, terra de pastetes», per a indicar que són núvols prefrontals i poden indicar un canvi de temps en les properes hores.

**FENÒMENS METEOROLÒGICS** [entrada nova] **borrufada** *f.* Tempesta de vent i de neu.

**METEOROLOGIA** [entrada actualitzada] **bossa d’aire** *c. nom. f.*Corrent d’aire descendent, en el qual una aeronau sembla perdre sustentació.

Es troba amb freqüència a sotavent de les muntanyes o damunt les superfícies fredes (rius, llacs).

Sin. compl.: pou d’aire

**METEOROLOGIA** [entrada actualitzada] **brisa** *f.*1. Forma més comuna de referir-se a un vent fluix. | 2. Ventcausat per la diferent densitat de dues masses d’aire veïnes quan reposen sobre regions de capacitat d’escalfament diferent.

A les zones costaneres, es parla de *brisa de mar* durant el dia (marinada) i *brisa de terra* durant la nit (terral); a les zones de muntanya, de *brisa de vall* (diürna) i *de muntanya* (nocturna). A l’escala de Beaufort de la intensitat del vent, apareix el terme *brisa* per a anomenar els vents entre força 2 i 6, qualificats d’entre molt dèbils a forts.

Vent de 5 a 9 metres per segon. Més concretament es diu *brisa dels vents convectius de periodicitat diürna*.

**FENÒMENS METEOROLÒGICS** [entrada actualitzada] **brisa de vall** *c. nom. f.* Vent convectiu que de dia puja pel vessant de les muntanyes.

És produïdaper l’escalfament diferencial del fons de la vall i el vessant més insolat en relació amb els cims.

**FENÒMENS METEOROLÒGICS** [entrada original] **brisa de mar** *c. nom. f.*Vent convectiu, més propi dels mesos càlids, que de dia bufa de mar cap a terra per efecte de la major temperatura d’aquesta.

A Mallorca en diuen *embat*.

Sin. compl.: marinada

**FENÒMENS METEOROLÒGICS** [entrada actualitzada] **brisa de muntanya** *c. nom. f.*Vent que davalla de les muntanyes durant la nit.

És degut al refredament més intens de la part alta de les muntanyes per radiació nocturna en relació amb la vall.

**FENÒMENS METEOROLÒGICS** [entrada nova] **brisa de terra** *c. nom. f.* Brisa nocturna que bufa des de la terra cap al mar.

**FENÒMENS METEOROLÒGICS** [entrada nova] **broma** *f.*Suspensió en l’atmosfera de gotetes d’aigua líquida i de cristalls de glaç prop de la superfície que redueixen la visibilitat a més d’un kilòmetre.

**FENÒMENS METEOROLÒGICS** [entrada nova] **broma seca** *c. nom. f.*Broma que no humiteja les superfícies amb les quals està en contacte.

**INSTRUMENTACIÓ** [entrada original obsoleta] **brontòmetre** *m.* Aparell per observar o registrar els fenòmens que esdevenen durant el pas d’una tempesta.

**OBSERVACIÓ ATMOSFÈRICA** [entrada original] **bufador** *m.*Forat de la terra per on surt vent fred durant l’estiu (bufadors dels volcans d’Olot).

Hi ha també bufadors que funcionen a conseqüència dels canvis de la pressió atmosfèrica exterior.

**NÚVOLS** [entrada actualitzada] **bufanda** *f.**Pileus*.

**FENÒMENS METEOROLÒGICS** [entrada actualitzada] **bufarut** *m.* Remolí de pols.

**OBSERVACIÓ ATMOSFÈRICA** [entrada nova] **butlletí meteorològic** *c. nom. m.* Butlletí on es consignen les observacions meteorològiques realitzades en una regió durant un període de temps determinat.

**C**

**ALTRES ÀREES** [entrada original] **C. G. S.** *m.*Abreviatura de *centímetre*, *gram*, *segon*, usada per a designar el sistema d’unitats que té per base el centímetre de longitud, el gram de massa i el segon de temps mitjà.

**OBSERVACIÓ ATMOSFÈRICA** [entrada original] **cabrejar** *v.**intr.* En esgarrapar la cresta de les ones, el vent produeix unes clapes d’escuma, les quals, metafòricament, s’anomenen *cabres*.

D’ací el verb *cabrejar*, que significa que la mar exhibeix aquesta acció del vent.

**FENÒMENS METEOROLÒGICS** [entrada actualitzada] **calabruix** *m.*Calamarsa.

**FENÒMENS METEOROLÒGICS** [entrada actualitzada] **calamarsa** *f.*Precipitació formada d’aigua solidificada, de grans mig transparents, rodons, rarament cònics, de 2 a 5 mm de diàmetre.

Sovint tenen un nucli de calabruix cobert per una clovella de glaç. Àdhuc quan cauen sobre un terreny dur, el cobreixen sense trencar-se, i són difícils d’aixafar. Solen caure de núvols convectius, especialment a la primavera, i molts cops ensems amb la pluja, són humits.

Sin. compl.: calabruix, calamarsa tova, neu rodona

**FENÒMENS METEOROLÒGICS** [entrada nova] **calamarsa tova** *c. nom. f.* Calamarsa.

**FENÒMENS METEOROLÒGICS** [entrada original] **calamarsada** *f.*Precipitació en forma de calamarsa, en particular si és quelcom abundant.

**INSTRUMENTACIÓ** [entrada original] **calibratge** *m.*Determinació de les correccions que cal aplicar a les lectures d’un instrument per a obtenir valors exactes.

**FENÒMENS METEOROLÒGICS** [entrada nova] **calamarsó** *m.*Calamarsa de grans molt petits.

**FENÒMENS METEOROLÒGICS** [entrada nova] **calima** *f.* Calitja.

**FENÒMENS METEOROLÒGICS** [entrada original] **calitja** *f.* Lleu opacitat de l’aire, deguda a partícules de pols provinents de regions seques, o partícules de sal, seques i tan petites que no es poden sentir al tacte ni veure a simple vista, però que donen a l’aire un aspecte fumós característic.

La calitja estén un vel uniforme sobre el paisatge i n’entela la coloració. Vist sobre un fons fosc, aquest vel té un to blavós («els horitzons blaus»), però sobre un fons clar (p. ex., núvols a l’horitzó, muntanyes nevades, el Sol) la seva tonalitat és d’un groc brut o roig-groguenc; això la diferencia de la boirina, que és grisenca, encara que la intensitat de les dues pot ésser la mateixa.

Sin. compl.: calima

**FENÒMENS METEOROLÒGICS** [entrada original] **calitja òptica** *c. nom. f.* Boira òpticapoc intensa.

**FENÒMENS METEOROLÒGICS** [entrada actualitzada] **calma** *f.* 1. Absència de vent sensible, que es reconeix quan el fum puja verticalment. | 2. Vent de força 0, amb una velocitat entre 0 i 0,2 m · s–1.

**METEOROLOGIA** [entrada actualitzada] **calmes equatorials** *c. nom. f. pl.*Zona equatorial on regnen calmes o vents fluixos i variables en direcció durant llargs períodes de temps.

La posició és variable estacionalment, basculant entre els 5° S i 15° N. En anglès és coneguda com a *Doldrums*, i coincideix amb l’anomenada *zona de convergència intertropical* (ZCIT).

**METEOROLOGIA** [entrada actualitzada] **calmes subtropicals** *c. nom. f. pl.* Zona de calmes i vents febles i de bon temps, que es troba a les latituds de 30° a 35°, entre els alisis i els vents de ponent de les latituds més elevades.

El terme *bon temps* fa referència al predomini anticiclònic i l’absència de nuvolositat d’aquesta zona. En anglès es coneix com a *horse latitudes*.

**METEOROLOGIA** [entrada nova] **calor** *f.* Quantitat d’energia que es transfereix entre dos cossos o sistemes físics pel fet d’estar a diferent temperatura.

Aquesta transferència està vinculada al moviment molecular i es produeix dels cossos que tenen més temperatura als que en tenen menys. Es pot produir per contacte, per convecció o per radiació.

**METEOROLOGIA** [entrada nova] **calor latent** *c. nom. f.*Quantitat d’energia per unitat de massa que s’allibera o s’absorbeix quan un cos canvia d’estat.

En l’àmbit de la meteorologia, la calor latent fa referència als canvis de fase de l’aigua, ja que és l’única substància que pot realitzar aquestes transformacions en el rang de temperatura de l’aire. La calor latent depèn de la temperatura a la qual es produeix el canvi de fase.

**METEOROLOGIA** [entrada nova] **calor sensible** *c. nom. f.* Calor que allibera o absorbeix un cos per unitat de massa en canviar la temperatura sense que es produeixi un canvi d’estat.

**FENÒMENS METEOROLÒGICS** [entrada nova] **calor canicular** *c. nom. f.*Calor que s’associa a la canícula.

**ALTRES ÀREES** [entrada original] **caloria** *f.*Caloria gram o petita caloria. Quantitat de calor necessària per a fer pujar 1 °C la temperatura d’1 gram d’aigua a 15 °C.

**NÚVOLS** [entrada nova] ***calvus*** *m.*Espècie de núvol del gènere cumulonimbus en què la major part de les protuberàncies del cim perden les característiques pròpies del cúmulus *congestus* a partir del qual s’ha originat, i esdevenen una massa blanca amb forma de cúpula.

Normalment és la primera espècie de cumulonimbus que apareix durant la formació d’una tempesta. El terme *calvus* procedeix del llatí, que significa ‘descobert’.

**CLIMATOLOGIA** [entrada nova] **canícula** *f.* Període de l’any en què habitualment fa més calor.

No té unes dates d’inici i finalització, però tradicionalment es considera que és el període comprès entre el 15 de juliol i el 15 d’agost.

**CANVI CLIMÀTIC** [entrada nova] **canvi climàtic** *c. nom. m.* 1. Variació del valor mitjà de les variables meteorològiques que defineixen el clima d’una regió, de manera que aquest canvia. | 2. Variació del clima induït per l’emissió de gasos d’efecte hivernacle en la crema de combustibles fòssils i l’impacte de les activitats antròpiques a la troposfera.

**CANVI CLIMÀTIC** [entrada nova] **canvi climàtic abrupte** *c. nom. m.* Canvi a gran escala i de forma ràpida des del punt de vista climàtic (des de pocs anys a algunes dècades) dels patrons climàtics, provocat per sobrepassar determinats llindars crítics.

Els registres paleoclimàtics han permès concloure l’existència d’aquest tipus de canvi climàtic en el passat.

**METEOROLOGIA** [entrada nova] **canvi de temps** *c. nom. m.* Variació significativa del temps meteorològic d’una regió.

**(OBS/NUV)** [entrada original] **cap** *m.*En un sistema nuvolós depressionari, la part que va al davant, formada per cirrus, cirrocúmulus i cirroestratus.

En la terminologia francesa se’n diu *front*,però avui sembla reservar-se aquest nom per a designar els fronts de discontinuïtat.

**METEOROLOGIA** [entrada nova] **capa atmosfèrica** *c. nom. f.*Cadascuna de les capes en què es divideix l’atmosfera, segons el criteri de referència.

Segons el criteri de la variació vertical de la temperatura, les capes de l’atmosfera són: troposfera, tropopausa, estratosfera, estratopausa, mesosfera, mesopausa, termosfera i exosfera. Segons la composició: homosfera i heterosfera.

**METEOROLOGIA** [entrada nova] **capa d’Appleton** *c. nom. f.* Capa situada a la ionosfera caracteritzada per oferir una reflectivitat del rang de freqüències de les ones electromagnètiques entre els 3 i 10 MHz, fet que facilita la propagació d’aquestes ones a llarga distància pel planeta.

**METEOROLOGIA** [entrada nova] **capa d’Ekman** *c. nom. f.* Capa fronterera planetària.

**NÚVOLS** [entrada original] **capa de núvol** *c. nom. f.* 1. Núvol fragmentat del qual cau una gotellada. *|* 2.La gotellada mateixa.

**METEOROLOGIA** [entrada nova] **capa d’inversió** *c. nom. f.*Capa de l’atmosfera en la qual es produeix una inversió tèrmica.

**METEOROLOGIA** [entrada nova] **capa de fricció** *c. nom. f.*Capa fronterera planetària.

**METEOROLOGIA** [entrada nova] **capa de Heaviside** *c. nom. f.* Capa situada a la ionosfera que reflecteix les ones electromagnètiques de ràdio.

**METEOROLOGIA** [entrada nova] **capa de mescla** *c. nom. f.* Subcapa de la capa de fricció en què hi ha estabilitat neutra o inestabilitat atmosfèrica i la mescla vertical dels components de l’aire es produeix fàcilment.

**OBSERVACIÓ ATMOSFÈRICA** [entrada nova] **capa de núvols** *c. nom. f.* Conjunt de núvols que es distribueixen de forma horitzontal entre dos nivells de l’atmosfera, ja sigui de forma contínua o de forma discontínua.

**METEOROLOGIA** [entrada nova] **capa d’ozó** *c. nom. f.* Zona de l’estratosfera entre els 20 i 25 kilòmetres d’altura amb una elevada concentració d’ozó en comparació a la resta de l’atmosfera.

En aquesta capa es produeix l’absorció de la radiació UVB i UVC.

**METEOROLOGIA** [entrada nova] **capa espiral** *c. nom. f.* Subcapa de la capa de fricció, per sobre la capa límit turbulenta, en la qual la velocitat del vent creix lentament amb l’altura, mentre que la direcció va girant cap a la dreta i la turbulència atmosfèrica es va esmorteint.

**METEOROLOGIA** [entrada nova] **capa fronterera planetària** *c. nom. f.* Part més baixa de la troposfera on els fluxos de superfície influeixen les característiques termodinàmiques (temperatura, humitat i velocitat del vent) i químiques de l’aire (composició).

Per sobre de la capa fronterera es troba l’atmosfera lliure, on el vent no es veu afectat per la força d’arrossegament, i es pot considerar com a geostròfic.

Sin. compl.: capa d’Ekman, capa de fricció, capa límit, capa límit planetària

**METEOROLOGIA** [entrada nova] **capa isoterma** *c. nom. f.* Capa de l’atmosfera en la qual la temperatura de l’aire no varia amb l’altura.

**METEOROLOGIA** [entrada nova] **capa límit laminar** *c. nom. f.* Subcapa de la capa fronterera, d’una gruixària de mil·límetres, que està en contacte amb la superfície terrestre i en la qual el moviment de l’aire no és turbulent.

**METEOROLOGIA** [entrada nova] **capa límit planetària** *c. nom. f.* Capa fronterera planetària.

**METEOROLOGIA** [entrada nova] **capa límit** *c. nom. f.* Capa fronterera planetària.

**METEOROLOGIA** [entrada nova] **capa límit superficial** *c. nom. f.* Subcapa de la capa frontera, d’uns quants metres de gruixària, propera a la superfície terrestre i on la turbulència mecànica deguda a la fricció és més important que la generació o destrucció de la turbulència deguda a la flotabilitat.

**METEOROLOGIA** [entrada nova] **capa límit turbulenta** *c. nom. f.* Capa fronterera planetària amb remolins que produeixen la barreja i dispersió dels contaminants o de les variables termodinàmiques.

**METEOROLOGIA** [entrada nova] **CAPE** *m.*Sigla de energia potencial convectiva disponible.

Prové del terme anglès *convective avalaible potential energy*.

**METEOROLOGIA** [entrada nova] **energia potencial convectiva disponible** *c. nom. f.* Índex matemàtic que quantifica la magnitud de la convecció i, per tant, del possible creixement i desenvolupament de núvols de tempesta.

Es mesura en J/kg (energia disponible per cada kilogram de massa d’aire).

Sigla: CAPE

**NÚVOLS** [entrada nova] ***capillatus*** *m.*Espècie de núvol del gènere cumulonimbus, les formes estriades del qual constitueixen al cim la figura d’una enclusa o d’una cabellera extensa.

Normalment és la segona espècie de cumulonimbus que es forma durant el cicle de vida d’una tempesta i procedeix de l’evolució de l’espècie *calvus*.

**INSTRUMENTACIÓ** [entrada nova] **càpsula aneroide** *c. nom. f*. Càpsula metàl·lica de parets molt primes a l’interior de la qual s’ha fet un buit parcial, de tal manera que les variacions de la pressió atmosfèrica deformen les seves parets.

**INSTRUMENTACIÓ** [entrada original] **càpsula de** **Vidi** *c. nom. f*. Cadascuna de les càpsules de metall ondulat, buides o quasi buides d’aire, que constitueixen l’òrgan sensible d’un barògraf o d’un baròmetre aneroide.

**INSTRUMENTACIÓ** [entrada nova] **captador de gotes** *c. nom. m*. Aparell que capta les gotes d’aigua líquida i permet estudiar-ne la distribució dels diàmetres.

Sin. compl.: disdròmetre.

**OBSERVACIÓ** [entrada actualitzada] **caputxa** *f.* *Pileus*.

**INSTRUMENTACIÓ** [entrada original] **característica** *f.* 1. Propietat de la tendència baromètrica. | 2. Forma de la corba del barògraf durant les tres hores que precedeixen l’instant d’una observació.

**METEOROLOGIA** [entrada nova] **càrrega del vent** *c. nom. f.* Pressió que exerceix el vent sobre la superfície d’una estructura exposada a aquest.

Sin. compl.: pressió del vent

**METEOROLOGIA** [entrada original] **cart** *m.* Quadrant, quart o sector d’on ve el vent.

D’ací el verb *descartejar-se,* és a dir, «eixir el vent fora del cart». Són termes mariners. (Patxot: *Observacions de Sant Feliu de Guíxols*.)

**METEOROLOGIA** [entrada actualitzada] **carta del temps** *c. nom. f.* Mapa sinòptic.

**METEOROLOGIA** [entrada nova] **mapa del temps** *c. nom. m.* Carta sinòptic.

**METEOROLOGIA** [entrada original] **carta isentròpica** *c. nom. f.* Carta del temps on es representa la distribució de pressions en una superfície isentròpica (o d’igual temperatura potencial) determinada, i la dels nivells de condensació del vapor d’aigua.

**METEOROLOGIA** [entrada original] **carta isobàrica** *c. nom. f.* Carta del temps on es representa amb preferència la distribució de la pressió atmosfèrica al nivell del mar o a un nivell superior (500, 1.000 m, etc.).

**OBSERVACIÓ ATMOSFÈRICA** [entrada nova] **cascada de núvols** *c. nom. f.*Núvol que desborda a sotavent d’un sistema orogràfic, adoptant una forma similar a la d’una cascada d’aigua.

**NÚVOLS** [entrada nova] ***castellanus*** *m.* Espècie de núvol del gènere cirrus, cirrocúmulus, altocúmulus o estratocúmulus que té protuberàncies al cim i adopta una forma de torre (com un castell).

**METEOROLOGIA** [entrada nova] **CAT** *f.* Turbulència en aire clar.

Sigla anglesa de *clear-air turbulence*.

**METEOROLOGIA** [entrada actualitzada] **vent catabàtic** *c. nom. m*. Vent descendent per efecte de la seva velocitat adquirida o la seva major densitat en relació amb l’aire circumdant.

El descens és produït, en aquest darrer cas, per la baixa temperatura de l’aire descendent.

**METEOROLOGIA** [entrada actualitzada] **catafront** *m*. Front de discontinuïtat en el qual l’aire calent llisca cap avall.

S’identifica el front fred en el qual es produeix un desplaçament de l’aire càlid sobre el tascó de l’aire fred per la part del darrere, i cap endavant (en el sentit d’avançament del front fred) i en sentit descendent.

**METEOROLOGIA** [entrada actualitzada] **catal·lobara** *f*. Línia que uneix en un mapa sinòptic els punts amb una mateixa disminució de pressió atmosfèrica durant un període de temps determinat.

**INSTRUMENTACIÓ** [entrada original] **catatermòmetre** *m.*Termòmetre de bola molt gran i amb l’escala compresa entre 35 i 38 °C, que serveix per a mesurar el poder refrigerant o de refredament de l’aire, per l’observació del temps que triga l’aparell a baixar dels 38 °C als 35 °C.

**OBSERVACIÓ ATMOSFÈRICA** [entrada original obsoleta] **cavalls** *m. pl.*Si es guaita la mar, des del seu mateix nivell, cap a l’horitzó, s’hi veu projectat el botiment de les onades, que en aquestes condicions aparenten córrer en cavalcada, els membres de la qual s’anomenen *cavalls*. (Patxot: *Observacions de Sant Feliu de Guíxols.*)

**METEOROLOGIA** [entrada nova] **CAVOK** *m.*Situació meteorològica de visibilitat molt bona (superior als 10 km) i sense cap incidència destacable per a les operacions d’aeronavegació (cap núvol per sota de 1.500 m, cap presència de cumulonimbus i altres núvols de gran desenvolupament vertical, ni cap meteor destacable).

Es tracta d’una sigla que prové del terme anglès *ceiling and visibility ok*, molt utilitzada en els informes meteorològics aeronàutics

**NÚVOLS** [entrada nova] ***cavum*** *m.* Tret suplementari en la identificació dels núvols i els estats del cel, consistent en l’observació d’un forat circular o el·líptic ben definit enmig d’una capa de cirrocúmuls o altocúmuls, que permet veure el cel blau.

**INSTRUMENTACIÓ** [entrada nova] **ceilòmetre** *m.* Instrument meteorològic basat en tecnologia làser o d’un altre tipus de llum per a mesurar l’altura de la base del núvol.

**METEOROLOGIA** [entrada nova] **cel** *m.* Atmosfera.

**METEOROLOGIA** [entrada nova] **celatge** *m.* Aspecte que presenta el cel segons la disposició i els colors dels núvols.

**OBSERVACIÓ ATMOSFÈRICA** [entrada original] **cel cirrós** *c. nom. m.* Cel cobert en gran part de cirrus o cirroestratus.

S’usa més freqüentment aquesta denominació quan la nuvolositat és de cirroestratus poc densos.

**OBSERVACIÓ ATMOSFÈRICA** [entrada nova] **cel clar** *c. nom. m.* Cel que té una nuvolositat inferior a 1 octa.

**OBSERVACIÓ ATMOSFÈRICA** [entrada nova] **cel cobert** *c. nom. m.* Cel que té una nuvolositat de 8 octes.

**OBSERVACIÓ ATMOSFÈRICA** [entrada original] **cel d’escata** *c. nom. m.*Cel de cirrocúmulus o de petits altocúmulus lacunars.

**OBSERVACIÓ ATMOSFÈRICA** [entrada original] **cel lletós** *c. nom. m.* Cel blanquinós; per exemple, per estar cobert d’un vel molt lleu de cirroestratus.

**OBSERVACIÓ ATMOSFÈRICA** [entrada nova] **cel molt núvol** *c. nom. m* Cel que té una nuvolositat de 6 o 7 octes.

**OBSERVACIÓ ATMOSFÈRICA** [entrada nova] **cel núvol** *c. nom. m* Cel que té una nuvolositat de 3, 4 o 5 octes.

**OBSERVACIÓ ATMOSFÈRICA** [entrada nova] **cel parcialment clar** *c. nom. m.* Cel que té una nuvolositat d’1 o 2 octes.

**OBSERVACIÓ ATMOSFÈRICA** [entrada original] **celístia** *f*. Claror nocturna del cel, deguda a les estrelles.

**METEOROLOGIA** [entrada nova] **cèl·lula de convecció** *c. nom. f.*Massa d’aire en la qual es produeix un moviment ascendent per convecció a la seva part central i descendent per subsidència a la zona perifèrica.

**METEOROLOGIA** [entrada nova] **cèl·lula de Ferrel** *c. nom. f.*Circulació atmosfèrica tancada en la direcció dels meridians, situada a latituds intermèdies, aproximadament entre els 30° i 60° de latitud en cada hemisferi.

Consisteix en un moviment d’aire en els nivells baixos de la troposfera dels 30° cap als 60°, en què l’aire convergeix amb l’aire descendent en superfície de les zones polars, fet que provoca que ascendeixi fins a la tropopausa a aquesta latitud. Sobre els 60° a nivells alts de la troposfera, l’aire divergeix i retorna en alçària cap als 30° de latitud, on es produeix un descens que tanca la cèl·lula (inversió de subsidència).

**METEOROLOGIA** [entrada nova] **cèl·lula de Hadley** *c. nom. f.*Cèl·lula de convecció que es forma quan es desvien els corrents originats per l’escalfament fort de l’aire a les regions equatorials, i que, a causa de la rotació de la Terra, té lloc en un pla vertical orientat de NE a SW.

La circulació a cada hemisferi consisteix en un moviment de l’aire en nivells baixos de la troposfera cap a l’equador, des d’aproximadament els 30° de latitud, ascendint a la zona de convergència intertropical (a prop de l’equador), i un flux de retorn cap als pols a nivells alts de la troposfera fins als 30° de latitud, on l’aire descendeix (inversió de subsidència).

**METEOROLOGIA** [entrada nova] **cèl·lula de precipitació** *c. nom. f.*Massa d’aire de forma cel·lular que produeix precipitació uniforme i intensa.

**METEOROLOGIA** [entrada nova] **cèl·lula polar** *c. nom. f.*Cèl·lula de circulació atmosfèrica que se situa sobre les dues regions polars, en les quals l’aire fred circula en superfície des dels pols fins a una latitud d’aproximadament 60°, on convergeix amb la circulació de la cèl·lula de Ferrel.

L’aire ascendeix a aquesta latitud, i retorna cap als pols en altura, on convergeix i apareix subsidència cap a terra, formant la zona d’alta pressió polar.

**FENÒMENS METEOROLÒGICS** [entrada nova] **centella** *f.* Traç lluminós en zig-zag o ramificat, molt curt de durada, que és una branca d’una descàrrega elèctrica principal en forma de llamp o llampec entre dos conductors separats per l’aire.

**ALTRES ÀREES** [entrada original] **centígrad | centígrada** *adj*. Relatiu o pertanyent a l’escala termomètrica que té els 0° a la temperatura del glaç en vies de fusió, i els 100° a la d’ebullició de l’aigua a 760 mm de pressió.

**METEOROLOGIA** [entrada actualitzada] **centre d’acció** *c. nom. m.*1.Regió de la Terra que per la seva temperatura, pressió o altres circumstàncies exerceix una influència considerable en l’estat i l’evolució del temps en altres regions. | 2. Sistema baromètric que controla el moviment de pertorbacions atmosfèriques en una regió gran.

**INSTRUMENTACIÓ** [entrada original obsoleta] **ceraunòfon** *m.*Receptor de ràdio combinat amb un radiogoniòmetre, ideat per a captar els sorolls atmosfèrics de la TSF i determinar la direcció on es troben les tempestes llunyanes.

**INSTRUMENTACIÓ** [entrada original obsoleta] **ceraunògraf** *m.*Aparell, avui poc usat, inscriptor de les descàrregues elèctriques de l’atmosfera.

Era, en essència, un aparell receptor de telegrafia sense fils.

**METEOROLOGIA** [entrada actualitzada] **cerç** *m.*Vent fred del NW que generalment està associat a temps serè.

**FENÒMENS METEOROLÒGICS** [entrada original] **cercle circumzenital** *c. nom. m.* Fenomen d’halo consistent en un cercle de 4° a 30° de radi, que té el centre al zenit; és fortament acolorit amb els colors de l’arc iris, amb el vermell a la part exterior.

Sin. compl.: arc circumzenital

**FENÒMENS METEOROLÒGICS** [entrada original] **cercle de Bishop** *c. nom. m.* Cercle de color bru rogenc, que en algunes ocasions es veu a l’entorn del Sol amb cel serè; comprès generalment entre els 10° i els 20° de distància a l’astre.

És atribuït a un efecte de difracció produït pel polsim volcànic suspès en les altes regions de l’atmosfera.

Sin. compl.: arc de Bishop

**FENÒMENS METEOROLÒGICS** [entrada original] **cercle d’Ulloa** *c. nom. m.*Cercle blanc, molt exterior a la glòria irisada, que s’observa al voltant de l’ombra del cap de l’observador projectada en els núvols o la boira.

Se’n diu també *halo de* *Bouguer*, encara que no sembla ésser cap veritable fenomen d’halo.

Sin. compl.: arc d’Ulloa, halo de Bouguer

**FENÒMENS METEOROLÒGICS** [entrada original] **halo de Bouguer** *c. nom. m.* Cercle d’Ulloa.

**FENÒMENS METEOROLÒGICS** [entrada original] **cercle parhèlic** *c. nom. m.* Cercle més o menys brillant, paral·lel a l’horitzó, que passa pel Sol.

Pot ésser visible, quan hi ha cirroestratus, per efecte de la reflexió de la llum en les facetes verticals dels cristallets de glaç dels núvols.

**ALTRES ÀREES** [entrada nova] **clorofluorocarboni** *m.* Compost químic sintètic usat en la indústria com a refrigerant i causant de la reducció de la capa d’ozó de l’estratosfera.

Sigla: CFC

**ALTRES ÀREES** [entrada nova] **CFC** *m.* Sigla de clorofluorocarboni.

**METEOROLOGIA** [entrada nova] **CGA** *f.* Sigla de circulació general.

**INSTRUMENTACIÓ** [entrada original] **cianòmetre** *m.* Dispositiu per a mesurar la intensitat de la blavor del cel.

**CLIMATOLOGIA** [entrada original] **cicle de Brückner** *c. nom. m.* Cicle d’uns 35 anys de durada (variable entre 25 i 50), durant el qual el temps oscil·la entre una situació de fred humit i una de calor i sequedat.

Sin. compl.: període de Brückner

**CLIMATOLOGIA** [entrada nova] **cicles de Milankovitx** *c. nom. m.* *pl*.Períodes temporals que descriuen els efectes conjunts que els canvis en el moviment de la Terra provoquen en el clima, al llarg de milers d’anys.

Fan referència a l’excentricitat de l’òrbita terrestre al voltant del Sol, l’obliqüitat de l’eix de rotació de la Terra i el moviment de precisió d’aquest.

**CLIMATOLOGIA** [entrada nova] **cicle solar** *c. nom. m.*Període durant el qual l’activitat del Sol varia reproduint els mateixos fenòmens que durant el període de la mateixa durada precedent.

Acostuma a fer referència al de les taques solars, d’una durada d’aproximadament onze anys, tot i que existeixen altres cicles de més durada i causes diverses.

**METEOROLOGIA** [entrada actualitzada] **cicló** *m.* Borrasca.

**METEOROLOGIA** [entrada nova] **cicló extratropical** *c. nom. m.* Cicló que es forma fora de l’àmbit tropical i subtropical.

**METEOROLOGIA** [entrada nova] **cicló subtropical** *c. nom. m.* Cicló format en la zona subtropical.

**METEOROLOGIA** [entrada nova] **cicló tropical** *c. nom. m.* Cicló format a la zona tropical.

Sovint el terme *cicló* es refereix a les depressions que es formen sobre l’oceà Índic o al Pacífic sud quan els seus vents sostinguts superen els 119 km/h. Es tracta del mateix fenomen que rep el nom d’*huracà* a l’oceà Atlàntic o al nord del Pacífic i el nom de *tifó* a l’oest de l’oceà Pacífic.

**METEOROLOGIA** [entrada nova] **ciclogènesi** *f.* Procés que dona lloc a la formació i el desenvolupament d’un cicló.

**METEOROLOGIA** [entrada nova] **ciclogènesi explosiva** *c. nom. f.* Ciclogènesi que ocorre de forma molt ràpida.

A les latituds mitjanes s’estableix com a criteri de ciclogènesi explosiva quan la pressió en superfície de la depressió cau com a mínim 18 hPa en 24 hores, i a les latituds altes 24 hPa en 24 hores.

**METEOROLOGIA** [entrada nova] **cicló bomba** *c. nom. m*. Borrasca de gran intensitat originada per un procés de ciclogènesi explosiva, que pot comportar fortes ventades i precipitacions.

Sin. compl.: borrasca explosiva

**METEOROLOGIA** [entrada nova] **ciclòlisi** *f.*Procés de desfeta d’un cicló, de debilitament en la seva fase final.

**METEOROLOGIA** [entrada original] **ciclostròfic | ciclostròfica** *adj*. Es diu de la component del vent deguda a la forma curvilínia de les isòbares.

**NÚVOLS** [entrada nova] **cim del núvol** *c. nom. m.* Part superior d’un núvol.

**METEOROLOGIA** [entrada nova] **cinturó subpolar de baixes pressions** *c. nom. m.* Conjunt de depressions que s’alineen al llarg d’un paral·lel prop del cercle polar de cada hemisferi.

**METEOROLOGIA** [entrada nova] **cinturó subtropical d’altes pressions** *c. nom. m.* Conjunt d’anticiclons que s’alineen al llarg d’un paral·lel prop del tròpic de cada hemisferi.

**ALTRES** [entrada original] **circulació** *m.* En aerodinàmica, s’entén per circulació, en una corba tancada, la integral de la velocitat pel camí: C=∫vds=∫(v\_x dx+v\_y dy+v\_z dz).

En la rotació elemental d’un element de fluid, la circulació d’un punt és igual al producte de la vorticitat per l’àrea escombrada per radi vector del punt.

**METEOROLOGIA** [entrada nova] **circulació anticiclònica** *c. nom. f.* Rotació de l’aire en un pla horitzontal, pròpia d’un anticicló, que vista des de dalt segueix el sentit horari a l’hemisferi nord i el sentit antihorari a l’hemisferi sud.

**METEOROLOGIA** [entrada original] **circulació atmosfèrica** *c. nom. f.* Conjunt dels vents del planeta que formen part de la circulació general de l’aire.

**METEOROLOGIA** [entrada nova] **circulació ciclònica** *c. nom. f.* Rotació de l’aire en un pla horitzontal, pròpia d’una depressió, que vista des de dalt segueix el sentit antihorari a l’hemisferi nord i el sentit horari a l’hemisferi sud.

**METEOROLOGIA** [entrada nova] **circulació de Walker** *c. nom. f.* Cèl·lula de circulació atmosfèrica de gran escala situada sobre la regió tropical de l’oceà Pacífic, entre Austràlia i el sud-est asiàtic.

El fenomen d’El Niño i la Niña alteren aquesta circulació i provoquen canvis meteorològics a tota l’atmosfera.

**METEOROLOGIA** [entrada nova] **circulació general** *c. nom. f.* Circulació atmosfèrica més freqüent que té lloc a escala planetària.

Sigla: CGA

**METEOROLOGIA** [entrada nova] **circulació meridiana** *c. nom. f.* Circulació atmosfèrica que segueix, aproximadament, la direcció dels meridians geogràfics.

**METEOROLOGIA** [entrada nova] **circulació principal** *c. nom. f.* Circulació general que es produeix en considerar només diferències latitudinals en la radiació solar incident, la rotació de la Terra i la distribució de terres i mars.

**METEOROLOGIA** [entrada nova] **circulació secundària** *c. nom. f.* Circulació atmosfèrica que té lloc a escala de les depressions i els anticiclons.

**METEOROLOGIA** [entrada nova] **circulació terciària** *c. nom. f.* Circulació atmosfèrica que té lloc a escala local.

**METEOROLOGIA** [entrada nova] **circulació zonal** *c. nom. f.* Circulació atmosfèrica que segueix, aproximadament, la direcció dels paral·lels geogràfics.

**METEOROLOGIA** [entrada nova] **circumferència d’inèrcia** *c. nom. f.* Trajectòria que descriu una partícula d’aire en moure’s horitzontalment amb la velocitat relativa constant respecte de la superfície terrestre, en absència de cap altre tipus de força que la de Coriolis.

**NÚVOLS** [entrada nova] ***cirrocumulus*** *m.* Cirrocúmulus.

**NÚVOLS** [entrada actualitzada] **cirrocúmul** *m.* Cirrocúmulus.

**NÚVOLS** [entrada actualitzada] **cirrocúmulus** *m.* Sostre o banc de núvols alts, cirrus, format per unitats nuvoloses petites, de mida arrodonida i color totalment blanc, que sovint deixen un petit espai de cel blau entre elles.

Provenen de l’evolució dels cirrus o estan evidentment relacionats amb ells.

Sin. compl: cirrocúmul, *cirrocumulus*

Símbol: Cc

**NÚVOLS** [entrada nova] **Cc** *m.* Símbol de cirrocúmulus.

**NÚVOLS** [entrada actualitzada] ***cirrostratus*** *m.*Cirroestratus.

**NÚVOLS** [entrada original] **cirroestrat** *m.*Cirroestratus.

**NÚVOLS** [entrada original] **cirroestratus** *m.* Núvol alt en forma de vel fi, blanquinós, que no esborra els contorns dels discs solar o lunar, però que dona lloc a fenòmens d’halo.

Sin. compl.: cirroestrat, *cirrostratus*

Símbol: Cs

**NÚVOLS** [entrada nova] **Cs** *m.* Símbol de cirroestratus.

**NÚVOLS** [entrada actualitzada] ***cirrus*** *m.* Cirrus.

**NÚVOLS** [entrada original] **cirrus** *m.*Núvol alt isolat, de textura fibrosa, com tènues filagarses, sense ombres pròpies, generalment blanc i sovint d’una lluentor sedosa.

Sin. compl.: *cirrus*

Símbol: Ci

**NÚVOLS** [entrada nova] **Ci** *m.* Símbol de cirrus.

**METEOROLOGIA** [entrada nova] **cisallament del vent** *c. nom. m.*Variació del vector vent en una direcció perpendicular a la direcció del vent.

La variació del vector fa referència a la direcció o bé al mòdul (intensitat), en un pla determinat. El cisallament pot ser horitzontal o vertical.

**METEOROLOGIA** [entrada nova] **cisallament horitzontal** *c. nom. m.*Cisallament del vent segons un pla horitzontal.

**METEOROLOGIA** [entrada nova] **cisallament vertical** *c. nom. m.*Cisallament del vent segons un pla vertical, responsable de la formació de remolins o bucles verticals, que poden esdevenir perillosos en l’aeronavegació.

**OBSERVACIÓ ATMOSFÈRICA** [entrada original] **clariana** *f.*1.Aclarida de poca extensió. | 2. Clap serè entre núvols.

**FENÒMENS METEOROLÒGICS** [entrada original] **claror anticrepuscular** *c. nom. f.*Claror en forma d’arc, que a sortida o posta de Sol es presenta en la part oposada a l’astre, la part de fora de l’ombra grisa de la Terra.

V. t.: arc crepuscular

Sin. compl.: llum anticrepuscular

**FENÒMENS METEOROLÒGICS** [entrada nova] **llum anticrepuscular** *c. nom. f.* Claror anticrepuscular.

**METEOROLOGIA** [entrada nova] **clau meteorològica** *c. nom. f.*Missatge xifrat que conté informació meteorològica, codificat segons un conjunt de normes i regles internacionals acordades, que es transmet electrònicament.

Les més comunes són les claus SYNOP (per a observacions sinòptiques obtingudes en estacions terrestres), METAR i TAF (usades en aviació).

**CLIMATOLOGIA** [entrada actualitzada] **clima** *f.*Valors habituals de les variables meteorològiques en una regió durant un període extens de temps.

L’Organització Meteorològica Mundial estableix que el temps mínim d’aquest conjunt de condicions meteorològiques mitjanes d’un indret concret ha de ser de trenta anys per a definir de forma precisa el seu clima. Segons les característiques que aquestes adopten es parla de diversos tipus de clima: continental, marítim, de muntanya, mediterrani i tropical. La classificació climàtica de Köppenés la més habitualment utilitzada per a especificar les singularitats dels climes de la Terra.

**CLIMATOLOGIA** [entrada original obsoleta] **clima solar** *c. nom. m.*Part del clima d’un país, que fa referència a la quantitat i intensitat de la radiació solar que hi arriba.

**CLIMATOLOGIA** [entrada nova] **clima urbà** *c. nom. m.* Conjunt de característiques pròpies mitjanes que adopten les variables meteorològiques en un àmbit urbà, originades per la influència de la urbanització i les activitats que s’hi desenvolupen.

**CLIMATOLOGIA** [entrada original] **climàtic | climàtica** *adj*. Relatiu al clima.

**CLIMATOLOGIA** [entrada actualitzada] **climatologia** *f.* Ciència que estudia les condicions atmosfèriques que caracteritzen l’evolució del temps meteorològic d’una regió determinada.

**CLIMATOLOGIA** [entrada original] **climograma** *m.*Esquema senzill, numèric o gràfic, del clima d’una zona.

Numèricament, el climograma és una reunió de xifres disposades a tall de fórmula i que donen els valors de mitjana i extrems dels elements meteorològics. Gràficament, pot ésser una línia poligonal tancada, els vèrtexs de la qual corresponen als mesos successius i donen, en un sistema de coordenades cartesianes, dos dels elements més importants del clima.

**INSTRUMENTACIÓ** [entrada nova] **clinòmetre** *m.* Ceilòmetre basat en la mesura de l’angle d’inclinació d’una taca de llum projectada verticalment sobre un núvol des d’un punt allunyat durant la nit.

**METEOROLOGIA** [entrada original] **clotada depressionària** *c. nom. f.* En una depressió mòbil, la línia, aproximadament perpendicular a la trajectòria del centre, que en un instant donat uneix els punts en els quals la pressió local passa pel seu valor mínim.

Sol coincidir amb el front fred. Algunes vegades s’usa el mateix nom per a designar una vall depressionària, amb un significat oposat al de dorsal.

**METEOROLOGIA** [entrada original] **coalescència** *f.*Unió de dues gotes d’aigua en una de sola, o de dues masses d’aire humit en una de sola.

**OBSERVACIÓ ATMOSFÈRICA** [entrada original] **cobert | coberta** *adj*. Aquell estat del cel en el qual la nuvolositat total és de 8 a 10 dècimes.

V. t.: dia cobert

**OBSERVACIÓ ATMOSFÈRICA** [entrada nova] **cobertura nuvolosa** *c. nom. f.*Fracció de cel cobert de núvols, sobre vuit parts o octes de cel.

**METEOROLOGIA** [entrada original] **codi** *m.*Taula o llista d’equivalències per al xiframent i desxiframent dels meteorogrames.

**METEOROLOGIA** [entrada nova] **coeficient d’absorció** *c. nom. m.* Absorbància que correspon a la unitat de longitud del medi travessat.

**CLIMATOLOGIA** [entrada original] **coeficient d’aridesa** *c. nom. m.*Nombre amb el qual s’expressa el grau d’aridesa d’un clima.

Una forma senzilla d’aquest coeficient és el coeficient de pluviositat.

**METEOROLOGIA** [entrada nova] **coeficient d’atenuació** *c. nom. m.*Coeficient que expressa la fracció de radiació que s’atenua per absorció i difusió quan travessa l’atmosfera.

**METEOROLOGIA** [entrada original] **coeficient de bescanvi** *c. nom. m.* Coeficient que defineix el grau de bescanvi turbulent (de calor, quantitat de moviment, etc.) entre dues masses d’aire; depèn de la densitat de l’aire i de la rapidesa de la turbulència.

**METEOROLOGIA** [entrada original] **coeficient d’extinció** *c. nom. m.*Nombre que mesura la rapidesa amb què s’extingeix una radiació en travessar l’atmosfera, per efecte de l’absorció molecular.

És el logaritme negatiu del factor de transmissió *a* = ‒ln *q*.

**CLIMATOLOGIA** [entrada original] **coeficient de pluviositat** *c. nom. m.* Relació entre la quantitat de pluja (mensual, anual) i la temperatura mitjana respectiva.

**METEOROLOGIA** [entrada nova] **coeficient de transparència** *c. nom. m.* Coeficient que expressa la fracció de radiació directa que arriba a la superfície terrestre quan el Sol es troba al zenit, en relació amb la que incideix en el límit de l’atmosfera.

**METEOROLOGIA** [entrada nova] **coet meteorològic** *c. nom. m.* Coet portador d’instruments meteorològics destinat al sondatge de les capes més altes de l’atmosfera.

**METEOROLOGIA** [entrada original] **coll** *m.* Regió de la superfície terrestre compresa entre dos anticiclons i dues depressions, de manera que les isòbares hi determinen, si es consideren com a línies de nivell, la forma d’un coll entre muntanyes o la d’una sella.

**INSTRUMENTACIÓ** [entrada original] **col·lector** *m.* 1.Òrgan dels aparells destinats a mesurar el camp elèctric de l’atmosfera, que té per objecte posar-se al potencial del lloc on se’l col·loca. | 2. Part del pluviòmetre o pluviògraf destinada a recollir la pluja i limitar la superfície de captació.

**METEOROLOGIA** [entrada original] **columna solar** *c. nom. f.* Columna vertical de llum que passa pel disc del Sol, generalment quan aquest astre és a prop de l’horitzó.

És produïda per la reflexió dels raigs solars en els cristallets de glaç de l’atmosfera.

**METEOROLOGIA** [entrada nova] **columna atmosfèrica** *c. nom. f.* Volum d’aire de forma cilíndrica o de prisma quadrat d’un metre quadrat de superfície, que s’estén entre dos nivells atmosfèrics diferents.

**INSTRUMENTACIÓ** [entrada original] **comparador** *m.*Aparell per a comprovar la graduació d’un instrument (termòmetre, baròmetre, etc.) posant-lo en igualtat de condicions amb un instrument patró, de graduació exacta o perfectament coneguda.

**FENÒMENS METEOROLÒGICS** [entrada nova] **compensació** *f.* Fenomen pel qual els canvis latitudinals de temperatura de l’aire a la troposfera van acompanyats de canvis en sentit contrari a l’estratosfera, de tal manera que hi ha una constància de la pressió atmosfèrica amb la latitud a la superfície terrestre.

**INSTRUMENTACIÓ** [entrada original] **compensació d’instruments** *c. nom. f.* Eliminació dels efectes d’un fenomen en els aparells destinats a mesurar-ne un altre.

Per exemple: els aneroides contenen artificis per a fer-los independents de la temperatura.

**NÚVOLS** [entrada nova] **complement de núvol** *c. nom. m.* Part d’un núvol amb característiques especials.

**INSTRUMENTACIÓ** [entrada nova] **comptador d’ions** *c. nom. m.* Instrument meteorològic que mesura el nombre d’ions de cada signe continguts a l’aire per unitat de volum.

**INSTRUMENTACIÓ** [entrada original] **comptador de nuclis** *c. nom. m.*Aparell per a determinar el nombre de nuclis de condensació continguts en l’aire, per centímetre cúbic.

**INSTRUMENTACIÓ** [entrada original] **comptador de pols** *c. nom. m.*Pulvímetre.

**ALTRES ÀREES** [entrada original] **conca** *f.*Porció de la superfície terrestre que vessa les aigües d’escorrentia superficial, és a dir, aquelles aigües procedents de les precipitacions que no s’han infiltrat al terreny ni evaporat, a un llac o un curs d’aigua.

**FENÒMENS METEOROLÒGICS** [entrada original] **condensació** *f.*Transformació d’un vapor en líquid quan aquest ultrapassa les condicions de saturació.

S’aplica també el mateix nom a la transformació directa del vapor en sòlid, encara que en aquest cas és més correcte el nom *sublimació*.

**FENÒMENS METEOROLÒGICS** [entrada original] **condensació oculta** *c. nom. f.* La que diposita aigua líquida en el terreny, però que no pot ésser mesurada amb el pluviòmetre (rosada, gelada, boires humides, etc.).

En alguns llocs, les condensacions ocultes tenen una importància comparable a la de les precipitacions ordinàries.

Sin. compl.: precipitació oculta

**METEOROLOGIA** [entrada nova] **condensador tel·lúric** *c. nom. m.* Model conceptual que considera la Terra com un condensador esfèric format per dues armadures (la superfície terrestre i la part baixa de la ionosfera), generador del camp elèctric atmosfèric que en situacions d’estabilitat atmosfèrica té un valor estimat de 125 V · m–1.

**METEOROLOGIA** [entrada original] **condicions normals** *c. nom. f. pl.*Per a l’aire, se solen suposar les de 760 mm de pressió i 0 °C de temperatura.

Amb menys de freqüència, en alguns càlculs es pren com a pressió normal la de 1.000 mil·libars, o com a temperatura normal la de 15 °C.

**METEOROLOGIA**[entrada original] **conducció** *f.*Transmissió lenta de la calor a través de la matèria, d’unes molècules a les veïnes i dels llocs de temperatura alta als de baixa, sense transport de la matèria mateixa.

**METEOROLOGIA** [entrada nova] **configuració baromètrica** *c. nom. f.*Disposició gràfica en un mapa sinòptic d’una distribució determinada de la pressió atmosfèrica.

**METEOROLOGIA** [entrada nova] **confluència** *f.*Acostament progressiu de les línies de corrent d’un fluid en moviment.

**NÚVOLS** [entrada nova] ***congestus*** *m.*Espècie de núvol del gènere cúmulus que té una dimensió vertical clarament més gran que l’horitzontal i nombroses protuberàncies al cim.

**INSTRUMENTACIÓ** [entrada original] **conímetre** *m.*Pulvímetre.

**INSTRUMENTACIÓ** [entrada original] **coniscopi** *m.*Aparell per a revelar la major o menor abundor de pols en l’aire.

**METEOROLOGIA** [entrada original] **conservatisme** *m.*Grau de constància d’una variable meteorològica, quan una massa d’aire està sotmesa a causes que la modifiquen.

**METEOROLOGIA** [entrada original] **constant** *f.* Magnitud que es conserva pràcticament invariable entre els límits dins els quals es considera un fenomen físic.

**METEOROLOGIA** [entrada actualitzada] **constant solar** *c. nom. f.* Intensitat de la radiació solar fora de l’atmosfera i reduïda a la distància mitjana de la Terra al Sol.

Es mesura en calories per cm2 i per minut, o en mil·liwatts per cm2. En el sistema internacional es mesura en W · m–2. Tot i que té un valor que varia amb el temps, en funció de factors astronòmics, com l’activitat solar i paràmetres orbitals de la Terra al voltant del Sol, se li atribueix un valor mitjà de 1.370 Wm–2.

**METEOROLOGIA** [entrada nova] **contaminació atmosfèrica** *c. nom. f.* Presència de contaminants atmosfèrics a l’aire.

Sin. compl.: pol·lució

**METEOROLOGIA** [entrada nova] **contaminant atmosfèric** *c. nom. m.* Substància present a l’atmosfera aliena als constituents normals, o que pot ser-hi habitual però es troba en una concentració superior a la normal.

**CLIMATOLOGIA** [entrada original] **continentalitat** *f.*Factor amb el qual s’expressa la influència de la distància al mar en el clima d’un lloc.

Els climes «continentals» o de major continentalitat són els que presenten oscil·lacions més grans de temperatura al llarg de l’any.

**METEOROLOGIA** [entrada nova] **contingut d’humitat** *c. nom. m.*Quantitat de vapor d’aigua a l’aire.

V. t.: humitat

**NÚVOLS** [entrada nova] ***contrail*** *m.*Núvols alts d’origen antròpic, generalment associats al vol dels avions a les capes altes de la troposfera, que poden ser de diferents gèneres.

Acrònim del mot anglès *condensation trail*.

Sin. compl.: deixant de condensació

**METEOROLOGIA** [entrada original] **contraalisis** *m. pl.*Vents que en la regió dels alisis bufen a vegades en direcció oposada a aquests, a una altitud de més de 1.000 metres.

**METEOROLOGIA** [entrada original] **contrabrisa** *f.* 1. Corrent superior decompensació, oposat a la brisa marina. | 2. Retorn de la marinada.

**METEOROLOGIA** [entrada original] **contracorrent** *m.* Retorn.

**OBSERVACIÓ ATMOSFÈRICA** [entrada nova] **contrast** *m.* Variació sobtada de la direcció del vent.

**OBSERVACIÓ ATMOSFÈRICA** [entrada nova] **contrast de luminància** *c. nom. m.* Diferència de luminàncies entre un objecte i el seu entorn dividida per la luminància de l’entorn.

**METEOROLOGIA** [entrada actualitzada] **convecció** *f.*1.Procés de transport de calor, vapor d’aigua i moment lineal per translació de l’aire d’un nivell a un altre de superior. | 2. Moviment convectiu ascendent de l’aire produït per un augment local de temperatura.

Implica un desplaçament de grans quantitats d’aire i es produeix principalment a prop del terra escalfat per la radiació solar, on es formen corrents verticals.

**METEOROLOGIA** [entrada nova] **convecció cel·lular** *c. nom. f.* Convecció associada a cèl·lules de circulació de l’aire.

**METEOROLOGIA** [entrada nova] **convecció forçada** *c. nom. f.* Convecció causada per forces mecàniques com ara les que apareixen sobre una superfície rugosa o en un pendent orogràfic.

**METEOROLOGIA** [entrada nova] **convecció humida** *c. nom. f.* Convecció que es produeix quan l’aire se satura i forma gotetes d’aigua que conformen un núvol.

**METEOROLOGIA** [entrada nova] **convecció lliure** *c. nom. f.* Ascens de l’aire causat de forma exclusiva per la seva flotabilitat, és a dir, per la diferència de densitat i temperatura d’aquest entre dos nivells d’una columna atmosfèrica.

V.t.: nivell de convecció lliure

**METEOROLOGIA** [entrada nova] **convecció natural** *c. nom. f.* Convecció causada per diferències de densitat combinades amb l’acció de la gravetat.

**METEOROLOGIA** [entrada nova] **convecció profunda** *c. nom. f.* Convecció humida de gran desenvolupament vertical, que pot assolir el límit superior de la tropopausa, amb corrents verticals superiors als 10 m ·s–1.

**METEOROLOGIA** [entrada nova] **convecció seca** *c. nom. f.* Convecció en la qual no es formen núvols pel baix contingut d’humitat de l’aire.

V.t.: tèrmica

**METEOROLOGIA** [entrada original] **convecció penetrant** *c. nom. f.*Petit corrent de convecció que travessen capes d’aire estables, sense alterar-ne gaire l’estratificació.

**METEOROLOGIA** [entrada actualitzada] **convergència** *f.*En el moviment horitzontal del vent i en una àrea determinada de la superfície terrestre, afluència d’aire en quantitat superior a la que en surt.

La convergència genera moviments ascendents de l’aire damunt la superfície considerada.

**ALTRES** [entrada original] **conversió** *f.*Transformació de la mesura d’una magnitud, donada en un sistema d’unitats, en la que li correspon en un altre sistema.

La lamentable multiplicitat de sistemes d’unitatsque encara estan en ús en les ciències físiques exigeix molt sovint la conversió d’unitats dels uns als altres.

**METEOROLOGIA** [entrada nova] **corba d’estat** *c. nom. f.* Representació gràfica del perfil vertical de la temperatura de l’aire a l’atmosfera en un lloc i en un moment determinats.

**FENÒMENS METEOROLÒGICS** [entrada original] **corona** *f.* Petit cercle més o menys irisat que envolta el Sol o la Lluna quan passen darrere de núvols mitjans.

Molt sovint està reduïda a l’aurèola, de color blanc blavenc amb vores rogenques. La corona és un efecte de la difracció de la llum.

**FENÒMENS METEOROLÒGICS** [entrada actualitzada] **corpus sant** *c. nom. m.* Foc de Sant Elm.

**INSTRUMENTACIÓ** [entrada original] **correcció** *f.*Modificació, generalment petita, de la lectura d’un instrument, a fi d’obtenir un valor independent dels errors de mesura.

**INSTRUMENTACIÓ** [entrada nova] **correcció atmosfèrica** *c. nom. f.*Correcció aplicada a la lectura d’un radiòmetre quan es té en compte la interacció entre l’atmosfera i la radiació per tal de poder comparar mesures preses en diferents llocs.

**INSTRUMENTACIÓ** [entrada original] **correcció de gravetat** *c. nom. f.*Reducció a la gravetat normal. Correcció que cal aplicar a l’altura de la columna en els baròmetres de mercuri, per a tenir la que marcaria l’aparell, amb la mateixa pressió atmosfèrica, si es trobés en la latitud de 45° i al nivell del mar.

**INSTRUMENTACIÓ** [entrada nova] **correcció de temperatura** *c. nom. f.*Correcció aplicada a la lectura d’un baròmetre de mercuri per a eliminar l’efecte de la dilatació o la contracció de les seves parts a causa de la variació de temperatura.

**INSTRUMENTACIÓ** [entrada original] **correcció de zero** *c. nom. f.*Quantitat, positiva o negativa, que cal afegir a la lectura d’un instrument per a corregir-la de l’error de posició del zero de l’escala.

**ALTRES ÀREES** [entrada original] **correlació** *f.*Interdependència de dues magnituds variables, posada de manifest per les seves variacions simultànies.

El coeficient de correlacióés un nombre comprès entre –1 i +1, que mesura el grau d’aquesta interdependència.

**METEOROLOGIA** [entrada nova] **corrent d’aire** *c. nom. m.* Flux d’aire en una determinada direcció horitzontal (vent) o vertical (ascens o descens de l’aire).

En la parla col·loquial fa referència a un lleuger moviment de l’aire. A escala global, es parla de *corrent en jet*.

**METEOROLOGIA** [entrada nova] **corrent en jet** *c. nom. m.* Corrent tubular d’aire molt ràpid i de gran diàmetre, quasi horitzontal i situat generalment a prop de la tropopausa.

**METEOROLOGIA** [entrada nova] **corrent en jet polar** *c. nom. m.* Corrent en jet situat a latituds mitjanes on la tropopausa experimenta una discontinuïtat.

**METEOROLOGIA** [entrada nova] **corrent en jet subtropical** *c. nom. m.* Corrent en jet situat a prop dels tròpics on la tropopausa experimenta una discontinuïtat.

**METEOROLOGIA** [entrada original] **corrent equatorial** *c. nom. m.* Corrent atmosfèric de l’hemisferi boreal, que ve generalment del SW i neix al sud del paral·lel de 30°.

**METEOROLOGIA** [entrada original] **corrent polar** *c. nom. m.*Corrent d’aire procedent de les regions polars.

**METEOROLOGIA** [entrada actualitzada] **corrent tel·lúric** *c. nom. m.*Correntelèctricque circula naturalment per l’escorça terrestre.

**OBSERVACIÓ ATMOSFÈRICA** [entrada nova] **cortina de precipitació** *c. nom. f.*Aspecte nítid en forma de cortina que presenta la precipitació d’algun dels hidrometeors des de la base d’un núvol.

**OBSERVACIÓ ATMOSFÈRICA** [entrada original] **cos** *m.* Part central d’un sistema nuvolós, formada principalment per altoestratus i nimboestratus, freqüentment amb pluja seguida.

**METEOROLOGIA** [entrada original] **cos d’aire** *c. nom. m.* Massa d’aire.

**METEOROLOGIA** [entrada nova] **cos negre** *c. nom. m.* Cos que absorbeix completament qualsevol radiació que incideix sobre la seva superfície.

**METEOROLOGIA** [entrada nova] **cota de neu** *c. nom. f.* Altitud a partir de la qual la precipitació és en forma de neu.

Aquesta pot no coincidir amb l’altitud a partir de la qual aquesta precipitació roman al sòl en aquest estat, ja que depèn d’altres factors, per exemple, el tipus de terra, la temperatura del sòl, etc.

**OBSERVACIÓ ATMOSFÈRICA** [entrada original] **crepuscle** *m.* Claror que hi ha des del trenc d’alba fins a la sortida del Sol, o des de la posta del Sol fins a ésser nit fosca.

És produïda per la reflexió i difusió de la llum solar en l’atmosfera. El *crepuscle civil* dura mentre és possible el treball ordinari a l’exterior, o sia mentre el Sol no és a més de 6° sota l’horitzó. Passat aquest límit fins a la total extinció de la claror del dia, o sia fins que el Sol arriba a 18° sota l’horitzó, es té el *crepuscle astronòmic.*

**OBSERVACIÓ ATMOSFÈRICA** [entrada nova] **crepuscle** **civil** *c. nom. m.* Vegeu crepuscle.

**OBSERVACIÓ ATMOSFÈRICA** [entrada nova] **crepuscle** **astronòmic** *c. nom. m.* Vegeu crepuscle.

**FENÒMENS METEOROLÒGICS** [entrada original] **creu del Sol***c. nom. f.*Reunió, prop del disc del Sol, d’una columna i d’un arc de cercle parhèlic, que en conjunt fan l’efecte d’una creu lluminosa.

FENÒMENS METEOROLÒGICS [entrada nova] **creu de la Lluna** *c. nom. f*. Creu de Sol, però amb el disc lunar, i d’intensitat més feble.

**OBSERVACIÓ ATMOSFÈRICA** [entrada original] **cua** *f.* Part posterior d’un sistema nuvolós depressionari, caracteritzada per núvols de forta convecció i ruixats isolats.

**METEOROLOGIA** [entrada nova] **cua de front** *c. nom. f.*Extrem final d’un front polar que travessa per una zona.

Típicament es parla d’una cua de front que frega pels Pirineus.

**INSTRUMENTACIÓ** [entrada original] **cubeta** *f.*Vas petit, ple de mercuri, on va ficat l’extrem inferior, obert, del tub d’un baròmetre.

**INSTRUMENTACIÓ** [entrada original] **cullera** *f.*Cadascuna de les semiesferes de l’anemòmetre de Robinson (anemòmetre de culleres).

**NÚVOLS** [entrada nova] ***cumulus*** *m.* Cúmulus.

**NÚVOLS** [entrada original] **cúmul** *m.* Cúmulus.

**NÚVOLS** [entrada actualitzada] **cúmulus** *m.* Núvol espès, de creixement vertical, el cim del qual forma una cúpula i és guarnit de protuberàncies arrodonides, mentre la base és gairebé horitzontal.

Sin. compl.: cúmul, *cumulus*

Símbol: Cu

**NÚVOLS** [entrada nova] **Cu** *m.* Símbol de cúmulus.

**NÚVOLS** [entrada nova] ***cumulonimbus*** *m.* Cumulonimbus.

**NÚVOLS** [entrada actualitzada] **cumulonimbus** *m.* Massa puixant de núvols, amb forta creixença vertical, que s’aixeca damunt d’una socolada cumuliforme, en forma de muntanyes o de torres, la part superior de la qual és de textura fibrosa i a vegades es desplega a tall d’enclusa.

Sin. compl.: *cumulonimbus*, núvol de tempesta

Símbol: Cb

**NÚVOLS** [entrada nova] **Cb** *m.* Símbol de cumulonimbus.

**OBSERVACIÓ ATMOSFÈRICA** [entrada nova] **cumuliforme** *adj.*Tipologia de núvols que inclou tots els gèneres que presenten habitualment un desenvolupament vertical igual o més gran que la seva dimensió horitzontal.

Inclou els cirrocúmuls, els altocúmuls, els cúmuls i els cumulonimbus.

**D**

**METEOROLOGIA** [entrada nova] **D** *m.*Símbol de depressió.

**METEOROLOGIA** [entrada nova] **DANA** *f.*Sigla de depressió aïllada en nivells alts.

**METEOROLOGIA** [entrada nova] **depressió aïllada en nivells alts** *c. nom.**f.* Zona de baixa pressió aïllada en altura, entre els nivells de 500 i 300 hPa, despenjada de la circulació zonal general de l’oest.

Sigla: DANA

Sin. compl.: baixa aïllada, gota freda

**INSTRUMENTACIÓ** [entrada nova] **dades indirectes** *c. nom. f. pl.*Indicadors climàtics indirectes obtinguts de fonts geològiques, biològiques, documents històrics, notarials, eclesiàstics, etc., que permeten extreure informació del clima del passat en períodes preinstrumentals.

**INSTRUMENTACIÓ** [entrada nova] **dades *proxy*** *c. nom. f. pl.* Dades indirectes.

**CLIMATOLOGIA** [entrada original] **dècada** *f.* Període de deu dies.

A vegades es designa amb aquest nom un període de deu anys, però és preferible anomenar-lo *decenni.* Quan se subdivideix un mes en dècades, als efectes de l’estadística, les dues primeres són de deu dies, i s’admet que la tercera sia de deu, onze, vuit o nou, segons els mesos.

**CLIMATOLOGIA** [entrada original] **decenni** *m.*Període de deu anys.

**METEOROLOGIA** [entrada original] **declinació magnètica** *c. nom. f.* Angle comprès entre el meridià geogràfic i el magnètic.

La gent de mar en diu incorrectament *variació magnètica.* Se la qualifica d’esto oest*,* segons si el nord magnètic és a l’est o a l’oest del geogràfic.

**METEOROLOGIA** [entrada original] **dèficit de saturació** *c. nom. m.*Quantitat de vapor d’aigua que 1 m3 d’aire podria encara absorbir fins a quedar saturat.

Se’n diu també *dèficit higromètric* si es compta en percentatge d’humitat. Alguns autors, en lloc del dèficit de quantitat, entenen com a dèficit de saturació el de tensió de vapor.

Sin. compl.: dèficit higromètric

**METEOROLOGIA** [entrada original] **dèficit de saturació fisiològic** *c. nom. m.*Quantitat d’aigua que 1 m3 d’aire inspirat pot sostreure a l’aparell respiratori, suposant que la seva temperatura puja fins als 37 °C.

**METEOROLOGIA** [entrada original] **dèficit higromètric** *c. nom. m.*Dèficit de saturació.

**METEOROLOGIA** [entrada original] **deflexió** *f.*Desviació del vent, particularment la produïda per la força de Coriolis corresponent a la rotació de la Terra.

**OBSERVACIÓ ATMOSFÈRICA** [entrada nova] **dendrita** *f.* Agrupació de cristalls de glaç que té una estructura arborescent i constitueix la neu.

**CLIMATOLOGIA** [entrada nova] **dendroclimatologia** *f.* Part de la climatologia que estudia el clima a partir de l’anàlisi dels anells de creixement dels arbres.

**METEOROLOGIA** [entrada actualitzada] **densitat** *f.*Quocient entre la massa d’una substància i el seu volum.

La densitat de l’aire depèn de la temperatura, la pressió i la humitat. Al nivell de mar i en condicions estàndard (atmosfera estàndard) té un valor de 1.225 kg · m–3.

**METEOROLOGIA** [entrada nova] **densitat espectral** *c. nom.**f.*Quocient entre el valor d’una magnitud radiomètrica i l’interval de longitud d’ona en el qual es mesura.

**METEOROLOGIA** [entrada original] **densitat potencial** *c. nom.**f.*Densitat que tindria l’aire portat a la pressió normal.

La condició d’estabilitat de l’atmosfera és que la densitat potencial disminueixi en créixer l’altitud.

**INSTRUMENTACIÓ** [entrada original] **depegrama** *m.* Corba que en el tefigrama d’un sondatge representa les variacions del punt de rosada corresponents a les variacions de pressió.

**METEOROLOGIA** [entrada actualitzada] **depressió** *f.* Baixa.

V. t.: cicló

Símbol: D

**METEOROLOGIA** [entrada nova] **depressió càlida** *c. nom. f.*Depressió en la qual l’aire de l’interior és més càlid que en les zones del seu voltant.

**INSTRUMENTACIÓ** [entrada nova] **depressió del punt de rosada** *c. nom. f.*Diferència entre els valors de la temperatura de l’aire i del punt de rosada en un moment determinat.

**METEOROLOGIA** [entrada nova] **depressió despresa** *c. nom. f.*Depressió freda que es desvia del seu moviment normal iniciat a l’oest per desplaçar-se baixant de latitud.

**METEOROLOGIA** [entrada nova] **depressió freda** *c. nom. f.*Depressió en la qual l’aire de l’interior és més fred que en les zones del seu voltant.

**METEOROLOGIA** [entrada nova] **depressió frontal** *c. nom. f.*Borrasca extratropical.

**METEOROLOGIA** [entrada nova] **depressió orogràfica** *c. nom. f.*Depressió que es forma a sotavent d’un obstacle orogràfic quan incideix un flux de vent a l’altre vessant.

**INSTRUMENTACIÓ** [entrada original] **depressió per capil·laritat** *c. nom. f.* Quantitat en la qual resulta massa baixa la columna del baròmetre, per efecte de la capil·laritat entre el mercuri i el vidre.

**METEOROLOGIA** [entrada nova] **depressió polar** *c. nom. f.* Depressió que es forma dins una massa d’aire polar quan aquest aire circula per sobre l’oceà i s’escalfa intensament a les capes baixes.

**METEOROLOGIA** [entrada nova] **depressió principal** *c. nom. f.* Depressió més antiga o més important dins una família de depressions.

**METEOROLOGIA** [entrada nova] **depressió retrògrada** *c. nom. f.* Depressió que es desplaça en sentit oposat al que tenia inicialment.

Com que habitualment les depressions circulen d’oest a est, reben aquest nom les que circulen en sentit contrari.

**METEOROLOGIA** [entrada actualitzada] **depressió secundària** *c. nom. f.* 1. Regió de mínima pressió relativa, annexa a una depressió principal, generalment en la meitat meridional d’aquesta. | 2. Depressió que està lligada a una de més o menys important que es considera principal.

La depressió secundària pot ser ben caracteritzada amb isòbares tancades, o només insinuar-se en la carta del temps per una distorsió de les isòbares en forma de gep o de bossa. Els temporals de llevant (NE) de la costa catalana són molt sovint produïts per nuclis secundaris d’una depressió més important situada més al nord.

**METEOROLOGIA** [entrada nova] **depressió tèrmica** *c. nom. f.*Depressió causada per un escalfament intens de la superfície terrestre.

**METEOROLOGIA** [entrada nova] **depressió tropical** *c. nom. f.*Depressió d’origen tropical.

**FENÒMENS METEOROLÒGICS** [entrada nova] **descàrrega de guia** *c. nom. f.*Descàrrega inicial d’un llamp que es correspon amb l’establiment d’un canal ionitzat del núvol a terra pel qual puja la descàrrega de retorn.

**FENÒMENS METEOROLÒGICS** [entrada nova] **descàrrega de retorn** *c. nom. f.*Descàrrega elèctrica intensa i molt lluminosa que segueix a la descàrrega de guia en un sentit invers dins el canal establert per aquesta descàrrega.

**FENÒMENS METEOROLÒGICS** [entrada nova] **descàrrega elèctrica** *c. nom. f.*Vegeu llamp.

**METEOROLOGIA** [entrada nova] **descàrrega freda** *c. nom. f.*Moviment de l’aire fred postfrontal, empès pels vents del darrere d’un front fred.

**METEOROLOGIA** [entrada nova] **descendència** *f.* Subsidència.

**ALTRES ÀREES** [entrada original] **desert** *m.*Vasta regió en la qual el terreny no té saó suficient per a mantenir la vegetació.

Moltes de les grans zones de deserts es troben en les zones anticiclòniques de la Terra.

**FENÒMENS METEOROLÒGICS** [entrada original] **desglaç** *m.*1.Liquació del glaç. | 2. Cessació d’una glaçada.

**FENÒMENS METEOROLÒGICS** [entrada original] **dessecació** *f.*Desaparició de l’aigua d’un país per causes naturals, com és, per exemple, la disminució de les precipitacions.

**INSTRUMENTACIÓ** [entrada original] **desviació** *f.* 1. Diferència o «apartament» entre cada observació i el valor de mitjana d’una sèrie d’elles. | 2.Angle que forma la direcció del vent amb les isòbares.

**OBSERVACIÓ ATMOSFÈRICA** [entrada original] **dia cobert** *c. nom. m.*Dia en el qual la nuvolositat mitjana a les hores d’observació és de més de 8 dècimes de cel.

**OBSERVACIÓ ATMOSFÈRICA** [entrada nova] **dia de glaç** *c. nom. m.*Dia amb una temperatura màxima igual o inferior a 0 °C.

**OBSERVACIÓ ATMOSFÈRICA** [entrada original] **dia de glaçada** *c. nom. m.* En les estadístiques climatològiques, se sol comptar com a dia de glaçada aquell en el qual el termòmetre dins l’abric normal baixa a 0 °C.

Es diu que «la glaçada és total» quan la temperatura màxima del dia no excedeix de 0 °C.

**METEOROLOGIA** [entrada nova] **dia meteorològic** *c. nom. m.* Període de temps de 24 hores comprès entre les 8 hores d’un dia i les 8 hores de l’endemà.

**OBSERVACIÓ ATMOSFÈRICA** [entrada original] **dia de neu** *c. nom. m.* Dia en el qual s’ha vist nevar.

**OBSERVACIÓ ATMOSFÈRICA** [entrada original] **dia de pluja** *c. nom. m.*Dia durant el qual han estat recollits 0,2 mm de pluja o més.

En les estadístiques climatològiques, i a aquest efecte, el dia se sol comptar a partir de l’hora d’observació normal del matí (ordinàriament, des de les 8 h o les 9 h). Quan hi ha la certesa que ha plogut, però la quantitat no arriba a 0,2 mm, es diu que ha estat un «dia de pluja inapreciable (o no mesurable)».

**OBSERVACIÓ ATMOSFÈRICA** [entrada original] **dia de precipitació** *c. nom. m.*Període de 24 hores, comprès entre dues observacions sistemàtiques, en el qual el pluviòmetre ha recollit qualsevol de les formes de precipitació aquosa.

**OBSERVACIÓ ATMOSFÈRICA** [entrada original] **dia ennuvolat** *c. nom. m.*Aquell en el qual la nuvolositat total mitjana a les hores d’observació està compresa entre 2 i 8 dècimes.

V. t.: ennuvolat

**OBSERVACIÓ ATMOSFÈRICA** [entrada original] **dia-grau** *c. nom. m.*Unitat de temperatura acumulada per una planta, equivalent a 1 °C de temperatura mitjana durant un dia.

**OBSERVACIÓ ATMOSFÈRICA** [entrada original] **dia** **serè** *c. nom. m.*Tècnicament s’entén per dia serè aquell en el qual la mitjana de la quantitat de núvols a les hores d’observació és inferior a dues dècimes de cel.

V. t.: serè

**METEOROLOGIA** [entrada actualitzada] **diagrama adiabàtic** *c. nom. m.* Diagrama termodinàmic.

**METEOROLOGIA** [entrada original] **diagrama aerològic** *c. nom. m.* En general, línia que representa els resultats d’un sondatge i mostra la simultaneïtat dels valors de dues magnituds variables amb l’altitud.

El diagrama més senzill és el que expressa la temperatura de l’aire en funció de l’altitud o de la pressió, referides a dos eixos cartesians.

**METEOROLOGIA** [entrada nova] **diagrama de difusió de la radiació** *c. nom. m.*Diagrama que representa la distribució espacial de la intensitat radiant al voltant d’una partícula responsable de la difusió de la radiació que incideix sobre ella.

**METEOROLOGIA** [entrada nova] **diagrama de Herlofson** *c. nom. m.*Diagrama termodinàmic de variables *T* + *k* · ln *p* en abscisses i ‒*r*p · ln *p* en ordenades, on *T* és la temperatura de l’aire i *p* la pressió atmosfèrica.

**METEOROLOGIA** [entrada nova] **diagrama de Refsdal** *c. nom. m.*Diagrama termodinàmic, utilitzat en aerologia, de variables ln (*T*) en abscisses i *T* · ln (*P*) en ordenades, on *T* és la temperatura de l’aire i *P* la pressió atmosfèrica.

**METEOROLOGIA** [entrada original] **diagrama de Rossby** *c. nom. m.*Diagrama termodinàmic en el qual són representades les propietats més constants de les masses d’aire: temperatura potencial parcial, temperatura equivalent potencial i quantitat de vapor (en grams) per kilogram d’aire sec.

**METEOROLOGIA** [entrada nova] **diagrama termodinàmic** *c. nom. m.*Diagrama que representa l’estat termodinàmic d’una massa d’aire.

Sin. compl.: diagrama adiabàtic

**METEOROLOGIA** [entrada actualitzada] **diagrama energètic** *c. nom. m.* 1. Diagrama termodinàmic en el qual les àrees són proporcionals a l’energia. | 2. Diagrama termodinàmic en el qual l’àrea tancada per un cicle de transformació d’una massa d’aire és proporcional al treball efectuat per ella.

**METEOROLOGIA** [entrada actualitzada] **diagrama pseudoadiabàtic** *c. nom. m.* Diagrama termodinàmic en el qual hi ha traçades les adiabàtiquessaturades.

També es pot definir com el diagrama termodinàmic en el qual les adiabàtiques seques són rectes.

**METEOROLOGIA** [entrada original] **diatèrman | diatèrmana** *adj.*Que deixa passar les radiacions calorífiques.

**METEOROLOGIA** [entrada original] **diatermància** *f.*Propietat de deixar passar les radiacions calorífiques.

**INSTRUMENTACIÓ** [entrada nova] **diferència psicromètrica** *c. nom.* *f.*En un psicròmetre, diferència en la lectura del termòmetre sec i l’humit.

**FENÒMENS METEOROLÒGICS** [entrada nova] **difluència** *f.* Separació progressiva de les línies de corrent d’un fluid en moviment.

**FENÒMENS METEOROLÒGICS** [entrada original] **difracció** *f.*Desviació de la llum del seu camí rectilini en passarrasant la vora d’un obstacle.

**METEOROLOGIA** [entrada nova] **difusió** *f.* Procés físic que té lloc en els fluids, com l’aire, consistent en la propagació d’una determinada propietat del fluid o matèria del mateix fluid.

**FENÒMENS METEOROLÒGICS** [entrada original obsoleta] **difusió de la** **llum** *c. nom. f.* Desviació dels raigs lluminosos en trobar les molècules de l’aire, i en general obstacles de dimensions més petites queles seves longituds d’ona.

És un fenomen mecànicament diferent de la difracció per cossosmés grans que la longitud d’ona. La difusió és el principal fenomen que produeix el color blau del cel (*scattering*, en anglès).

**FENÒMENS METEOROLÒGICS** [entrada nova] **difusió de la radiació** *c. nom. f.* Procés pel qual una molècula o partícula sostreu una certa quantitat d’energia i la redistribueix en totes les direccions d’una ona electromagnètica.

**FENÒMENS METEOROLÒGICS** [entrada nova] **difusió Mie** *c. nom. f.* Difusió de la radiació causada per partícules de dimensions més grans que la longitud d’ona incident, com ho són els aerosols, les gotes de núvol o boira i els cristalls de glaç.

**FENÒMENS METEOROLÒGICS** [entrada nova] **difusió Rayleigh** *c. nom. f.* Difusió de la radiació causada per partícules de dimensions més petites que la longitud d’ona incident.

És la difusió que provoca la blavor del cel.

**FENÒMENS METEOROLÒGICS** [entrada original] **difusió molecular** *c. nom. f.*1. Barreja lenta de dos fluidsen contacte, per virtut de les mútuesinteraccions moleculars.| 2.Difusió de la llum per les molècules de l’aire.

**FENÒMENS METEOROLÒGICS** [entrada original] **difusió turbulenta** *c. nom. f.*Barreja de dos fluids en contacte, per efecte dels remolins de turbulència.

És un procés molt més ràpid que la difusió molecular.

**FENÒMENS METEOROLÒGICS** [entrada nova] **dimoniet de sorra** *c. nom. m.* Remolí de pols.

**ALTRES ÀREES** [entrada original obsoleta] **dina** *f.*Unitatde força en el sistema C. G. S.

És la força que aplicada a la massad’un gram li comunica una acceleració d’1 centímetre per segon.

**METEOROLOGIA** [entrada nova] **dipol orogràfic** *c. nom. m.* Distribució d’una zona d’alta pressió i una de baixa pressió que es formen en els dos vessants d’un sistema muntanyós quan hi incideix un flux de vent d’una manera més o menys perpendicular.

Un flux incident a sobrevent d’un sistema muntanyós crea una zona d’alta pressió, mentre que a sotavent crea una zona de baixa pressió, que conjuntament conformen l’anomenat *dipol orogràfic*, el qual modifica el flux general de vent.

**INSTRUMENTACIÓ** [entrada nova] **dipòsit del termòmetre** *c. nom. m.*Vegeutermòmetre de bola negra.

**METEOROLOGIA** [entrada actualitzada] **direcció del vent** *c. nom. f.*La direcció del vent o dels núvols s’expressa per la direcció del punt d’on venen.

El vent nord és un vent que ve del nord. Per convenció, les direccions s’expressen per les lletres inicials dels rumbs; l’oest es designa per la lletra W.

**INSTRUMENTACIÓ** [entrada actualitzada] **discontinuïtat** *f.*Variació del valor d’una variable meteorològica, de forma sobtada o en proporcions molt superiors a la normal.

V. t.: superfície de discontinuïtat

**INSTRUMENTACIÓ** [entrada nova] **disdròmetre** *m.* Captador de gotes.

**FENÒMENS METEOROLÒGICS** [entrada nova] **dissipació** *f.*Procés de desaparició dels núvols o de la boira a conseqüència de l’evaporació de les gotes líquides que els formen.

**FENÒMENS METEOROLÒGICS** [entrada nova] **dispersió** *f.*Procés pel qual una radiació que travessa un medi es divideix en els seus components espectrals, a causa de la interacció amb les partícules d’aquest medi.

**OBSERVACIÓ ATMOSFÈRICA** [entrada nova] ***distrail*** *m.*Rastre de dissipació que deixa un avió quan travessa un cel cobert de núvols.

Acrònim del terme anglès *dissipation trail*.

Sin. compl.: deixant de dissipació

**ALTRES ÀREES** [entrada original] **diürn | diürna** *adj.*Que fa referència al període d’un dia (variació diürna, corbadiürna d’una variable meteorològica).

**METEOROLOGIA** [entrada actualitzada] **divergència** *f.* Condició en la qual,en una àrea determinada de la superfície terrestre, surt més aire, per efecte del vent, del que hi entra.

Aquesta condició requereix l’existència d’un moviment descendent o de subsidència de l’aire. És una dinàmica pròpia de les zones anticiclòniques, amb un moviment de l’aire que es produeix en una regió de dins cap enfora.

**METEOROLOGIA** [entrada original] **dorsal** *f.* Prolongació d’un anticicló que en la carta del temps es presenta a vegades com una extensió del relleu isobàric en forma d’esquena d’ase, preferentment cap a la banda polar de les altes pressions.

V. t.: falca d’alta pressió.

**OBSERVACIÓ ATMOSFÈRICA** [entrada original] **draperies** *f. pl.* Vels lluminosos en formade cortinatges que a vegades presenta l’aurora polar.

**INSTRUMENTACIÓ** [entrada original] **drosògraf** *m.* Drosòmetre inscriptor.

**INSTRUMENTACIÓ** [entrada original] **drosòmetre** *m.* Aparell per a mesurar la quantitat de rosada.

**NÚVOLS** [entrada nova] ***duplicatus*** *adj.* Varietat de núvol del gènere cirrus, cirroestratus, altocúmulus, altoestratus o estratocúmulus que constitueix capes de núvols d’altituds similars i de vegades parcialment barrejades.

**OBSERVACIÓ ATMOSFÈRICA** [entrada original] **durada de la** **insolació** *c. nom. f.*Temps durant el qual ha lluït el Sol (generalment, en un dia o en un any).

En la pràctica, temps durant el qual ha estat impressionat l’aparell inscriptor de la insolació. Aquesta mesura és molt influïda per l’absorció atmosfèrica. L’heliògraf de Campbell-Stokes deixa de marcar quan hi ha vels de cirrus un xic densos o quan el Sol és a menys de 5° d’altura sobre l’horitzó, malgrat que l’astre sia perfectament visible. Si s’usa com a inscriptor el termòmetre diferencial de contactes elèctrics, la durada marcada per l’aparell és encara més curta que la de l’heliògraf. Per aquest motiu, se sol afegir als resultats del termòmetre diferencial un terme de correcció determinat empíricament.

**E**

**METEOROLOGIA** [entrada nova] **ecotop** *m.*Màxima altitud sobre el nivell del mar del senyal de retorn d’un radar meteorològic, i que s’associa a la màxima altitud on hi ha precipitació dins del núvol.

**FENÒMENS METEOROLÒGICS** [entrada nova] **efecte de Coriolis** *c. nom. m.*Desviament de la trajectòria dels cossos sense l’acció d’una força perquè el moviment es produeix en un sistema de referència no inercial, per exemple, en rotació.

A la Terra, la rotació terrestre desvia els objectes que es desplacen tant per l’aire com en superfície cap a la dreta del seu moviment a l’hemisferi nord, i cap a l’esquerra al sud.

**FENÒMENS METEOROLÒGICS** [entrada nova] **efecte hivernacle** *c. nom. m.*Fenomen que consisteix en l’escalfament de l’atmosfera perquè és en gran manera transparent a la radiació solar visible incident, però opaca a la radiació infraroja provinent de la superfície terrestre.

Sin. compl.: efecte d’hivernacle

**FENÒMENS METEOROLÒGICS** [entrada nova] **efecte d’hivernacle** *c. nom. m.* Efecte hivernacle.

**FENÒMENS METEOROLÒGICS** [entrada nova] **efecte föhn** *c. nom. m.*Fenomen que es produeix quan un vent humit remunta una carena muntanyenca, de tal manera que al costat de sobrevent es formen núvols i precipitació i a l’altre costat s’enregistra un augment de temperatura de l’aire i un descens de la humitat relativa.

**FENÒMENS METEOROLÒGICS** [entrada nova] **efecte Lenard** *c. nom. m.*Fenomen que consisteix en la ionització atmosfèrica causada per la pluja.

**METEOROLOGIA** [entrada nova] **eix d’anticicló** *c. nom. m.*Línia que uneix en un mapa sinòptic els punts de pressió atmosfèrica màxima de cada nivell d’un anticicló.

**METEOROLOGIA** [entrada actualitzada] **eix de depressió** *c. nom. m.*1.Lloc geomètric dels centres de baixa pressió corresponents a les isòbares a diferents nivells. **|** 2.Línia que uneix en un mapa sinòptic els punts de pressió atmosfèrica mínima de cada nivell d’una depressió.

**OBSERVACIÓ ATMOSFÈRICA** [entrada original] **eixut** *m.* 1. Sequedat per manca de pluja. | 2*.* Llarg període de dies sense precipitacions atmosfèriques («tongada d’eixut»).

**FENÒMENS METEOROLÒGICS** [entrada nova] **El Niño** *n. pr. m.* Fenomen cíclic, però no periòdic, que es produeix al voltant del 25 de desembre (d’aquí el nom, en al·lusió al nen Jesús), que es manifesta amb un escalfament anòmal de l’aigua superficial de la part oriental de l’oceà Pacífic equatorial, i que quan persisteix durant uns mesos, altera els patrons de circulació atmosfèrica i oceànica tant d’aquesta regió com d’altres del planeta.

És la fase negativa del fenomen climàtic ENSO.

**FENÒMENS METEOROLÒGICS** [entrada nova] **Niño** *n. pr. m.* Vegeu El Niño.

**FENÒMENS METEOROLÒGICS** [entrada original] **electricitat atmosfèrica** *c. nom. f.*L’electricitat del’atmosfera,deguda a causes naturals.

**FENÒMENS METEOROLÒGICS** [entrada nova] **electrometeor** *m.*Meteor elèctric.

**INSTRUMENTACIÓ** [entrada original] **electròmetre** *m.*Aparell per a mesurar la força electromotriu, especialment de l’electricitat estàtica.

**INSTRUMENTACIÓ** [entrada nova] **electrosonda** *f.* Radiosonda que mesura les variacions del potencial elèctric a l’atmosfera lliure.

**FENÒMENS METEOROLÒGICS** [entrada actualitzada] **element** *m.* Qualsevol variable o fenomen meteorològic que defineix l’estat del temps atmosfèric en un moment donat i lloc concret.

**METEOROLOGIA** [entrada nova] **elevació** *f.* Distància vertical des del mar fins a un objecte o nivell situat per sobre d’aquest.

**FENÒMENS METEOROLÒGICS** [entrada nova] **elf** *m.*Anell lluminós de forma toroidal que assoleix centenars de kilòmetres de diàmetre, que s’expandeix verticalment sobre determinades tempestes a gran velocitat a l’alta atmosfera, per sobre dels 100 km d’altitud, i té una durada de fraccions de segon.

**INSTRUMENTACIÓ** [entrada nova] **estació meteorològica automàtica** *c. nom.**f.*Estació formada per diversos sensors que mesuren de forma contínua algunes variables atmosfèriques i les transmeten als serveis o centres meteorològics.

Sigla: EMA

**INSTRUMENTACIÓ** [entrada nova] **EMA** *f.*Sigla de estació meteorològica automàtica.

**METEOROLOGIA** [entrada original] **emagrama** *m.*Diagrama energètic ambles coordenades temperatura i logaritme de la pressió.

**FENÒMENS METEOROLÒGICS** [entrada nova] **embat** *m.* A Mallorca, brisa marina que assoleix certa intensitat, principalment els migdies dels mesos més càlids.

**METEOROLOGIA** [entrada nova] **embut de la tropopausa** *c. nom. m.* Deformació en forma d’embut que experimenta la tropopausa per sobre de depressions molt intenses.

**NÚVOLS** [entrada original] **emissari** *m.*Núvolque precedeix un sistema nuvolós viatger; principalment cirrus.

**METEOROLOGIA** [entrada nova] **emitància** *f.* Radiació que emet un cos per unitat de temps i de superfície.

**NÚVOLS** [entrada actualitzada] **enclusa** *f.* Incus.

**OBSERVACIÓ ATMOSFÈRICA** [entrada nova] **enfosquir-se** *v. intr. pron.*El cel tornar-se fosc quan es cobreix de núvols densos que redueixen de forma important la radiació solar.

**FENÒMENS METEOROLÒGICS** [entrada nova] **engelament** *m.* Formació d’una capa de gel sobre objectes exposats a l’impacte de gotes o gotetes d’aigua líquida o en subfusió que formen un núvol.

En les aeronaus provoca l’acumulació de gel en diferents parts, fet que pot modificar la seva sustentació o provocar el mal funcionament d’alguns dels aparells a bord i esdevenir perillós.

**OBSERVACIÓ ATMOSFÈRICA** [entrada original] **ennuvolat** *adj*.En la pràctica, és costum anomenar *ennuvolat* aquell estat del cel en el qual la nuvolositat total és de 3 a 7 dècimes.

V. t.: dia ennuvolat

**MODELITZACIÓ/PRONÒSTIC** [entrada nova] ***ensemble*** *m.*Predicció per conjunts.

**FENÒMENS METEOROLÒGICS** [entrada nova] **ENSO** *m.* Patró climàtic d’El Niño - oscil·lació del sud.

Es tracta d’una sigla que prové del terme anglès *El Niño-Southern Oscillation*. Es parla d’un cicle ENSO de fase negativa quan apareix el patró d’El Niño, i positiva amb el patró de La Niña.

**METEOROLOGIA** [entrada original] **entropia** *f.*Relació entre la quantitat de calor que entra o surt d’un cos i la temperatura a la qual té lloc el procés.

En l’atmosfera, les variacions de l’entropia de l’aire són proporcionals a les del logaritme de la seva temperatura potencial.

**METEOROLOGIA** [entrada original obsoleta] **envelliment d’una massa d’aire** *c. nom. m.*Canvi dels valors de les variables meteorològiques dins d’una massa d’aire, per efecte de radiació, turbulència, contacte amb el terreny o la mar, etc.

**METEOROLOGIA** [entrada original] **eòlic | eòlica** *adj*. S’aplica a l’acció del vent, en particular als efectes de la seva acció continuada (p. ex., erosió eòlica).

**ALTRES ÀREES** [entrada actualitzada] **equació de Poisson** *c. nom. f.*Equació que lliga la temperatura i la pressió de l’aire en una transformació adiabàtica:

(T1/T2)=(p1/p2)0,288

**MODELITZACIÓ/PRONÒSTIC** [entrada nova] **EPS** *m*. Sigla depredicció per conjunts.

**ALTRES ÀREES** [entrada original] **equació personal** *c. nom. f.*Diferència sistemàtica que hi ha entre els valors mesurats per un observador i els valors més probables de les magnituds mesurades.

**METEOROLOGIA** [entrada original] **equador tèrmic** *c. nom. m.* Línia que passa pel mig de la faixa d’alta temperatura que existeix prop de l’equador geogràfic.

La seva posició varia amb les estacions de l’any.

**METEOROLOGIA** [entrada nova] **equilibri adiabàtic** *c. nom. m.*Equilibri que es produeix en l’atmosfera en la qual hi ha un gradient adiabàtic provocat únicament per la turbulència atmosfèrica.

**METEOROLOGIA** [entrada original] **equilibri condicional** *c. nom. m.*Situació en la qual el gradient tèrmic vertical té un valor entre el gradient adiabàtic sec i el saturat.

En aquesta situació, l’aire sec és estable, i el saturat, inestable, de manera que l’estabilitat depèn del grau d’humitat.

**METEOROLOGIA** [entrada original] **equilibri convectiu** *c. nom. m.*Situació en la qual una partícula d’aire en moviment vertical té sempre la mateixa densitat que l’aire ambient.

Correspon al cas d’un gradient adiabàtic (sec o saturat, segons sia la humitat de la partícula).

**METEOROLOGIA** [entrada nova] **equilibri indiferent** *c. nom. m.* Equilibri convectiu.

**METEOROLOGIA** [entrada nova] **equilibri neutre** *c. nom. m.* Equilibri convectiu.

**METEOROLOGIA** [entrada nova] **equilibri geostròfic** *c. nom. m.*Equilibri que es produeix a l’atmosfera quan la força deguda a la variació de la pressió atmosfèrica horitzontal és contrarestada per la força de Coriolis, suposant que aquestes forces són les úniques que actuen sobre la massa d’aire.

El resultat és el vent geostròfic.

**METEOROLOGIA** [entrada nova] **equilibri hidroestàtic** *c. nom. m.*Balanç entre la força gravitatòria (descendent) i la força deguda al gradient vertical de pressió de l’aire (ascendent), que evita que els gasos de l’atmosfera col·lapsin pel seu propi pes sobre la superfície de la Terra.

**METEOROLOGIA** [entrada actualitzada] **equinocci** *m.*Qualsevol dels dos dies de l’any en els quals són iguals les durades del dia i de la nit en tots els llocs de la Terra.

Hi ha un equinocci de primavera a l’hemisferi nord i de tardor al sud (cap al 21 de març) i un de tardor a l’hemisferi nord i de primavera al sud (cap al 22 de setembre).

**METEOROLOGIA** [entrada nova] **equisaturada** *f.*Línia que uneix en un diagrama termodinàmic els estats que tenen una mateixa proporció de mescla.

**CLIMATOLOGIA** [entrada actualitzada] **era glacial** *c. nom. f.*Glaciació.

**ALTRES ÀREES** [entrada original] **erg** *m.*Unitat absoluta de treball en el sistema C. G. S.

És el treball d’1 dina en el trajecte d’1 centímetre.

**INSTRUMENTACIÓ** [entrada original] **error de zero** *c. nom. m.* Error en les lectures d’un instrument per efecte de la defectuosa situació del zero de la seva escala.

**INSTRUMENTACIÓ** [entrada nova] **escala absoluta** *c. nom. f.*Escala de temperatura *T*(K) que parteix d’un valor teòric conegut com a zero absolut, que indica l’absència total d’energia i, per tant, d’agitació tèrmica de les molècules.

En aquesta escala s’assigna el punt triple de l’aigua pura a una temperatura de 273,16 K (equivalent a 0,01 °C) i, per tant, el zero absolut 0 K equival a –273,15 °C. La variació d’un kelvin equival a la variació d’un grau centígrad.

Sin. compl.: escala Kelvin

**INSTRUMENTACIÓ** [entrada nova] **escala Celsius** *c. nom. f.*Escala de temperatura *t*(°C) definida en funció l’escala absoluta segons la relació *t*(°C) = *T*(K) –273,15.

Sin. compl.: escala centígrada

Símbol: °C

**INSTRUMENTACIÓ** [entrada nova] **escala centígrada** *c. nom. f.*Escala Celsius.

**INSTRUMENTACIÓ** [entrada nova] **escala de Beaufort** *c. nom. f.*Escala numèrica que estima la força del vent.

Estableix 13 graus, en què el 0 és la calma i el 12 és el temporal huracanat. Aquesta escala associa la intensitat del vent a partir de l’observació d’aquest sobre la superfície terrestre i la marítima.

**OBSERVACIÓ ATMOSFÈRICA** [entrada nova] **escala de Douglas** *c. nom. f.*Escala numèrica que classifica els diferents estats del mar, entre 0 i 9.

**OBSERVACIÓ ATMOSFÈRICA** [entrada nova] **escala de Linke** *c. nom. f.*Escala de tonalitats que estima la blavor del cel.

**INSTRUMENTACIÓ** [entrada nova] **escala Fahrenheit** *c. nom. f.*Escala de temperatura *t*(° F) definida en funció de l’escala absoluta *T*(K) segons la relació *t*(°F) = 1,8 · [*T*(K) –273] + 32.

**INSTRUMENTACIÓ** [entrada nova] **escala Kelvin** *c. nom. f.*Escala absoluta.

**OBSERVACIÓ ATMOSFÈRICA** [entrada nova] **escala de Fujita** *c. nom. f.*Escala numèrica que quantifica la força d’un tornado segons els danys que ocasiona al seu pas tant en les infraestructures com en l’arbrat i la vegetació.

L’escala millorada (escala de Fujita millorada) estableix sis graus (d’EF0 a EF5).

**INSTRUMENTACIÓ** [entrada nova] **escala Saffir-Simpson** *c. nom. f.*Escala numèrica que permet classificar la intensitat dels ciclons tropicals en cinc categories, segons la intensitat dels vents que provoca i la pressió atmosfèrica en superfície al centre del cicló.

**OBSERVACIÓ ATMOSFÈRICA** [entrada nova] **escala sinòptica** *c. nom. f.*Escala que engloba aquells fenòmens i elements meteorològics amb unes dimensions espacials d’entre pocs centenars de metres a pocs milers de kilòmetres, i una durada d’entre pocs dies a diverses setmanes.

**ALTRES ÀREES** [entrada original obsoleta] **escala telegràfica del vent** *c. nom. f.*Modificació de l’escala de Beaufort, reduïda a 10 graus i acomodada a un codi de 10 xifres.

**ALTRES ÀREES** [entrada original obsoleta] **escala tercentesimal** *c. nom. f.*Escala termomètrica en la qual la temperatura ve expressada afegint 273° a la temperatura centígrada.

En els problemes meteorològics, és pràcticament igual a l’escala absoluta.

V. t.: temperatura absoluta

**ALTRES ÀREES** [entrada original] **escalar** *adj*. Qualitat d’una magnitud en la qual no intervé el concepte de *direcció*.

**METEOROLOGIA** [entrada original] **escalfament dinàmic** *c. nom. m.*Augment de temperatura produït per la compressió d’un gas.

V. t.: adiabàtic | adiabàtica

**OBSERVACIÓ ATMOSFÈRICA** [entrada nova] **escampar** *v. intr.* Aclarir-se els núvols, el temps plujós, la temperatura carregada, etc.

**CLIMATOLOGIA** [entrada nova] **escenari climàtic** *c. nom. m.*Possible estat futur del clima d’una regió de la Terra, com a resultat de les simulacions numèriques suposant uns valors d’emissions dels gasos d’efecte hivernacle.

Els estudis de canvi climàtic plantegen diferents projeccions climàtiques elaborades a partir de diferents escenaris climàtics.

**INSTRUMENTACIÓ** [entrada original] **escintilòmetre** *m.* Aparell per a determinar el grau de llampurneig de les estrelles.

**METEOROLOGIA** [entrada original] **escissió** *f.* Divisió d’un corrent d’aire o d’un nucli de variació baromètrica.

**FENÒMENS METEOROLÒGICS** [entrada nova] **esclafit** *m.*Cop de vent sobtat i intens produït per l’arribada a la superfície del terreny del corrent descendent que es forma dins d’un núvol de tempesta.

Quan aquesta massa d’aire descendeix del núvol d’una manera violenta, un cop arriba al nivell del terra, origina aquest vent sobtat en expandir-se lateralment al voltant de la zona on descendeix. Es parla d’*esclafit humit* quan va acompanyat de precipitació i d’*esclafit sec* quan no hi ha precipitació.

**FENÒMENS METEOROLÒGICS** [entrada nova] **esclafit humit** *m.* Vegeu *esclafit.*

**FENÒMENS METEOROLÒGICS** [entrada nova] **esclafit sec** *m.* Vegeu *esclafit.*

**METEOROLOGIA** [entrada original] **escolament** *m.*Percolació.

**METEOROLOGIA** [entrada actualitzada] **escombrada d’aire polar** *c. nom. f.* 1. Irrupció de l’aire polar en la massa d’aire tropical, que produeix una interrupció del front polar. Les escombrades d’aire polar penetren molt cap al sud, fins a confondre’s amb els vents alisis. | 2. Neu aixecada pel vent empesa molt poc per sobre el terreny, sense que la visibilitat vertical en sigui sensiblement minvada. El moviment es fa gairebé en línia recta.

**NÚVOLS** [entrada nova] **espècie de núvol** *c. nom. f.*Cadascuna de les quinze subdivisions dels gèneres de núvols, definides per l’Organització Meteorològica Mundial.

Fan referència a determinades peculiaritats i característiques del núvol.

Sin. compl.: espècie nuvolosa

**NÚVOLS** [entrada nova] **espècie nuvolosa** *c. nom. f.* Espècie de núvol.

**FENÒMENS METEOROLÒGICS** [entrada actualitzada] **espectre del Brocken** *c. nom. m.* Ombra d’un objecte o persona projectada en la boira.

La difusió dels contorns i l’augment de la mida de la imatge a causa de la distància produeixen la il·lusió que es tracta de la presència d’un personatge gegantí. Freqüentment apareix a la part superior de la silueta que forma l’espectre de Brocken una aurèola lluminosa.

V. t.: glòria

**FENÒMENS METEOROLÒGICS** [entrada nova] **espectre solar** *c. nom. m.* Conjunt de longituds d’ona de la radiació solar compreses entre 0,15 i 4 µm.

**INSTRUMENTACIÓ** [entrada nova] **espectrofotòmetre** *m.*Instrument format per un espectròmetre i un fotòmetre, que s’utilitza per a mesurar la concentració d’ozó a l’atmosfera.

**METEOROLOGIA** [entrada nova] **espessor baromètrica** *c. nom. f.* Diferència entre les altures geomètriques i geopotencials de dues superfícies isobàriques a l’atmosfera.

**METEOROLOGIA** [entrada nova] **espessor del núvol** *c. nom. f.* Distància vertical entre la base i el cim del núvol.

**METEOROLOGIA** [entrada nova] **espessor geopotencial** *c. nom. f.* Espessor baromètrica expressada en unitats de geopotencial.

**METEOROLOGIA** [entrada nova] **espessor òptica** *c. nom. f.* Valor de la massa d’aire que emet o absorbeix radiació i és continguda en una columna vertical de secció unitat entre dos nivells determinats de l’atmosfera.

**METEOROLOGIA** [entrada nova] **espiral d’Ekman** *c. nom. f.* Línia espiral que resulta del diagrama polar de l’extrem del vector vent per a altures diferents.

**OBSERVACIÓ ATMOSFÈRICA** [entrada original] **esquelet** *m.*Nom genèric de les formes complicades dels cristalls de neu, disposats en estrelles de sis puntes fortament ramificades.

Sembla que per a llur producció és necessari un alt grau de sobresaturació de l’aire relativament al glaç. Quan aquest grau de sobresaturació és petit, la sublimació és un procés més lent i els cristalls de la neu presenten formes més senzilles, de prismes hexagonals (plaques o agulles).

**METEOROLOGIA** [entrada actualitzada] **estabilitat atmosfèrica** *f.*Condició d’equilibri que no és alterada per petits desplaçaments o pertorbacions.

És un estat de l’atmosfera en què les parcel·les d’aire forçades a separar-se del seu nivell retornen al nivell de partida.

Sin. compl.: estabilitat

V. t.: inestabilitat

**METEOROLOGIA** [entrada original] **estabilitat absoluta** *c. nom. f.*Condició en la qual l’aire es troba en equilibri estable, qualsevol que sia el seu estat higromètric, per ésser el gradient tèrmic vertical observat inferior a l’adiabàtic saturat.

**METEOROLOGIA** [entrada actualitzada] **estabilitat** *c. nom. f.*Estabilitat atmosfèrica.

**METEOROLOGIA** [entrada nova] **estabilitat indiferent** *c. nom. f.* Estat de l’atmosfera en el qual una bombolla d’aire, obligada a separar-se del seu nivell, resta en la nova posició.

**INSTRUMENTACIÓ** [entrada actualitzada] **estació** *f.*Estació meteorològica.

**INSTRUMENTACIÓ** [entrada actualitzada] **estació meteorològica** *c. nom. f.*Conjunt d’instal·lacions o d’instruments meteorològics utilitzat per a l’observació meteorològica.

Sin. compl: estació

V. t.: observatori

**INSTRUMENTACIÓ** [entrada nova] **estació agrometeorològica** *c. nom. f.* Estació meteorològica amb instrumentació especialitzada per a la mesura de variables d’interès agrícola.

**CLIMATOLOGIA** [entrada actualitzada] **estació de pluges** *c. nom. f.* Període d’entre algunes setmanes a uns mesos de durada, caracteritzat per pluges continuades, quan aquest període s’esdevé cada any a la mateixa època.

L’alternança d’aquesta estació amb l’estació seca és típica dels climes tropicals.

**CLIMATOLOGIA** [entrada actualitzada] **estació seca** *c. nom. f.* Període d’entre algunes setmanes a uns mesos de durada, caracteritzat per absència de precipitacions permanent, quan aquest període s’esdevé cada any a la mateixa època.

L’alternança d’aquesta estació amb l’estació de pluges és típica dels climes tropicals.

**CLIMATOLOGIA** [entrada actualitzada] **estacions de l’any** *c. nom. f. pl.* A les zones de climes temperats són quatre: primavera, estiu, tardor i hivern, que comencen a l’hemisferi nord respectivament els dies 21 de març, 21 de juny, 23 de setembre i 21 de desembre.

En meteorologia és costum, als efectes de l’estadística, atribuir a cada estació tres mesos sencers; de manera que la primavera comprèn març, abril i maig; l’estiu, juny, juliol i agost; la tardor, setembre, octubre i novembre, i l’hivern, desembre, gener i febrer. A l’hemisferi austral les estacions són les contraposades, és a dir, el 21 de març comença la tardor, el 21 de juny l’hivern, i així successivament.

**OBSERVACIÓ ATMOSFÈRICA** [entrada original] **estat** **del cel** *c. nom. m.*1. Fracció de cel tapada pels núvols, estimada en dècimes del cel visible des del lloc (0 = ras, 10 = cobert totalment de núvols). | 2. A l’*Atles internacional dels núvols* s’anomena *estat del cel* la combinació d’espècies de núvols visibles, en relació amb els sistemes nuvolosos.

V. t.: nuvolositat

**OBSERVACIÓ ATMOSFÈRICA** [entrada original] **estat de la mar** *c. nom. m.*Classe i dimensions de les onades, segons una escala convinguda per l’Organització Meteorològica Mundial.

Els nostres mariners donen a l’estat de la mar noms poc uniformes. Els que s’acosten més, en general, a les designacions de l’escala de Douglas són: 0 mar calma, 1 mar plana, 2 mar arrissada o mar bonança, 3 marutxell, 4 marejada, 5 maror o mar grossa, 6 mar brava, 7 mar de capa, 8 i 9 mar desfeta. Sobre els noms que donen els pescadors a l’estat de la mar, es pot consultar el V*ocabulari de* *pesca* d’E. Roig i J. Amades (*Butlletí de Dialectologia Catalana,* gener-desembre 1926).

**OBSERVACIÓ ATMOSFÈRICA** [entrada original] **estat del temps** *c. nom. m.* Conjunt de circumstàncies que caracteritzen la situació atmosfèrica en un moment i en un lloc determinats.

En els meteos internacionals figuren com a dades importants l’estat del temps actuali el del passat(de les darreres hores). En particular, són tinguts en compte per a definir l’estat del temps, el vent i els hidrometeors.

**OBSERVACIÓ ATMOSFÈRICA** [entrada actualitzada] **estat del terreny** *c. nom. m.* Dada que figura en molts butlletins meteorològics i que s’especifica d’acord amb un codi internacional.

**METEOROLOGIA** [entrada original obsoleta] **estat higromètric** *c. nom. m.*Nom antiquat de la humitat relativa.

**INSTRUMENTACIÓ** [entrada original obsoleta] **estatoscopi** *m.* Microbarògraf que té com a òrgan sensible una bateria de càpsules de Vidi sense buidar, l’interior de les quals està en comunicació amb l’atmosfera, i l’espai exterior, que és una caixa tancada, s’hi pot posar cada vegada que la ploma inscriptora de l’aparell arriba a un dels extrems de la gràfica.

**METEOROLOGIA** [entrada actualitzada] **estegrama** *m.* 1. Corba de la temperatura del termòmetre humit, en el tefigrama d’un sondatge atmosfèric. | 2. Diagrama en el qual es representa la variació de la temperatura pseudopotencial del termòmetre humit en funció de la pressió atmosfèrica.

**FENÒMENS METEOROLÒGICS** [entrada original] **estel** *m.*Grua.

**FENÒMENS METEOROLÒGICS** [entrada original] **estel fallidor** *c. nom. m.*Meteor.

**OBSERVACIÓ ATMOSFÈRICA** [entrada nova] **deixant de condensació** *c. nom. m. Contrail*.

**OBSERVACIÓ ATMOSFÈRICA** [entrada nova] **deixant de dissipació** *c. nom. m. Distrail*.

**ALTRES ÀREES** [entrada original] **estepa** *f.* Gran planúria amb herba, però sense arbres, característica dels climes semiàrids.

**CLIMATOLOGIA** [entrada original] **estiu** *m.* Una de les estacions de l’any, que en meteorologia comprèn (a l’hemisferi nord) els mesos de juny, juliol i agost.

**CLIMATOLOGIA** [entrada original] **estiuet de Sant Martí** *c. nom.**m.* Període de bon temps temperat que, segons la dita popular, s’esdevé cada any cap a la diada de Sant Martí (11 de novembre).

Essent freqüents a Catalunya les variacions del temps durant la tardor, qualsevol tongada de bonança i de tebior propera a l’11 de novembre es pot prendre com a «estiuet de Sant Martí».

**NÚVOLS** [entrada actualitzada] **estratus** *m.*Núvol baix que constitueix un banc de núvols gris amb la base i la part superior uniformes i llises.

Sin. compl.: estrat, *stratus*

Símbol: St

**NÚVOLS** [entrada nova] **estrat** *m.* Estratus.

**METEOROLOGIA** [entrada original] **estratificació** *f.*Distribució d’alguna propietat de l’aire en gruixos o capes aproximadament horitzontals, de manera que la variació d’aquella propietat es produeix gairebé exclusivament en direcció vertical.

**NÚVOLS** [entrada actualitzada] **estratocúmulus** *m.* Núvol baix amb la base llisa i de color gris, semblant a un estrat, i un cim una mica protuberant, com un cúmul poc desenvolupat.

Sempre predomina la seva dimensió horitzontal en comparació amb el seu gruix.

Sin. compl.: estratocúmul, *stratocumulus*

Símbol: Sc

**NÚVOLS** [entrada nova] **estratocúmul** *m.* Estratocúmulus.

**METEOROLOGIA** [entrada nova] **estratopausa** *f.*Zona que separa l’estratosfera de la mesosfera.

**METEOROLOGIA** [entrada actualitzada] **estratosfera** *f.*Regió de l’atmosfera situada sobre la troposfera, de gradient tèrmic molt petit o nul, en la qual, per consegüent, és molt gran l’estabilitat vertical, i no hi ha fenòmens de convecció.

El límit inferior de l’estratosfera és variable; ordinàriament, es troba entre els 10 i els 18 km d’altitud.

Sin. compl.: capa advectiva, regió advectiva

**FENÒMENS METEOROLÒGICS** [entrada original] **estuf** *m.*Calor, pluja, etc., de gran intensitat i poca durada.

S’aplica principalment als grans ruixats sobtats (pluja d’estuf, estuf d’aigua).

**FENÒMENS METEOROLÒGICS**[entrada original] **evaporació** *f.*Transformació de l’aigua o el glaç en vapor aquós (a la temperatura ambient, o per sota del punt d’ebullició).

**FENÒMENS METEOROLÒGICS** [entrada nova] **evapotranspiració** *f.* Transferència de vapor d’aigua a l’atmosfera des del sòl, tant per l’evaporació directa de l’aigua superficial com de la transpiració de plantes i animals.

**METEOROLOGIA** [entrada nova] **evapotranspiració de referència** *c. nom. f.* Aigua evaporada i transpirada durant un període de temps per un sòl cobert d’una vegetació densa, baixa, homogènia, en plena activitat de desenvolupament, amb un subministrament òptim d’aigua, que cobreix completament el terreny i de notable extensió.

**METEOROLOGIA** [entrada nova] **evapotranspiració potencial** *c. nom. f.* Màxima quantitat d’aigua que es pot evaporar des d’un sòl completament cobert de vegetació, que es desenvolupa en condicions òptimes i sense limitacions en la disponibilitat d’aigua.

**METEOROLOGIA** [entrada nova] **evapotranspiració real** *c. nom. f.*Quantitat d’aigua efectivament evaporada per evapotranspiració en condicions normals de desenvolupament de la capa vegetal i de disponibilitat hídrica.

**INSTRUMENTACIÓ** [entrada original] **evaporímetre** *m.*Aparell per a mesurar la quantitat d’aigua que s’evapora a l’atmosfera, per unitat de temps i de superfície.

Sin. compl.: atmidòmetre, evaporòmetre

**INSTRUMENTACIÓ** [entrada nova] **evaporòmetre** *m.* Evaporímetre.

**INSTRUMENTACIÓ** [entrada nova] **evapotranspiròmetre** *m.* Aparell que mesura l’evapotranspiració.

V. t.: lisímetre.

**METEOROLOGIA** [entrada original] **evicció** *f.*Arrossegament d’una massa d’aire primitivament en calma per una altra dotada de moviment, o per cossos també en moviment que penetren en el seu interior.

L’ascensió convectiva de l’aire calent, la caiguda de la pluja o l’estimbada d’una allau poden determinar en l’aire proper moviments d’evicció. També és arrossegada en evicció la zona turbulenta de transició d’una superfície frontal, per la massa d’aire més ràpida.

**TELEDETECCIÓ** [entrada nova] **EUMETSAT** *m.* Sistema europeu de satèl·lits meteorològics geoestacionaris destinats a cobrir les necessitats específiques de la comunitat meteorològica europea.

Acrònim de Organització Europea per a l’Explotació dels Satèl·lits Meteorològics (en anglès, *European Organisation for the Exploitation of Meteorological Satellites*).

**METEOROLOGIA** [entrada nova] **exosfera** *f.* Capa de l’atmosfera, per sobre dels 500 km d’altitud, en la qual els gasos més lleugers es poden escapar de l’acció del camp gravitatori terrestre.

**METEOROLOGIA** [entrada original] **expansió** *f.*Augment de volum d’un gas, generalment per efecte de l’augment de temperatura o per disminució de la pressió.

**INSTRUMENTACIÓ** [entrada original] **exposició** *f.*1. Manera d’estar col·locat un instrument en relació amb els fets que ha de mesurar o revelar. | 2. Situació i orientació d’una estació meteorològica en relació amb els mateixos fets.

**FENÒMENS METEOROLÒGICS** [entrada original obsoleta] **exsicació** *f.*Disminució de la humitatd’un lloc per causes artificials; per exemple, per devastació dels boscos.

**FENÒMENS METEOROLÒGICS** [entrada original] **extinció** *f.*Disminució progressiva de la intensitat de la llum i de les altres radiacions solars, tant com vantravessant l’atmosfera.

**INSTRUMENTACIÓ** [entrada actualitzada] **valor extrem** *conj. nom. m*. Valor màximi mínim d’una variable meteorològica.

Sin. compl.: extrem

**INSTRUMENTACIÓ** [entrada actualitzada] **extrem** *m*. Valor extrem.

**F**

**METEOROLOGIA** [entrada original] **factor d’enterboliment** *c. nom. m.*Nombre que mesura el grau en què minva la intensitat de la llum en travessar una massa d’aire, no solament per efecte de l’extinció per les molècules, sinó també per totes les altres causes (turbulència, pols, etc.).

V. t.: coeficient d’extinció

**METEOROLOGIA** [entrada original] **factor de refredament de l’aire** *c. nom. m.* Nombre de calories per cm2 i per minut, o per segon, que perd un cos negre a 37 °C per efecte del seu contacte amb l’aire.

En climatologia mèdica es fa servir per a definir l’acció refrigerant de l’atmosfera sobre el cos humà.

Sin. compl.: grau de refredament, poder refrigerant de l’aire

**METEOROLOGIA** [entrada original] **factor de tenuïtat** *c. nom. m.*Relació entre la densitat de l’aire a la pressió actual i a la temperatura balística, i la densitat de l’aire en condicions normals.

**METEOROLOGIA** [entrada nova] **factor de terbolesa** *c. nom. m.* Quocient entre el coeficient d’atenuació d’una atmosfera quan presenta terbolesa i el corresponent a una atmosfera sense contaminants atmosfèrics i amb l’aire sec.

**METEOROLOGIA** [entrada original] **factor de transmissió** *c. nom. m.*Nombre que mesura la proporció en la qual passa a través de l’aire una radiació sotmesa a l’absorció molecular.

És el valor *q* = *e*‒a de la fórmula *I* = *I*0*e*–am que dona la intensitat *I* de la radiació després d’haver travessat una massa *m* d’aire.

**METEOROLOGIA** [entrada nova] **factor de turbulència** *c. nom. m.* Quocient entre la diferència de la velocitat màxima i mínima del vent en situacions de turbulència atmosfèrica i la velocitat mitjana normal.

**METEOROLOGIA** [entrada actualitzada] **falca d’alta pressió** *c. nom. f.* Falca anticiclònica.

**METEOROLOGIA** [entrada nova] **falca anticiclònica** *c. nom. f.* Regió d’alta pressió amb isòbares en forma de U invertida, que, com a prolongació d’un anticicló, s’introdueix entre dues depressions properes.

Sin. compl.: falca d’altra pressió

V. t.: dorsal

**NÚVOLS** [entrada original] **fals cirrus** *c. nom. m.* Cirrus després del cim d’un cumulonimbus.

El qualificatiu de *fals* no és justificat, i en l’actual classificació dels núvols se li dona el nom de *cirrus nothus* (Ci not).

**NÚVOLS** [entrada nova] ***cirrus nothus*** *c. nom. m.* Fals cirrus.

Símbol: Ci not

**NÚVOLS** [entrada nova] **Ci not** *c. nom. m.* Símbol de *cirrus nothus*.

**FENÒMENS METEOROLÒGICS** [entrada original] **fals Sol** *c. nom. m.* Taca de llum, blanca o irisada, que per les seves dimensions fa l’efecte com si es veiés el Sol a través d’un cos translúcid.

Es tracta de fenòmens òptics generats pels cristalls de gel que formen els cirroestratus. En aquest grup d’imatges es poden incloure els parhelis, antihelis, paranthelis, etc.

**INSTRUMENTACIÓ** [entrada original obsoleta] **falla** *f.* Buit, en una sèrie d’observacions sistemàtiques, degut a no haver-se efectuat o a haver-se perdut la corresponent a una data o hora determinada.

Sin. compl.: llacuna

**METEOROLOGIA** [entrada original obsoleta] **família de ciclons** *c. nom. f.* Grup de ciclons successius, generalment de 3 a 6 individus, que formen com un tren d’ones en el front polar, entre dues escombradesd’aire polar cap a les baixes latituds.

**METEOROLOGIA** [entrada actualitzada] **fase de neu** *c. nom. f.* 1. En física de l’atmosfera, aquell estat de l’aire saturat en el qual la condensació del vapor d’aigua esdevé tota en forma de neu (sublimació), perquè la temperatura és inferior a 0 °C. | 2. Fase d’un procés adiabàtic en la qual se sublima i es converteix en neu part del vapor d’aigua contingut en l’aire saturat ascendent.

**METEOROLOGIA** [entrada actualitzada] **fase de pedregada** *c. nom. f.* 1. Estat de l’aire saturat en el qual es troben en presència gotes líquides i grans de glaç. La temperatura és poc diferent de 0 °C. | 2. Fase d’un procés adiabàtic en la qual hi ha un equilibri entre l’estat líquid i sòlid de l’aigua, i la calor latent de condensació fa que l’aire saturat ascendent resti a la temperatura de 0 °C fins que tota l’aigua estigui glaçada.

**METEOROLOGIA** [entrada actualitzada] **fase de pluja** *c. nom. f.* 1.Estat de l’aire saturat en el qual el vapor d’aigua s’està condensant a una temperatura superior a 0 °C. | 2. Fase d’un procés adiabàtic en la qual part del vapor d’aigua contingut en l’aire saturat ascendent es condensa en forma de gotes a temperatures per sobre els 0 °C.

**METEOROLOGIA** [entrada original] **fase seca** *c. nom. f.* En física de l’atmosfera,aquell estat de l’aire en el qual aquest no arriba a la saturació.

**FENÒMENS METEOROLÒGICS** [entrada original] **fata Morgana** *c. nom. f.* Nom italià introduït en el llenguatge meteorològic internacional per a designar una forma de miratge en la qual es produeixen imatges múltiples dels objectes llunyans, algunes allargades i altres invertides.

**METEOROLOGIA** [entrada actualitzada] **fenologia** *f.* 1. Estudi de les èpoques de l’any en les quals s’esdevenen els fenòmens naturals dels animalsi de les plantes. | 2. Branca de l’ecologia que descriu i estudia la resposta dels organismes als factors climàtics i especialment les relacions entre els factors climàtics i les manifestacions estacionals o periòdiques dels organismes.

En meteorologia agrícola, se sol afegir a aquest estudi el de les èpoques de les feines del camp i de les collites.

**FENÒMENS METEOROLÒGICS** [entrada nova] **fenomen atmosfèric** *c. nom. m.*Meteor.

**FENÒMENS METEOROLÒGICS** [entrada nova] **fenomen meteorològic** *c. nom. m.*Meteor que té lloc a la troposfera, la primera de les capes de l’atmosfera.

**FENÒMENS METEOROLÒGICS** [entrada nova] **fenomen meteorològic advers** *c. nom. m.*Fenomen meteorològic que és potencialment perillós per a la població i pot posar persones i béns en risc.

**FENÒMENS METEOROLÒGICS** [entrada nova] **fenomen meteorològic extrem** *c. nom. m.* Fenomen meteorològic poc comú o impropi de l’estació meteorològica en un lloc determinat..

**FENÒMENS METEOROLÒGICS** [entrada original] **fenomen òptic** *c. nom. m.*El que és produït per la manera de propagar-se la llum en l’atmosfera.

L’antiga denominació de *meteor òptic* tendeix a desaparèixer.

**FENÒMENS METEOROLÒGICS** [entrada original] **fenòmens d’halo** *c. nom. m. pl.* En general, s’anomenen així tots els fenòmens òptics produïts per refracció o reflexió de la llum del Sol o de la Lluna en els cristallets de glaç que constitueixen els vels cirrosos o, més freqüentment, els cirroestrats.

Els més freqüents són l’halo de 22°, l’arc tangent superior i els parhelis (o paraselenes).

**METEOROLOGIA** [entrada nova] ***fetch*** *m.* Vegeu abast del vent.

**NÚVOLS** [entrada nova] ***fibratus*** *m.* Espècie de núvol del gènere cirrus o cirroestratus que apareix aïllat o en forma de vel prim constituït per filaments no acabats en ganxo.

**METEOROLOGIA** [entrada nova] **finestra atmosfèrica** *c. nom. f.*Regió de l’espectre electromagnètic en la qual l’absorció atmosfèrica és baixa.

**CLIMATOLOGIA** [entrada nova] **fitoclima** *m.*Condicions meteorològiques mitjanes que caracteritzen l’entorn on hi ha vegetació, tant si és per un microclima natural com generat per la vegetació existent.

**METEOROLOGIA** [entrada nova] **FL** *m.*Sigla de *flight level*, nivell de vol de les aeronaus referenciades respecte al nivell on la pressió atmosfèrica és de 1.013,25 hPa.

**FENÒMENS METEOROLÒGICS** [entrada nova] **flaix de calor** *c. nom. m.* Fenomen meteorològic consistent en un període discret d’escalfament anormal, que **dura més d’una hora però menys d’un dia,** i que es produeix a una **escala petita de pocs centenars de kilòmetres,** habitualment de poques desenes de kilòmetres a diversos centenars.

És un fenomen que es troba entre el fenomen de l’esclafit en la microescala i l’onada de calor en la mesoescala.

**NÚVOLS** [entrada nova] ***flammagenitus*** *adj.*Dit del núvol cumuliforme que ha estat creat en un incendi forestal o una erupció volcànica.

Sin. compl.: de foc

V.t.: pirocúmul

**NÚVOLS** [entrada nova] ***de foc*** *adj. Flammagenitus*.

**METEOROLOGIA** [entrada nova] **fletxa de vent** *c. nom. f.* Símbol meteorològic que assenyala en un mapa sinòptic la direcció del vent en una estació meteorològica determinada.

**OBSERVACIÓ ATMOSFÈRICA** [entrada nova] **flòbia** *f.*Floc de neu.

**OBSERVACIÓ ATMOSFÈRICA** [entrada original] **floc de neu** *c. nom. m.* Reunió molt flonja de cristallets de gel, formant com un borralló que cau lentament.

Sin. compl.: borralló, flòbia

**OBSERVACIÓ ATMOSFÈRICA** [entrada nova] **flor de gel** *c. nom. f.* Estructura de gel en forma de flor que es forma sobre una capa de gel (llac gelat, banquisa àrtica i antàrtica), causada quan el vapor d’aigua pot escapar entre les escletxes del gel i troba un aire molt fred (inferior als –22 °C) i encalmat.

**NÚVOLS** [entrada nova] ***floccus*** *m.*Espècie de núvol del gènere dels cirrus, cirrocúmulus o altocúmulus que apareix aïllat en forma de ganxo, amb aparença de cúmulus i una base escantellada, sovint acompanyada per una virga.

**ALTRES ÀREES** [entrada original] **floració** *f.* En fenologia,s’entén per *data de* *la floració d’una planta* el dia que la primera flor mostra els seus estams i les altres estan francament a punt de badar-se.

Com a excepció, la data de floració de l’avellaner és el dia que la primera flor femella mostra el seu pistil, estant les altres a punt d’obrir-se.

**METEOROLOGIA** [entrada nova] **flotabilitat** *f.* Força sobre una parcel·la d’aire resultant de sumar el pes d’aquesta i el gradient de pressió de l’aire que l’envolta.

Pot ser positiva o negativa, fet que genera que la parcel·la d’aire ascendeixi o descendeixi.

**NÚVOLS** [entrada nova] ***fluctus*** *m.*Tret suplementari de l’*Atles Internacional de Núvols* que descriu un efímer tren d’ones d’aspecte semblant a petites onades amb cresta que apareixen de vegades en una banda de cirrus o una capa d’estratocúmuls o estrats, a conseqüència d’una inestabilitat de Kelvin-Helmholtz.

**METEOROLOGIA** [entrada nova] **flux radiant** *c. nom. m.* Radiació emesa, transferida o rebuda per unitat de temps.

**FENÒMENS METEOROLÒGICS** [entrada actualitzada] **foc de Sant Elm** *c. nom. m.* Descàrrega elèctrica en forma de petit plomall lluminós, que en temps de tempesta s’observa a vegades al cim dels objectes prominents (pals de les naus, arbres o rocams alts a muntanya).

Segons la narració d’un tifó del mar de la Xina feta per William Dampier, navegant anglès del segle xvii, i reproduïda per Sir Napier Shaw en el seu *Manual of Meteorology*, els tripulants designaven el foc de Sant Telm amb el nom de *corpus sant*. En opinió de Dampier, *corpus sant* era un nom d’origen espanyol o portuguès. Evidentment no és castellà ni basc, i tal com està escrit, tot fa creure que es tracta d’un nom provinent dels antics mariners catalans. El doctor Filgueira, director del Museu de Pontevedra, creu que l’origen d’aquesta denominació podria trobar-se en la de *corpo santo*, que és el nom amb el qual ha estat venerat pels gallecs el cos de sant Telm, enterrat a Tuy, o bé en els *corpi santi*, nom que alguna vegada s’ha donat a Itàlia als focs follets dels cementiris. Quant al nom de sant Telm, sant Temme o sant Erme, és opinió molt estesa que és una corrupció del de sant Erasme, antic advocat dels mariners mediterranis contra les tempestats. La similitud d’advocacions hauria estat molt temps després la causa d’atribuir el nom de sant Telm al sant enterrat a Tuy, que fou en vida fra Pedro González.

Sin. compl.: corpus sant, foc de Sant Telm, llum de Sant Telm

**FENÒMENS METEOROLÒGICS** [entrada actualitzada] **foc de Sant Telm** *c. nom. m.* Foc de Sant Elm.

**FENÒMENS METEOROLÒGICS** [entrada nova] **llum de Sant Telm** *c. nom. f.* Foc de Sant Telm.

**FENÒMENS METEOROLÒGICS** [entrada actualitzada] **fogony** *m.* A Sort, Andorra, föhn.

Aquesta definició que el doctor Griera inserta en el seu treball *Els noms dels vents a* *Catalunya*, Joan Amades *(Butll*. *Dialect. Cat.*, xviii, 1930) la precisa en la forma: «Vent calent que sol succeir a una pluja o una nevada (Alentorn, Sort)». Encara que en aquestes definicions el caràcter catabàtic no queda precisat, ni tampoc la precipitació prèvia «a l’altra banda de la serra», creiem, com el doctor Griera, que el *fogony* i el *föhn* són dos noms d’igual origen i designen la mateixa cosa, i que sens dubte es pot donar l’un com a traducció exacta de l’altre, sens perjudici de conservar el nom de *föhn* en el llenguatge purament científic, per ésser ja universalment acceptat.

**FENÒMENS METEOROLÒGICS** [entrada actualitzada] ***föhn*** *m.* Vent descendent, calent i sec, que bufa a sotavent d’una serralada.

El nom, procedent de la regió alpina i de l’Alemanya meridional, ha estat introduït en el llenguatge meteorològic internacional per a expressar tots els vents catabàtics escalfats per fenòmens de precipitació prèvia (transformació pseudoadiabàtica), esdevinguda principalment al costat de sobrevent d’una serralada. Tot i acceptar el nom *föhn* en el llenguatge científic, potser sia més propi en el vulgar el nom de *fogony*.

Es produeix a causa de l’anomenat *efecte föhn*.

V. t.: efecte föhn

Sin. compl.: fogony

**ALTRES ÀREES** [entrada original] **foliació** *f.* En fenologia s’entén per *data de la foliació* d’una planta no perenne el dia que esclata el primer brot, estant simultàniament els altres a punt d’obrir-se.

**FENÒMENS METEOROLÒGICS** [entrada actualitzada] **follet** *m.* Remolí de pols.

**FENÒMENS METEOROLÒGICS** [entrada nova] **foranell** *m.* Vent del SE a la zona de l’Empordà (Palamós, Sant Feliu de Guíxols).

**METEOROLOGIA** [entrada nova] **forat d’ozó** *c. nom. m.* Nom comú per a referir-se a la gran disminució de la concentració d’ozó en una regió de l’ozonosfera que provoca la disminució de l’absorbància de radiació amb longitud d’ona entre 0,001 i 0,38µm.

**METEOROLOGIA** [entrada actualitzada] **força ascensional** *c. nom. f.*1. Flotabilitat positiva. | 2. Pes, inclòs el seu pes propi i el dels accessoris,que un globus o aeronau es pot emportar per efecte de la diferència entre la densitat mitjana del globus i annexos i la de l’aire.

En la tècnica de l’observació de globus pilots,és costum anomenar *força ascensional* el pes que el globus pot aixecar independentment del seu propi.

**METEOROLOGIA** [entrada nova] **força de Coriolis** *c. nom. f.*Força fictícia que actua sobre una partícula que es mou en un sistema de referència no inercial.

En el cas de l’aire, és la força que actua sobre les partícules d’aire causada per la rotació de la Terra, desviant les partícules que es mouen respecte a la Terra cap a la dreta del seu sentit de moviment a l’hemisferi nord o cap a l’esquerra a l’hemisferi sud.

Sin. compl.: força desviant

**METEOROLOGIA** [entrada original] **força del vent** *c. nom. f.* Velocitat del vent, particularment si és expressada en graus de l’escala de Beaufort o en els de l’escala telegràfica.

**METEOROLOGIA** [entrada nova] **força desviant** *c. nom. f.* Força de Coriolis.

**METEOROLOGIA** [entrada nova] **forçament climàtic** *c. nom. m.* Factor o factors que provoquen un canvi en el clima de la Terra, atès que tenen la capacitat d’alterar el balanç energètic del sistema climàtic sigui modificant l’entrada o la sortida d’energia.

**METEOROLOGIA** [entrada nova] **forçament radiatiu** *c. nom. m.* Factor o factors d’origen natural o antròpic que desequilibren el balanç de radiació terrestre, modificant el flux net radiatiu a la troposfera i que poden alterar la temperatura d’equilibri terrestre i el clima.

**OBSERVACIÓ ATMOSFÈRICA** [entrada original] **fosca** *f.* En general, la manca de llum del dia.

Més particularment expressa el temps que transcorre entre la fi del crepuscle civil i la de l’astronòmic, al vespre (hora de la fosca), o entre el començament de l’astronòmic i el del civil, al matí.

**ALTRES ÀREES** [entrada actualitzada] **fosforescència** *f.*Producció de llum per éssers vius com les cuques de llum o els peixos abissals.

Moltes espècies bioluminescents poden emetre llum gràcies a bacteris simbionts que tenen una substància anomenada *luciferina*, la qual és fosforescent.

**FENÒMENS METEOROLÒGICS** [entrada nova] **fotometeor** *m.* Fenomen lluminós que té lloc a l’atmosfera causat per la reflexió, refracció, difracció o interferència de la llum que prové del Sol o de la Lluna.

**ALTRES ÀREES** [entrada original obsoleta] **fotoperiodisme** *m.* Influència de la durada de la claror del dia en la creixença de les plantes.

Per a cada planta hi ha una durada del dia crítica, que separa les condicions favorables a la floració i fructificació de les que tendeixen a produir una creixença vegetativa; aquesta separació és determinada per les condicions d’insolació de l’hàbitat originari de la planta en estat silvestre.

**METEOROLOGIA** [entrada original] **fracció d’insolació** *c. nom. f.*Relació entre les hores que lluu realment el Sol i les que lluiria si no hi hagués núvols i l’aire fosperfectament transparent.

**METEOROLOGIA** [entrada original] **fracció de saturació** *c. nom. f.*Humitat relativa.

**NÚVOLS** [entrada original] **fracto-**.Prefix que es posa al nom d’alguns núvols per a indicar que són de formes esqueixades.

**NÚVOLS** [entrada nova] ***fractus*** *m.*Espècie de núvol del gènere estratocúmulus o cúmulus format per tires irregulars amb una aparença escantellada.

**INSTRUMENTACIÓ** [entrada nova] **frare del temps** *c. nom. m.* Popular instrument meteorològic, que segons el funcionament de l’higròmetre de cabell per quantificar la humitat de l’aire, un frare amb una vareta que es mou segons la humitat ambiental assenyala l’estat de l’aire en diverses categories que van de sec a plujós.

**FENÒMENS METEOROLÒGICS** [entrada nova] **fred** *m.* Absència de calor, que s’identifica amb una sensació tèrmica baixa.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **fredeluc | fredeluga** *adj*. Fredolic.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **fredolic | fredolica** *adj*. Molt sensible al fred.

Sin. compl.: fredeluc

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **fredor** *f.* Temps atmosfèric caracteritzat per una temperatura ambiental baixa.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **fredorada** *f.* Fred intens que s’allarga com a mínim un dia.

**INSTRUMENTACIÓ** [entrada actualitzada] **freqüència** *f*. Nombre de vegades (nombre absolut, o, millor, tant per cent dins el total d’observacions), que en un llarg període de temps és observat un fenomen o un valor determinat d’una variable meteorològica o de les seves desviacions.

**OBSERVACIÓ ATMOSFÈRICA** [entrada nova] **fresca** *f.*Fred moderat, especialment agradable quan es té calor.

**OBSERVACIÓ ATMOSFÈRICA** [entrada nova] **fresqueta** *f.*Intensitat 5 del vent a l’escala de Beaufort.

**METEOROLOGIA** [entrada original] **fricció** *f*. En meteorologia se sol anomenar *fricció* el conjunt d’accions que la superfície de la terra i dels mars exerceix en la velocitat i la direcció del vent.

**INSTRUMENTACIÓ** [entrada original] **frigorímetre** *m.* Aparell que serveix per a determinar el poder refrigerant de l’aire, mesurant l’energia elèctrica que és necessària per a conservar a 37 °C la temperatura d’una esfera metàl·lica negra.

**METEOROLOGIA** [entrada original] **front** *m.*Línia de separació, arran de terra, entre dues masses d’aire d’origen o de propietats diferents, en particular entre una d’aire calent i una altra d’aire fred.

V. t.: cap

**METEOROLOGIA** [entrada nova] **front actiu** *c. nom. m.*Front que produeix nuvolositat apreciable i generalment precipitació.

**METEOROLOGIA** [entrada nova] **front anabàtic** *c. nom. m.*Front en el qual l’aire càlid ascendeix al llarg de la superfície per sobre la qual es troba.

**METEOROLOGIA** [entrada nova] **front antàrtic** *c. nom. m.*Front que apareix a les latituds altes de l’hemisferi sud i que separa les masses d’aire temperat de les masses d’aire originàries del continent antàrtic.

**METEOROLOGIA** [entrada nova] **front àrtic** *c. nom. m.*Front que apareix a les latituds altes de l’hemisferi nord i que separa les masses d’aire temperat de les masses d’aire originàries de l’Àrtic.

**METEOROLOGIA** [entrada actualitzada] **front calent** *c. nom. m.* Front que separa una massa d’aire calent que avança i una altra d’aire fred sobre la qual aquella cavalca, desplaçant la freda.

Sin. compl.: front càlid

**METEOROLOGIA** [entrada actualitzada] **front càlid** *c. nom. m.* Front calent.

**METEOROLOGIA** [entrada nova] **front catabàtic** *c. nom. m.* Front en el qual l’aire càlid descendeix al llarg de la superfície per sobre la qual es troba.

**METEOROLOGIA** [entrada nova] **front costaner** *c. nom. m.*Front que separa una massa d’aire continental d’una altra marítima.

Tant pot ser un front costaner càlid si és la massa marítima que avança cap a la continental freda, com costaner fred si és la massa d’aire continental a menor temperatura que avança contra la marítima més càlida.

**METEOROLOGIA** [entrada nova] **front costaner càlid** *c. nom. m.* Vegeu front costaner.

**METEOROLOGIA** [entrada nova] **front costaner fred** *c. nom. m.* Vegeu front costaner.

**METEOROLOGIA** [entrada nova] **front costaner nocturn** *c. nom. m.*Front que es forma en interaccionar una massa d’aire freda empesa pels vents de drenatge nocturns cap a la costa, amb una massa marítima més càlida situada a la línia de la costa i sobre el mar o l’oceà.

**METEOROLOGIA** [entrada nova] **front dels alisis** *c. nom. m.*Front que separa l’aire fred de l’alisi oceànic i l’aire càlid del continent veí.

Sin. compl.: front equatorial, front intertropical

**METEOROLOGIA** [entrada nova] **front equatorial** *c. nom. m.*Front dels alisis.

**METEOROLOGIA** [entrada nova] **front estacionari** *c. nom. m.*Front que roman en la mateixa posició durant un llarg període de temps a causa del fet que les masses d’aire als dos costats es mouen paral·leles al front.

**METEOROLOGIA** [entrada actualitzada] **front fred** *c. nom. m.*1. Línia que ran de terra limita una massa d’aire fred que avança empenyent-ne una de calenta i fent que aquesta ascendeixi. | 2. Superfície de separació (superfície frontal) entre ambdues masses, en la qual solen produir-se fenòmens tempestosos.

**METEOROLOGIA** [entrada actualitzada] **front fred secundari** *c. nom. m.*Front fred que dins l’aire polar d’una depressió segueix el front fred principal i va acompanyat molt sovint de torbonades i tempestes.

**METEOROLOGIA** [entrada nova] **front inactiu** *c. nom. m.*Front que produeix poca nuvolositat i precipitació nul·la.

**METEOROLOGIA** [entrada nova] **front intertropical** *c. nom. m.*Front dels alisis.

**METEOROLOGIA** [entrada nova] **front oclús** *c. nom. m.*Front que separa dues masses d’aire fred de diferent temperatura posades en contacte per un procés d’oclusió d’un front fred i un de càlid.

**METEOROLOGIA** [entrada actualitzada] **front polar** *c. nom. m.*1.Línia de discontinuïtat, generalment ondulada i amb grans interrupcions, que separa els vents del NE d’origen polar, dels del SW procedents de les baixes latituds. Les seves ondulacions constitueixen les depressions mòbils de la zona temperada. | 2. Front que separa una massa d’aire polar d’una massa d’aire tropical i que se situa a les latituds mitjanes.

**METEOROLOGIA** [entrada nova] **front principal** *c. nom. m.*Front que separa dues masses d’aire d’orígens geogràfics diferents.

**METEOROLOGIA** [entrada nova] **front secundari** *c. nom. m.*Front que separa dues masses d’aire que, tenint el mateix origen geogràfic, tenen característiques tèrmiques diferents a conseqüència de la diferència de trajectòries seguides o del temps transcorregut des de la seva formació.

**METEOROLOGIA** [entrada actualitzada] **front superior** *c. nom. m.*1. Discontinuïtat que en les depressions ocluses es conserva encara en les capes altes de l’atmosfera, en forma generalment de front fred. **|** 2.Front fred que es conserva en les capes altes de la troposfera en depressions que han experimentat oclusió.

**METEOROLOGIA** [entrada original] **frontogènesi** *f.*Procés de formació d’un front de discontinuïtat.

**METEOROLOGIA** [entrada original] **frontolisi** *f.* Procés de desaparició d’un front per restabliment de la continuïtat.

**METEOROLOGIA** [entrada original] **frontologia** *f.* Estudi de les propietats i evolució dels fronts de discontinuïtat.

**OBSERVACIÓ ATMOSFÈRICA** [entrada nova] **fum** *m.* Conjunt de partícules sòlides d’entre 1 i 5 µm de diàmetre, produïdes per combustió i que es troben en suspensió a l’atmosfera.

**OBSERVACIÓ ATMOSFÈRICA** [entrada actualitzada] **fumeres** *f. pl.* Glopades nombroses i efímeres de boira, des d’alguns centímetres fins a alguns metres d’alçària, que s’aixequen de la superfície del mar i després desapareixen, produint un espectacle com si el mar estigués a punt de bullir.

Es formen en particular quan un terral molt fred s’estén damunt el mar relativament calent. A Catalunya són típiques les fumeres matinals de la badia de Blanes, observables durant situacions anticiclòniques hivernals.

**FENÒMENS METEOROLÒGICS** [entrada nova] **furadà** *m.* A les Terres de l’Ebre (Vinaròs), vent impetuós i violent.

**ALTRES ÀREES** [entrada original] **fusos horaris** *m. pl.* Fusos de la superfície terrestre, comprès cadascun d’ells entre dos meridians que disten 15° (o bé 7,5°) l’un de l’altre.

Han estat adoptats per a unificar l’hora legal en grans extensions, de manera que en passar d’un fus al seu veí l’hora legal canvia exactament en 1 hora (o bé en 30 minuts).

V. t.: temps legal

**G**

**FENÒMENS METEOROLÒGICS** [entrada nova] **gabatxa** *f.* A l’Empordà, tramuntana.

**METEOROLOGIA** [entrada nova] **galeró** *m.* A la zona de Guissona, fort corrent d’aire que passa per un lloc estret.

**NÚVOLS** [entrada nova] **galindaina** *f*.A Barcelona, manera d’indicar un núvol petit i sense mala intenció.

**INSTRUMENTACIÓ** [entrada nova] **ganxo baromètric** *c. nom. m.* Ganxo de tempesta.

**INSTRUMENTACIÓ** [entrada original] **ganxo de tempesta** *c. nom. m.* Petita prominència de la corba del barògraf, situada generalment en el lloc més baix d’una caiguda de pressió.

És deguda al pas d’una tempesta o d’una línia de torbonada. Els alemanys en diuen *nas de tempesta*, expressió més gràfica, perquè no es tracta d’una pertorbació «ganxuda» del barograma, sinó d’una petita pujada seguida d’una davallada.

Sin. compl.: ganxo baromètric

**METEOROLOGIA** [entrada original] **garbí** *m.* Vent del SW o del SSW.

Aquest nom s’aplica principalment a la marinada que ve del rumb esmentat («el garbí, a les set se’n va a dormir»). Si és un vent general del SW, s’anomena *llebeig*.

Sin. compl.: garbina, llebeig

**METEOROLOGIA** [entrada nova] **garbina** *f.*Garbí.

**METEOROLOGIA** [entrada original] **garbinada** *f.* Vent fresc de garbí.

**INSTRUMENTACIÓ** [entrada nova] **garita meteorològica** *c. nom. f.* Construcció on s’instal·len els instruments meteorològics per a protegir-los de la radiació.

Sin. compl.: gàbia meteorològica

**INSTRUMENTACIÓ** [entrada nova] **gàbia meteorològica** *c. nom. f.* Garita meteorològica.

**METEOROLOGIA** [entrada original] **gas** *m.*Fluid que pot expandir-se indefinidament per efecte de la disminució de pressió.

D’un gas ideal que obeeix exactament les lleis de Mariotte i de Gay-Lussac, se’n diu *gas perfecte*.

**METEOROLOGIA** [entrada nova] **gas perfecte** *c. nom. m.* Vegeu gas.

**METEOROLOGIA** [entrada nova] **gas permanent** *c. nom. m.* Gas component de l’aire que es troba en proporció sensiblement constant arreu.

**METEOROLOGIA** [entrada nova] **gas variable** *c. nom. m.* Gas component de l’aire que es troba en una proporció variable.

El vapor d’aigua n’és el principal.

**METEOROLOGIA** [entrada nova] **gas traça** *c. nom. m.* Gas present a l’atmosfera en una proporció variable i en quantitats molt petites, per sota de l’1 % en volum.

**OBSERVACIÓ ATMOSFÈRICA** [entrada original] **gebrada** *f.* Dipòsit general de gebre damunt els objectes.

**METEOROLOGIA** [entrada original] **gebratge** *m.* Fet de dipositar-se gebre damunt els objectes que es troben dins un núvol en sobrefusió.

S’aplica especialment al cas dels avions que volen dins un núvol de tals condicions.

V.t.: engelament

**FENÒMENS METEOROLÒGICS** [entrada original] **gebre** *m.* 1.Cristalls de glaç que es dipositen de les boires i en temps fred (temps de boira), principalment sobre les superfícies verticals, majorment en les puntes i arestes dels objectes, i que, creixent de cara al vent, poden formar gruixos d’una espessor considerable. El procés de formació és probablement anàleg al del calabruix. | 2. Masses de glaç, el dipòsit de les quals es fa com en el cas precedent, però que provenen de boirades humides o de roïnes en sobrefusió, de manera que llur estructura és anàloga a la de la calamarsa. Ambdues formacions (1 i 2) esdevenen particularment a muntanya. | 3. Com en 2, però a causa del pas de l’aire calent i humit prop dels objectes que estan encara a sota de 0°.

En alguns llocs de Catalunya, en diuen *gebre* de la gelada. És preferible no confondre els dos conceptes.

**FENÒMENS METEOROLÒGICS** [entrada original] **gelada** *f.* Cristalls de glaç que durant algunes nits de l’hivern sense núvols ni vent, quan el terra es refreda ràpidament es formen damunt les herbes i en general damunt els objectes mals conductors de la calor, els quals es refreden, per sota de 0 °C, fins al punt de rosada de les capes més baixes de l’aire.

**FENÒMENS METEOROLÒGICS** [entrada original] **gelada envidriada** *c. nom. f.* Gruixa homogènia de glaç transparent que es diposita tant a les superfícies verticals com a les horitzontals, i és deguda a la pluja o a la roïna en sobrefusió.

**FENÒMENS METEOROLÒGICS** [entrada actualitzada] **gelada negra** *c. nom. f.* Gelada sense la formació de gebre sobre els objectes perquè l’aire és molt sec i amb un contingut d’humitat molt baix i, per tant, no es produeix sublimació.

La vegetació, si no es forma una capa de gel que la protegeixi de la temperatura negativa de l’aire, acaba congelada, fet que provoca l’esquinçament dels teixits cel·lulars, que es tornen d’un aspecte negre, d’on prové el nom d’aquest fenomen.

V.t.: rostir-se les plantes

**OBSERVACIÓ ATMOSFÈRICA** [entrada actualitzada] **gelera** *f.*Massa de glaç acumulada a les zones altes de les muntanyes, per sota del límit de les neus perpètues, i que pot fondre’s en un estiu molt sec.

**NÚVOLS** [entrada nova] **gènere de núvol** *c. nom. m.* Cadascun dels deu tipus de núvols identificats per l’Organització Meteorològica Mundial: altocúmulus, altoestratus, cirrocúmulus, cirroestratus, cirrus, cumulonimbus, cúmulus, nimboestratus, estratus i estratocúmulus.

**NÚVOLS** [entrada nova] ***genitus*** *m.*Sufix que s’inclou en el nom d’un núvol per a indicar que aquest és el núvol origen d’un altre.

**METEOROLOGIA** [entrada original] **geofísica** *m.* Estudi dels fenòmens físics naturals que s’esdevenen a la terra, a l’atmosfera i al mar.

Una deles seves branques és la meteorologia.

**METEOROLOGIA** [entrada actualitzada] **geopotencial** *m.* 1.Potencial del camp gravitatori terrestre. Se sol prendre com a zero d’aquest potencial el del nivell del mar. | 2. Energia potencial gravitatòria de la unitat de massa en relació amb un nivell de referència determinat.

**METEOROLOGIA** [entrada original] **geostròfic** *m.*Vegeu vent geostròfic.

**OBSERVACIÓ ATMOSFÈRICA** [entrada original] **glaç** *m.*Aigua congelada.

**FENÒMENS METEOROLÒGICS** [entrada actualitzada] **glaçada** *f.*1. El fet de glaçar-se l’aigua dels reguerons, basses, etc., per un refredament de l’ambient. | 2. El fet de glaçar-se la saó de la terra per efecte del fred. | 3. Disminució de la temperatura de l’aire fins a un valor igual o inferior als 0 °C.

Convé no aplicar aquest nom a la gelada, a fi de distingir els dos fenòmens, que són diferents.

V. t.: dia de glaçada

**FENÒMENS METEOROLÒGICS** [entrada nova] **glaçada per advecció** *c. nom. f.* Glaçada causada per l’advecció d’aire fred sobre una superfície.

**FENÒMENS METEOROLÒGICS** [entrada nova] **glaçada per radiació** *c. nom. f.* Glaçada causada pel refredament que produeix la radiació de la superfície terrestre.

**OBSERVACIÓ ATMOSFÈRICA** [entrada original] **glaçar** *v*. 1. Baixar la temperatura a sota de 0 °C. | 2. Formar-se glaç a la superfície de l’aigua quieta.

Els dos fenòmens són diferents, car l’aigua en petites gruixes pot glaçar-se ja des dels 3 °C de temperatura de l’aire, a causa del fred degut a l’evaporació.

**ALTRES ÀREES** [entrada actualitzada] **glacera** *f.*Massa de gel que flueix lentament per una vall o terreny en pendent.

El gel que la constitueix es forma per la compressió de la neu a zones de muntanya o altiplans interiors de clima fred on la neu no es fon ni en els mesos més càlids de l’any, i es va acumulant amb el pas del temps.

**CLIMATOLOGIA** [entrada actualitzada] **glaciació** *f.* 1. Congelació. | 2. Dipòsit o formació de glaç procedent del vapor d’aigua atmosfèric. | 3. Període d’entre 40.000 i 100.000 anys de durada en què les masses de gel dels casquets polars s’expandeixen cap a latituds més baixes.

Sin. compl.: era glacial, període glacial

**INSTRUMENTACIÓ** [entrada original] **globus pilot** *c. nom. m.* Petit globus de cautxú, que es deixa anar lliure, ple d’hidrogen, a fi d’observar els vents superiors.

**INSTRUMENTACIÓ** [entrada original] **globus sonda** *c. nom. m.* Globus de cautxú, lliure, més gran que un globus pilot, senzill o acoblat de dos en dos, amb el qual s’eleva un meteorògraf en l’atmosfera.

**INSTRUMENTACIÓ** [entrada nova] **globus meteorològic** *c. nom. m.* Globus aerostàtic emprat per fer observacions meteorològiques.

**FENÒMENS METEOROLÒGICS** [entrada original] **glòria** *f.* Conjunt de cercles concèntrics i acolorits que envolten l’ombra del cap de l’observador projectada en un banc de boira.

**FENÒMENS METEOROLÒGICS** [entrada nova] **goina** *f.* A la costa de Llevant, calma absoluta.

**OBSERVACIÓ ATMOSFÈRICA** [entrada original] **golfada** *f.* Mal temps i mala mar radicats en un golf o procedents d’ell.

Especialment es diu del golf del Lleó.

**METEOROLOGIA** [entrada nova] **gota de pluja** *c. nom. f.* Gota d’aigua que es forma i creix a l’interior d’un núvol, i que es precipita des d’aquest, amb un diàmetre d’entre 0,5 i 6 mm. S’estableix una mida de 2 mm per a la gota típica de pluja.

**METEOROLOGIA** [entrada nova] **gota freda** *c. nom. f.* Depressió aïllada en nivells alts.

**FENÒMENS METEOROLÒGICS** [entrada original] **gotellada** *f.* Pluja de curta durada, de gotes grosses i espaiades.

Menys important que el ruixat, com aquest ho és menys que el xàfec.

**METEOROLOGIA** [entrada nova] **goteta de núvol** *c. nom. f.* Gota d’aigua líquida o en subfusió, de mida petita que forma un núvol.

La seva mida oscil·la entre els 2 i 200 μm. S’estableix 20 μm com a mida típica de la goteta de núvol.

**METEOROLOGIA** [entrada actualitzada] **gradient** *m.*En meteorologia, canvi d’una variable meteorològica per unitat de distància, comptada normalment a les superfícies o a les línies d’igual valor d’aquella variable.

Com a magnitud vectorial que és, admet la descomposició en diverses direccions (vertical, etc.). Són especialment importants en meteorologia el gradient horitzontal de pressió comptat normalment a les línies isòbares, i el gradient vertical de temperatura. Del primer se’n diu senzillament *gradient isobàric* i es mesura en mil·libars per 100 km o per grau de cercle màxim terrestre (111 km). Del segon se’n diu *gradient tèrmic* i es compta en graus centígrads de disminució per 100 metres d’altitud.

**METEOROLOGIA** [entrada nova] **gradient isobàric** *c. nom. m.* Vegeu gradient.

**METEOROLOGIA** [entrada nova] **gradient tèrmic** *c. nom. m.* Vegeu gradient.

**METEOROLOGIA** [entrada actualitzada] **gradient adiabàtic** *c. nom. m.* Gradient tèrmic vertical, en l’atmosfera lliure, de 0,98 °C per 100 metres, que correspon a l’ascensió adiabàtica de l’aire sec.

A vegades es dona el mateix nom al gradient tèrmic corresponent a l’ascensió adiabàtica de l’aire saturat. En aquest cas, però, s’anomena *gradient adiabàtic saturat*.

**METEOROLOGIA** [entrada nova] **gradient adiabàtic saturat** *c. nom. m.* Gradient adiabàtic que correspon a l’aire saturat, que té un valor aproximat de 0,6 °C/hm.

**METEOROLOGIA** [entrada nova] **gradient adiabàtic sec** *c. nom. m.* Gradient adiabàtic que correspon a l’aire sense procés de saturació, i que té un valor d’aproximadament 0,98 °C/hm.

**METEOROLOGIA** [entrada actualitzada] **gradient autoconvectiu** *c. nom. m.* Gradient vertical de temperatura que té un valor aproximat de 3,4 °C/hm, tal que la densitat de l’aire no varia amb l’altitud i provoca autoconvecció a l’atmosfera.

V. t.: inestabilitat mecànica

**METEOROLOGIA** [entrada original] **gradient del potencial elèctric** *c. nom. m.* Variació del potencial elèctric de l’atmosfera amb l’altitud.

El seu valor és molt variable, entre límits amplíssims que poden arribar a milers de volts per metre; a les planures i en bon temps, és de l’ordre de 100 volts per metre.

Sin. compl.: gradient elèctric

**METEOROLOGIA** [entrada nova] **gradient elèctric** *c. nom. m.* Gradient del potencial elèctric.

**METEOROLOGIA** [entrada nova] **gradient horitzontal de pressió** *c. nom. m.* Variació de la pressió atmosfèrica per unitat de distància al llarg d’un pla horitzontal, de forma perpendicular a les línies isòbares.

**METEOROLOGIA** [entrada original] **gradient normal** *c. nom. m.* Gradient tèrmic vertical de 0,65 °C per 100 metres, que és el que de mitjana es troba a la troposfera.

**METEOROLOGIA** [entrada actualitzada] **gradient superadiabàtic** *c. nom. m.* Gradient tèrmic vertical superior a l’adiabàtic sec.

Com més excedeix d’aquest, més inestable és l’equilibri atmosfèric; per aquest motiu, del gradient superadiabàtic se’n diu també *gradient inestable.*

Sin. compl.: gradient inestable

**METEOROLOGIA** [entrada nova] **gradient inestable** *c. nom. m.* Gradient superadiabàtic.

**METEOROLOGIA** [entrada nova] **gradient vertical de temperatura** *c. nom. m.* Variació de la temperatura de l’aire per unitat de longitud segons la vertical.

Sin. compl.: gradient tèrmic vertical

**METEOROLOGIA** [entrada nova] **gradient tèrmic vertical** *c. nom. m.* Gradient vertical de temperatura.

**FENÒMENS METEOROLÒGICS** [entrada original] **granets de glaç** *c. nom. m. pl.* Granets transparents, durs com el glaç, d’1 a 4 mm de diàmetre.

Quan cauen sobre un sòl dur, reboten. Són produïts per gotes de pluja que, en travessar una capa d’aire fred, s’han congelat.

**METEOROLOGIA** [entrada nova] **grau d’encert** *c. nom. m.* Valoració de la semblança entre un grup de prediccions meteorològiques i la realitat corresponent observada.

**METEOROLOGIA** [entrada original] **grau de refredament** *c. nom. m.* Factor de refredament de l’aire.

**METEOROLOGIA** [entrada original] **grau higromètric** *c. nom. m.* Humitat relativa.

**ALTRES ÀREES** [entrada original] **gravetat normal** *c. nom. m.* Valor de l’acceleració deguda a la gravetat, als 45° de latitud geogràfica i al nivell del mar.

Aquesta acceleració és de 9,8066 ms–2, i és la que es pren com a tipus per a la reducció de la pressió atmosfèrica observada amb un baròmetre de mercuri.

**METEOROLOGIA** [entrada original] **gregal** *m.* Vent del NE.

**FENÒMENS METEOROLÒGICS** [entrada nova] **griso** *m.* Vent molt fred que intensifica la sensació de fred.

**FENÒMENS METEOROLÒGICS** [entrada actualitzada] **grop** *m.* 1. Tempestat congriada sobtadament. | 2. Cop de vent o d’aigua impetuós.

Sin. compl.: gropada

**FENÒMENS METEOROLÒGICS** [entrada actualitzada] **gropada** *f.* Grop.

A l’Empordà anomenen *gropada* els paroxismes de la tramuntana.

**INSTRUMENTACIÓ** [entrada original] **grua** *f.* Artefacte, fet generalment de trossos de tela a tall de veles i retingut per un cordill o fil metàl·lic, que s’enfila en l’atmosfera per l’efecte del vent.

En meteorologia se solen usar els estels per a portar meteorògrafs a l’atmosfera lliure.

Sin. compl.: estel

**H**

**FENÒMENS METEOROLÒGICS** [entrada actualitzada] **halo** *m.* Cercle lluminós, de 22° de radi, a l’entorn del Sol o de la Lluna.

És produït per la refracció de la llum en els cristallets de glaç que voleien en l’atmosfera, generalment formant part de l’estructura d’un cirroestratus. En general, s’anomenen fenòmens d’halo tots els fenòmens òptics produïts per refraccions i reflexions de la llum en els esmentats cristalls, formant una banda, arc o anell envoltant alguns cossos celestes. Entre aquests fenòmens figura un halode 46° de radi, concèntric amb el primer i rares vegades visible. El nom d’*halo*, com a internacional que és, és el més indicat per a designar els dos cercles abans esmentats, però en català vulgar, de l’halo de 22°, que és el més freqüent, se’n diu *rotlle*, *rodona* o *era*.

Sin. compl.: era, rodona, rotlle

**FENÒMENS METEOROLÒGICS** [entrada nova] **rotlle** *m.* Halo.

**FENÒMENS METEOROLÒGICS** [entrada nova] **rodona** *f.* Halo.

**FENÒMENS METEOROLÒGICS** [entrada nova] **era** *f.* Halo.

**CANVI CLIMÀTIC** [entrada nova] **halocarboni** *m.* Conjunt de compostos orgànics que contenen halògens i que contribueixen a l’escalfament global del planeta.

Són, principalment, d’origen antròpic.

**METEOROLOGIA** [entrada actualitzada] ***harmattan*** *m.* Vent càlid constant, propi del límit meridional del Sàhara, que bufa quan hi dominen els alisis del NE.

**METEOROLOGIA** [entrada nova] **hectopascal** *m.*Unitat de pressió atmosfèrica d’ús habitual en meteorologia, equivalent a 100 Pa (en el Sistema Internacional d’unitats la pressió s’expressa en pascals, Pa).

Símbol: hPa

**METEOROLOGIA** [entrada nova] **hPa** *m.* Símbol de hectopascal.

**INSTRUMENTACIÓ** [entrada original obsoleta] **heliofanògraf** *m.* Aparell on s’inscriu fotogràficament la durada de la insolació.

**INSTRUMENTACIÓ** [entrada original] **heliògraf** *m.* Aparell per a registrar la durada de la insolació.

En el de Campbell-Stokes, que és avui el més estès, una esfera de vidre produeix una petitíssima imatge del Sol damunt una cartolina i la crema en el punt on es forma la imatge.

**INSTRUMENTACIÓ** [entrada original obsoleta] **heliotermòmetre** *m.* Instrument constituït per un termòmetre ordinari que té el dipòsit dins una esfera de metall ennegrida exteriorment.

Exposat al Sol, marca una temperatura propera a la que pot assolir-se sota dels vestits negres. Serveix per a judicar si els malalts poden romandre immobilitzats al Sol sense sofrir temperatures excessives.

**METEOROLOGIA** [entrada nova] **heterosfera** *f.* Capa esfèrica de l’atmosfera, per sobre dels 80 km d’altitud, en la qual la composició de l’aire varia de forma significativa com a resultat de la fotodissociació d’alguns dels seus components.

**METEOROLOGIA** [entrada nova] **hidrologia** *f.*Ciència que estudia la distribució, les propietats i el comportament de les aigües terrestres.

**METEOROLOGIA** [entrada actualitzada] **hidrometeor** *m.* Qualsevol dels fenòmens meteorològics en els quals intervenen d’una manera essencial els canvis d’estat del vapor d’aigua: congelació, condensació o sublimació del vapor d’aigua present a l’atmosfera.

**METEOROLOGIA** [entrada nova] **hidrometeorologia** *f.* Meteorologia hidrològica.

**INSTRUMENTACIÓ** [entrada original obsoleta] **hidròmetre** *m.* Instrument per a mesurar la densitat de l’aigua de mar.

**METEOROLOGIA** [entrada actualitzada] **hidrosfera** *f.* Conjunt de tota l’aigua present a la Terra en qualsevol dels seus tres estats.

**INSTRUMENTACIÓ** [entrada original] **higrògraf** *m.* Aparell inscriptor de la humitat atmosfèrica.

**INSTRUMENTACIÓ** [entrada nova] **higrograma** *m.* Diagrama obtingut mitjançant un higrògraf.

**INSTRUMENTACIÓ** [entrada actualitzada] **higròmetre** *m.* Instrument per a mesurar la humitat relativa de l’aire (higròmetre de cabells, de condensació, etc.).

**INSTRUMENTACIÓ** [entrada nova] **higròmetre d’absorció** *c. nom. m.* Higròmetre basat en l’absorció de vapor d’aigua per un compost higroscòpic.

**INSTRUMENTACIÓ** [entrada nova] **higròmetre de cabells** *c. nom. m.* Higròmetre d’absorció l’element sensible del qual és un manyoc de cabells que varien de longitud en funció de la humitat relativa.

**INSTRUMENTACIÓ** [entrada nova] **higròmetre de condensació** *c. nom. m.*Higròmetre basat en la temperatura de l’aire en què es produeix la condensació sobre una superfície refredada artificialment.

**INSTRUMENTACIÓ** [entrada nova] **higròmetre elèctric** *c. nom. m.* Higròmetre basat en la variació de les propietats elèctriques del sensor.

**INSTRUMENTACIÓ** [entrada nova] **higrometria** *f.* Mesura de la humitat atmosfèrica.

**INSTRUMENTACIÓ** [entrada actualitzada] **higroscopi** *m.* 1. Instrument per a judicar d’una manera aproximada si el grau higromètric de l’aire és més o menys elevat. | 2. Instrument meteorològic que mostra visualment les variacions de la humitat atmosfèrica.

**METEOROLOGIA** [entrada nova] **higroscopicitat** *f.* Tendència d’una substància a absorbir vapor d’aigua.

**INSTRUMENTACIÓ** [entrada original obsoleta] **hipsòmetre** *m.* Aparell amb el qual es determina l’altitud d’un lloc (més concretament, la pressió atmosfèrica) observant la temperatura d’ebullició de l’aigua.

**INSTRUMENTACIÓ** [entrada original] **histograma** *m.* Representació gràfica de les freqüències dels diferents valors d’un element variable.

**CLIMATOLOGIA** [entrada original] **hivern** *m.* Una de les estacions de l’any, que en meteorologia comprèn (per a l’hemisferi nord) els mesos de desembre, gener i febrer.

**INSTRUMENTACIÓ** [entrada original] **holostèric | holostèrica** *adj*. Aneroide.

**NÚVOLS** [entrada nova] ***homogenitus*** *adj.* Dit del núvol que té un origen antròpic.

Terme que recull l’*Atles Internacional de Núvols* de l’Organització Meteorològica Mundial. Per exemple, un cúmulus d’origen antròpic s’especificaria com a cúmulus *homogenitus*.

Sin. compl: antropogènic | antropogènica

**NÚVOLS** [entrada nova] **antropogènic | antropogènica** *adj. Homogenitus*.

**NÚVOLS** [entrada nova] ***homomutatus*** *adj.* Dit del núvol resultant de la mutació d’un altre que ha estat generat per l’activitat humana.

Terme que recull l’*Atles Internacional de Núvols* de l’Organització Meteorològica Mundial. Si un cúmulus d’origen antròpic denominat com a *cúmulus homogenitus* evoluciona a un estratus, aquest s’anomenarà *estratus homomutatus*.

**METEOROLOGIA** [entrada nova] **homopausa** *f.* Zona que separa l’homosfera de l’heterosfera.

**METEOROLOGIA** [entrada nova] **homosfera** *f.* Capa esfèrica de l’atmosfera en la qual es manté gairebé constant la composició de gasos i s’estén des de la superfície terrestre fins a una altitud aproximada de 80 km.

**METEOROLOGIA** [entrada nova] **hora sinòptica** *c. nom. f.* Hora expressada en temps universal a què, per acord internacional, es fan les observacions meteorològiques simultàniament arreu de la Terra.

**NÚVOLS** [entrada nova] ***humilis*** *adj.*Dit de l’espècie de núvol del gènere cúmulus que té poca extensió vertical i aparença plana.

Correspon a un estat inicial del creixement d’un cúmulus.

Sin. compl.: de bon temps

**NÚVOLS** [entrada nova] **de bon temps** *loc. adj. Humilis.*

**METEOROLOGIA** [entrada original] **humitat** *f.* En el llenguatge vulgar, estat de l’atmosfera quan la humitat relativa és molt alta.

En meteorologia, s’aplica aquest nom acompanyat d’un adjectiu que precisa una funció de la quantitat de vapor d’aigua contingut en l’aire; quan aquest adjectiu és suprimit, s’entén que es tracta de la humitat relativa.

**METEOROLOGIA** [entrada actualitzada] **humitat absoluta** *c. nom. f.* Quantitat de vapor d’aigua, en grams, contingut en un metre cúbic d’aire humit.

**METEOROLOGIA** [entrada actualitzada] **humitat específica** *c. nom. f.* Massa de vapor d’aigua contingut en 1 kg d’aire humit.

**METEOROLOGIA** [entrada actualitzada] **humitat relativa** *c. nom. f.* Relació entre la quantitat de vapor d’aigua contingut en un volum d’aire i la que aquest contindria si estigués saturat a una pressió i a una temperatura determinades.

És equivalent a la relació entre la pressió del vapor i la pressió de vapor de saturació. S’expressa en tant per cent (0 %: sequedat absoluta; 100 %: saturació).

Sin. compl.: fracció de saturació, grau higromètric

**METEOROLOGIA** [entrada actualitzada] **humitat relativa fisiològica** *c. nom. f.* Humitat relativa que tindria l’aire, en unes condicions d’igual quantitat de vapor d’aigua i una temperatura igual a la del cos humà (36,5 °C).

**METEOROLOGIA** [entrada actualitzada] **huracà** 1. Vent violent produït pels ciclons tropicals; més especialment pels del mar de les Antilles. | 2.El conjunt del cicló. | 3.En l’escala de Beaufort, vent de força 12, amb una velocitat mitjana de més de 32,7 metres per segon.

És també el nom que reben les depressions tropicals que superen els vents sostinguts de 117 km/h a la zona de l’oceà Atlàntic.

V. t.: cicló tropical, tifó

**I**

**ALTRES ÀREES** [entrada original] **iceberg** *m.* Nom d’origen nòrdic, universalment adoptat per a designar els grans blocs de glaç flotant en l’oceà, procedents de les glaceres o de les barreres de glaç circumpolars.

**FENÒMENS METEOROLÒGICS** [entrada nova] **illa de calor** *c. nom. f.* Efecte en què la temperatura de l’aire en zones urbanes és superior a la de les rurals i periurbanes, durant la nit.

**NÚVOLS** [entrada nova] ***incus*** *m.* Núvol que presenta en la part superior unes expansions laterals cirroses, que en perspectiva li donen la forma d’una enclusa.

És la forma freqüent de la part superior dels cumulonimbus en fase de maduresa, quan el cim del núvol troba la tropopausa i no pot seguir creixent verticalment, i s’expandeix lateralment. Correspon a l’espècie nuvolosa cumulonimbus *capillatus*, a la qual s’afegeix la paraula *incus* per indicar que ha assolit la forma d’enclusa.

Sin. compl.: enclusa

**CLIMATOLOGIA** [entrada nova] **índex zonal** *c. nom. m.* Paràmetre numèric que caracteritza la component zonal d’oest a est de la circulació atmosfèrica a les latituds mitjanes, definit com la diferència de pressió horitzontal entre els paral·lels 35° i 55°.

Un valor elevat correspon a un flux poc ondulat i un predomini dels vents de l’oest. Un valor baix indica flux ondulat de la circulació.

**CLIMATOLOGIA** [entrada nova] **índex d’aridesa** *c. nom. m.* Paràmetre que caracteritza la manca d’aigua del sòl i la humitat de l’aire en contacte amb aquest.

**CLIMATOLOGIA** [entrada nova] **índex de circulació** *c. nom. m.* Índex que caracteritza el predomini de la direcció zonal o meridiana de la circulació atmosfèrica en una regió determinada.

És similar a l’índex zonal.

**CLIMATOLOGIA** [entrada nova] **índex de continentalitat** *c. nom. m.* Paràmetre que caracteritza el grau de continentalitat d’un indret.

**METEOROLOGIA** [entrada nova] **índex d’elevació** *c. nom. m.* Paràmetre que permet estimar el grau d’inestabilitat atmosfèrica.

**METEOROLOGIA** [entrada nova] **índex de precipitació estandarditzat** *c. nom. m.* Paràmetre indicador del grau de sequera d’un indret, que expressa la probabilitat d’ocurrència d’una determinada quantitat de pluja segons els valors climàtics d’aquesta.

En anglès, *standard precipitation* *index*.

Sigla: SPI

**INSTRUMENTACIÓ** [entrada original] **indicatiu** *m.* Xifra o grup de xifres (o de lletres) que en un meteograma serveixen per a indicar l’estació a la qual es refereixen les dades.

**ALTRES ÀREES** [entrada original] **inèrcia** *f.* Qualitat que tenen en general els aparells de mesura, de trigar a indicar les variacions del paràmetre que han de mesurar.

V. t.: retard

**METEOROLOGIA** [entrada original] **inestabilitat** *f.* Condició de l’aire que lleument separat de la seva posició d’equilibri, continua el desplaçament iniciat.

S’aplica principalment a la inestabilitat vertical.

**METEOROLOGIA** [entrada original] **inestabilitat absoluta** *c. nom. f.* Condició en la qual el gradient tèrmic vertical és superadiabàtic, o sia, superior al gradient adiabàtic de l’aire sec.

**METEOROLOGIA** [entrada actualitzada] **inestabilitat condicional** *c. nom. f.* Inestabilitat en què el gradient tèrmic vertical està entre el gradient adiabàtic sec i el gradient adiabàtic saturat.

V. t.: equilibri condicional

**METEOROLOGIA** [entrada nova] **inestabilitat de cisallament** *c. nom. f.* Inestabilitat atmosfèrica causada per cisallament del vent en la superfície de separació de dues capes adjacents de l’atmosfera.

Sin. compl.: inestabilitat de Helmholtz, inestabilitat de Kelvin-Helmholtz

**METEOROLOGIA** [entrada nova] **inestabilitat de Helmholtz** *c. nom. f.* Inestabilitat de cisallament.

**METEOROLOGIA** [entrada nova] **inestabilitat de Kelvin-Helmholtz** *c. nom. f.* Inestabilitat de cisallament.

**METEOROLOGIA** [entrada original] **inestabilitat convectiva** *c. nom. f.* Condicions de temperatura i humitat en les quals una capa d’aire primitivament estable esdevé, en cas de convecció, inestable en relació amb l’aire saturat.

**METEOROLOGIA** [entrada original] **inestabilitat latent** *c. nom. f.* Condició de l’aire en equilibri pseudolàbil.

**METEOROLOGIA** [entrada original] **inestabilitat mecànica** *c. nom. f.* Situació atmosfèrica en la qual la convecció es produeix sense necessitat d’impuls inicial, a causa d’ésser la densitat de l’aire creixent amb l’altitud (el gradient vertical de temperatura, superior a 3,42 °C per 100 m).

Sin. compl.: autoconvecció

**METEOROLOGIA** [entrada nova] **inestabilitat potencial** *c. nom. f.* Inestabilitat atmosfèrica d’una capa d’aire inicialment estable quan en ella es produeix convecció i saturació.

**METEOROLOGIA** [entrada original] **infiltració** *f.* Percolació.

**INSTRUMENTACIÓ** [entrada actualitzada] **insolació** *f.* 1. Fet de lluir el Sol. Algunes vegades expressa la durada de la insolació, que sol mesurar-se en hores i fracció d’hora, i és el temps durant el qual la radiació solar té la intensitat suficient per produir ombres. | 2. Quantitat de radiació solar rebuda per una superfície.

**INSTRUMENTACIÓ** [entrada nova] **instrument meteorològic** *c. nom. m.* Instrument que s’utilitza per a l’observació meteorològica.

**INSTRUMENTACIÓ** [entrada actualitzada] **integral tèrmica** *c. nom. f.* Suma de les temperatures mitjanes diàries, compresa entre dues fases importants del cicle vegetatiu d’una planta.

Es compta en dies-graus. La temperatura bàsica sol ésser la de 6 °C, considerada com a inici de la vegetació en els climes temperats; els excessos de temperatura per sobre de 6° es prenen com a positius, i els defectes per sota de 6 °C com a negatius.

Sin. compl.: temperatura acumulada

**METEOROLOGIA** [entrada nova] **intensificació de la depressió** *c. nom. f.* Disminució de la pressió atmosfèrica que es produeix al centre d’una depressió en el transcurs del temps.

**METEOROLOGIA** [entrada nova] **intensitat de la precipitació** *c. nom. f.* Quantitat de precipitació caiguda per unitat de temps.

**METEOROLOGIA** [entrada nova] **intensitat radiant** *c. nom. f.* Quocient entre el flux radiant emès per una font en un conus infinitesimal i l’angle sòlid d’aquest conus.

**METEOROLOGIA** [entrada original] **intercanvi d’aire** *c. nom. m.* Barreja d’aire entre llocs més o menys llunyans, per efecte dels vents, de la convecció o de la turbulència.

**ALTRES ÀREES** [entrada actualitzada] **interdiürn | interdiürna** *adj*. D’un dia a l’altre, entre dos dies consecutius.

Es diu de les variacions d’una variable meteorològica, o dels canvis en mapes sinòptics del temps, que tenen lloc d’un dia al següent a la mateixa hora.

**OBSERVACIÓ ATMOSFÈRICA** [entrada actualitzada] **interval** *m.* 1. Regió compresa entre dos sistemes nuvolosos, amb cel clar o poblat solament de núvols locals. | 2. Increment de temps al qual es refereix la variació d’una variable meteorològica.

**OBSERVACIÓ ATMOSFÈRICA** [entrada nova] **interval de broma** *c. nom. m.* Interval de temperatura de l’aire necessari per a passar de la saturació a la formació de broma.

**NÚVOLS** [entrada nova] ***intortus*** *adj.* Dit de la varietat de núvol del gènere cirrus format per filaments encorbats irregularment i de vegades entrellaçats.

**METEOROLOGIA** [entrada nova] **invasió d’aire** *c. nom. f.*Arribada d’una massa d’aire a una zona procedent d’una regió font on s’ha generat.

Sin. compl.: irrupció d’aire

**METEOROLOGIA** [entrada actualitzada] **inversió tèrmica** *c. nom. f.* 1. Gran disminució o canvi de signe del gradient tèrmic vertical en algun lloc de l’atmosfera. | 2. La regió en la qual té lloc la inversió*.* | 3. Fenomen pel qual una capa d’aire registra una temperatura més elevada que la capa inferior, contràriament a allò que ocorre normalment.

Sin. compl.: inversió de temperatura

**METEOROLOGIA** [entrada nova] **inversió de temperatura** *c. nom. f.* Inversió tèrmica.

**METEOROLOGIA** [entrada nova] **inversió tèrmica de superfície** *c. nom. f.*Inversió tèrmica que es produeix en una capa d’aire que està en contacte amb la superfície terrestre refredada després d’una radiació nocturna forta.

**METEOROLOGIA** [entrada nova] **inversió tèrmica per radiació** *c. nom. f.*Inversió tèrmica causada pel refredament de les capes baixes de l’aire que produeix la radiació de la superfície terrestre amb què es troba en contacte.

**METEOROLOGIA** [entrada nova] **inversió tèrmica per subsidència** *c. nom. f.*Inversió tèrmica causada per subsidència.

Està associada a una zona d’alta pressió, a causa de l’augment tèrmic adiabàtic durant el descens de l’aire.

**METEOROLOGIA** [entrada nova] **inundació** *f.*Acumulació d’aigua en zones que habitualment estan lliures, originada pel desbordament de sistemes fluvials o provocada per pluges intenses o el desgel.

**ALTRES ÀREES** [entrada original] **ió** *m.*Qualsevol de les dues parts, carregades d’electricitats contràries, en les quals es descompon una molècula per efecte de la dissolució o altres accions físiques.

**ALTRES ÀREES** [entrada original] **ionització** *f.*Producció o existència de ions a l’atmosfera.

**METEOROLOGIA** [entrada actualitzada] **ionosfera** *f.*1.Regió superior de l’atmosfera, per damunt dels 100 km, en la qual els gasos estan molt ionitzats i la temperatura sembla ésser-hi ràpidament creixent amb l’altitud. | 2. Capa esfèrica en la qual existeixen electrons lliures i ions en quantitat suficient per a reflectir determinades ones electromagnètiques, i que s’estén entre els 70 i els 500 km d’altitud aproximadament.

**INSTRUMENTACIÓ** [entrada nova] **IP** *c. nom. f.* Sigla de precipitació inapreciable.

**CANVI CLIMÀTIC** [entrada nova] **IPCC** *m.* Sigla anglesa de Grup Intergovernamental d’Experts sobre el Canvi Climàtic.

METEOROLOGIA [entrada nova] **GIECC** *m*. Sigla de Grup Intergovernamental d’Experts sobre el Canvi Climàtic.

METEOROLOGIA [entrada nova] **Grup Intergovernamental d’Experts sobre el Canvi Climàtic** *n. pr. m*. Grup d’experts que estudien i fan un seguiment del canvi climàtic.

En anglès, *Intergovernmental Panel on Climate Change*.

Sigla: GIECC, IPCC

**FENÒMENS METEOROLÒGICS** [entrada actualitzada] **iridescència** *f.* Coloració irisada d’alguns núvols mitgencs o alts, en bandes de color verd o rosa paral·leles als marges del núvol.

Se la considera produïda per la difracció de la llum solar o lunar, en rasar les gotetes líquides sobrefoses o els cristallets de glaç.

Sin. compl.: irisació

**FENÒMENS METEOROLÒGICS** [entrada actualitzada] **irisació** *f.* Iridescència.

**METEOROLOGIA** [entrada nova] **irradiació** *f.*Radiació rebuda durant un interval de temps per unitat de superfície.

**METEOROLOGIA** [entrada nova] **irradiància** *f.*Quocient entre el flux radiant incident sobre una superfície infinitesimal i l’àrea d’aquesta superfície.

**METEOROLOGIA** [entrada nova] **irrupció d’aire** *c. nom. f.* Invasió d’aire.

**METEOROLOGIA** [entrada actualitzada] **isal·lòbara** *f*. Línia que en la carta del temps passa per tots els punts en els quals la variació de pressió en un cert període (3 h, 6 h, etc.) ha estat la mateixa.

**METEOROLOGIA** [entrada nova] **isal·lohipsa** *f.* Línia que uneix en un mapa sinòptic els punts que tenen la mateixa variació de l’altitud d’una superfície isobàrica durant un període de temps determinat.

**METEOROLOGIA** [entrada nova] **isal·lopotencial** *f.* Línia que uneix en un mapa sinòptic els punts que tenen la mateixa variació del geopotencial durant un període de temps determinat.

**METEOROLOGIA** [entrada actualitzada] **isal·loterma** *f*. Línia que en la carta del temps uneix punts on la variació de temperatura en un interval de temps donat ha estat la mateixa.

**METEOROLOGIA** [entrada nova] **isanemona** *f.* Línia que uneix en un mapa sinòptic els punts que tenen la mateixa velocitat mitjana del vent.

Sin compl.: isotaca

**METEOROLOGIA** [entrada actualitzada] **isanòmala** *f*. Línia que en un mapa passa per tots els punts d’igual anomalia (p. ex., d’igual anomalia tèrmica en relació amb la temperatura mitjana del paral·lel terrestre respectiu).

**METEOROLOGIA** [entrada original] **isentròpic | isentròpica** *adj*. Que té lloc sens variació de l’entropia.

(Superfície isentròpica = superfície d’igual entropia.)

**ALTRES ÀREES** [entrada actualitzada] **iso-**.Prefix que significa ‘igual’ i s’usa, unit a altres mots, per a designar les línies o superfícies en les quals alguna variable meteorològica té el mateix valor.

**METEOROLOGIA** [entrada actualitzada] **isobàric | isobàrica** *adj*. D’igual pressió atmosfèrica.

*Línies isobàriques* = línies d’igual pressió; *règim isobàric* = manera com estan distribuïdes les pressions.

Sin. compl.: isòbar | isòbara

**METEOROLOGIA** [entrada actualitzada] **isòbar | isòbara** *adj.* Isobàric | isobàrica.

**METEOROLOGIA** [entrada actualitzada] **isòbara** *f*. Línia que uneix en un mapa sinòptic els punts que tenen la mateixa pressió atmosfèrica.

**METEOROLOGIA** [entrada actualitzada] **isobronta** *f*. Línia que uneix els punts pels quals passa simultàniament una línia de tempestes.

**METEOROLOGIA** [entrada nova] **isocasma** *f.* Línia que uneix en un mapa sinòptic els punts que tenen la mateixa freqüència anual d’aurores.

**METEOROLOGIA** [entrada nova] **isòfena** *f.* Línia que uneix punts simultanis d’algun fet fenològic.

**METEOROLOGIA** [entrada actualitzada] **isògona** *f*. Línia que passa pels punts on el vent té la mateixa direcció relativament als punts cardinals.

En el mètode de Sandström, llur traçat és una operació prèvia per al de les línies de corrent.

**METEOROLOGIA** [entrada actualitzada] **isograma** *m.* Mapa en el qual ha estat dibuixat un sistema d’isolínies.

**METEOROLOGIA** [entrada nova] **isohèlia** *f.* Línia que uneix en un mapa sinòptic els punts que tenen la mateixa insolació.

**METEOROLOGIA** [entrada actualitzada] **isohieta** *f*. Línia que passa per punts d’igual quantitat de precipitació aquosa durant un període de temps determinat.

**METEOROLOGIA** [entrada nova] **isohipsa** *f.* Línia que uneix en un mapa sinòptic els punts que tenen la mateixa altura geopotencial.

**METEOROLOGIA** [entrada nova] **isohipsa relativa** *c. nom. f.* Línia que uneix en un mapa sinòptic els punts que tenen la mateixa espessor de l’estrat d’aire comprès entre dues superfícies isobàriques determinades.

**METEOROLOGIA** [entrada actualitzada] **isolínia** *f.* Nom genèric de les línies que en un mapa uneixen punts on és igual el valor d’alguna variable meteorològica.

La terminologia de les isolínies, gairebé tota d’etimologia grega, és molt vasta; però són molts els noms d’aquesta classe que estan pràcticament en desús. A més, amb poc esforç es pot deduir per a cadascun, si es vol, la forma catalana escaient. Es pot veure una relació molt completa d’aquestes famílies de línies (isograms) en un treball del professor Charles Fitzhugh Talman publicat en la *Monthly Weather Review* dels Estats Units (abril del 1917, pàgines 195-198), o bé en el «Vocabulario de líneas meteorológicas» de R. P. Selga, publicat en el *Boletín de la Sociedad Astronómica de España y América*, núm. del 153 al 159. Al *Lexique météorologique* en consten també en gran nombre.

**METEOROLOGIA** [entrada actualitzada] **isòmera** *f*. Línia que uneix els punts per als quals l’anomalia mensual, anual, etc., de pluja té el mateix valor, comptat en tant per cent de la pluja normal.

**METEOROLOGIA** [entrada actualitzada] **isònefa** *f*. Línia que uneix els punts de la Terra que tenen la mateixa nuvolositat mitjana.

**METEOROLOGIA** [entrada original] **isopícnic | isopícnica** *adj*. D’igual densitat.

*Superfícies isopícniques* = superfícies que passen pels punts on l’aire té la mateixa densitat. *Nivell isopícnic* = altitud (d’uns 8 km) a la qual són petites les variacions de densitat de l’aire.

**METEOROLOGIA** [entrada actualitzada] **isopleta** *f*. Línia que en una gràfica passa per punts corresponents a un determinat valor d’una variable meteorològica, quan aquest és referit a dues variables independents, una de les quals, generalment, és el temps (p. ex., temperatura per a cada hora del dia i cada època de l’any).

Quan la gràfica és una representació cartesiana, les isopletes venen a ésser com les corbes de nivell d’un mapa topogràfic.

**METEOROLOGIA** [entrada nova] **isostèric** | **isostèrica** *adj*. D’igual volum específic.

**METEOROLOGIA** [entrada nova] **isoquímena** *f.* Línia que uneix en un mapa sinòptic els punts que tenen la mateixa temperatura mitjana a l’hivern.

**METEOROLOGIA** [entrada nova] **isòstera** *f.* Línia que uneix en un mapa sinòptic els punts que tenen el mateix volum específic de l’aire.

**METEOROLOGIA** [entrada nova] **isotaca** *f.* Isanemona.

**METEOROLOGIA** [entrada nova] **isòtera** *f.* Línia que uneix en un mapa sinòptic els punts que tenen la mateixa temperatura mitjana a l’estiu.

**METEOROLOGIA** [entrada actualitzada] **isoterma***f*. Línia que passa per punts d’igual temperatura (de l’aire o de l’aigua del mar).

**METEOROLOGIA** [entrada nova] **isozero** *m.* Isoterma de 0 °C.

**J**

**ALTRES ÀREES** [entrada original] **jarovització** *f.*Procediment per a modificar algun dels períodes crítics d’una planta (en particular, del blat) a fi d’alterar el seu cicle vegetatiu per a una fructificació precoç o al desfasament en relació amb el cicle vital d’algun paràsit nociu.

Un dels mitjans utilitzats és el manteniment d’una temperatura artificialment baixa durant la fase de llavor.

Sin compl.: vernalització

**METEOROLOGIA** [entrada nova] ***jet stream*** *c. nom. m.* Corrent en jet.

**L**

**FENÒMENS METEOROLÒGICS** [entrada nova] **La Niña** *n. pr. f.* Fase positiva del fenomen ENSO, consistent en una intensificació dels vents alisis i un aflorament de les aigües fredes profundes del Pacífic equatorial.

**FENÒMENS METEOROLÒGICS** [entrada nova] **Niña** *n. pr. f.* Vegeu La Niña.

**NÚVOLS** [entrada nova] ***lacunosus*** *adj.* Dit de la varietat de núvol del gènere cirrocúmulus, altocúmulus o estratocúmulus constituït per una capa prima de núvols, de vegades en forma de retalls, amb forats distribuïts de manera regular semblant a un rusc.

**METEOROLOGIA** [entrada original] **laminar** *adj*. Es diu dels corrents fluids que no presenten turbulència.

Especialment s’aplica al vent horitzontal no turbulent.

**ALTRES ÀREES** [entrada original] **latitud** *f.* Angle que la vertical d’un lloc forma amb el pla de l’equador terrestre.

**NÚVOLS** [entrada original] **lenticular** *adj*. En forma de llentia (o, millor, de la secció meridiana d’una llentia).

Adjectiu que s’aplica als núvols de l’esmentada forma, freqüentment produïts per la condensació que té lloc en una capa atmosfèrica humida empesa cap amunt per l’acció orogràfica sobre el vent, o per una potent convecció de les capes inferiors.

**INSTRUMENTACIÓ** [entrada nova] **lidar** *m.* Radar meteorològic que utilitza senyals de làser.

**METEOROLOGIA** [entrada nova] **límit de la convecció** *c. nom.**m.* Part superior d’un núvol convectiu.

En anglès, LOC (*limit of convection*).

**METEOROLOGIA** [entrada nova] **línia d’inestabilitat** *c. nom. f.* Línia al llarg de la qual es produeix inestabilitat atmosfèrica no associada a un front.

**OBSERVACIÓ ATMOSFÈRICA** [entrada nova] **línia de calitja** *c. nom. f.* Línia que constitueix el límit entre l’aire contaminat per partícules sòlides en suspensió sota una inversió tèrmica i l’aire relativament net situat per damunt d’aquest aire contaminat.

**OBSERVACIÓ ATMOSFÈRICA** [entrada nova] **línia de convergència** *c. nom. f.* Línia de discontinuïtat on convergeixen corrents d’aire enfrontats entre si en un mateix pla horitzontal.

**METEOROLOGIA** [entrada actualitzada] **línia de corrent** *c. nom. f.* En un mapa sinòptic, línia de corrent del vent a la qual és tangent la direcció del vent en cada punt.

**OBSERVACIÓ ATMOSFÈRICA** [entrada nova] **línia de divergència** *c. nom. f.* Línia de discontinuïtat on divergeixen corrents d’aire que es desplacen en sentits contraposats, en un mateix pla horitzontal.

**METEOROLOGIA** [entrada nova] **línia de falca anticiclònica** *c. nom. f.* Línia que uneix en un mapa sinòptic els punts d’una falca anticiclònica on la curvatura de les isòbares o de les isohipses és màxima.

**METEOROLOGIA** [entrada nova] **línia de tàlveg** *c. nom. f.* Línia que uneix en un mapa sinòptic els punts d’un tàlveg on la curvatura de les isòbares o de les isohipses és màxima.

**OBSERVACIÓ ATMOSFÈRICA** [entrada actualitzada] **línia de torbonada** *c. nom. f.* Sèrie de torbonades simultànies, en una línia que pot assolir 400 o 500 km de llarg, i que avança en sentit transversal.

Sol ocupar l’extensió del front fred d’una massa d’aire fred que empeny una altra de calenta. En un mapa sinòptic, representa la trajectòria que segueix una torbonada.

**INSTRUMENTACIÓ** [entrada nova] **lisímetre** *m.* Instrument que es troba inserit en el sòl, ple amb la mateixa terra i vegetació, que mesura l’evaporació de l’aigua del sòl, l’evapotranspiració de referència i la d’un cultiu, i conseqüentment la capacitat de drenatge d’un sòl.

**METEOROLOGIA** [entrada nova] **litometeor** *m.* Meteor format per un conjunt de partícules sòlides no aquoses que es troben suspeses en l’aire.

**ALTRES ÀREES** [entrada original] **llacuna** *f.* Falla.

**FENÒMENS METEOROLÒGICS** [entrada actualitzada] **llamp** *m.* Descàrrega elèctrica entre un núvol de tempesta i el terra.

També es poden produir a les columnes eruptives de les erupcions volcàniques.

**FENÒMENS METEOROLÒGICS** [entrada actualitzada] **llamp globular** *c. nom. m.* Llamp en forma de bola, de 5 a 20 cm de diàmetre, de moviments pausats, com si flotés en l’aire, i que sol acabar desapareixent amb una explosió.

Se’l suposa constituït per una substància especial: la matèria ceràunia.

**FENÒMENS METEOROLÒGICS** [entrada original obsoleta] **llamp moniliforme** *c. nom. m.* Llamp en forma de rosari (format per diminuts llamps globulars).

**FENÒMENS METEOROLÒGICS** [entrada actualitzada] **llampec** *m.* Descàrrega elèctrica que es produeix dins d’un núvol o entre núvols de tempesta, o bé entre aquests i l’aire.

També poden formar-se dins de les columnes eruptives dels volcans

**OBSERVACIÓ ATMOSFÈRICA** [entrada nova] **llampec de calor** *c. nom. m.* Llampó.

**OBSERVACIÓ ATMOSFÈRICA** [entrada nova] **llampec de rosari** *c. nom. m.* Llampec que s’observa en forma de línia interrompuda aparentment.

**OBSERVACIÓ ATMOSFÈRICA** [entrada nova] **llampó** *m.* Llampec que s’observa a gran distància, aproximadament a 200 o 300 km de la persona que l’observa.

Sin. compl.: llampec de calor

**OBSERVACIÓ ATMOSFÈRICA** [entrada original] **llampurneig dels astres** *c. nom. m.* Variacions ràpides de color o de lluentor de les estrelles, produïdes per l’agitació de l’atmosfera.

**METEOROLOGIA** [entrada actualitzada] **llebeig** *m.* Garbí.

**METEOROLOGIA** [entrada nova] **llengua d’aire càlid** *c. nom. f.* Zona extensa d’aire càlid associada a una dorsal que s’estén des de l’àmbit subtropical fins a les latituds altes, i que afecta de ple les latituds mitjanes.

**METEOROLOGIA** [entrada nova] **llengua d’aire fred** *c. nom. f.* Zona extensa d’aire fred associada a un tàlveg o solc que s’estén des de l’àmbit polar fins a les zones tropicals, i que afecta de ple les latituds mitjanes.

**METEOROLOGIA** [entrada original] **llengua d’aire humit** *c. nom. f.* Prominència que en les cartes isentròpiques projecten sovint les masses d’aire humides dins l’aire sec.

**METEOROLOGIA** [entrada original] **llengua d’aire sec** *c. nom. f.* Prominència que en les cartes isentròpiques projecten sovint les masses d’aire sec dins l’aire humit.

**METEOROLOGIA** [entrada original] **llevant** *m.* En termes generals, tots els vents del sector E.

*Temporal* *de llevant*, *llevantada* = vent fresc o fort del NE, que a la costa catalana va acompanyat de mal temps i mar grossa.

**METEOROLOGIA** [entrada nova] **llevantada** *f.* Temporal de llevant que comporta pluges intenses, mal estat de la mar i vent fort.

Sin. compl.: temporal de llevant

**METEOROLOGIA** [entrada nova] **temporal de llevant** *f.* Llevantada.

**METEOROLOGIA** [entrada nova] **llindar de contrast** *c. nom. m.* Valor mínim del contrast de luminància que permet distingir un objecte del seu entorn.

**METEOROLOGIA** [entrada original] **llot atmosfèric** *c. nom. m.* Capa inferior atmosfèrica, tèrbola i carregada d’impureses, que sojorna damunt els centres habitats, les regions industrials i els seus encontorns.

Vista de lluny, sol presentar l’aspecte de boira o de calitja espessa.

**OBSERVACIÓ ATMOSFÈRICA** [entrada nova] **llum cendrosa** *c. nom. f.*Il·luminació dèbil de color gris que s’observa a la part ombrejada de la Lluna des de la Terra, a conseqüència del reflex de la llum de la Terra sobre la Lluna.

**OBSERVACIÓ ATMOSFÈRICA** [entrada original] **llum purpúria** *c. nom. f.* Clap lluminós que a voltes s’observa en el cel, poc després de post del Sol, a uns 25° d’altura sobre el punt on l’astre ha desaparegut.

Tant com va fent-se fosc, la llum purpúria es va engrandint i adquireix color, acostant-se ràpidament a l’horitzó.

Sin. compl.: claror purpúria

**OBSERVACIÓ ATMOSFÈRICA** [entrada nova] **claror purpúria** *c. nom. f.* Llum purpúria.

**OBSERVACIÓ ATMOSFÈRICA** [entrada original] **llum zodiacal** *c. nom. f.* Con de llum molt feble que es veu a ponent després del crepuscle vespertí (gener a març) o a llevant abans del matí (setembre a octubre).

Se la suposa produïda per la difusió de la llum del Sol en la seva atmosfera més externa.

**INSTRUMENTACIÓ** [entrada original] **lucímetre** *c. nom. m.* Instrument per a mesurar la quantitat d’energia radiant rebuda en un lloc, d’acord amb la quantitat d’alcohol etílic evaporada durant un cert temps sota l’acció d’aquelles radiacions.

**METEOROLOGIA** [entrada nova] **luminància** *f.* Quocient entre la intensitat de la llum emesa en una direcció per una superfície infinitesimal lluminosa i l’àrea d’aquesta superfície projectada ortogonalment a la direcció donada.

**ALTRES ÀREES** [entrada original] **lunar** *adj*. Que fa referència a la Lluna (halo lunar, dia lunar, etc.).

**CLIMATOLOGIA** [entrada original] **lustre** *m.* Període de cinc anys, freqüentment adoptat en les estadístiques climatològiques que comprenen molts anys.

**M**

**NÚVOLS** [entrada actualitzada] **macarreu** *m.* Varietat d’altocúmulus.

Aquest mot és una corrupció del *mackerel* anglès o del *maquereau* francès, amb els quals es designen altocúmulus o cirrocúmulus de la varietat *undulatus*, per comparació amb les ondes clares i fosques de la pell del verat. En la definició que Emerencià Roig i Joan Amades donen de *macarreu* en el *Butlletí* de *Dialectologia*,no figura aquesta circumstància de la forma ondulada. És, doncs, provisionalment que considerem el mot *macarreu* com a expressiu de formes *undulatus* dels Ac o Cc.

**CLIMATOLOGIA** [entrada nova] **macroclima** *m.* Clima d’una regió extensa.

**METEOROLOGIA** [entrada nova] **macrometeorologia** *f.*Branca de la meteorologia que estudia els elements meteorològics que tenen lloc sobre una regió geogràfica extensa.

**MODELITZACIÓ/PRONÒSTIC** [entrada nova] **malla** *f.*Conjunt de punts definits en un model numèric meteorològic o climàtic, que tenen assignades unes variables meteorològiques o climàtiques.

La distància entre aquests punts defineix la resolució espacial del model.

**NÚVOLS** [entrada actualitzada] **mamma** *f.*Complement de núvol constituït per protuberàncies que pengen.

S’aplica als núvols que en llur base presenten formes arrodonides penjants, com mamelles o bosses fosques, sovint prou transparents perquè a través d’una de les bosses s’endevini el contorn de les que té darrere. Poden ésser *mamma* moltes espècies de núvols, però més generalment ho són els estratocúmuls, els cúmulonimbus i els cirrus *nothus*. El cas més freqüent és el dels *mammatocúmulus*,que apareixen com a forma efímera sota les ales de les encluses.

**FENÒMENS METEOROLÒGICS** [entrada actualitzada] **mànega** *f.* 1. Remolí de vent amb un diàmetre màxim generalment d’uns centenars de metres, un gran descens de la pressió atmosfèrica a l’interior, un intens corrent vertical de succió, una velocitat tangencial màxima de 500 km/h i una velocitat de translació normalment inferior a 50 km/h, que penja d’un núvol cumuliforme, sovint un cumulonimbus, i està en contacte amb la superfície terrestre o aquàtica, el qual és visible generalment pel núvol en forma de con que genera o la pols, els objectes o l’aigua que aixeca al seu pas. | 2. Tromba marina o de llac. Vulgarment s’anomena *mànega d’aigua* un xàfec desfet, però l’accepció és incorrecta. | 3. Bossa cònica de teixit lleuger, que en els camps d’aviació serveix de penell en inflar-se per l’acció del vent. | 4. Anemoscopi que consta d’una bossa troncocònica de roba resistent i lleugera, oberta pels dos extrems.

Sin. compl.: cap de fibló, fibló

V. t.: tornado, tromba

**FENÒMENS METEOROLÒGICS** [entrada nova] **mànega marina** *c. nom. f.* Mànega(1).

**FENÒMENS METEOROLÒGICS** [entrada nova] **cap de fibló** *c. nom. m.* A les Illes Balears, mànega(1).

**FENÒMENS METEOROLÒGICS** [entrada nova] **fibló** *m.* A les Illes Balears, mànega(1).

**METEOROLOGIA** [entrada nova] **mapa d’altura** *c. nom. m.* Mapa sinòptic on es representen els elements meteorològics corresponents a una superfície de l’atmosfera lliure.

**METEOROLOGIA** [entrada nova] **mapa d’altura constant** *c. nom. m.* Mapa sinòptic on es representa la distribució d’elements meteorològics sobre una superfície horitzontal o sobre una superfície de geopotencial constant.

**METEOROLOGIA** [entrada nova] **mapa d’espessor** *c. nom. m.* Mapa sinòptic on es representa la distribució d’espessor geopotencial entre dues superfícies isobàriques determinades.

**METEOROLOGIA** [entrada nova] **mapa de la tropopausa** *c. nom. m.* Mapa sinòptic on es representa la distribució de l’altitud de la tropopausa.

**METEOROLOGIA** [entrada nova] **mapa de pressió constant** *c. nom. m.* Mapa sinòptic on es representa la distribució d’elements meteorològics sobre una superfície de pressió atmosfèrica constant.

**METEOROLOGIA** [entrada nova] **mapa de superfície** *c. nom. m.* Mapa sinòptic on es representen els elements meteorològics observats a la superfície terrestre i corregits a nivell del mar.

**METEOROLOGIA** [entrada nova] **mapa del temps** *c. nom. m.* Mapa sinòptic.

**METEOROLOGIA** [entrada nova] **mapa previst** *c. nom. m.* Mapa del temps tant de superfície com d’altura d’una o diverses variables meteorològiques a una hora determinada.

**METEOROLOGIA** [entrada nova] **mapa sinòptic** *c. nom. m.* Mapa geogràfic on es representa la distribució d’elements meteorològics durant un període de temps determinat mitjançant figures, símbols meteorològics o isolínies.

Sin. compl.: carta del temps, mapa del temps

**OBSERVACIÓ ATMOSFÈRICA** [entrada original] **mar** *m.* o *f.* Vegeu estat de la mar.

**OBSERVACIÓ ATMOSFÈRICA** [entrada nova] **marejada** *f.* Vegeu estat de la mar.

**OBSERVACIÓ ATMOSFÈRICA** [entrada nova] **maror** *f.* Vegeu estat de la mar.

**OBSERVACIÓ ATMOSFÈRICA** [entrada nova] **marutxell** *m.* Vegeu estat de la mar.

**OBSERVACIÓ ATMOSFÈRICA** [entrada actualitzada] **mar de fons** *c. nom. m.* o *c. nom. f.* Ones que són degudes a vents llunyans o a vents que ja no bufen.

Es distingeixen de les produïdes pels vents locals actuals, per la seva regularitat i per la seva major lentitud, a més de no concordar generalment amb el vent observat *in situ*. En arribar a terra, les ones de mar forana se solen estendre més platja amunt que les ordinàries.

Sin. compl.: mar de fora, mar forana, mar llarguera, mar de lluny

**OBSERVACIÓ ATMOSFÈRICA** [entrada nova] **mar de fora** *c. nom. m.* o *c. nom. f.* Mar de fons.

**OBSERVACIÓ ATMOSFÈRICA** [entrada nova] **mar forana** *c. nom. m.* o *c. nom. f.* Mar de fons.

**OBSERVACIÓ ATMOSFÈRICA** [entrada nova] **mar llarguera** *c. nom. m.* o *c. nom. f.* Mar de fons.

**OBSERVACIÓ ATMOSFÈRICA** [entrada nova] **mar de lluny** *c. nom. m.* o *c. nom. f.* Mar de fons.

**OBSERVACIÓ ATMOSFÈRICA** [entrada nova] **mar de núvols** *c. nom. m.* o *c. nom. f.* Superfície superior d’una capa de núvols, generalment estratocúmuls, en què es manifesten ondulacions de diverses amplituds.

La capa superior correspon a la capa d’inversió tèrmica.

**OBSERVACIÓ ATMOSFÈRICA** [entrada actualitzada] **mar fumant** *c. nom. m.* o *c. nom. f.* Mar en el qual apareix un camp de fumeres.

**METEOROLOGIA** [entrada nova] **marea atmosfèrica** *c. nom. f.* Variació de la pressió atmosfèrica causada per l’acció gravitacional de la Lluna o l’acció gravitacional i tèrmica del Sol, a conseqüència de la qual es produeixen diàriament dos màxims i dos mínims de pressió atmosfèrica.

Sin. compl.: marea baromètrica

**METEOROLOGIA** [entrada actualitzada] **marea baromètrica** *c. nom. f.* Marea atmosfèrica.

**METEOROLOGIA** [entrada nova] **marea ciclònica** *c. nom. f.* Elevació del nivell del mar durant el pas d’una depressió.

**METEOROLOGIA** [entrada nova] **marea ionosfèrica** *c. nom. f.* Oscil·lació en la ionosfera causada per l’acció del camp gravitatori de la Lluna o per l’acció gravitacional i tèrmica del Sol.

**METEOROLOGIA** [entrada nova] **marea meteorològica** *c. nom. f.*Variació del nivell del mar a conseqüència dels canvis atmosfèrics, que poden ser deguts a canvis en la pressió atmosfèrica o per l’acció del vent sobre la superfície marina.

**NÚVOLS** [entrada original] **marge** *m.* Qualsevol de les dues regions d’un sistema nuvolós més apartades de la trajectòria del centre.

Es caracteritza per núvols en bancs (Ac, etc.) i alguns cirrus, que poden coexistir amb cúmulus de bon temps.

**METEOROLOGIA** [entrada actualitzada] **marinada** *f.* Brisa de mar.

**METEOROLOGIA** [entrada actualitzada] **marxa** *f.* Règim d’una variable meteorològica durant un cert període de temps (dia, any, etc.); p. ex., marxa mitjana diürna de la temperatura.

**METEOROLOGIA** [entrada original] **massa d’aire** *c. nom. f.* Massa troposfèrica que ocupa una gran extensió i es diferencia de les masses veïnes pel seu lloc d’origen i per les seves característiques físiques (temperatura, humitat, transparència, direcció del moviment, etc.).

Unes masses d’aire estan separades de les altres per superfícies de discontinuïtat o fronts.

Sin. compl.: cos d’aire

**METEOROLOGIA** [entrada nova] **massa d’aire àrtica** *c. nom. f.* Massa d’aire d’origen àrtic.

**METEOROLOGIA** [entrada nova] **massa d’aire antàrtica** *c. nom. f.* Massa d’aire d’origen antàrtic.

**METEOROLOGIA** [entrada nova] **massa d’aire càlid** *c. nom. f.* Massa d’aire més calenta que la massa d’aire que reemplaça.

**METEOROLOGIA** [entrada nova] **massa d’aire continental** *c. nom. f.*Massa d’aire que està durant uns dies sobre una regió continental on adquireix un grau d’humitat baix.

**METEOROLOGIA** [entrada nova] **massa d’aire equatorial** *c. nom. f.*Massa d’aire que està durant uns dies sobre una regió propera a l’equador on adquireix una temperatura relativament alta.

**METEOROLOGIA** [entrada nova] **massa d’aire estable** *c. nom. f.*Massa d’aire que presenta estabilitat atmosfèrica en les seves capes baixes.

**METEOROLOGIA** [entrada nova] **massa d’aire fred** *c. nom. f.*Massa d’aire més freda que aquella massa d’aire que reemplaça.

**METEOROLOGIA** [entrada nova] **massa d’aire inestable** *c. nom. f.*Massa d’aire que presenta inestabilitat atmosfèrica en les seves capes baixes.

**METEOROLOGIA** [entrada nova] **massa d’aire marítim** *c. nom. f.*Massa d’aire que està durant uns dies sobre una regió marítima on adquireix un grau d’humitat elevat.

**METEOROLOGIA** [entrada nova] **massa d’aire polar** *c. nom. f.*Massa d’aire que està durant uns dies sobre regions de latitud alta on adquireix una temperatura baixa.

**METEOROLOGIA** [entrada nova] **massa d’aire tropical** *c. nom. f.*Massa d’aire que està durant uns dies sobre regions tropicals o subtropicals on adquireix una temperatura alta.

**METEOROLOGIA** [entrada nova] **massa òptica de l’aire** *c. nom. f.*Quocient entre la longitud recorreguda per un raig de llum a través de l’atmosfera i la distància corresponent segons la vertical.

**METEOROLOGIA** [entrada original obsoleta] **matèria ceràunica** *c. nom. f.*Compost inestable i efímer dels gasos de l’aire, de composició molecular desconeguda, que se suposa format per la descàrrega elèctrica d’un núvol i que, segons alguns autors, en fer explosió constitueix el llamp i produeix el tro.

Segons la mateixa hipòtesi, el llamp globular no seria sinó una acumulació d’aquesta matèria en un espai reduït, com ho serien també els granets dels llamps en forma de rosari.

Sin. compl.: matèria fulgurant, substància ceràunica

**METEOROLOGIA** [entrada nova] **substància ceràunica** *c. nom. f.*Matèria ceràunica.

**METEOROLOGIA** [entrada nova] **matèria fulgurant** *c. nom. f.* Matèria ceràunica.

**INSTRUMENTACIÓ** [entrada actualitzada] **màximum** *m.* El valor més elevat assolit per una variable meteorològica.

El màximum detemperatura correspon a la temperatura màxima.

**METEOROLOGIA** [entrada nova] **medicà** *m*. Petit cicló o depressió format sobre la Mediterrània, amb una estructura similar a la dels huracans tropicals, però d’unes dimensions i intensitat més reduïdes.

Forma adaptada al català de la contracció anglesa *mediterranean hurricane* (*medicane*).

**NÚVOLS** [entrada nova] ***mediocris*** *adj.* Dit de l’espècie de núvol del gènere cúmulus amb una extensió vertical moderada i protuberàncies petites al cim.

**METEOROLOGIA** [entrada actualitzada] **megatemperatura** *f.* Temperatura potencial en què es pren com a pressió tipus la de 1.000 mil·libars.

**ALTRES ÀREES** [entrada original] **menisc** *m.* Superfície corba en la qual termina superiorment un líquid dins un tub.

**ALTRES ÀREES** [entrada original] **meridiana** *f.* Línia nord-sud.

**NÚVOLS** [entrada original] **merlet** *m.* Prominència més o menys seriada, en forma de columna o de torre, que per efecte de la inestabilitat de l’aire sorgeix de la superfície superior d’un banc de núvols, en particular dels altocúmulus.

En el llenguatge internacional, els núvols *emmerletats* porten el qualificatiu de *castellatus.*

**METEOROLOGIA** [entrada nova] **mesoalta** *f.* Zona d’alta pressió d’unes dimensions mesoescalars inferiors a les d’un anticicló sinòptic.

Sin. compl.: alta mesoescalar

**METEOROLOGIA** [entrada nova] **alta mesoescalar** *c. nom f.* Mesoalta.

**METEOROLOGIA** [entrada nova] **mesobaixa** *f.* Zona de baixa pressió d’unes dimensions mesoescalars inferiors a les d’una depressió sinòptica.

Sin. compl.: baixa mesoescalar

**METEOROLOGIA** [entrada nova] **baixa mescoescalar** *c. nom. f.* Mesobaixa.

**METEOROLOGIA** [entrada nova] **mesocicló** *m.*Cicló de fins a una desena de kilòmetres de diàmetre, que es pot trobar a l’interior d’una tempesta.

**METEOROLOGIA** [entrada nova] **mesometeorologia** *f.* Branca de la meteorologia que estudia els elements meteorològics que tenen lloc sobre superfícies d’entre 5 i 2.500 km².

**METEOROLOGIA** [entrada nova] **mesoescala** *f.* Escala meteorològica intermèdia que inclou els fenòmens meteorològics d’unes dimensions horitzontals de pocs kilòmetres fins a alguns centenars.

Es divideix en tres subescales: mesoalfa (entre 200-2.000 km), mesobeta (entre 20 i 200 km) i mesogamma (entre 2 i 20 km).

**METEOROLOGIA** [entrada nova] **mesopausa** *f.* Zona que separa la mesosfera de la termosfera.

**METEOROLOGIA** [entrada nova] **mesosfera** *f.* Capa esfèrica de l’atmosfera, per sobre de l’estratosfera, en la qual la temperatura de l’aire decreix amb l’altitud i s’estén des dels 50-55 km fins als 85 km d’altitud aproximadament.

**METEOROLOGIA** [entrada actualitzada] **mestral** *m.* Vent fred i sec del NW, que acostuma a bufar amb molta força a la vall de l’Ebre, el canal del Roine i la costa mediterrània francesa, generalment amb cel serè.

Fontserè usa el terme *mistral* per designar el mestral en aquesta regió francesa.

**METEOROLOGIA** [entrada original] **mestralada** *f.* Temporal de mestral.

**METEOROLOGIA** [entrada nova] **METAR** *m.* Missatge xifrat d’un informe meteorològic habitual i rutinari que inclou variables d’interès en les operacions aeronàutiques.

L’acrònim prové del terme anglès *meteorological aerodrome report*.

## METEOROLOGIA [entrada nova] meteodiversitat *f.* Descripció i quantificació de la diversitat meteorològica d’una zona determinada.

## Consisteix en la descripció i quantificació de la varietat de diferents fenòmens meteorològics en una zona determinada, tenint en compte la proporció de cadascun dels fenòmens meteorològics individuals pertanyents a tot el conjunt de fenòmens meteorològics d’una zona, inclosos en una base de dades definida. La meteodiversitat està relacionada amb el desordre de l’atmosfera. En aquest sentit, també és una mesura de l’entropia de l’atmosfera.

**METEOROLOGIA** [entrada actualitzada] **meteo** *m.* Meteorograma.

**METEOROLOGIA** [entrada original obsoleta] **meteo col·lectiu** *c. nom. m.* Meteo sinòptic.

**FENÒMENS METEOROLÒGICS** [entrada original] **meteor** *m.* 1. Nom genèric de tots els fenòmens físics naturals que s’esdevenen en l’atmosfera. | 2.Estel fugaç o fallidor; fragment de matèria sòlida que corre per l’espai i en penetrar en l’atmosfera es posa incandescent mentre es va sublimant i pren l’aparença d’una estrella que cau.

Sin. compl.: estel fallidor, fenomen atmosfèric

**FENÒMENS METEOROLÒGICS** [entrada nova] **meteor elèctric** *c. nom. m.* Fenomen meteorològic causat per les càrregues elèctriques presents a l’atmosfera que té una manifestació visible o audible.

Sin. compl.: electrometeor

**FENÒMENS METEOROLÒGICS** [entrada nova] **meteor lluminós** *c. nom. m.* Fenomen atmosfèric causat per la interacció de la llum procedent del Sol o la Lluna amb l’atmosfera, que té una manifestació visible.

**ALTRES ÀREES** [entrada actualitzada] **meteorització** *f.* 1. Exposició continuada a la intempèrie. | 2. L’efecte d’aquesta exposició.

Sovint s’usa aquest terme per fer referència a la degradació que experimenten els materials geològics per l’acció de la intempèrie.

**INSTRUMENTACIÓ** [entrada nova] **meteorograma** *m.* Representació gràfica de l’evolució temporal d’una o diverses variables meteorològiques en unes coordenades geogràfiques concretes.

Despatx xifrat amb el qual es comunica l’estat atmosfèric en una o diverses estacions meteorològiques.

S’hi representa de forma gràfica l’evolució temporal d’una o diverses variables meteorològiques en unes coordenades geogràfiques concretes.

Sin. compl.: meteo

**INSTRUMENTACIÓ** [entrada actualitzada] **meteorògraf** *m.* 1. Aparell de sondatge atmosfèric que enregistra la pressió, la temperatura i la humitat. | 2. Instrument meteorològic que enregistra les variacions de més d’una variable meteorològica durant un període de temps determinat.

**METEOROLOGIA** [entrada nova] **meteoròleg | meteoròloga** *m. o f.* Persona que es dedica professionalment a la meteorologia.

**METEOROLOGIA** [entrada actualitzada] **meteorologia** *f.* 1. Ciència de l’atmosfera. | 2. Ciència que estudia l’estat físic de l’atmosfera en un moment determinat i que té com a objectiu principal preveure l’evolució d’aquest estat.

**METEOROLOGIA** [entrada nova] **meteorologia aeronàutica** *c. nom. f.* Branca de la meteorologia que estudia la influència dels elements meteorològics sobre l’aeronàutica.

**METEOROLOGIA** [entrada nova] **meteorologia agrícola** *c. nom. f*. Branca de la meteorologia que estudia la influència dels elements meteorològics sobre l’agricultura.

Sin. compl.: agrometeorologia

**METEOROLOGIA** [entrada nova] **meteorologia aplicada** *c. nom. f*. Branca de la meteorologia que estudia la influència dels elements meteorològics sobre les activitats humanes.

**METEOROLOGIA** [entrada original] **meteorologia dinàmica** *c. nom. f*. Estudi dels fenòmens de l’atmosfera, considerats com a conseqüència de les forces a les quals està sotmesa.

**METEOROLOGIA** [entrada nova] **meteorologia espacial** *c. nom. f*. Disciplina científica que estudia l’estat físic i els fenòmens que ocorren en l’espai interplanetari proper a la Terra, que abasta des del límit superior de l’atmosfera fins al Sol.

**METEOROLOGIA** [entrada nova] **meteorologia experimental** *c. nom. f*. Branca de la meteorologia que estudia els fenòmens atmosfèrics mitjançant experiments de laboratori i de camp.

**METEOROLOGIA** [entrada nova] **meteorologia física** *c. nom. f*. Branca de la meteorologia que estudia les propietats físiques de l’atmosfera.

**METEOROLOGIA** [entrada nova] **meteorologia hidrològica** *c. nom. f*. Branca de la meteorologia que estudia els productes de congelació de l’aigua, de la condensació o de la sublimació del vapor d’aigua presents a l’atmosfera.

Sin. compl.: hidrometeorologia

**METEOROLOGIA** [entrada nova] **meteorologia marítima** *c. nom. f*. Branca de la meteorologia que estudia la interacció entre l’atmosfera i les aigües marítimes.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **meteorologia mèdica** *c. nom. f*. Branca de la meteorologia que estudia la influència dels elements meteorològics sobre l’organisme humà.

**METEOROLOGIA** [entrada nova] **meteorologia sinòptica** *c. nom. f*. Branca de la meteorologia que estudia la distribució i l’evolució dels elements meteorològics a l’espai mitjançant mapes sinòptics.

**METEOROLOGIA** [entrada nova] **meteorologia teòrica** *c. nom. f*. Branca de la meteorologia que estudia els fenòmens atmosfèrics mitjançant teories científiques.

**RELACIONS DE LA METEOROLOGIA O CLIMATOLOGIA AMB LA SOCIETAT meteoropatia** *f*. Malaltia causada o influïda pels fenòmens meteorològics.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **meteorotropisme** *m.*Sensibilitat d’un ésser viu al temps atmosfèric.

**TELEDETECCIÓ** [entrada nova] **Meteosat** *m.* Antic sistema europeu de satèl·lits meteorològics geoestacionaris destinats a cobrir les necessitats específiques de la comunitat meteorològica europea.

Actualment ha estat substituït pel sistema de satèl·lits anomenat *EUMETSAT*.

**ALTRES ÀREES** [entrada original] **metre geodinàmic** *c. nom. m.* Unitat de longitud, usada sovint en la reducció dels sondatges atmosfèrics, corresponent a una variació de 105 vegades la unitat C. G. S. de geopotencial en direcció vertical.

És pròximament igual a 102 centímetres, i varia lleument d’uns llocs als altres a causa de les diferències en el valor de la gravetat.

Sin. compl.: metre dinàmic

**ALTRES ÀREES** [entrada original] **metre dinàmic** *c. nom. m.* Metre geodinàmic.

**MODELITZACIÓ/PRONÒSTIC** [entrada nova] **mètode de les analogies** *c. nom. m.* Mètode de predicció meteorològica basat en la suposició que una situació sinòptica evolucionarà de manera anàloga a com ho va fer en el passat el mateix tipus de situació.

**MODELITZACIÓ/PRONÒSTIC** [entrada nova] **mètode de les pertorbacions** *c. nom. m.* Mètode de predicció meteorològica per mitjà del qual s’obté una solució aproximada de les equacions dels moviments atmosfèrics mitjançant la superposició d’una pertorbació petita sobre un estat estable.

**INSTRUMENTACIÓ** [entrada original] **microbarògraf** *m.* Aparell per a enregistrar les variacions molt petites i ràpides de la pressió atmosfèrica

**CLIMATOLOGIA** [entrada actualitzada] **microclima** *m.* Conjunt de condicions climàtiques d’una zona que són diferents del clima general de l’àrea que l’envolta.

El terme es pot referir a una superfície de pocs metres quadrats (per exemple, un jardí) o d’uns quants kilòmetres quadrats (per exemple, una vall o un municipi).

**METEOROLOGIA** [entrada nova] **microfísica de núvols** *c. nom. f.* Part de la física de l’atmosfera que estudia els processos implicats en la formació dels núvols i de la precipitació.

**FENÒMENS METEOROLÒGICS** [entrada nova] **microràfaga** *f.* Sobtat i petit esclafit amb ràfegues de fins a 200 km·h–1 d’un abast horitzontal d’uns pocs kilòmetres i una durada màxima de l’ordre dels cinc minuts.

**METEOROLOGIA** [entrada nova] **microescala** *f.* La menor de les escales meteorològiques, que abasten els fenòmens meteorològics des de pocs centímetres a diversos metres d’extensió horitzontal.

Se subdivideix en la microalfa (de centenars de metres fins a uns 2 km), la microbeta (de desenes a centenars de metres) i la microgamma (de pocs centímetres a desenes de metre).

**METEOROLOGIA** [entrada nova] **micrometeorologia** *f.* Branca de la meteorologia que estudia els elements meteorològics que tenen lloc sobre una capa d’aire prima que està en contacte amb la superfície terrestre.

**ALTRES ÀREES** [entrada original] **microsisme***m.* Ondulació relativament ràpida i petita de la part sòlida de la Terra.

Llur període és de 4 a 6 segons de mitjana, i la seva amplitud sol ésser inferior a 3 mil·lèsimes de mil·límetre. Han estat atribuïts a efectes del vent, de les onades o a altres causes d’origen meteorològic.

**METEOROLOGIA** [entrada original] **migjorn** *m.* Vent del S.

**ALTRES ÀREES** [entrada actualitzada] **milla anglesa** *c. nom. f.*Unitat de longitud equivalent a 1.609,315 m.

En anglès, *statute mile*.

Sin. compl.: milla terrestre

**ALTRES ÀREES** [entrada nova] **milla terrestre** *c. nom. f.* Milla anglesa.

**ALTRES ÀREES** [entrada original] **milla geogràfica** *c. nom. f.* Unitat de longitud equivalent a 1 minut d’arc de meridià terrestre.

De mitjana val 1.853,15 m.

Sin. compl.: milla marina

**ALTRES ÀREES** [entrada nova] **milla marina** *c. nom. f.* Milla geogràfica.

**ALTRES ÀREES** [entrada original] **mil·libar** *m.* Mil·lèsima part del bar, equivalent a 1.000 dines per cm2.

**INSTRUMENTACIÓ** [entrada actualitzada] **mínimum** *m.* El més baix dels valors que assoleix una variable meteorològica.

Per exemple, el mínimum de temperatura correspon a la temperatura mínima.

**OBSERVACIÓ ATMOSFÈRICA** [entrada actualitzada] **minva** *f.* Descens del nivell del mar per sota del normal.

Acostuma a produir-se a conseqüència d’una situació anticiclònica fruit de l’acció d’una pressió atmosfèrica elevada.

**FENÒMENS METEOROLÒGICS** [entrada actualitzada] **miratge** *m.* Aparició d’imatges anòmales dels objectes, per efecte de la refracció o de la reflexió total de la llum en les capes baixes de l’atmosfera, especialment quan es veuen els objectes com si fossin reflectits en una superfície d’aigua o en un mirall, o bé allargassats o duplicats.

És considerat un meteor lluminós que consisteix en la percepció d’objectes llunyans en forma d’imatges virtuals. S’anomena *miratge superior* quan l’aparença del cel és d’un mirall damunt l’observador. És un *miratge lateral* quan sembla com si hi hagués un mirall vertical, i fata Morgana, quan hi ha una distorsió o multiplicació de les imatges, algunes de les quals resulten a vegades invertides.

V. t. miratge inferior, miratge superior

**FENÒMENS METEOROLÒGICS** [entrada nova] **miratge lateral** *conc. nom m.* Vegeu miratge.

**FENÒMENS METEOROLÒGICS** [entrada nova] **miratge inferior** *c. nom. m.* Miratge que s’observa sobre extensions d’aigua o sòls fortament escalfats per la insolació, i en el qual la imatge virtual es troba per sota l’objecte real.

**FENÒMENS METEOROLÒGICS** [entrada nova] **miratge superior** *c. nom. m.* Miratge que s’observa sobre una zona nevada o mars freds, i en el qual la imatge virtual es troba per sobre l’objecte real.

**METEOROLOGIA** [entrada actualitzada] **mistral** *m.* Vegeu mestral.

**CANVI CLIMÀTIC** [entrada nova] **mitigació** *f.* En el context del canvi climàtic, conjunt d’accions i actuacions portades a terme per l’ésser humà per a minimitzar els efectes potencialment adversos del canvi climàtic en les societats humanes.

**ALTRES ÀREES** [entrada actualitzada] **mitjana** *f.* Mitjana aritmètica.

**ALTRES ÀREES** [entrada actualitzada] **mitjana aritmètica** *c. nom. f.*Resultat de sumar els valors d’una quantitat variable i dividir la suma pel nombre d’ells.

Sin. compl.: mitjana

V. t.: normal

**ALTRES ÀREES** [entrada actualitzada] **moda** *f.* En llenguatge estadístic, el valor d’un element variable que es presenta amb més freqüència.

Pot coincidir o no amb la mitjana aritmètica, segons sia la forma de la corba de freqüència.

**MODELITZACIÓ/PRONÒSTIC** [entrada nova] **model baroclínic** *c. nom. m.* Model d’atmosfera baroclínica emprat en la predicció numèrica del temps.

**MODELITZACIÓ/PRONÒSTIC** [entrada nova] **model barotròpic** *c. nom. m.* Model d’atmosfera barotròpica emprat en la predicció numèrica del temps.

**MODELITZACIÓ/PRONÒSTIC** [entrada nova] **model climàtic** *c. nom. m.* Model numèric de predicció que permet tenir una representació del sistema climàtic.

**MODELITZACIÓ/PRONÒSTIC** [entrada nova] **model d’àrea limitada** *c. nom. m.* Model numèric de predicció niat en un model de circulació general, la malla del qual cobreix una porció de la superfície terrestre.

**METEOROLOGIA** [entrada nova] **model de circulació general** *c. nom. m.* Model numèric que ofereix els estats futurs de l’atmosfera terrestre en conjunt.

**MODELITZACIÓ/PRONÒSTIC** [entrada nova] **model numèric** *c. nom. m.* Codi informàtic que integra el conjunt d’equacions matemàtiques de l’atmosfera, que es resolen en un superordinador mitjançant tota una sèrie d’aproximacions i mètodes numèrics, que permeten fer una predicció futura de l’estat de l’atmosfera.

Les diferents aproximacions i maneres d’aquesta resolució defineixen els diferents models numèrics existents.

Sin. compl.: model de predicció

**MODELITZACIÓ/PRONÒSTIC** [entrada nova] **model de predicció** *c. nom. m.* Model numèric.

**METEOROLOGIA** [entrada actualitzada] **monsó** *m.* Vent periòdic, d’alternança anual, que bufa del mar cap a la terra durant l’estiu (monsó d’estiu), i de terra cap a mar durant l’hivern (monsó d’hivern).

La seva causa és la diferència de temperatures entre el mar i la terra, i l’àrea on actua és molt vasta comparada amb la de les brises diürnes, que tenen una causa semblant.

**OBSERVACIÓ ATMOSFÈRICA** [entrada nova] **mur de föhn** *c. nom. m.* Banda de núvols semblant a un mur que cobreix les parts altes d’una serralada quan un vent intens incideix sobre ella de forma perpendicular i es produeix l’efecte föhn.

**OBSERVACIÓ ATMOSFÈRICA** [entrada nova] **mur nuvolós** *c. nom. m.* Banda de núvols que té l’aspecte d’un mur, que s’observa en algunes tempestes.

**NÚVOLS** [entrada nova] ***murus*** *m.* Característica inclosa en l’*Atles internacional de núvols* per a identificar un núvol que té aspecte de mur o paret.

Està associada principalment a tempestes multicel·lulars.

Sin. compl.: núvol de paret

**NÚVOLS** [entrada nova] **núvol de paret** *c. nom. m. Murus*.

**NÚVOLS** [entrada nova] ***mutatus*** *adj.* Sufix inclòs en un núvol quan ha sofert una completa transformació interna, passant d’un gènere a un altre de diferent.

**N**

**OBSERVACIÓ ATMOSFÈRICA** [entrada original] **nacrat** *adj*. S’aplica als núvols (particularment altocúmulus) que mostren irisacions semblants a les del nacre, per efecte de la difracció de la llum.

**ALTRES ÀREES** [entrada original] **nadir** *m.* Punt del cel vers on es dirigeix la vertical cap avall.

**INSTRUMENTACIÓ** [entrada nova] **NAO** *f.* Sigla de oscil·lació de l’Atlàntic Nord*.*

**METEOROLOGIA** [entrada nova] **NCC** *m.* Sigla de nivell de condensació convectiu.

**METEOROLOGIA** [entrada nova] **NCE** *m.*Sigla de nivell de condensació per elevació.

**METEOROLOGIA** [entrada nova] **NCL** *m.*Sigla de nivell de convecció lliure.

**OBSERVACIÓ ATMOSFÈRICA** [entrada actualitzada] **nebulositat** *f.* Nuvolositat.

**NÚVOLS** [entrada nova] ***nebulosus*** *adj.*Dit de l’espècie de núvol del gènere cirroestratus o estratus en forma de vel o de capa molt prima en la qual no es poden diferenciar detalls.

**INSTRUMENTACIÓ** [entrada nova] **nefelòmetre** *m.*Instrument meteorològic que mesura la quantitat de partícules suspeses en un medi tèrbol mitjançant mètodes òptics.

**METEOROLOGIA** [entrada nova] **nefelometria** *f.* Estudi de les partícules en suspensió mitjançant tècniques de dispersió de la llum.

**METEOROLOGIA** [entrada nova] **nefoanàlisi** *f.*Anàlisi sinòptica basada en els tipus i quantitat de núvols i precipitacions.

**INSTRUMENTACIÓ** [entrada nova] **nefocambra** *f.* Cambra on s’obtenen fotografies de núvols amb les quals es pot estudiar els seus desplaçaments en el temps, i de vegades la seva estructura.

**METEOROLOGIA** [entrada original] **nefologia** *f.* Estudi dels núvols.

**INSTRUMENTACIÓ** [entrada nova] **nefòmetre** *m.*Instrument meteorològic que mesura la coberta de núvols, la nuvolositat.

**INSTRUMENTACIÓ** [entrada original] **nefoscopi** *m.* Aparell per a determinar la direcció del moviment dels núvols i llur velocitat aparent.

**FENÒMENS METEOROLÒGICS** [entrada original] **neu** *f.* Precipitació bon xic uniforme de cristalls hexagonals o esquelets d’aigua sòlida, generalment reunits en borrallons o flocs (volves, si són molt lleus) que cauen d’un sostre continu de núvols.

L’aspecte del cel és el mateix que per a la pluja.

**OBSERVACIÓ ATMOSFÈRICA** [entrada nova] **neu congesta** *c. nom. f.*Neu amb bombolles d’aire barrejades entre els cristalls de glaç.

**OBSERVACIÓ ATMOSFÈRICA** [entrada nova] **neu humida** *c. nom. f.*Neu dipositada a terra formant tolls perquè es troba parcialment fosa, raó per la qual perd la blancor i passa a ser més translúcida.

**OBSERVACIÓ ATMOSFÈRICA** [entrada nova] **neu mullada** *c. nom. f.*Neu dipositada a terra, saturada d’aigua líquida perquè hi ha plogut a sobre i ha impregnat els porus entre la neu, com una esponja.

**OBSERVACIÓ ATMOSFÈRICA** [entrada nova] **neu pols** *c. nom. f.*Neu dipositada recentment i constituïda per cristalls de gel esparsos.

**OBSERVACIÓ ATMOSFÈRICA** [entrada nova] **neu primavera** *c. nom. f.*Neu que s’ha humitejat i constitueix grànuls.

**FENÒMENS METEOROLÒGICS** [entrada original] **neu rodona** *c. nom. f.*Calamarsa.

**OBSERVACIÓ ATMOSFÈRICA** [entrada nova] **neu seca** *c. nom. f.*Neu dipositada a terra de forma recent, formant un conjunt de volves soltes i escampades.

**CLIMATOLOGIA** [entrada original] **neu perpètua** *c. nom. f.*El descens de la temperatura a mesura que l’altitud creix té com a conseqüència que a tots els països, a una certa altitud, hi hagi una regió on el termòmetre no puja sinó poques vegades més amunt de 0 °C. A aquesta alçària, ni estiu ni hivern l’aigua no s’hi troba a l’estat líquid; de vapor atmosfèric passa directament a glaç, i en lloc de pluges s’hi tenen tot l’any nevades. És la regió de les neus perpètues.

A la zona tòrrida, és a uns 5.000 metres d’altitud. A Catalunya, on la temperatura mitjana de juliol (que és el temps més calent de l’any) és d’uns 25° al nivell del mar, la regió de les neus perpètues passa un xic més alta que els cims més alts dels Pirineus; en canvi, a Suïssa, on passa ja més baixa, els cims dels Alps s’hi troben ficats de ple, i a les proximitats dels pols terrestres la regió de les neus perpètues davalla fins al nivell del mar.

**CLIMATOLOGIA** [entrada original] **neu persistent** *c. nom. f.*Tot i no assolir l’altitud de les neus perpètues, moltes muntanyes estan cobertes de neu tot l’any; és neu persistent, que es va desglaçant durant l’estiu, però que no arriba a fondre’s del tot, i en venir les primeres nevades de tardor s’hi troben encara restes de la neu vella.

Així és com duren tot l’any la gelera de l’Aneto i moltes congestes del Pirineu, que estan formades de neu persistent. En el llenguatge literari, és costum qualificar les neus persistents de *perpètues* o *eternes*.

**OBSERVACIÓ ATMOSFÈRICA** [entrada nova] **neu sorra** *c. nom. f.*Neu que es diposita a temperatures molt baixes i que té una consistència semblant a la sorra seca i lleugera.

**OBSERVACIÓ ATMOSFÈRICA** [entrada nova] **neu ventada** *c. nom. f.*Neu que pren una consistència densa per l’acció del vent en precipitar-se al cap de poc temps.

**METEOROLOGIA** [entrada nova] **neutropausa** *f.*Zona que separa la neutrosfera de la ionosfera.

**METEOROLOGIA** [entrada nova] **neutrosfera** *f.* Capa esfèrica de l’atmosfera en la qual la presència d’electrons lliures o ions no és gaire notable i s’estén des de la superfície terrestre fins a la ionosfera.

**METEOROLOGIA** [entrada nova] **nevada** *f.*1.Quantitat de neu que s’ha acumulat al sòl a conseqüència de la precipitació de neu. | 2. Precipitació en forma de neu.

**NÚVOLS** [entrada actualitzada] **nimboestrat** *m.* Nimboestratus.

**NÚVOLS** [entrada nova] **nimboestratus** *m.* Nuvolada gran i gruixuda de base baixa, però sempre amb predomini de la seva dimensió horitzontal.

La base és plujosa i de color gris fosc, gairebé uniforme.

Nuvolada baixa, amorfa i plujosa, de color gris fosc gairebé uniforme.

V. t.: nimbus

Sin. compl.: nimboestrat, *nimbostratus*

Símbol: Ns

**NÚVOLS** [entrada nova] ***nimbostratus*** *m.* Nimboestratus.

**NÚVOLS** [entrada nova] **Ns** *m.* Símbol de nimboestratus.

**NÚVOLS** [entrada original] **nimbus** *m.* Sostre de núvols foscos i informes, amb vores esquinçades, del qual sol caure pluja o neu, ja sia directament, ja procedent de núvols més alts.

Quan deixa alguna clariana, al seu través es veu gairebé sempre un sostre superior de cirroestratus o altoestratus. L’*Atlas internacional dels núvols* dona al vel informe de nimbus el nom de nimboestratus, i als parracs nimbosos el de *fractonimbus*.

Sin. compl.: *nimbus*

Símbol: Nb

**NÚVOLS** [entrada nova] ***nimbus*** *m.* Nimbus.

**NÚVOLS** [entrada nova] **Nb** *m.* Símbol de nimbus.

**NÚVOLS** [entrada nova] **fractonimbus** *m.* Vegeu nimbus.

**METEOROLOGIA** [entrada nova] **nit roent** *c. nom. f.*Nit en què la temperatura mínima és superior als 30 °C.

**METEOROLOGIA** [entrada nova] **nit tòrrida** *c. nom. f.*Nit en què la temperatura mínima és superior als 25 °C.

**METEOROLOGIA** [entrada nova] **nit tropical** *c. nom. f.*Nit en què la temperatura mínima és superior als 20 °C.

**METEOROLOGIA** [entrada nova] **nival** *adj.*Relatiu a la neu, principalment per a referir-se al mantell nival, la capa de neu acumulada a terra després d’una nevada.

**METEOROLOGIA** [entrada original] **nivell** *m.* En la pràctica, el mot *nivell* s’usa com a equivalent d’*altitud*.

Rigorosament, però, una superfície de nivell no ho és d’igual altitud, sinó d’igual geopotencial.

**METEOROLOGIA** [entrada original] **nivell de condensació** *c. nom. m.* Altitud a la qual una massa d’aire assoleix, per expansió adiabàtica, una temperatura prou baixa perquè es formi boira o núvol.

En els fenòmens de convecció diürna, és el nivell de la base dels cúmulus.

Sin. compl.: nivell de condensació per elevació

**METEOROLOGIA** [entrada nova] **nivell de condensació per elevació** *c. nom. m.* Nivell de condensació.

Sigla: NCE

**METEOROLOGIA** [entrada nova] **nivell de condensació convectiu** *c. nom. m.* Altitud a la qual es forma un núvol de desenvolupament vertical a causa de l’ascens de l’aire calent per convecció.

Sigla: NCC

**METEOROLOGIA** [entrada nova] **nivell de congelació** *c. nom. m.* Nivell de l’atmosfera on es produeix la congelació de l’aigua.

**METEOROLOGIA** [entrada nova] **nivell de convergència nul·la** *c. nom. m.* Nivell de l’atmosfera al voltant dels 600 hPa en el qual no hi ha ni convergència ni divergència.

Sin. compl.: nivell de divergència nul·la

**METEOROLOGIA** [entrada nova] **nivell de convecció lliure** *c. nom. m.* Altitud a partir de la qual una parcel·la d’aire que ascendeix de forma adiabàtica ho continuarà fent lliurement sense necessitat de forçament, pel fet de trobar-se en un ambient de menor temperatura.

Sigla: NCL

**METEOROLOGIA** [entrada nova] **nivell de divergència nul·la** *c. nom. m.* Nivell de convergència nul·la.

**METEOROLOGIA** [entrada nova] **nivell de fusió** *c. nom. m.* Nivell de l’atmosfera on es produeix la fusió del glaç.

**METEOROLOGIA** [entrada nova] **nivell de pressió estàndard** *c. nom. m.* Nivell d’una superfície isobàrica en la qual la pressió atmosfèrica s’ha fixat amb un valor determinat acceptat per conveni internacional, a fi d’aconseguir una representació i una anàlisi uniformes de la pressió atmosfèrica.

**METEOROLOGIA** [entrada nova] **nivell de vol** *c. nom. m.* Altitud a la qual vola una aeronau referenciada a una pressió de 1.013,25 hPa.

En anglès s’expressa amb la sigla FL (*fly level*) seguida dels hectopeus; per exemple, FL75 indica un nivell de vol de 75.000 peus.

**METEOROLOGIA** [entrada original] **nivell del mar** *c. nom. m.* Se sol prendre com a nivell del mar el nivell mitjà que resulta d’una llarga sèrie d’observacions en un lloc determinat de la costa.

A causa dels vents, de les marees, dels corrents marins i de la diferència de pressió atmosfèrica i de densitat de l’aigua, el nivell mitjà del mar en llocs diferents no és el mateix, sinó que d’uns llocs als altres li corresponen superfícies equipotencials diferents. Per a les reduccions meteorològiques, aquestes diferències no solen tenir cap transcendència. En les cartes hidrogràfiques i per motius de la seguretat de la navegació, es pren a vegades com a nivell del mar per a la marcació de les sondes, una superfície més baixa que la del nivell mitjà (p. ex., la de les baixes marees).

**METEOROLOGIA** [entrada nova] **nivell MINTRA** *c. nom. m.* Altitud a partir de la qual un avió forma un deixant de condensació.

**METEOROLOGIA** [entrada nova] **nivell isopícnic** *c. nom. m.* Nivell de l’atmosfera on la densitat de l’aire es manté constant.

**INSTRUMENTACIÓ** [entrada original] **nivòmetre** *m.* Aparell per a mesurar la quantitat de neu caiguda.

**ALTRES ÀREES** [entrada actualitzada] **normal** *f.* Mitjana aritmètica dels valors d’una variable meteorològica en un lloc determinat.

Pot referir-se a l’any, a un mes o a una data. Per tal que aquesta mitjana pugui ésser considerada com a «normal», cal que la durada de la sèrie d’observacions sia prou llarga perquè la inclusió de més anys no fes variar sensiblement el resultat. Aquesta durada depèn de la variable considerada i de les condicions del clima; pot ésser més petita en els climes tropicals que en els temperats, i és molt més gran per a les pluges que per a les temperatures. Ordinàriament s’accepta per a una bona normal, anual o mensual, un període de 35 anys seguits (o més per a les pluges).

V. t.: condicions normals

**ALTRES ÀREES** [entrada original obsoleta] **Norte** *m.* Nom en castellà d’un vent sec i fred del N que bufa en el golf de Mèxic.

**METEOROLOGIA** [entrada nova] **nucleació** *f.*Procés pel qual el vapor d’aigua passa a aigua o glaç, o bé l’aigua passa a glaç al voltant de partícules en suspensió a l’atmosfera.

**METEOROLOGIA** [entrada nova] **nucli atmosfèric** *c. nom. m.* Partícula en suspensió a l’atmosfera que permet la nucleació.

**METEOROLOGIA** [entrada nova] **nucli d’Aitken** *c. nom. m.*Nucli atmosfèric que té un radi més petit de 0,5 µm.

**METEOROLOGIA** [entrada nova] **nucli de combustió** *c. nom. m.* Nucli atmosfèric format per combustió, que té un radi més gran de 0,5 µm.

**NÚVOLS** [entrada original] **nucli de condensació** *c. nom. m.* Corpuscles, generalment molt higroscòpics, damunt els quals s’inicia la condensació del vapor d’aigua atmosfèric en forma de gotes, quan el grau higromètric és suficientment alt.

**NÚVOLS** [entrada nova] **nucli de congelació** *c. nom. m.* Nucli atmosfèric sobre el qual es produeix congelació d’aigua líquida.

**NÚVOLS** [entrada nova] **nucli higroscòpic** *c. nom. m.* Partícula microscòpica en suspensió a l’aire amb la capacitat que a sobre hi hagi el canvi de fase del vapor d’aigua atmosfèrica en líquid o gel, i sobre aquesta partícula es formi una pel·lícula d’aigua o gel.

**NÚVOLS** [entrada original] **nucli de sublimació** *c. nom. m.* Partícules petitíssimes, que se suposen cristal·litzades en el sistema hexagonal (com és el cas dels cristalls de quars) damunt les quals comença a dipositar-se en forma de glaç el vapor d’aigua atmosfèric quan el grau higromètric és suficientment alt i la temperatura inferior a 0 °C.

**METEOROLOGIA** [entrada original] **nucli de variació** *c. nom. m.* Regió de la superfície terrestre on, en un moment donat, és més gran la variació baromètrica.

Pot ésser un *nucli de baixa* si la pressió ha baixat, o *d’alça* si ha pujat.

**METEOROLOGIA** [entrada nova] **nucli de baixa** *c. nom. m.* Vegeu nucli de variació.

**METEOROLOGIA** [entrada nova] **nucli d’alça** *c. nom. m.* Vegeu nucli de variació.

**NÚVOLS** [entrada nova] **nucli higroscòpic** *c. nom. m.* Nucli atmosfèric que és capaç d’absorbir vapor d’aigua i així afavorir la condensació.

**ALTRES ÀREES** [entrada nova] **nus** *m.* Unitat de mesurament de la velocitat del vent, identificada amb kn (aproximadament 1 kn = 1.852 kmh-1).

**NÚVOLS** [entrada actualitzada] **núvol** *m.* 1. Massa d’aire a l’atmosfera lliure on té lloc la condensació del vapor d’aigua contingut en l’aire. | 2. Estat de l’aire en el qual hi ha un conjunt de gotetes o cristalls de glaç d’uns 10 µm de radi, que es troben en suspensió a l’atmosfera, en nombre mitjà aproximat de 100 per cm3.

Es distingeix de la boira en el fet que no toca a terra. La classificació dels núvols universalment adoptada és la de l’*Atles internacional dels núvols i dels estats del cel.*

**NÚVOLS** [entrada nova] **núvol accessori** *c. nom. m.* Núvol que acompanya altres núvols més grans.

**NÚVOLS** [entrada nova] **núvol alt** *c. nom. m.* Núvol situat en el pis de núvols que es troba entre els 3 i els 8 km d’altitud a les regions polars, entre els 5 i els 13 km a les regions temperades i entre els 6 i els 18 km a les regions tropicals.

Aquest grup comprèn els cirrus, els cirrocúmulus i els cirroestratus.

Sin. compl.: núvol superior

**NÚVOLS** [entrada nova] **núvol baix** *c. nom. m.* Núvol situat en el pis de núvols que es troba entre la superfície terrestre i els 2 km d’altitud.

Aquest grup comprèn els estratocúmulus, els estratus i els cúmulus i cumulonimbus.

Sin. compl.: núvol inferior

**NÚVOLS** [entrada nova] **núvol bandera** *c. nom. m.* Núvol estacionari que forma annexos al cim d’una muntanya aïllada i que acostuma a estendre’s per sobre de la vessant de sotavent i presenta una forma arrodonida per l’acció del vent.

Sin. compl.: núvol en banderola

**NÚVOLS** [entrada nova] **núvol en banderola** *c. nom. m.* Núvol bandera.

**NÚVOLS** [entrada nova] **núvol càlid** *c. nom. m.* Núvol que es troba completament a una temperatura superior als 0 °C i, per tant, està format per gotes i gotetes d’aigua líquida.

**NÚVOLS** [entrada nova] **núvol cirriforme** *c. nom. m.* Núvol alt que pot ser dels gèneres cirrus, cirrocúmulus o cirroestratus.

**NÚVOLS** [entrada original] **núvol convectiu** *c. nom. m.* Els núvols deguts als moviments ascendents de l’aire per efecte de la convecció.

Generalment s’entenen amb aquest nom els núvols d’expandiment vertical: cúmulus i cumulonimbus.

Sin. compl.: núvol de convecció, núvol de desenvolupament vertical

**NÚVOLS** [entrada nova] **núvol de convecció** *c. nom. m.* Núvol convectiu.

**NÚVOLS** [entrada nova] **núvol cumuliforme** *c. nom. m.* Núvol d’aspecte globular, com el que presenten els cúmuls.

**NÚVOLS** [entrada nova] **núvol d’ascensió frontal** *c. nom. m.* Núvol que es forma a causa de l’ascens d’una massa d’aire per un front.

**NÚVOLS** [entrada nova] **núvol de cendra** *c. nom. m.* Núvol format per elements piroclàstics de mida inferior a 1/16 mm de diàmetre.

Sin. compl.: cendra volcànica

**NÚVOLS** [entrada nova] **cendra volcànica** *c. nom. f.* Núvol de cendra.

**NÚVOLS** [entrada nova] **núvol d’inversió** *c. nom. m.* Núvol format en una capa d’inversió o per sota d’aquesta.

**NÚVOLS** [entrada actualitzada] **núvol d’expandiment vertical** *c. nom. m.* Núvol produït per l’escalfament local del terreny, propi sobretot de les hores de sol fort; la base pot baixar fins als 500 m d’alçària, el cim pot arribar fins al nivell dels cirrus.

V. t.: núvol convectiu

**NÚVOLS** [entrada nova] **núvol de desenvolupament vertical** *c. nom. m.* Núvol convectiu.

**NÚVOLS** [entrada nova] **núvol de remolí** *c. nom. m.* Núvol en forma de rodet que apareix a la part superior dels remolins estacionaris de grans dimensions que, de vegades, acompanyen les pertorbacions atmosfèriques a sotavent d’una muntanya.

Sin. compl.: núvol en rodet

**NÚVOLS** [entrada original] **núvol de tempesta** *c. nom. m.* Cumulonimbus.

**NÚVOLS** [entrada nova] **núvol de torbonada** *c. nom. m.* Núvol en forma de rodet que apareix sota la part davantera d’una torbonada.

**NÚVOLS** [entrada nova] **núvol de turbulència** *c. nom. m.* Núvol que es forma sobre una regió en la qual hi ha turbulència atmosfèrica.

**OBSERVACIÓ ATMOSFÈRICA** [entrada nova] **núvol en rodet** *c. nom. m.* Núvol de remolí.

**OBSERVACIÓ ATMOSFÈRICA** [entrada nova] **núvol d’embut** *c. nom. m.* Tuba.

**NÚVOLS** [entrada nova] **núvol estratiforme** *c. nom. m.* Núvol que ocupa una gran extensió horitzontal formant una capa o estrat.

**NÚVOLS** [entrada nova] **núvol estratosfèric polar** *c. nom. m.* Núvol que es forma a l’estratosfera entre els 20 i 25 km d’altitud, d’aspecte semblant al d’un cirrus o altocúmul lenticular, i que presenta irisacions intenses similars al nacre.

Sin. compl.: núvol nacrat

**NÚVOLS** [entrada nova] **núvol fred** *c. nom. m.* Núvol que es troba completament a una temperatura inferior als 0 °C.

**NÚVOLS** [entrada actualitzada] **núvol inferior** *c. nom. m.* Núvol baix.

**OBSERVACIÓ ATMOSFÈRICA** [entrada nova] **núvol iridescent** *c. nom. m.* Núvol que presenta iridescències.

**NÚVOLS** [entrada nova] **núvol mare** *c. nom. m.* Núvol a partir del qual se’n forma un altre de gènere igual o diferent.

**NÚVOLS** [entrada nova] **núvol mitjà** *c. nom. m.* Núvol situat en el pis de núvols que es troba entre els 2 i els 4 km d’altitud a les regions polars, entre els 2 i els 7 km a les regions temperades, i entre els 2 i els 8 km a les regions tropicals.

**NÚVOLS** [entrada original obsoleta] **núvols mitgencs** *c. nom. m.* Núvols situats generalment entre els 2 i els 6 km d’alçària.

Aquest grup comprèn els altocúmulus, els nimboestratus i els altoestratus.

V. t.: núvol mitjà

**OBSERVACIÓ ATMOSFÈRICA** [entrada nova] **núvol nacrat** *c. nom. m.* Núvol estratosfèric polar.

**NÚVOLS** [entrada actualitzada] **núvol noctilucent** *c. nom. m.* Núvol d’aspecte cirrós, lluminós, que a voltes es veu poc després de les darreres llums del dia poc abans de les primeres, sobretot durant les nits curtes d’estiu a latituds altes.

Està format per eixams de partícules il·luminats pel Sol i procedents dels meteorits o de les erupcions volcàniques sobre les quals es forma una capa de gel. Llur altitud és molt gran: sovint de l’ordre d’uns 80 kilòmetres.

**NÚVOLS** [entrada nova] **núvol orogràfic** *c. nom. m.* Núvol format per efecte d’un obstacle orogràfic.

**OBSERVACIÓ ATMOSFÈRICA** [entrada original] **núvol paràsit** *c. nom. m.* Núvol de situació invariable malgrat que el vent sia fort, que a vegades es forma per motius orogràfics en certs llocs de les muntanyes o en llur proximitat.

**OBSERVACIÓ ATMOSFÈRICA** [entrada actualitzada] **núvol penjant** *c. nom. m.* Núvol del grup *mamma*, principalment i més sovint mammatocúmulus.

**NÚVOLS** [entrada nova] **núvol rotor** *c. nom. m.* Núvol associat a una cèl·lula turbulenta, que es forma a sotavent d’un obstacle muntanyós quan bufa un vent intens de direcció més o menys perpendicular al relleu principal, per sota de les crestes d’una ona de muntanya.

**NÚVOLS** [entrada nova] **núvol subfrontal** *c. nom. m.* Núvol de turbulència que es forma sota un front en un procés de precipitació.

**NÚVOLS** [entrada actualitzada] **núvol superior** *c. nom. m.* Núvol alt.

**NÚVOLS** [entrada nova] **nuvolositat** *f.* Fracció de cel coberta per qualsevol tipus de núvol.

S’expressa en octes.

Quantitat de cel coberta pels núvols, prescindint de llur classe. S’expressa en dècimes de cel cobertes pels núvols (0 = totalment serè; 10 = totalment cobert).

Sin. compl.: nuvolositat total, nebulositat

**NÚVOLS** [entrada original obsoleta] **nuvolositat parcial** *c. nom. f.* La que es refereix a una sola classe de núvols.

Es mesura en dècimes parts del cel cobertes pels núvols en qüestió.

**NÚVOLS** [entrada nova] **nuvolositat parcial** *c. nom. f.*Nuvolositat que es refereix a una sola classe de núvols.

Es mesura en octaves parts del cel cobertes pels núvols en qüestió.

La que es refereix a una sola classe de núvols. Es mesura en dècimes parts del cel cobertes pels núvols en qüestió.

**NÚVOLS** [entrada original] **nuvolositat total** *c. nom.**f.* Nuvolositat.

**O**

**OBSERVACIÓ ATMOSFÈRICA** [entrada nova] **observació meteorològica** *c. nom. f.* Observació que permet avaluar o mesurar un element meteorològic o més amb la finalitat d’estudiar el temps.

**OBSERVACIÓ ATMOSFÈRICA** [entrada nova] **observació meteorològica representativa** *c. nom. f.* Observació meteorològica vàlida per a una àrea extensa al voltant del lloc en què es fa l’observació meteorològica pròpiament dita.

**OBSERVACIÓ ATMOSFÈRICA** [entrada nova] **observació sinòptica** *c. nom. f.* Observació meteorològica realitzada simultàniament en nombroses estacions meteorològiques per obtenir una representació general de l’estat de l’atmosfera en un moment determinat.

**OBSERVACIÓ ATMOSFÈRICA** [entrada nova] **observador meteorològic | observadora meteorològica** *c. nom. m. | c. nom. f.*Persona que treballa en un observatori meteorològic i que té com a missió efectuar i transmetre observacions meteorològiques.

**OBSERVACIÓ ATMOSFÈRICA** [entrada original] **observatori** *m.* Encara que són *observatoris* tots els llocs on es fan observacions sistemàtiques, se sol reservar aquest nom per a designar aquells centres que estan dotats d’instrumental abundant i de personal tècnic suficient per a assegurar la continuïtat i l’eficàcia del treball i la prossecució de recerques científiques, mentre es designen amb el nom d’*estacions* els observatoris d’organització més modesta.

Sin. compl.: observatori meteorològic

**OBSERVACIÓ ATMOSFÈRICA** [entrada nova] **observatori meteorològic** *c. nom. m.* Observatori.

**METEOROLOGIA** [entrada original] **oclusió** *f.* En una depressió, el fet d’encalçar el front fred al front calent que el precedeix.

El sector calent desapareix aleshores al nivell de terra, però queda algun temps *oclús* o flotant en les capes altes, amb el seu acompanyament d’hidrometeors típics.

**METEOROLOGIA** [entrada nova] **oclusió càlida** *c. nom. f.* Oclusió en la qual l’aire fred que està darrere del sector càlid és més calent que el que està davant.

**METEOROLOGIA** [entrada nova] **oclusió freda** *c. nom. f.* Oclusió en la qual l’aire fred que està darrere del sector càlid és més fred que el que està davant.

**METEOROLOGIA** [entrada nova] **octa** *f.*Fracció igual a una octava part de la volta celeste, que s’utilitza com a unitat de mesurament de la nuvolositat.

**ALTRES ÀREES** [entrada actualitzada] **olor de terra mullada** *c. nom. f.*Olor característica de les primeres gotes d’un ruixat, particularment de les gotes grosses dels ruixats tempestosos.

No sembla que sigui precisament deguda al fet de mullar-se la terra, atès que la qualitat d’aquesta no hi influeix gaire o gens, i no se la sent sinó lleument en els regadius o en altres formes no tempestuoses de mullena. L’olor de terra mullada es genera per una combinació de substàncies molt diverses generades per les plantes i pels bacteris del sòl en situacions de sequera.

Sin. compl.: petricor

**METEOROLOGIA** [entrada nova] **OMM** *f.*Sigla de Organització Meteorològica Mundial.

**INSTRUMENTACIÓ** [entrada original obsoleta] **ombròmetre** *m.* Nom antiquat del pluviòmetre.

**METEOROLOGIA** [entrada nova] **ona baromètrica** *c. nom. f.* Ona de període curt que es produeix en el camp de la pressió atmosfèrica.

**METEOROLOGIA** [entrada nova] **ona barotròpica** *c. nom. f.* Ona que s’origina en una atmosfera barotròpica.

**METEOROLOGIA** [entrada nova] **ona ciclònica** *c. nom. f.* Ona frontal.

**METEOROLOGIA** [entrada nova] **ona de cisallament** *c. nom. f.* Ona que es forma en el límit de separació de dues capes d’aire adjacents a conseqüència del cisallament.

Sin. compl.: ona de Helmholtz

**METEOROLOGIA** [entrada nova] **ona de muntanya** *c. nom. f.* Ona de gravetat generada en situacions d’estabilitat atmosfèrica, a sotavent d’una muntanya, quan hi incideix de forma transversal a aquesta un flux intens d’aire.

**METEOROLOGIA** [entrada nova] **ona de föhn** *c. nom. f.* Ona que es forma per sobre la regió on es produeix l’efecte föhn.

**METEOROLOGIA** [entrada nova] **ona de gravetat** *c. nom. f.* 1. Ona estacionària que es forma a l’aire quan està sotmès a la força de la gravetat, com a resposta a una pertorbació que desplaça una part de l’aire fora del seu estat d’equilibri inicial. | 2. Ona causada per l’acció de la força de la gravetat i per l’empenta hidroestàtica.

Sin. compl.: ona gravitatòria

**METEOROLOGIA** [entrada nova] **ona de l’est** *c. nom. f.* Ona atmosfèrica de petita amplitud que es forma sobre els oceans a les latituds tropicals, que es desplacen d’est cap a oest.

En aquest desplaçament poden ser l’origen de depressions tropicals o huracans.

**METEOROLOGIA** [entrada nova] **ona de Helmholtz** *c. nom. f.* Ona de cisallament.

**METEOROLOGIA** [entrada nova] **ona de Rossby** *c. nom. f.* Ona planetària de gran amplitud que va d’oest a est en els dos hemisferis, a les latituds mitjanes, associada a l’ondulació del corrent en jet.

**METEOROLOGIA** [entrada nova] **ona diürna** *c. nom. f.* Ona que té un període de 24 hores.

**METEOROLOGIA** [entrada nova] **ona estacionària** *c. nom. f.* Ona en la qual els màxims i els mínims resten a la mateixa posició en el temps, la qual cosa es produeix en condicions determinades d’estabilitat atmosfèrica i de velocitat del vent per sobre i a sotavent d’una carena muntanyenca.

**METEOROLOGIA** [entrada nova] **ona frontal** *c. nom. f.* Ona que s’origina en la primera etapa del desenvolupament d’una depressió frontal.

Sin. compl.: ona ciclònica

**METEOROLOGIA** [entrada nova] **ona gravitatòria** *c. nom. f.* Ona de gravetat.

**METEOROLOGIA** [entrada nova] **ona planetària** *c. nom. f.* Ona que s’observa a les parts mitjana i alta de la troposfera en latituds mitjanes i que té una longitud d’uns 10.000 km.

**FENÒMENS METEOROLÒGICS** [entrada actualitzada] **onada de calor** *c. nom. f.* Pujada de temperatura molt per damunt de la normal o de la del dia anterior, que afecta una àrea extensa i té una certa durada.

Correspon generalment a una irrupció d’aire tropical. No hi ha una definició estandarditzada d’onada de calor. L’Organització Meteorològica Mundial la defineix com un «temps inusualment càlid en la temperatura màxima i mínima i mitjana en una regió, que persisteix durant almenys dos dies consecutius durant el període calorós de l’any, en funció de les condicions climatològiques locals, amb registres per sobre dels llindars determinats». Les agències meteorològiques de cada país tenen definicions pròpies respecte del que consideren una onada de calor. El Servei Meteorològic de Catalunya estableix que el llindar per a determinar una onada de calor són les temperatures màximes, que han d’excedir el percentil estadístic del 98 % dels últims deu anys de la sèrie de cada estació meteorològica oficial. Això vol dir que el 2 % dels dies més càlids dels últims deu anys marcaran el llindar de temperatures màximes que s’han de superar per a determinar una onada de calor.

**FENÒMENS METEOROLÒGICS** [entrada actualitzada] **onada de fred** *c. nom. f.* Baixada de la temperatura molt per sota de la normal o de la del dia anterior, que afecta una àrea extensa i té una certa durada.

Va associada amb la invasió d’una massa d’aire fred (polar o continental). Segons l’Organització Meteorològica Mundial, una onada de fred és el resultat d’un fort refredament per la invasió d’una massa d’aire molt freda que s’estén per un ampli territori, de manera sobtada. Cada país defineix els llindars del que es considera una onada de fred. A Catalunya, segons el Servei Meteorològic de Catalunya, perquè es doni una onada de fred és necessari que la temperatura mínima diària sigui inferior al percentil 2 durant tres dies consecutius o més en les estacions de mesurament de la temperatura.

**FENÒMENS METEOROLÒGICS** [entrada nova] **oneig** *m.* Fenomen òptic que consisteix en l’ondulació de les vores dels astres o en la de les imatges dels objectes més o menys llunyans, per efecte de la refrangibilitat de l’aire desigual.

En el cas dels objectes terrestres és especialment intens a les hores de sol fort.

**OBSERVACIÓ ATMOSFÈRICA** [entrada actualitzada] **opacitat** *f.* 1. Enterboliment, manca de transparència. | 2. Característica de l’atmosfera que atenua la propagació dels raigs lluminosos.

V. t.: factor d’enterboliment

**NÚVOLS** [entrada nova] ***opacus*** *adj.* Dit de la varietat de núvol del gènere altocúmulus, altoestratus, estratocúmulus o estratus que constitueix una capa de núvols a través de la qual no és possible veure ni el Sol ni la Lluna.

**OBSERVACIÓ ATMOSFÈRICA** [entrada nova] **opalescència** *f.* Coloració blanquinosa de l’atmosfera causada per la difusió de la llum que produeixen partícules i gasos en suspensió.

**METEOROLOGIA** [entrada nova] **òptica meteorològica** *c. nom. f.* Branca de la meteorologia que estudia els meteors lluminosos que tenen lloc a l’atmosfera.

**METEOROLOGIA** [entrada original] **oratge** *m.* Terral.

**METEOROLOGIA** [entrada nova] **Organització Meteorològica Mundial** *n. pr.* *f.* Institució impulsada per l’Organització de les Nacions Unides per a l’estudi i la coordinació de les activitats internacionals referents a la meteorologia.

Sigla: OMM

**ALTRES ÀREES** [entrada original] **orientació** *f.* 1. Direcció referida als punts cardinals. | 2. El fet de col·locar un aparell, un mapa, en l’orientació que li correspon.

**NÚVOLS** [entrada original] **os de sípia** *conc. nom.m.* Nom que donen els mariners a l’altocúmulus lenticular, sobretot al de formes ovoidals allargassades i plenes o de textura ondulada.

**ALTRES ÀREES** [entrada actualitzada] **oscil·lació** *f.* Variació periòdica del valor d’un paràmetre a una banda i altra del seu valor de mitjana (oscil·lació anual o diürna de la temperatura, etc.).

Se la sol mesurar per la diferència entre els valors extrems.

**METEOROLOGIA** [entrada nova] **oscil·lació de l’Atlàntic Nord** *c. nom. f.* Fluctuació de la massa d’aire situada entre la zona d’Islàndia i la de les Açores, i que es determina amb l’índex NAO, definit com la diferència de pressió atmosfèrica en superfície entre dos observatoris situats a Islàndia i a les Açores.

També és coneguda per la sigla NAO, de l’anglès *North Atlantic oscillation*.

Sigla: NAO

**METEOROLOGIA** [entrada nova] **oscil·lació tèrmica** *c. nom. f.* Amplitud tèrmica.

**METEOROLOGIA** [entrada nova] **ozó** *m.* Gas de molècules compostes per tres àtoms d’oxigen, que té la capacitat d’absorbir la radiació amb longitud d’ona entre 0,001 i 0,38 micròmetres.

Es pot trobar a l’estratosfera, formant la subcapa anomenada *ozonosfera*, responsable d’absorbir la radiació ultraviolada tipus B i C. A la troposfera es pot trobar format a partir de reaccions químiques de les immissions d’òxid nitrós i la forta radiació solar de l’època estival, formant la boira fotoquímica o boirum.

**ALTRES ÀREES** [entrada original] **ozonització** *f.* Conversió de l’oxigen ordinari en ozó, en l’atmosfera.

S’atribueix a les descàrregues elèctriques i a l’acció de les radiacions procedents del Sol i de l’espai.

**METEOROLOGIA** [entrada nova] **ozonosfera** *f.* Capa esfèrica de l’atmosfera en la qual la concentració d’ozó és relativament gran i que s’estén entre els entre els 15 i els 40 km d’altitud.

**INSTRUMENTACIÓ** [entrada nova] **ozonosonda** *f.* Instrument meteorològic que mesura les variacions verticals de la concentració d’ozó a l’atmosfera.

**P**

**INSTRUMENTACIÓ** [entrada original] **pagoscopi** *m.* Aparell per a indicar la possibilitat de glaçada.

És un psicròmetre al qual va unit un àbac o taula on està marcat el límit del perill de glaçada.

**CLIMATOLOGIA** [entrada nova] **paleoclima** *f.* Clima d’un temps anterior a l’existència d’observacions meteorològiques instrumentals, l’inici de les quals s’estableix l’any 1850.

**CLIMATOLOGIA** [entrada actualitzada] **paleoclimatologia** *f.* 1. Estudi del clima de les edats passades. | 2. Estudi dels paleoclimes.

**OBSERVACIÓ ATMOSFÈRICA** [entrada original obsoleta] **pal·li** *m.* Nom o prefix amb el qual abans es designava un mantell uniforme de núvols.

En la nomenclatura moderna dels núvols ha estat substituït pel nom de *vel*,o millor pel sufix de *stratus.*

Vegeu vel nuvolós.

**OBSERVACIÓ ATMOSFÈRICA** [entrada nova] ***pallium*** *m.* Vel nuvolós.

**METEOROLOGIA** [entrada original] ***pampero*** *m.* Nom amb el qual a l’Uruguai i a l’Argentina és designat un temporal de vent del SW, comunament tempestuós.

Correspon a l’arribada d’un front fred o línia de torbonades d’una depressió, i va seguit d’una irrupció d’aire fred.

**NÚVOLS** [entrada nova] ***pannus*** *m.*Núvol accessori en forma de capa contínua o de tires escantellades, que se situa per sota d’un núvol.

**METEOROLOGIA** [entrada original] **pantà baromètric** *c. nom. m.* Àrea de pressió uniforme propera a la normal i sense gradient isobàric ben definit.

**INSTRUMENTACIÓ** [entrada nova] **pantalla pluviomètrica** *c. nom. f.* Pantalla de protecció col·locada al voltant de l’embut d’un pluviòmetre, destinada a eliminar la influència dels remolins i els esquitxos d’obstacles veïns.

**OBSERVACIÓ ATMOSFÈRICA** [entrada original] **paral·laxi** *f.* Desviació aparent d’un objecte quan l’observador canvia de posició.

En la lectura de les graduacions dels instruments es pot cometre un error de paral·laxiquan l’escala graduada i el punt observat (p. ex., l’extrem de la columna termomètrica) són a diferent distància de l’observador.

**MODELITZACIÓ/PRONÒSTIC** [entrada nova] **parametrització** *f.* Mètode emprat en la predicció numèrica del temps i el clima que permet modelitzar els diferents processos físics que tenen lloc a una escala temporal i espacial inferiors a la resolució del model utilitzat.

**METEOROLOGIA** [entrada nova] **paràmetre de Coriolis** *c. nom. m*. Paràmetre que s’utilitza per a mesurar la força de Coriolis i que es defineix per la relació *f* = 2*W*sin *f*, on *W* és la velocitat angular de la Terra i *f* la latitud.

**METEOROLOGIA** [entrada nova] **paràmetre de Rossby** *c. nom. m.*Paràmetre que expressa la variació per unitat de longitud del paràmetre de Coriolis en direcció nord.

**OBSERVACIÓ ATMOSFÈRICA** [entrada original] **parantheli** *m.* Ressol o fals Sol situat en el cercle parhèlic, o sia a la mateixa altura que el Sol, i a una distància angular de l’astre superior als 90°.

**OBSERVACIÓ ATMOSFÈRICA** [entrada original] **paraselene** *f.* Resplendor que alguna vegada s’observa, amb cel cirrós, quan hi ha Lluna.

La seva posició en relació amb aquest astre és la mateixa que la dels parhelis relativament al Sol.

**METEOROLOGIA** [entrada nova] **paràsit atmosfèric** *c. nom. m.*Ona electromagnètica no visible emesa durant una descàrrega elèctrica en l’atmosfera.

**METEOROLOGIA** [entrada actualitzada] **soroll paràsit** *c. nom. m*. Soroll atmosfèric.

**METEOROLOGIA** [entrada nova] **parcel·la d’aire** *c. nom. f.* Volum teòric d’aire al qual se li assignen unes determinades propietats físiques (com la temperatura, la pressió, la humitat, entre altres), de forma uniforme, de manera que l’evolució d’aquest volum imaginari a l’atmosfera manté la uniformitat en tot el volum.

**FENÒMENS METEOROLÒGICS** [entrada original] **parheli** *m.* Taca de llum, blanca o irisada (amb el roig cap al Sol), que a vegades s’observa, amb cel cirrós, a una banda i l’altra de l’astre i a la mateixa altura que ell.

Els parhelis es troben en els extrems del diàmetre de l’halo de 22° si el Sol és baix, i un xic enfora de l’halo si el Sol és alt.

**CLIMATOLOGIA** [entrada nova] **patró climàtic** *c. nom. m.*Qualsevol de les característiques que defineixen el clima que es repeteixen cada cert temps.

**METEOROLOGIA** [entrada nova] **patró meteorològic** *c. nom. m.*Qualsevol de les característiques meteorològiques que es repeteixen cada cert temps.

**FENÒMENS METEOROLÒGICS** [entrada nova] **pedra** *f.*1. Gra de glaç esfèric de més de 5 mm de diàmetre. | 2. Conjunt de grans de glaç soldats entre si o trossets de glaç irregulars, sovint formats per capes alternativament opaques i transparents.

Els grans cauen durant tempestes fortes i gairebé sempre acompanyats d’activitat elèctrica intensa. Es considera pedra gran, o grossa, quan el seu diàmetre més gran és superior als 2 cm.

**FENÒMENS METEOROLÒGICS** [entrada original] **pedregada** *f.* Precipitació en forma de pedra, en particular si és quelcom abundant.

**METEOROLOGIA** [entrada original] **pelàgic | pelàgica** *adj*. Es diu del vent que ve d’alta mar.

**METEOROLOGIA** [entrada nova] **pendent del front** *c. nom. m.* Tangent de l’angle que forma un front amb una superfície horitzontal.

**INSTRUMENTACIÓ** [entrada original] **penell** *m.* Artefacte amb una o dues planxes rígides, que gira amb el vent i n’indica la direcció.

**CLIMATOLOGIA** [entrada original] **pèntada** *f.* Període de cinc dies, adoptat a vegades com a unitat de temps en els treballs climatològics.

**ALTRES ÀREES** [entrada actualitzada] **percolació** *f.* Penetració de l’aigua superficial cap a les gruixes profundes del terreny.

Sin. compl.: escolament, infiltració

**INSTRUMENTACIÓ** [entrada original obsoleta] **peresós | peresosa** *adj*. Es diu de l’aparell o instrument que triga temps a posar-se d’acord amb la magnitud que ha de mesurar.

V. t.: inèrcia

**CLIMATOLOGIA** [entrada original] **període crític** *c. nom. m.*En bioclimatologia, període, relativament curt, durant el qual la sensibilitat d’una planta (o d’un animal) en matèria climàtica, o almenys amb referència a algun dels elements del clima, és molt més gran que d’ordinari.

Si durant el període crític les exigències climàtiques de la planta no són satisfetes, o bé si ho són d’una manera insuficient, el rendiment econòmic disminueix o s’anul·la.

**CLIMATOLOGIA** [entrada original] **període de Brückner** *c. nom. m.*Cicle de Brückner.

**CLIMATOLOGIA** [entrada nova] **període de retorn** *c. nom. m.*1.Interval de temps estimat per mitjà de càlculs estadístics que ha de transcórrer entre dos successos extraordinaris d’un fenomen meteorològic poc freqüent, i de conseqüències generalment catastròfiques. | 2. Invers de la freqüència estadística d’un fenomen meteorològic.

**CLIMATOLOGIA** [entrada nova] **període glacial** *c. nom. m.*Glaciació(3).

**CLIMATOLOGIA** [entrada nova] **període interglacial** *c. nom. m.*Temps comprès entre dos períodes glacials consecutius.

**METEOROLOGIA** [entrada nova] **període sinòptic natural** *c. nom. m.*Període de temps durant el qual les característiques essencials d’una situació sinòptica es fan persistents sobre una gran àrea de la Terra.

**METEOROLOGIA** [entrada actualitzada] **periodicitat** *f.*

Interval de temps entre l’ocurrència del mateix valor d’una variable meteorològica o d’un fenomen meteorològic.

**METEOROLOGIA** [entrada original] **periodograma** *m.* Diagrama amb el qual se cerquen periodicitats desconegudes en la marxa dels fenòmens naturals.

**NÚVOLS** [entrada nova] ***perlucidus*** *adj.*Dit de la varietat de núvol del gènere altocúmulus o estratocúmulus que constitueix una capa de núvols extensa amb espais clars petits que deixen veure allò que hi ha per sobre.

**OBSERVACIÓ ATMOSFÈRICA** [entrada nova] **permagel** *m.*Terreny permanentment congelat.

Sin. compl.: permafrost

**OBSERVACIÓ ATMOSFÈRICA** [entrada nova] **permafrost** *m.* Permagel.

**METEOROLOGIA** [entrada original] **persistència** *f.* Tendència d’unes condicions meteorològiques a subsistir més temps que d’ordinari.

**METEOROLOGIA** [entrada nova] **pertorbació atmosfèrica** *c. nom. f.* Modificació sobtada que es produeix en l’estat d’equilibri de l’atmosfera.

**METEOROLOGIA** [entrada nova] **pertorbació ionosfèrica** *c. nom. f.* Modificació sobtada que es produeix en l’estat de la ionosfera.

**CLIMATOLOGIA** [entrada nova] **petita edat de gel** *c. nom. f.* Període comprès entre els segles xiv i xix caracteritzat per un clima marcadament més fred que l’actual, amb una expansió important de les glaceres de muntanya.

**OBSERVACIÓ ATMOSFÈRICA** [entrada nova] **petricor** *m.* Olor de terra mullada.

**FENÒMENS METEOROLÒGICS** [entrada original] **pilar solar** *c. nom. m.* Columna lluminosa que es projecta verticalment cap al cel, estenent-se per sobre i per sota del Sol, principalment, però també de la Lluna.

Sin. compl.: pilar de llum

**FENÒMENS METEOROLÒGICS** [entrada nova] **pilar de llum** *c. nom. m.* Pilar solar.

**NÚVOLS** [entrada nova] ***pileus*** *m.* Núvol accessori en forma de barret i de poca extensió horitzontal que es troba per sobre el cim d’un cúmulus o d’un cumulonimbus.

Sin. compl.: bufanda, caputxa

**INSTRUMENTACIÓ** [entrada original] **piranòmetre** *m.* Aparell per a mesurar la totalitat de la radiació difusa de petita longitud d’ona, incloent-hi la de tot el cel i la reflectida per la superfície terrestre.

Sin. compl.: actinòmetre, solarímetre

**INSTRUMENTACIÓ** [entrada nova] **piranòmetre net** *c. nom. m.*Piranòmetre que mesura la diferència de radiació solar que incideix sobre les dues cares d’una superfície plana.

**INSTRUMENTACIÓ** [entrada original] **pirgeòmetre** *m.* Piranòmetre que mesura la radiació terrestre, és a dir, la radiació nocturna principalment.

**INSTRUMENTACIÓ** [entrada original] **pirheliòmetre** *m.* Instrument per a mesurar la intensitat de la radiació calorífica rebuda del Sol.

S’aplica aquest nom principalment als aparells de mesura absoluta.

**INSTRUMENTACIÓ** [entrada nova] **pirheliòmetre compensat** *c. nom. m.*Pirheliòmetre basat en la comparació de l’escalfament de dues làmines idèntiques, una sotmesa a la radiació i l’altra a l’efecte Joule.

**NÚVOLS** [entrada nova] **pirocúmul** *m.*Núvol convectiu cumuliforme originat pels productes de la combustió d’un gran incendi o d’una erupció volcànica.

Sin. compl.: pirocúmulus

V. t.: *flammagenitus*

**NÚVOLS** [entrada nova] **pirocúmulus** *m.* Pirocúmul.

**INSTRUMENTACIÓ** [entrada nova] **pirogeòmetre** *m.* Actinòmetre que mesura la radiació terrestre que incideix sobre una superfície plana.

**INSTRUMENTACIÓ** [entrada nova] **pirogeòmetre net** *c. nom. m.*Pirogeòmetre que mesura la diferència de radiació terrestre que incideix sobre les dues cares d’una superfície plana.

**INSTRUMENTACIÓ** [entrada nova] **piroradiòmetre** *m.*Radiòmetre que mesura la radiació total que incideix sobre una superfície.

**METEOROLOGIA** [entrada nova] **pis de núvols** *c. nom. m.*Part de l’atmosfera, compresa entre dos nivells, de límits variables en funció de la latitud, en la qual es presenten normalment els núvols d’un determinat gènere.

**METEOROLOGIA** [entrada actualitzada] **plafó de núvols** *c. nom. m.*Banc de núvols.

**ALTRES ÀREES** [entrada original] **planatge** *m.*Vol sense propulsió.

Es diu del vol dels avions amb motor parat o sense motor, i dels ocells amb les ales esteses i sense moure-les. Un planatge sense pèrdua d’altura ni de velocitat és prova de corrents ascendents de l’aire, ordinàriament a sobrevent d’una muntanya o sota dels núvols convectius.

**INSTRUMENTACIÓ** [entrada original obsoleta] **plèion** *m.* Regió en la qual el valor d’un element meteorològic és anormal per excés.

Quan ho és per defecte, se’n diu *antiplèion*.

**INSTRUMENTACIÓ** [entrada nova] **antiplèion** *m.* Vegeu plèion.

**OBSERVACIÓ ATMOSFÈRICA** [entrada nova] **plomall de gel** *c. nom. m.* Estructura de gel blanc en forma de ploma o fulla de falguera, molt fràgil, que es forma en sublimar el vapor d’aigua.

**FENÒMENS METEOROLÒGICS** [entrada actualitzada] **plovinejar** *v.* Caure pluja freda o aiguaneu en gotes petites o escadusseres.

Sin. compl.: espurnejar

**FENÒMENS METEOROLÒGICS** [entrada nova] **espurnejar** *v.* Plovinejar.

**FENÒMENS METEOROLÒGICS** [entrada nova] **plovisquejar** *v.* Ploure lleugerament a gotes petites i nombroses.

**FENÒMENS METEOROLÒGICS** [entrada original] **plovisca** *f.* Pluja escassa i de gotes menudes.

**FENÒMENS METEOROLÒGICS** [entrada nova] **plovisqueig** *m.*Plugim.

**FENÒMENS METEOROLÒGICS** [entrada nova] **plugim** *m.*Precipitació de gotes d’aigua d’un diàmetre inferior a 0,5 mm.

Sin. compl.: plovisqueig, roina, ruixim

**FENÒMENS METEOROLÒGICS** [entrada original] **pluja** *f.* En general, caiguda de gotes d’aigua procedents de l’atmosfera.

L’accepció meteorològica precisa del mot *pluja* s’ha de prendre en la forma següent, que és l’adoptada pels meteoròlegs que intervingueren en l’edició catalana de l’*Atles internacional dels núvols i dels estats del cel*:«Precipitació uniforme de gotes grosses (pluja ordinària, pluja general) que cauen d’un sostre continu de núvols. El cel està cobert, sia d’un veritable mantell de núvols de pluja, resultat d’una successió de núvols fent vel, sia d’un sostre de núvols uniformement grisos, però relativament alts, que tenen generalment sota d’ells masses nuvoloses informes, les quals poden escaure-s’hi en una quantitat tal, que tapin enterament el sostre de núvols superior». *Quantitat de pluja* = gruix que assoliria l’aigua de pluja si restés sobre el terreny. *Intensitat de la pluja* = quantitat d’aigua precipitada per minut o per hora.

**FENÒMENS METEOROLÒGICS** [entrada nova] **pluja àcida** *c. nom. f.*Pluja que arrossega compostos àcids originats per reaccions químiques en l’atmosfera.

**METEOROLOGIA** [entrada original] **pluja convectiva** *c. nom. f.* La produïda per l’ascensió de l’aire humit en un procés de convecció.

**FENÒMENS METEOROLÒGICS** [entrada original] **pluja de fang** *c. nom. f.* Pluja de color rogenc que deixa taques de fang en els objectes.

La coloració d’aquestes taques, a Catalunya, sol ésser com de pols de rajola i és deguda a petitíssimes partícules arenoses procedents dels sorrals de l’Àfrica.

Sin. compl.: pluja de sang

**FENÒMENS METEOROLÒGICS** [entrada nova] **pluja de sang** *c. nom. f.* Pluja de fang.

**METEOROLOGIA** [entrada original] **pluja orogràfica** *c. nom. f.* La que és deguda a l’ascensió forçada de l’aire humit, per efecte de la interposició d’una muntanya en el seu trajecte, o pel desnivell d’una gran extensió de terreny.

**FENÒMENS METEOROLÒGICS** [entrada nova] **plujat** *m.* Aiguat.

**INSTRUMENTACIÓ** [entrada original] **pluviògraf** *m.* Pluviòmetre inscriptor.

**INSTRUMENTACIÓ** [entrada nova] **pluviògraf basculant** *c. nom. m.*Pluviògraf que consta d’un o més dipòsits units que basculen entorn d’un eix quan se n’omple un.

**INSTRUMENTACIÓ** [entrada nova] **pluviògraf de sifó** *c. nom. m.*Pluviògraf que consta d’un sifó per on marxa la pluja acumulada quan un flotador arriba a un nivell determinat.

**INSTRUMENTACIÓ** [entrada nova] **pluviògraf d’intensitat Jardí** *c. nom. m.* Tipus de pluviògraf basculant dissenyat i construït inicialment per Ramon Jardí, consistent en dues cassoletes unides mitjançant un eix que oscil·la quan una d’elles es buida de l’aigua de pluja que ha recollit, i es comença a omplir l’altre.

La rapidesa de l’oscil·lació en el buidatge de les cassoletes està relacionada amb la intensitat de la pluja.

Sin. compl.: pluviògraf Jardí

**INSTRUMENTACIÓ** [entrada nova] **pluviògraf Jardí** *c. nom. m.* Pluviògraf d’intensitat Jardí.

**INSTRUMENTACIÓ** [entrada nova] **pluviograma** *m.* Diagrama obtingut mitjançant un pluviògraf.

**INSTRUMENTACIÓ** [entrada original] **pluviòmetre** *m.* Aparell per a mesurar la quantitat de pluja.

**INSTRUMENTACIÓ** [entrada original] **pluviòmetre límit** *c. nom. m.*Aparell per a mesurar amb precisió quantitats molt petites de pluja (p. ex., de l’ordre de 2 mm), establertes per algunes companyies d’assegurances com a límit per al pagament de certs sinistres.

S’usa especialment en alguns espectacles a l’aire lliure.

**INSTRUMENTACIÓ** [entrada nova] **pluviòmetre totalitzador** *c. nom. m.*Pluviòmetre de grans dimensions que s’instal·la en indrets poc freqüents (zones de muntanya i alta muntanya principalment) que permet mesurar la precipitació acumulada en un període llarg, de fins a un any.

Sin. compl.: totalitzador

**METEOROLOGIA** [entrada nova] **pluviometria** *f.*Mesura de la pluja caiguda en un cert període de temps.

**INSTRUMENTACIÓ** [entrada original obsoleta] **pluvionivòmetre** *m.* Pluviòmetre, ordinàriament de grans dimensions, que es deixa en llocs poc accessibles de les muntanyes per a mesurar la precipitació aquosa que hi cau durant llargs períodes.

Conté una solució incongelable en la qual es van fonent l’aigua i la neu que van caient.

**METEOROLOGIA** [entrada original] **pluviositat** *f.* Abundor major o menor de pluja, en quantitat o en freqüència.

**METEOROLOGIA** [entrada original] **poder refrigerant de l’aire** *c. nom. m.*Factor de refredament de l’aire.

**METEOROLOGIA** [entrada original] **pol de fred** *c. nom. m.*Lloc de la Terra on es registren les temperatures més baixes.

N’hi ha dos a l’hemisferi boreal (pol de fred siberià i pol de fred americà). La situació del pol de fred austral és encara incerta.

**FENÒMENS METEOROLÒGICS** [entrada original] **polarització** *f.* Fenomen en virtut del qual les vibracions lluminoses queden reduïdes a un sol pla.

En general, la claror del cel és llum polaritzada.

**FENÒMENS METEOROLÒGICS** [entrada nova] **polarització atmosfèrica** *c. nom. f.* Transformació de la llum solar natural en llum polaritzada, que es produeix a l’atmosfera.

**INSTRUMENTACIÓ** [entrada original] **polímetre** *m.* Aparell format d’un termòmetre i un higròmetre, i que està graduat de manera que permet determinar fàcilment el punt de rosada.

**METEOROLOGIA** [entrada actualitzada] **politròpic | politròpica** *adj*. S’aplica a una atmosfera ideal, en la qual el gradient vertical de temperatura és el mateix a totes les altituds.

**METEOROLOGIA** [entrada actualitzada] **pol·lució** *f.* 1. Suspensió de pols en l’aire. | 2. Quantitat de pols continguda en un volum donat d’aire. S’aplica en particular aquest nom a les partícules molt fines, la velocitat de caiguda de les quals és petitíssima. | 3. Contaminació atmosfèrica.

**METEOROLOGIA** [entrada nova] **pol·luent atmosfèric** *c. nom. m.*Substància present a l’atmosfera aliena als seus constituents normals.

**METEOROLOGIA** [entrada original] **pols** *f.* Partícules sòlides en suspensió en l’atmosfera.

**FENÒMENS METEOROLÒGICS** [entrada nova] **pols de diamant** *c. nom. f.* Precipitació de petitíssims cristalls de gel amb cel clar, que té lloc en zones polars per la sublimació del vapor d’aigua atmosfèric en cristalls de gel.

**OBSERVACIÓ ATMOSFÈRICA** [entrada nova] **polseguera** *f.* Núvol de pols i sorra aixecades del terra a poca alçària, generalment per l’acció del vent.

**METEOROLOGIA [**entrada nova] **ponent** *m.*Vent del W.

**METEOROLOGIA** [entrada nova] **ponentada** *f.* Situació meteorològica en què el vent bufa persistentment de ponent.

**METEOROLOGIA** [entrada original] **potencial** *adj*. Qualificatiu per a designar l’energia deguda a la posició d’un cos.

V. t.: temperatura potencial

**METEOROLOGIA** [entrada nova] **potencial de contaminació** *c. nom. m.*Índex que mesura el risc de contaminació d’una àrea considerant la freqüència amb què es donen conjuntament un vent fluix i una estabilitat atmosfèrica, i igualment el temps durant el qual persisteixen.

**METEOROLOGIA** [entrada original] **pou d’aire** *c. nom. m.* Bossa d’aire.

**NÚVOLS** [entrada nova] ***praecipitatio*** *f.* Complement de núvol del gènere cumulonimbus, cúmulus, estratus, estratocúmulus, nimboestratus o altoestratus en forma de banda de precipitació que arriba a la superfície terrestre.

**FENÒMENS METEOROLÒGICS** [entrada original] **precipitació** *f.* Caiguda dels productes de la condensació i de la sublimació del vapor d’aigua de l’atmosfera.

**METEOROLOGIA** [entrada nova] **precipitació convectiva** *c. nom. f.* Precipitació en forma de xàfec, localitzada i associada a un fenomen de convecció.

**METEOROLOGIA** [entrada nova] **precipitació estratiforme** *c. nom. f.* Precipitació contínua que abasta una regió gran, associada a moviments ascendents d’aire a gran escala.

**METEOROLOGIA** [entrada nova] **precipitació frontal** *c. nom. f.* Precipitació originada en ascendir l’aire per damunt d’un front.

**FENÒMENS METEOROLÒGICS** [entrada nova] **precipitació gelant** *c. nom. f.* Qualsevol dels tipus de precipitació líquida que es transforma en gel en impactar sobre el terra o qualsevol objecte, formant un dipòsit de gel transparent i dur.

**INSTRUMENTACIÓ** [entrada nova] **precipitació inapreciable** *c. nom. f.* Precipitació inferior a 0,1 L/m² per dia.

Sigla: IP

**METEOROLOGIA** [entrada nova] **precipitació local** *c. nom. f.* Precipitació registrada en una zona limitada de pocs kilòmetres quadrats d’extensió.

**METEOROLOGIA** [entrada nova] **precipitació orogràfica** *c. nom. f.* Precipitació que es produeix per moviments ascendents d’aire originats per l’orografia.

**FENÒMENS METEOROLÒGICS** [entrada original] **precipitació oculta** *c. nom. f.* Condensació oculta.

**INSTRUMENTACIÓ** [entrada original] **precisió** *f.* Grau d’exactitud d’una mesura.

**MODELITZACIÓ/PRONÒSTIC** [entrada nova] **predicció a curt termini** *c. nom. f.* Predicció meteorològica que té un període de validesa no superior als dos dies.

**MODELITZACIÓ/PRONÒSTIC** [entrada nova] **predicció a llarg termini** *c. nom. f.* Predicció meteorològica que té un període de validesa superior a deu dies.

**MODELITZACIÓ/PRONÒSTIC** [entrada nova] **predicció a mitjà termini** *c. nom. f.* Predicció meteorològica que té un període de validesa comprès entre dos i deu dies.

**MODELITZACIÓ/PRONÒSTIC** [entrada nova] **predicció a molt curt termini** *c. nom. f.* Predicció meteorològicaen un període de mesoescala molt curt d’entre dues i sis hores.

En anglès es coneix com a *nowcasting*.

Sin. compl.: predicció immediata

**MODELITZACIÓ/PRONÒSTIC** [entrada nova] **predicció climatològica** *c. nom. f.* Predicció estadística de l’evolució del clima del futur, d’una escala temporal superior a les prediccions meteorològiques, generalment de diverses dècades.

**MODELITZACIÓ/PRONÒSTIC** [entrada nova] **predicció climàtica** *c. nom. f.*Predicció climatològica.

**METEOROLOGIA** [entrada original obsoleta] **predicció del temps** *c. nom. f.* Previsió del temps que farà, generalment amb una anticipació no superior a vint-i-quatre hores.

Vegeu predicció meteorològica.

**MODELITZACIÓ/PRONÒSTIC** [entrada nova] **predicció determinista** *c. nom. f.* Predicció no probabilística, la qual integra el model matemàtic corresponent a partir d’un únic estat inicial.

**MODELITZACIÓ/PRONÒSTIC** [entrada nova] **predicció estacional** *c. nom. f.* Predicció meteorològica que té un període de validesa comprès entre un i dotze mesos, consistent en els valors mitjans mensuals o trimestrals previstos, especialment de temperatura i precipitació, comparats amb els valors mitjans climàtics mensuals o trimestrals.

**METEOROLOGIA** [entrada nova] **predicció estadística** *c. nom. f.*Predicció meteorològica basada en l’estudi estadístic del comportament de l’atmosfera.

**MODELITZACIÓ/PRONÒSTIC** [entrada nova] **predicció immediata** *c. nom. f.* Predicció a molt curt termini.

**MODELITZACIÓ/PRONÒSTIC** [entrada nova] **predicció local** *c. nom. f.* Predicció meteorològica que es fa d’una regió geogràfica petita.

**MODELITZACIÓ/PRONÒSTIC** [entrada nova] **predicció meteorològica** *c. nom. f.*Informació dels paràmetres meteorològics que es preveuen per a un període de temps i per a una zona de l’atmosfera concreta.

Sin. compl.: predicció del temps

**MODELITZACIÓ/PRONÒSTIC** [entrada nova] **predicció numèrica del temps** *c. nom. f.* Predicció meteorològica en forma de solució numèrica de les equacions del moviment utilitzant models determinats.

**MODELITZACIÓ/PRONÒSTIC** [entrada nova] **predicció per conjunts** *c. nom. f.* Tipus de predicció probabilística en què un model numèric obté diferents evolucions futures de variables meteorològiques a partir d’una sèrie de condicions inicials equiprobables.

Sin. compl.: *ensemble*

Sigla: EPS

**MODELITZACIÓ/PRONÒSTIC** [entrada nova] **predicció probabilística** *c. nom. f.* Predicció meteorològica que proporciona un conjunt de valors de la variable pronosticada, assignant a cadascuna una determinada probabilitat d’ocurrència.

**MODELITZACIÓ/PRONÒSTIC** [entrada nova] **predicció sinòptica** *c. nom. f.* Predicció meteorològica basada en observacions sinòptiques.

**METEOROLOGIA** [entrada nova] **predicció subjectiva** *c. nom. f.* Predicció en què el criteri subjectiu de qui fa la predicció, basat en la seva experiència, s’inclou en el pronòstic.

**MODELITZACIÓ/PRONÒSTIC** [entrada nova] **predictibilitat** *f.* Capacitat de predir un estat futur de determinades variables atmosfèriques a partir del coneixement d’un estat actual (inicial) i una evolució passada.

**METEOROLOGIA** [entrada actualitzada] **predictor | predictora** *m.| f.* Meteoròleg encarregat de fer la predicció meteorològica.

**METEOROLOGIA** [entrada original obsoleta] **pressió** *f.* Força per unitat de superfície.

En meteorologia, aquest nom indica més especialment: *a*)la pressió atmosfèrica, o pressió de l’aire deguda principalment al seu pes i que es mesura amb el baròmetre; *b*) la pressió del ventsobre els objectes que hi estan exposats.

**METEOROLOGIA** [entrada nova] **pressió atmosfèrica** *c. nom. f.* Força pes per unitat de superfície que exerceixen els gasos de l’atmosfera.

Es mesura amb el baròmetre, expressant-se generalment en hectopascals (hPa) o mil·libars (mb). El valor de la pressió atmosfèrica a nivell de mar en l’atmosfera estàndard és de 1.013,25 hPa.

**METEOROLOGIA** [entrada nova] **pressió de vapor** *c. nom. f.* Pressió que exerceix el vapor d’aigua en un determinat volum d’aire.

**METEOROLOGIA** [entrada nova] **pressió de saturació** *c. nom. f.* Pressió del vapor d’aigua a partir de la qual s’assoleixen les condicions de saturació de l’aire i, per tant, un canvi de fase del vapor d’aigua.

**METEOROLOGIA**[entrada nova] **pressió del vent** *c. nom. f.* Càrrega del vent.

**METEOROLOGIA** [entrada nova] **pressió dinàmica** *c. nom. f.* Pressió que exerceix l’aire a conseqüència del seu desplaçament en un pla horitzontal.

**METEOROLOGIA** [entrada nova] **pressió hidroestàtica** *c. nom. f.* Pressió que exerceix l’aire en equilibri hidroestàtic, és a dir, a causa del pes de la columna d’aire, sense que hi hagi moviments de l’aire ni verticals ni horitzontals.

**METEOROLOGIA** [entrada nova] **pressió hidrodinàmica** *c. nom. f.* Pressió que exerceix l’aire sense equilibri hidroestàtic, quan aquest presenta un moviment.

**METEOROLOGIA** [entrada original] **pressió normal** *c. nom. f.* La de 760 mm de mercuri en condicions normals (a 0 °C, a la latitud de 45° i al nivell del mar).

En molts estudis moderns es considera com a pressió normal la de 1.000 mil·libars, equivalent a 750,1 mm de mercuri.

**METEOROLOGIA** [entrada nova] **pressió reduïda al nivell del mar** *c. nom. f.* Pressió atmosfèrica calculada al nivell del mar a partir de la pressió mesurada en un observatori situat a una certa altitud.

**METEOROLOGIA** [entrada original] **primavera** *f.* Una de les estacions de l’any, que en meteorologia comprèn (per a l’hemisferi nord) els mesos de març, abril i maig.

**METEOROLOGIA** [entrada nova] **procés adiabàtic** *c. nom. m.* Transformació termodinàmica que té lloc sense intercanvi de calor entre un sistema i el seu entorn.

**METEOROLOGIA** [entrada nova] **procés pseudoadiabàtic** *c. nom. m.*Procés adiabàtic de l’aire saturat en el qual les partícules d’aigua condensades se separen del sistema.

**METEOROLOGIA** [entrada original] **projecció** *f.* En cartografia, representació de la superfície terrestre o d’una part d’ella damunt una superfície plana (un full de paper: carta o mapa).

El «sistema de projecció» ve definit pel procediment de representar cada punt o línia de la Terra en el mapa. Per a les cartes del temps es recomana, entre altres condicions, que la representació sia «conforme».

**MODELITZACIÓ/PRONÒSTIC** [entrada nova] **projecció climàtica** *c. nom. f.* Evolució futura del sistema climàtic a partir de diferents escenaris d’emissions de gasos d’efecte hivernacle i altres agents que influeixen en el clima.

**METEOROLOGIA** [entrada original obsoleta] **pronòstic** *m.* Predicció del temps.

En català, aquest mot s’usa sovint en sentit humorístic (fer pronòstics), i per això en el llenguatge meteorològic són preferits els noms de *previsió*, *predicció* o *prognosi*.

**METEOROLOGIA** [entrada original] **pseudoadiabàtic | pseudoadiabàtica** *adj*. S’aplica a aquells processos de transformació de l’aire en els quals no hi ha canvi de quantitat de calor per causes externes, però que, per efecte de les precipitacions (pluja, neu, pedra), queda incorporada a l’aire la calor de vaporització que posseïa l’aigua que es precipita.

**METEOROLOGIA** [entrada original] **pseudoinestabilitat** *f.*Condició de l’atmosfera en equilibri condicional (representada en un tefigrama) quan l’àrea d’energia positiva és més petita que la d’energia negativa.

**METEOROLOGIA** [entrada original] **pseudofront** *m.* Front de discontinuïtat entre dues masses d’aire del mateix origen, però que han estat sotmeses recentment a influències o transformacions locals diferents.

Amb menys propietat s’anomenen també *pseudofronts* els fronts de discontinuïtat que no pertanyen al front polar.

**METEOROLOGIA** [entrada original] **pseudolàbil** *adj*. Es diu de l’equilibri d’una porció d’aire que mentre es conserva en fase seca es troba en situació estable en relació amb l’aire circumdant, però que esdevé inestable si per un procés qualsevol és portada al nivell de condensació, a causa de l’augment de temperatura produït per la condensació mateixa.

V. t.: equilibri condicional

**INSTRUMENTACIÓ** [entrada original] **psicròmetre** *m.* Higròmetre constituït per dos termòmetres: un de bola seca i un de bola humida.

Amb aquest aparell es determina la humitat de l’aire per la diferència entre les indicacions dels dos termòmetres.

**INSTRUMENTACIÓ** [entrada original] **psicròmetre d’aspiració** *c. nom. m.* Psicròmetre en el qual els dos termòmetres estan sotmesos a un corrent d’aire de velocitat constant, per l’acció d’un aparell aspirador.

Sin. compl.: psicròmetre d’Assmann

**INSTRUMENTACIÓ** [entrada nova] **psicròmetre d’Assmann** *c. nom. m.* Psicròmetre d’aspiració.

**INSTRUMENTACIÓ** [entrada original] **psicròmetre-fona** *c. nom. m.* Psicròmetre que es fa voltar amb un cordill o una maneta, com el termòmetre-fona.

**INSTRUMENTACIÓ** [entrada original] **pulvímetre** *m.* Aparell per a comptar les partícules de pols contingudes en un volum d’aire determinat.

Sin. compl.: comptador de pols, conímetre

**METEOROLOGIA** [entrada nova] **punt de rosada** *c. nom. m.*1. Temperatura de l’aire humit amb una proporció de mescla del vapor d’aigua en què poden coexistir en equilibri l’aire humit i l’aigua líquida a la mateixa pressió, amb una superfície de separació plana. | 2. Temperatura a la qual una massa d’aire amb un contingut de vapor d’aigua determinat està saturada.

Temperatura a la qual s’inicia la condensació del vapor d’aigua contingut en una quantitat d’aire que es va refredant.

**METEOROLOGIA** [entrada nova] **punt d’oclusió** *c. nom. m.*Punt en el qual coincideixen els fronts oclús, fred i càlid d’una oclusió.

**METEOROLOGIA** [entrada nova] **punt de congelació** *c. nom. m.*Temperatura de l’aire humit amb una proporció de mescla del vapor d’aigua en què poden coexistir en equilibri l’aire humit i el glaç a la mateixa pressió, amb una superfície de separació plana.

**METEOROLOGIA** [entrada nova] **punt de fusió** *c. nom. m.*Temperatura a la qual el gel passa a estat líquid.

**OBSERVACIÓ ATMOSFÈRICA** [entrada actualitzada] **punt neutre** *c. nom. m.* Punt del cel on la llum solar natural no és polaritzada.

**Q**

**METEOROLOGIA** [entrada nova] **quimiosfera** *f.* Capa esfèrica de l’atmosfera lliure en la qual tenen lloc les dissociacions i les recombinacions moleculars durant el dia i la nit respectivament, a conseqüència de l’acció de la radiació amb una longitud d’ona entre 0,001 i 0,38 µm.

**METEOROLOGIA** [entrada nova] **QFE** *m.*Codi utilitzat en aeronàutica que proporciona el valor de la pressió atmosfèrica a l’aeròdrom o l’aeroport.

**METEOROLOGIA** [entrada nova] **QFF** *m.*Codi utilitzat en aeronàutica que proporciona el valor de la pressió atmosfèrica reduïda a nivell del mar tenint en compte els valors reals dels gradients de temperatura i pressió.

**METEOROLOGIA** [entrada nova] **QNE** *m.*Codi utilitzat en aeronàutica que proporciona el valor de la pressió atmosfèrica reduïda al nivell mitjà del mar a l’atmosfera estàndard, és a dir, a 1.013,25 hPa.

**METEOROLOGIA** [entrada nova] **QNH** *m.*Codi utilitzat en aeronàutica que proporciona el valor de la pressió atmosfèrica de l’aeròdrom o l’aeroport reduïda a nivell del mar sota les condicions de l’atmosfera estàndard.

**ALTRES ÀREES** [entrada original] **quasi-**.Prefix freqüentment usat davant un adjectiu, per a indicar que la condició expressada per a aquest es compleix aproximadament, però no exactament (depressió quasiestacionària; oscil·lació quasiperiòdica).

**R**

**INSTRUMENTACIÓ** [entrada nova] **radar meteorològic** *c. nom. m.* Radar que detecta la presència de precipitacions i permet determinar-ne les característiques.

**METEOROLOGIA** [entrada actualitzada] **radiació** *f.* 1. Transmissió de l’energia d’un cos, a través de l’espai o d’un medi transparent, quan aquesta radiació té lloc en forma d’ondulacions poc o gens pertorbades. | 2. L’energia transmesa en aquesta forma. | 3. Conjunt d’ones electromagnètiques o partícules emeses per un cos a una temperatura més gran de 0 K.

**METEOROLOGIA** [entrada nova] **radiació atmosfèrica** *c. nom. f.* Radiació emesa per l’atmosfera a conseqüència de la seva temperatura.

**METEOROLOGIA** [entrada original] **radiació còsmica** *c. nom. f.* Radiació procedent de l’espai extraterrestre, més intensa a les altes regions de l’atmosfera, i que, més que amb les radiacions de l’espectre, té analogia amb les emissions de les substàncies radioactives.

Sin. compl.: radiació de Hess, radiació penetrant

**METEOROLOGIA** [entrada nova] **radiació penetrant** *c. nom. f.* Radiació còsmica.

**METEOROLOGIA** [entrada nova] **radiació de Hess** *c. nom. f.* Radiació còsmica.

**METEOROLOGIA** [entrada nova] **radiació d’ona curta** *c. nom. f.* Radiació que té una longitud d’ona entre 0,2 i 5 µm.

**METEOROLOGIA** [entrada nova] **radiació d’ona llarga** *c. nom. f.* Radiació que té una longitud d’ona més gran de 5 µm.

**METEOROLOGIA** [entrada nova] **radiació del cos negre** *c. nom. f.* Radiació emesa per un cos negre.

**METEOROLOGIA** [entrada nova] **radiació difusa** *c. nom. f.* Radiació solar incident que procedeix de totes les direccions de l’espai, excepte del disc solar.

**METEOROLOGIA** [entrada nova] **radiació directa** *c. nom. f.* Radiació solar incident que procedeix del disc solar sense haver sofert canvis de direcció per la seva interacció amb l’atmosfera.

**METEOROLOGIA** [entrada nova] **radiació efectiva** *c. nom. f.* Balanç de radiació d’una superfície horitzontal de color negre orientada cap amunt que té una temperatura igual a la temperatura de l’aire.

**METEOROLOGIA** [entrada nova] **radiació global** *c. nom. f.* Radiació que resulta de la suma de la radiació directa i de la radiació difusa que incideixen sobre una superfície.

**METEOROLOGIA** [entrada nova] **radiació reflectida** *c. nom. f.* Radiació que ha experimentat reflexió.

**METEOROLOGIA** [entrada nova] **radiació solar** *c. nom. f.* Radiació emesa pel Sol.

**METEOROLOGIA** [entrada actualitzada] **radiació terrestre** *c. nom. f.* Emissió d’energia radiant de la Terra i l’atmosfera cap a l’espai.

**METEOROLOGIA** [entrada nova] **radiació total** *c. nom. f.* Radiació que resulta de la suma de la radiació solar i de la radiació terrestre que incideixen sobre una superfície.

**METEOROLOGIA** [entrada nova] **radiància** *f.* Quocient entre la intensitat de radiació emesa en una direcció per una superfície infinitesimal radiativa i l’àrea d’aquesta superfície projectada ortogonalment a la direcció donada.

**NÚVOLS** [entrada nova] ***radiatus*** *adj.* Dit de la varietat de núvol del gènere cirrus, altocúmulus, altoestratus, estratocúmulus o cúmulus format per bandes amples i paral·leles que travessen el cel.

**METEOROLOGIA** [entrada nova] **radiometeorologia** *f.* Branca de la meteorologia que estudia la propagació de les ones electromagnètiques en l’atmosfera.

**INSTRUMENTACIÓ** [entrada nova] **radiòmetre** *m.* Instrument meteorològic que mesura la radiació.

**INSTRUMENTACIÓ** [entrada actualitzada] **radiosonda** *f.* Aparell de sondatge de l’atmosfera lliure portat per un globus-sonda i que emet automàticament senyals per telegrafia sense fils (ones de ràdio), indicadors de la pressió, temperatura i humitat.

**INSTRUMENTACIÓ** [entrada nova] **radiosondatge** *m.* Sondatge atmosfèric realitzat per mitjà d’una radiosonda.

**METEOROLOGIA** [entrada nova] **ràfega** *f.* Ratxa.

**FENÒMENS METEOROLÒGICS** [entrada original] **raig verd** *c. nom. m.* Coloració verda intensa del primer (o darrer) punt visible del Sol a la sortida (o a la posta) de l’astre.

Dura un parell de segons i sembla ésser degut a la refracció i dispersió atmosfèriques.

**METEOROLOGIA** [entrada original] **raig actínic** *c. nom. m.* Radiació corresponent a la regió de longituds d’ona curtes de l’espectre visible, i sobretot a l’ultraviolat, i que es distingeix per produir principalment efectes químics.

**OBSERVACIÓ ATMOSFÈRICA** [entrada original] **raig crepuscular** *c. nom. m.* Faixes alternativament fosques (blavoses) i clares (rogenques) que a vegades divergeixen del lloc on el Sol es troba sota l’horitzó.

En algunes ocasions convergeixen per la banda oposada (raigs anticrepusculars). Són efectes d’ombra en l’alta atmosfera, produïts per núvols o per muntanyes, i llur convergència o divergència és un efecte de perspectiva.

**OBSERVACIÓ ATMOSFÈRICA** [entrada nova] **raig anticrepuscular** *c. nom. m.* Vegeu raig crepuscular.

**OBSERVACIÓ ATMOSFÈRICA** [entrada original] **ramiola** *f.* Quan la mar es veu «blanca» de tan calma que és, les primeres alenades del ventet hi pinten enfosquiments irregulars i volanders que són anomenats *ramioles*, les quals venen a ésser, doncs, uns verberols molt esllanguits.

Sin. compl.: remiola

**OBSERVACIÓ ATMOSFÈRICA** [entrada nova] **remiola** *f.* Ramiola.

**METEOROLOGIA** [entrada nova] **raó de barreja** *c. nom. f.* Relació entre la massa de vapor d’aigua i la d’aire sec que conté un determinat volum o parcel·la d’aire, expressada en g · kg–1.

Sin. compl.: raó de mescla

**METEOROLOGIA** [entrada nova] **raó de mescla** *c. nom. f.* Raó de barreja.

**OBSERVACIÓ ATMOSFÈRICA** [entrada actualitzada] **ratxa** *f.* Fluctuació, de pocs segons de durada, de la velocitat del vent respecte a un valor mitjà.

És deguda a la turbulència de l’aire. Molt sovint es dona el nom de *ratxa* a la fase de velocitat màxima de cada fluctuació.

Sin. compl.: cop de vent, glopada de vent, ràfega

**OBSERVACIÓ ATMOSFÈRICA** [entrada original] **ratxositat** *f.* 1. Qualitat del vent que bufa a ratxes. | 2. Nombre que mesura la intensitat de les ratxes; per exemple, relació entre l’amplitud de l’oscil·lació de velocitat i la velocitat mitjana del vent.

**MODELITZACIÓ/PRONÒSTIC** [entrada nova] **reanàlisi** *f.* Mètode de modelització numèrica que es basa en l’assimilació de dades meteorològiques del passat per a obtenir mapes de diferents variables atmosfèriques, tals com la pressió en superfície, altura geopotencial a 500 hPa, entre altres.

**METEOROLOGIA** [entrada nova] **rebliment de la depressió** *c. nom. m.* Augment de la pressió atmosfèrica que es produeix al centre d’una depressió en el transcurs del temps.

**OBSERVACIÓ ATMOSFÈRICA** [entrada original] **recalmó** *m.* Minvada transitòria del vent.

**METEOROLOGIA** [entrada original] **recorbar** *v.* Canviar de direcció un cicló tropical.

Més particularment, efectuar en el seu moviment de translació la típica virada des de la direcció E-W a la SW-NE (NW-SE a l’hemisferi austral).

**METEOROLOGIA** [entrada nova] **recorregut del vent** *c. nom. m.* Distància que recorre una partícula que té la mateixa velocitat que el vent durant un període de temps determinat.

**METEOROLOGIA** [entrada actualitzada] **reducció** *f.* Substitució d’un valor observat per un altre de calculat en funció d’ell, a fi de facilitar la comparació amb altres valors anàlegs (p. ex., reducció de la temperatura o de la pressió al nivell del mar).

Normalment fa referència a la reducció de la temperatura i la pressió al nivell mitjà del mar.

**METEOROLOGIA** [entrada nova] **reflectància** *f.*Quocient entre la radiació reflectida per una superfície, un cos, etc., i la radiació que hi incideix.

**METEOROLOGIA** [entrada nova] **reflectivitat** *f.* Magnitud proporcional a la potència del senyal reflectiu per les gotes d’aigua contingudes a l’atmosfera, la qual depèn de la mida i la distribució d’aquestes.

Apareix com a escala en les imatges del radar meteorològic.

**INSTRUMENTACIÓ** [entrada nova] **reflectòmetre** *m.* Instrument meteorològic que mesura la reflectància.

**FENÒMENS METEOROLÒGICS** [entrada nova] **refracció atmosfèrica** *c. nom. f.* Desviació de la radiació quan travessa l’atmosfera a causa de la variació de l’índex de refracció en capes adjacents de temperatura diferent.

**METEOROLOGIA** [entrada original] **refredament dinàmic** *c. nom. m.* Disminució de la temperatura d’un gas per efecte de la seva expansió.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **refugi climàtic** *c. nom. m.*Zona natural o urbana que ofereix unes condicions ambientals benignes per a protegir-se d’un context desfavorable, com ara massa calor, escassetat d’aigua, poc accés a un hàbitat adequat, etc.

Quan es fa referència a refugis climàtics per a persones, es tracta normalment d’espais públics que permeten protegir-se de situacions extremes de calor o fred per a ciutadans que ho necessitin.

**METEOROLOGIA** [entrada nova] **regeneració de la depressió** *c. nom. f.* Disminució de la pressió atmosfèrica que es produeix al centre d’una depressió que es troba en fase de rebliment.

**CLIMATOLOGIA** [entrada nova] **règim pluviomètric** *c. nom. m.* Descripció de la precipitació en un indret al llarg d’un període, que pot ser estacional o anual.

**METEOROLOGIA** [entrada original] **regió advectiva** *c. nom. f.* Estratosfera.

**METEOROLOGIA** [entrada original] **regió convectiva** *c. nom. f.* Troposfera.

**METEOROLOGIA** [entrada nova] **regió font** *c. nom. f.* Regió de la Terra que es caracteritza per unes condicions superficials molt uniformes, de tal manera que una massa d’aire que estigui en contacte amb ella el temps suficient adquireix les propietats que caracteritzen la regió.

**METEOROLOGIA** [entrada nova] **regió sinòptica natural** *c. nom. f.* Regió de la Terra on les situacions sinòptiques tenen característiques pròpies, de tal manera que es poden estudiar independentment de les situacions sinòptiques d’altres regions.

**INSTRUMENTACIÓ** [entrada original] **regle de Gold** *c. nom. m.* Escala annexa al termòmetre d’alguns baròmetres marins, que està dividida en mil·libars i dona directament la correcció de temperatura que cal aplicar a l’altura baromètrica llegida.

**METEOROLOGIA** [entrada original] **relació de mescla** *c. nom. f.* Quantitat de vapor d’aigua, en grams, per cada kilogram d’aire perfectament sec.

És una traducció literal, segurament poc reeixida, del nom *mixing ratio* anglès.

**METEOROLOGIA** [entrada actualitzada] **relleu isobàric** *c. nom. m.* Conjunt de la distribució de les pressions al nivell del mar (o a un altre nivell preestablert) en un moment donat.

Aquesta designació prové de comparar les línies isòbares amb les corbes de nivell d’una representació topogràfica. Seguint aquesta analogia és que es parla, per exemple, d’*enfondir-se* o *omplir-se* (en el sentit d’aprofundir-se)una depressió.

**OBSERVACIÓ ATMOSFÈRICA** [entrada actualitzada] **rem de gropada** *c. nom. m.* Torbonada.

**FENÒMENS METEOROLÒGICS** [entrada original] **remolí** *m.* Moviment en forma de vòrtex que es produeix en un fluid viscós quan passa prop d’un obstacle o quan dos corrents fluids passen a prop l’un de l’altre.

En l’atmosfera, la viscositat de l’aire dona lloc a remolins de diferents dimensions i aparences (ratxes, turbulència en algunes capes altes, remolins de pols, etc.).

**FENÒMENS METEOROLÒGICS** [entrada nova] **remolí de pols** *c. nom. m.* Columna d’aire aproximadament vertical i rotatòria que es fa visible pel contingut de partícules de pols, sorra i petits objectes lleugers (fulles, papers, etc.) que s’han aixecat del terra fins a una alçària variable, de poques desenes de metres, però que ocasionalment en poden tenir centenars.

Té una durada que oscil·la entre menys d’un minut a poques desenes de minuts en els casos més extrems.

Sin. compl.: barrufet de vent, bufarut, dimoniet de sorra, follet, remolí de vent

**FENÒMENS METEOROLÒGICS** [entrada original] **remolí de vent** *c. nom. m.* Remolí de pols.

**METEOROLOGIA** [entrada original] **representació analítica** *c. nom. f.* Representació, per mitjà d’una fórmula matemàtica, de la correspondència entre dues o més variables.

És freqüent començar per una representació gràfica, la qual serveix de guia en la recerca de la llei analítica més adequada.

**METEOROLOGIA** [entrada original] **representació gràfica** *c. nom. f.* Procediment geomètric de representar la correspondència entre dues o més quantitats variables.

En el cas de dues, sol ésser una corba referida a coordenades cartesianes o polars. En el cas de tres, se sol acudir al traçat d’un sistema d’isopletes.

**INSTRUMENTACIÓ** [entrada actualitzada] **valor representatiu** *c. nom. m*. Valor observat d’una variable meteorològica (temperatura, etc.) que no ha estat influït per causes locals o per proximitat de la superfície terrestre, i que per consegüent caracteritza una massa d’aire.

**METEOROLOGIA** [entrada original] **resiliència** *f.* Resistència que oposa l’aire, en determinades circumstàncies, a ésser foragitat, en direcció vertical, del lloc que ocupa, o a tornar-hi quan n’ha estat tret.

**MODELITZACIÓ/PRONÒSTIC** [entrada nova] **resolució del model** *c. nom. f.* Nivell mínim de detall espacial i temporal que pot oferir un model numèric.

**OBSERVACIÓ ATMOSFÈRICA** [entrada nova] **resplendor blanca** *c. nom. f.* Brillantor blanca i uniforme que s’observa a la superfície terrestre quan es troba coberta per neu i el cel és cobert uniformement per núvols baixos.

**FENÒMENS METEOROLÒGICS** [entrada original] **ressol** *m.* 1. Fals sol. | 2. També se’n diu ressol de la claror intensa deguda a la reverberació dels objectes il·luminats directament pel Sol.

**OBSERVACIÓ ATMOSFÈRICA** [entrada original] **resplendor alpina** *c. nom. f.* 1.Resplendor, entre groga i vermella, que il·lumina els cims nevats situats a la banda oposada al Sol quan aquest astre és a uns 2° sobre l’horitzó. | 2. Feble lluminositat que alguna vegada s’observa, en les mateixes condicions d’orientació, quan el Sol ja és 3° o 4° a sota l’horitzó.

**ALTRES ÀREES** [entrada original] **retard** *m.* Diferència, en temps, entre l’esdeveniment d’un fenomen (o la variació de la seva intensitat) i la seva indicació per un aparell destinat a revelar-lo o mesurar-lo.

V. t.: inèrcia

**METEOROLOGIA** [entrada original] **retorn** *m.* Corrent superior de compensació (contrabrisa, contraalisi) corresponent a un vent inferior.

Es diu particularment quan la direcció del vent superior i la de l’inferior formen un angle de més de 90°.

Sin. compl.: contracorrent

**OBSERVACIÓ ATMOSFÈRICA** [entrada nova] **retrò** *m.*Retruny.

**METEOROLOGIA** [entrada nova] **retroalimentació** *f.*Interacció entre dos o més processos del sistema climàtic, de forma que els canvis que tenen lloc en el primer repercuteixen en els següents, alterant així el primer procés novament.

**METEOROLOGIA** [entrada nova] **retrotrajectòria** *f.*Simulació d’un model numèric que consisteix en la reconstrucció de la trajectòria que ha seguit una massa d’aire que ha assolit un determinat indret, i que permet determinar la seva procedència.

**OBSERVACIÓ ATMOSFÈRICA** [entrada original] **retruny** *m.* Variacions d’intensitat en el soroll del tro.

Sin. compl.: retrò

**OBSERVACIÓ ATMOSFÈRICA** [entrada nova] **riuada** *f.*Desbordament d’un sistema fluvial a conseqüència de la crescuda del cabal associat a una precipitació intensa i torrencial, o al desgel accelerat de masses de gel.

**METEOROLOGIA** [entrada nova] **rissaga** *f.*A les Illes Balears, seixa.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **risc climàtic** *c. nom. m.* Possibilitat de succés d’un determinat fenomen climàtic de conseqüències catastròfiques.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **risc meteorològic** *c. nom. m.*Possibilitat de succés d’un determinat fenomen meteorològic extrem de conseqüències catastròfiques per a béns o persones.

**CLIMATOLOGIA** [entrada nova] **rogativa** *f.*Una de les fonts de dades *proxy* utilitzades en climatologia històrica per a la reconstrucció del clima d’èpoques passades, consistents en l’anàlisi de les cerimònies de rogatives a l’Església catòlica destinades a demanar el final de la sequera (rogatives *propluvia*) o el final de la pluja (*proserenitate*).

**FENÒMENS METEOROLÒGICS** [entrada actualitzada] **roina** *f.*Plugim.

**METEOROLOGIA** [entrada nova] **rolar** *v.* Variar, el vent, de direcció.

S’utilitza en l’àmbit de la meteorologia nàutica.

**METEOROLOGIA** [entrada original] **rondar** *v.* Canviar progressivament la direcció del vent, en particular si és en el sentit del moviment del Sol.

Es diu, per exemple, que «el terral ronda» (o «fa rondada») quan a la sortida de Sol comença a girar des del sector nord cap a garbí, passant per llevant.

**INSTRUMENTACIÓ** [entrada original] **rosa dels vents** *c. nom. f.* Representació gràfica, per a un lloc i un període de temps determinats, de la freqüència del vent segons les direccions.

Aquesta freqüència es pot referir solament al nombre de vegades que ha bufat de cada direcció, però també al nombre de vegades per a cada velocitat, o simplement als kilòmetres recorreguts en cada direcció.

**FENÒMENS METEOROLÒGICS** [entrada actualitzada] **rosada** *f.* Gotetes d’aigua que per efecte de la condensació directa en una gruixa d’aire en contacte immediat amb la terra, es diposita sobre les superfícies refredades per sobre dels 0 °C i per sota del punt de rosada per la radiació nocturna.

**FENÒMENS METEOROLÒGICS** [entrada nova] **rosada blanca** *c. nom. f.* Rosada que es glaça després de formar-se.

**FENÒMENS METEOROLÒGICS** [entrada original obsoleta] **rostir-se les plantes** *v.* Es diu quan les parts tendres dels vegetals es moren i es tornen d’un color fosc a causa d’una glaçada («gelada negra», en contraposició a la «gelada blanca» o dipòsit de cristallets de glaç damunt les herbes).

**FENÒMENS METEOROLÒGICS** [entrada nova] **rufa** *f.* Tempestat de vent i pluja o neu en àrees muntanyoses.

Sin. compl.: rufagada de neu

**OBSERVACIÓ ATMOSFÈRICA** [entrada actualitzada] **rufagada de neu** *c. nom. f.* Rufa.

**FENÒMENS METEOROLÒGICS** [entrada original] **ruixat** *m.* Pluja escadussera i de curta durada, que cau de núvols isolats entre els quals hi ha cel serè.

La intensitat de la precipitació sol ésser forta, i la durada no sol excedir gaire d’un quart d’hora. Els ruixats són típics de les masses d’aire fred i inestable que es troben a la reressaga de les depressions i passen damunt la terra o la mar calentes.

**METEOROLOGIA** [entrada original] **ruixat d’inestabilitat** *c. nom. m.* Ruixat evidentment produït per la inestabilitat vertical deguda a un escalfament excessiu de les capes inferiors de l’aire o a l’excessiva fredor de les capes altes.

**FENÒMENS METEOROLÒGICS** [entrada nova] **ruixim** *m.* Plugim.

**ALTRES ÀREES** [entrada original] **rumb nàutic** *c. nom. m.* Rumb comptat des del nord o des del sud, de 0° a 90°.

Per exemple, «sud 52° a l’est».

**INSTRUMENTACIÓ** [entrada nova] **RVR** *m.* Sigla de abast visual de la pista.

**INSTRUMENTACIÓ** [entrada nova] **abast visual de la pista** *c. nom. m*. Màxima visibilitat horitzontal en una pista d’un aeroport o un aeròdrom.

La sigla prové del terme anglès *runway visual range*.

Sigla: RVR

**S**

**METEOROLOGIA** [entrada nova] **sacsejada** *f.*Variació ràpida de la component vertical del vector vent entre dos punts propers a la mateixa altura.

**ALTRES ÀREES** [entrada original] **salinitat** *f.*Proporció de sals continguda en l’aigua.

La de l’aigua de mar se sol expressar en tant per mil (grams de substàncies salines en 1.000 grams d’aigua de mar).

**METEOROLOGIA** [entrada original] **salt del vent** *c. nom. m.* Variació brusca de la direcció del vent.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada original obsoleta] **sants de glaç** *c. nom. m. pl.* A França i Alemanya s’anomenen així sant Mamert, sant Pancraç i sant Gervasi, a les diades dels quals, els dies 11, 12 i 13 de maig, respectivament, s’esdevé una revinguda del fred, segons la dita popular.

El fet vindria a ésser com una contrapartida de l’estiuet de Sant Martí. A Catalunya no coneixem cap dita semblant, segurament perquè a la nostra terra ja s’ha establert aleshores una primavera general. Tampoc no sabem que es faci un penjament per l’estil a sant Ponç ni a sant Pere Regalat, sants prou populars a Catalunya i que se celebren l’11 i el 13 de maig.

**INSTRUMENTACIÓ** [entrada nova] **satèl·lit meteorològic** *c. nom. m.* Satèl·lit artificial que orbita al voltant de la Terra per portar a terme una gran diversitat d’observacions meteorològiques, que transmet a diverses estacions receptores situades a la superfície terrestre.

Fonamentalment, n’hi ha de dos tipus segons l’òrbita que descriuen. Els satèl·lits geoestacionaris segueixen una òrbita que coincideix amb el període de rotació terrestre, i cobreixen permanentment la mateixa superfície terrestre. Els satèl·lits d’òrbita polar se situen a altures d’entre 700 i 800 km, fent una volta completa a la Terra en poc més de dues hores, orbitant de pol a pol.

**INSTRUMENTACIÓ** [entrada nova] **satèl·lit geoestacionari** *c. nom. m.* Vegeu satèl·lit meteorològic.

**INSTRUMENTACIÓ** [entrada nova] **satèl·lit d’òrbita polar** *c. nom. m.* Vegeu satèl·lit meteorològic.

**METEOROLOGIA** [entrada original] **saturació** *f.* Condició d’humitat de l’aire, en la qual aquest conté el màximum de vapor d’aigua compatible amb la seva temperatura.

**FENÒMENS METEOROLÒGICS** [entrada nova] **secada** *f.* Sequera.

**METEOROLOGIA** [entrada original] **seclusió** *f.* 1. Situació que precedeix a l’oclusió total d’una depressió del front polar, quan del sector calent no queda en contacte amb la superfície terrestre sinó una petita àrea, separada de la resta de la massa tropical per l’aire fred posterior, que ha encalçat el de la part anterior. *|* 2.En la tècnica de l’anàlisi isentròpica, isolament d’una llengua seca o humida per la intrusió d’una altra d’humida o seca, respectivament.

**METEOROLOGIA** [entrada actualitzada] **sector calent** *c. nom. m.* Sector d’aire calent que existeix, en les depressions joves, entre el front calent i el front fred.

Sol ésser constituït per aire tropical, però també ho és sovint per aire polar marítim.

Sin. compl.: sector càlid

**METEOROLOGIA** [entrada nova] **sector càlid** *c. nom. m.* Sector calent.

**METEOROLOGIA** [entrada original] **sector fred** *c. nom. m.* Part d’una depressió ocupada ran de terra per aire fred.

Tal com la depressió es va envellint, el sector fred en va ocupant cada vegada més extensió ran de terra, fins que en arribar l’oclusió envaeix totalment l’espai que abans ocupava l’aire calent.

**METEOROLOGIA** [entrada original] **sector navegable** *c. nom. m.* En un cicló tropical, la meitat de l’àrea del cicló que a l’hemisferi boreal està a l’esquerra i a l’austral a la dreta de la seva trajectòria.

És el sector on són menys furiosos el vent i la mar, i on la deriva tendeix a allunyar les naus del centre de la tempesta.

**METEOROLOGIA** [entrada original] **sector perillós** *c. nom. m.* En un cicló tropical, la meitat de l’àrea del cicló que a l’hemisferi boreal està a la dreta i a l’austral a l’esquerra de la seva trajectòria.

És el sector on són més furiosos el vent i la mar i on la deriva tendeix a portar les naus cap al centre de la tempesta.

**METEOROLOGIA** [entrada original] **secundari | secundària** *adj.* Que pertany a una categoria menys important respecte a un altre fenomen meteorològic del mateix tipus.

V. t: arc de Sant Martí secundari, depressió secundària

**METEOROLOGIA** [entrada actualitzada] **seixa** *f.* Oscil·lació del nivell dels llacs i de les aigües costaneres, semblant a la de les marees, però de període més curt i que no té relació amb el moviment del Sol ni de la Lluna.

El seu període sol ésser inferior a 1 hora; sovint no és més que de 20 a 40 minuts. Algunes seixes són produïdes per fenòmens sísmics, però moltes ho són per la fricció del vent damunt la superfície líquida. Les de la costa catalana esdevenen sobretot a l’estiu i van acompanyades d’oscil·lacions més o menys rítmiques del baròmetre.

Sin. compl.: rissaga

**NÚVOLS** [entrada nova] **sembra de núvols** *c. nom. f.* Introducció artificial de partícules dins un núvol, mitjançant coets o avions, que poden modificar-ne l’estructura, causar-ne la dissipació i, tot i que no s’ha demostrat científicament, produir precipitacions.

**METEOROLOGIA** [entrada nova] **SMC** *m.* Sigla de sistema convectiu mesoescalar.

**CLIMATOLOGIA** [entrada original] **semiàrid** *adj*. S’aplica als climes de condicions intermèdies entre l’aridesa i la fertilitat.

V. t.: estepa

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **sensació tèrmica** *c. nom. f.* Sensació de fred o calor que percep una persona a conseqüència d’estar exposada a una combinació de temperatura, humitat i vent, que modifica el balanç energètic entre el cos i l’aire que l’envolta.

Hi ha una component intrínseca que depèn del metabolisme de l’individu, l’activitat física que desenvolupi i el tipus de vestimenta que dugui.

**CLIMATOLOGIA** [entrada nova] **sensibilitat climàtica** *c. nom. f.* Mesura de la resposta del sistema climàtic a un forçament radiatiu, quan aquest es troba en una situació d’equilibri.

En els informes climàtics de l’IPCC, es defineix com el canvi que experimenta la temperatura mitjana planetària en modificar-se la concentració de CO2.

**METEOROLOGIA** [entrada nova] **sequera** *f.* Absència o deficiència perllongada de precipitació.

Sin. compl.: secada

**OBSERVACIÓ ATMOSFÈRICA** [entrada original] **serè | serena** 1. *adj*. En la pràctica, és costum anomenar *serè* aquell estat del cel en el qual la nuvolositat total és de 0 a 2 dècimes. | 2. *m*. Vent del N o de ponent, sec i generalment moderat o fort (terme de la Catalunya meridional).

V. t.: dia serè

**CLIMATOLOGIA** [entrada nova] **sèrie climàtica** *c. nom. f.* Conjunt de dades meteorològiques mesurades en una estació o observatori meteorològics.

S’ordenen cronològicament i abasten un període de temps prou llarg perquè representin les característiques climàtiques d’una zona, generalment de trenta anys, segons l’Organització Meteorològica Mundial.

**METEOROLOGIA** [entrada nova] **servei meteorològic** *c. nom. m.* Institució o organisme públic d’un país que s’encarrega de desenvolupar les activitats dictades per l’Organització Meteorològica Mundial.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada original] **setmana dels barbuts** *c. nom. f.* Setmana que comprèn les diades de sant Pau Ermità (15 de gener) i sant Antoni Abat (17 de gener), la qual, segons la dita popular, és la més freda de l’any.

Al nostre país, el dia de temperatura mitjana més baixa s’escau, efectivament, cap al 15 de gener.

**METEOROLOGIA** [entrada nova] **SIGMET** *m.* Missatge xifrat usat en aeronàutica que inclou informació, real o prevista, relativa als fenòmens meteorològics que poden afectar la seguretat de les aeronaus en ruta.

**METEOROLOGIA** [entrada nova] **símbol meteorològic** *c. nom. m.* Paraula, lletra, grup de lletres o símbol que, per acord internacional, s’utilitza per a representar en un mapa sinòptic les observacions meteorològiques.

**INSTRUMENTACIÓ** [entrada original obsoleta] **simpiezòmetre** *m.* Baròmetre de líquid (glicerina), en la cambra baromètrica del qual es deixa una certa quantitat d’aire per tal de fer més curta la columna.

Aparell avui abandonat, perquè és molt sensible a les variacions de temperatura.

**MODELITZACIÓ/PRONÒSTIC** [entrada nova] **simulació numèrica** *c. nom. f.*Eina matemàtica que permet estudiar l’evolució d’un sistema atmosfèric, a partir de la solució del conjunt d’equacions que defineixen un model numèric de l’atmosfera.

A partir d’un estat inicial, la simulació numèrica en ordinadors permet determinar l’estat futur del sistema atmosfèric.

**METEOROLOGIA** [entrada nova] **singularitat meteorològica** *c. nom. f.* Tendència a la recurrència d’una variable meteorològica determinada en unes dates fixes o gairebé fixes.

**METEOROLOGIA** [entrada actualitzada] **sinòptic | sinòptica** *adj*. S’aplica als mapes que abasten una escala espacial i temporal sinòptica o bé a una escala meteorològica on s’inclouen els fenòmens meteorològics que tenen una extensió de centenars a un miler de quilòmetres (entre 200 i 2.000 km), i una durada de pocs dies fins a poques setmanes.

**ALTRES ÀREES** [entrada actualitzada] **sisme** *m.* Terratrèmol.

**ALTRES ÀREES** [entrada original] **sismògraf** *m.* Aparell per a registrar automàticament els terratrèmols.

**METEOROLOGIA** [entrada nova] **sistema baromètric** *c. nom. m.* Qualsevol de les distribucions locals de la pressió atmosfèrica amb característiques pròpies dins un mapa sinòptic.

**CLIMATOLOGIA** [entrada nova] **sistema climàtic** *c. nom. m.* Sistema complex format per l’atmosfera, la hidrosfera, la criosfera, la litosfera i la biosfera, que interactuen entre si intercanviant massa, energia i moviment.

**METEOROLOGIA** [entrada nova] **sistema convectiu mesoescalar** *c. nom. m.* Sistema tempestuós de grans dimensions i ben organitzat, format per un conjunt de tempestes a la part davantera que produeixen precipitacions molt intenses, i que aporten gran quantitat de vapor a la part del darrere, formada per núvols estratiformes.

Té un cicle de vida variable, des d’algunes poques hores fins a unes 24 hores.

Sigla: SMC

**METEOROLOGIA** [entrada nova] **sistema frontal** *c. nom. m.* Conjunt de fronts (fred, càlid, oclús) associats a una depressió.

**OBSERVACIÓ ATMOSFÈRICA** [entrada actualitzada] **sistema nuvolós** *c. nom. m.* Agrupació de núvols que formen un conjunt orgànic.

Hi ha sistemes depressionaris, corresponents a una depressió ben definida, i sistemes tempestosos.

Sin. compl.: sistema de núvols

**OBSERVACIÓ ATMOSFÈRICA** [entrada nova] **sistema de núvols** *c. nom. m.* Sistema nuvolós.

**METEOROLOGIA** [entrada original] **situació en omega** *c. nom. f.* Nom en argot meteorològic per indicar aquella configuració sinòptica associada a un bloqueig anticiclònic al voltant del qual una dorsal d’aire càlid queda flanquejada, per l’est i l’oest, per dues baixes pressions.

Té aquest nom perquè la seva forma recorda la lletra grega omega (Ω).

**METEOROLOGIA** [entrada nova] **situació sinòptica** *c. nom. f.* Estat de l’atmosfera representat en un mapa sinòptic.

**FENÒMENS METEOROLÒGICS** [entrada nova] ***smog*** *m.* Boirum.

**METEOROLOGIA** [entrada original] **sobrefusió** *f.* Condició d’un líquid que roman en aquest estat per sota de la seva temperatura de fusió.

El fenomen és freqüent en les gotes de molts núvols baixos o mitjans.

**METEOROLOGIA** [entrada original] **sobresaturació** *f.* Es diu que l’aire està sobresaturat quan conté més vapor d’aigua que el que correspon a la seva temperatura.

La causa sol residir en la manca de nuclis de condensació, sòlids o líquids, en l’aire, els quals semblen ésser indispensables perquè el vapor sobrer de l’atmosfera es condensi en gotes.

**METEOROLOGIA** [entrada original] **sobrevent** *m.* Costat d’on ve el vent.

**INSTRUMENTACIÓ** [entrada nova] **sodar** *m.* Radar meteorològic que utilitza senyals acústics.

**INSTRUMENTACIÓ** [entrada original obsoleta] **solarígraf** *m.* Solarímetre inscriptor.

**INSTRUMENTACIÓ** [entrada original obsoleta] **solarímetre** *m.* Aparell per a mesurar la intensitat de la radiació solar i que consisteix en una termopila associada a un mil·livoltímetre.

Vegeu piranòmetre.

**OBSERVACIÓ ATMOSFÈRICA** [entrada original] **solarització** *f.* Exposició als raigs directes del Sol.

**METEOROLOGIA** [entrada actualitzada] **solenoide** *m.* 1. En un camp baroclínic, la porció d’aire compresa entre dues superfícies isobàriques i dues d’isostèriques. | 2. Porció d’aire compresa entre dues superfícies isotermes i dues d’isentròpiques.

**INSTRUMENTACIÓ** [entrada actualitzada] **sondatge** *m*.1. Exploració de l’atmosfera lliure amb aparells portats per estels, avions o globus. | 2. Observació dels vents superiors amb globus pilots.

Sin. compl.: sondatge atmosfèric

**INSTRUMENTACIÓ** [entrada actualitzada] **sondatge atmosfèric** *c. nom. m.* Sondatge.

**OBSERVACIÓ ATMOSFÈRICA** [entrada actualitzada] **sostre** *m*.Banc de núvols.

**METEOROLOGIA** [entrada nova] **sostre de núvols** *c. nom. m.* Altura a la qual es troba la part més baixa d’un banc de núvols.

**METEOROLOGIA** [entrada original] **sotavent** *m.* Costat oposat al sobrevent.

**CLIMATOLOGIA** [entrada nova] **SPI** *m.*Sigla de índex de precipitació estandarditzat.

**NÚVOLS** [entrada nova] ***spissatus*** *adj.*Dit de l’espècie de núvol del gènere cirrus que té una espessor òptica gran, cosa que fa que es vegi grisós en direcció al Sol.

**METEOROLOGIA** [entrada nova] **SST** *f.*Sigla de temperatura de la superfície del mar

**NÚVOLS** [entrada nova] ***stratiformis*** *adj.*Dit de l’espècie de núvol del gènere cirrocúmulus, altocúmulus o estratocúmulus que té forma de capa horitzontal extensa.

**NÚVOLS** [entrada original] **estratocúmulus** *m.* Núvol inferior, en forma de sostre o bancs, fet de masses globulars o acanalades, del qual els més petits elements, que encara romanen disposats d’una manera regular, són grossos, difusos o grisos amb indrets foscos.

La seva base és llisa. Quan formen bancs originen els anomenats *mars de núvols* vistos des de la part superior i tonalitats de gris diverses vistos des de sota.

Sin. compl.: *stratocumulus*

Símbol: Sc

**NÚVOLS** [entrada nova] ***stratocumulus*** *m*. Estratocúmulus.

**NÚVOLS** [entrada nova] **Sc** *m.* Símbol de estratocúmulus.

**NÚVOLS** [entrada actualitzada] ***stratus*** *m*. Estratus.

**NÚVOLS** [entrada nova] **St** *m*. Símbol de estratus.

**METEOROLOGIA** [entrada original] **subestratosfera** *f.* Regió, d’algun gruix i d’estructura generalment fullada, que es troba immediatament a sota de l’estratosfera, i on el gradient tèrmic disminueix ràpidament.

És la regió on es formen els cirrus més alts. La tropopausa ve a ésser, la major part de les vegades, una mera simplificació de la subestratosfera, de la qual ha d’ésser considerada com una superfície mitjana.

**METEOROLOGIA** [entrada original] **sublimació** *f.* Procés de transformació directa d’un vapor en sòlid quan ultrapassa les condicions de saturació.

**METEOROLOGIA** [entrada nova] **subfusió** *f.* Estat de l’aigua líquida que té una temperatura inferior al punt de congelació sense que es produeixi congelació.

**METEOROLOGIA** [entrada original] **subsidència** *f.* Lent moviment de descens de l’aire en una àrea molt extensa, amb divergència dels vents inferiors.

Aquesta dinàmica és característica de les situacions anticiclòniques

Sin. compl.: descendència

**OBSERVACIÓ ATMOSFÈRICA** [entrada original] **successió nuvolosa** *c. nom. f.* Sèrie de les espècies de núvols d’un sistema depressionari, que van passant successivament per un lloc determinat.

**METEOROLOGIA** [entrada nova] **supercèl·lula** *f.* Sistema tempestuós rotatori de grans dimensions i d’alta organització, que té una durada superior a la d’una tempesta ordinària.

Es forma en condicions de molta inestabilitat i produeix precipitacions molt intenses amb fenòmens molt virulents com tornados, pedregades i vents molt forts.

**METEOROLOGIA** [entrada original] **superfície de discontinuïtat** *c. nom. f.* Superfície de separació de dues masses d’aire de condicions físiques diferents.

Per efecte de la turbulència, aquesta superfície és generalment difusa i mal definida, però per als fenòmens en gran escala se la pot considerar com a abrupta.

**METEOROLOGIA** [entrada original] **superfície de lliscament** *c. nom. f.* Superfície de discontinuïtat, o superfície frontal, en la qual les masses en contacte tenen una component vertical de la velocitat.

Pot ésser de lliscament ascendent (anafront) o descendent (catafront).

**METEOROLOGIA** [entrada original] **superfície de subsidència** *c. nom. f.* Extensió sobre la superfície terrestre on incideix la subsidència de l’aire, és a dir, la descendència de l’aire de les capes altes de la troposfera.

Com a conseqüència de la compressió adiabàtica, es produeix un escalfament sobre aquesta superfície terrestre.

**METEOROLOGIA** [entrada actualitzada] **superfície equiescalar** *c. nom. f.* Nom genèric de les superfícies d’igual valor d’una variable meteorològica de natura escalar (superfície isobàrica, isopícnica, isoterma, etc.).

**METEOROLOGIA** [entrada actualitzada] **superfície equipotencial** *c. nom. f.* Superfície en la qual és constant el potencial de la gravetat terrestre (geopotencial).

Aquesta designació equival a la de superfície de nivell.

**METEOROLOGIA** [entrada nova] **superfície frontal** *c. nom. f.* Superfície de separació entre dues masses d’aire.

**METEOROLOGIA** [entrada original] **superfície isentròpica** *c. nom. f.* Superfície d’igual temperatura potencial.

**METEOROLOGIA** [entrada nova] **superfície isobàrica** *c. nom. f.* Superfície de l’atmosfera en la qual la pressió atmosfèrica és constant.

**METEOROLOGIA** [entrada nova] **superfície isoentròpica** *c. nom. f.* Superfície de l’atmosfera en la qual l’entropia és constant.

**METEOROLOGIA** [entrada nova] **superfície isopícnica** *c. nom. f.* Superfície de l’atmosfera en la qual la densitat de l’aire és constant.

**METEOROLOGIA** [entrada nova] **superfície isostèrica** *c. nom. f.* Superfície de l’atmosfera en la qual el volum específic de l’aire és constant.

**METEOROLOGIA** [entrada nova] **superfície sistèrmica** *c. nom. f.* Superfície de l’atmosfera en què la temperatura de l’aire és constant.

**T**

**METEOROLOGIA** [entrada nova] **tàlveg** *m.* Zona de l’atmosfera en la qual la pressió atmosfèrica és més baixa que a les zones del seu voltant al mateix nivell i que es representa en un mapa sinòptic mitjançant un sistema d’isòbares o d’isohipses en forma de V, amb la concavitat dirigida cap a la zona de pressió atmosfèrica més petita.

Es tracta de zones d’inestabilitat atmosfèrica, normalment acompanyades de nuvolositat i precipitacions.

**METEOROLOGIA** [entrada nova] **TAF** *m.* Sigla de pronòstic d’aeròdrom terminal.

**METEOROLOGIA** [entrada nova] **pronòstic d’aeròdrom terminal** *c. nom. m.* Pronòstic que descriu en un codi determinat les condicions que s’esperen en un aeròdrom o aeroport en un període de temps donat.

La sigla amb la qual és conegut aquest tipus de pronòstic, TAF, prové del terme anglès *terminal aerodrom forecast*. És una de les claus meteorològiques més usades en aeronàutica.

Sigla: TAF

**FENÒMENS METEOROLÒGICS** [entrada original] **tamborinada** *f.* Tempesta amb uns quants trons, però amb precipitacions molt escasses o nul·les.

**INSTRUMENTACIÓ** [entrada nova] **tanc d’evaporació** *c. nom. m.*Evaporímetre format per un dipòsit d’acer galvanitzat que serveix per a mesurar la quantitat d’aigua que s’evapora en un període determinat, generalment un dia.

**CLIMATOLOGIA** [entrada original] **tardor** *m.* Una de les estacions de l’any, que en meteorologia comprèn (per a l’hemisferi nord) els mesos de setembre, octubre i novembre.

Sin. compl.: darrevera, primavera d’hivern, tardavera

**CLIMATOLOGIA** [entrada nova] **primavera d’hivern** *m.* Tardor.

**CLIMATOLOGIA** [entrada nova] **tardavera** *m.* Tardor.

**CLIMATOLOGIA** [entrada nova] **darrevera** *m.* Tardor

**INSTRUMENTACIÓ** [entrada actualitzada] **tefigrama** *m.* Diagrama en el qual es representen els resultats d’un sondatge, indicant-s’hi l’estat de l’atmosfera per a cada altitud en funció de la temperatura *t* i l’entropia *φ* (*t*-*φ*-grama).

Diagrama termodinàmic en el qual es representen en abscisses la temperatura absoluta i en ordenades el logaritme neperià de la temperatura potencial.

**INSTRUMENTACIÓ** [entrada nova] **teledetecció** *f.* Conjunt de tècniques que permeten l’estudi a distància de l’estat d’un sistema per mitjà de l’anàlisi del senyal que emet o reflecteix.

**METEOROLOGIA** [entrada actualitzada] **temperatura** *f.* Condició física en virtut de la qual la calor passa d’uns cossos als altres (dels que tenen major temperatura als que la tenen menor).

En meteorologia, fa referència a la temperatura que té l’aire en un moment donat.

**METEOROLOGIA** [entrada actualitzada] **temperatura absoluta** *c. nom. f.* Temperatura del termòmetre centígrad, augmentada en 273,1 °C; pràcticament, augmentada en 273 °C (temperatura tercentesimal).

La seva unitat és el Kelvin (K). L’escala va de 0 K i és oberta per sobre. Una temperatura de 0 °C equival a 273,15 K.

**METEOROLOGIA** [entrada original obsoleta] **°A** *c. nom. f.* Símbol de temperatura absoluta.

**METEOROLOGIA** [entrada actualitzada] **temperatura acumulada** *c. nom. f.*Integral tèrmica.

**METEOROLOGIA** [entrada original] **temperatura balística** *c. nom. f.*Temperatura hipotètica que hauria de tenir l’aire ran de terra, amb un gradient tèrmic determinat, perquè la trajectòria d’un projectil fos la mateixa que segueix realment a través de l’atmosfera amb les temperatures actuals.

**METEOROLOGIA** [entrada nova] **temperatura del termòmetre sec** *c. nom. f.*Temperatura que mesura el termòmetre sec del psicròmetre, que junt amb la del termòmetre humit permeten estimar la humitat relativa de l’aire.

**METEOROLOGIA** [entrada nova] **temperatura de la superfície del mar** *c. nom. f.*Temperatura de la massa d’aigua en els primers metres de gruix de la superfície marina, mesurada amb la instrumentació de boies marines, vaixells, o des d’un satèl·lit.

En anglès, *sea surface temperature*.

Sigla: SST

**METEOROLOGIA** [entrada nova] **temperatura de rosada** *c. nom. f.*Temperatura a la qual es produeix la saturació d’humitat i condensació del vapor d’aigua contingut en una massa d’aire.

**METEOROLOGIA** [entrada nova] **temperatura del sòl** *c. nom. f.* Temperatura del subsol, mesurada habitualment a 5, 10, 20 i 50 cm per sota de la superfície, d’interès sobretot en estudis agrometeorològics.

**METEOROLOGIA** [entrada nova] **temperatura del termòmetre humit** *c. nom. f.* Temperatura que mesura el termòmetre humit del psicròmetre, que junt amb la del termòmetre sec permeten estimar la humitat relativa de l’aire.

**METEOROLOGIA** [entrada original] **temperatura equivalent** *c. nom. f.* Temperatura que tindria l’aire si es condensés tot el vapor d’aigua que conté i la calor despresa de la condensació s’invertís en escalfar l’aire.

En calcular la temperatura equivalent només se sol tenir en compte la calor de vaporització, però no la de fusió. L’excés de la temperatura equivalent respecte de l’actual es designa a vegades amb el nom de *temperatura complementària*.

**METEOROLOGIA** [entrada nova] **temperatura complementària** *c. nom. f.* Vegeutemperatura equivalent.

**METEOROLOGIA** [entrada nova] **temperatura equivalent adiabàtica** *c. nom. f.* Temperatura equivalent que es produeix quan el procés de condensació consta d’un procés adiabàtic d’expansió seca fins a arribar a la saturació, seguit d’un procés pseudoadiabàtic fins que es precipita tot el vapor d’aigua condensat i, a continuació, per un procés adiabàtic de compressió seca fins que torna a la pressió inicial.

**METEOROLOGIA** [entrada nova] **temperatura equivalent isobàrica** *c. nom. f.* Temperatura equivalent que es produeix quan el procés de condensació es realitza a pressió constant i la calor latent despresa escalfa l’aire.

**METEOROLOGIA** [entrada original] **temperatura equivalent potencial** *c. nom. f.* Temperatura equivalent quan la pressió final és la de 1.000 mil·libars.

Sin. compl.: temperatura equipotencial, temperatura pseudopotencial

**METEOROLOGIA** [entrada original] **temperatura exterior** *c. nom. f.* La de l’aire lliure, per contraposició a la del baròmetre, en la reducció de la pressió al nivell del mar.

**METEOROLOGIA** [entrada nova] **temperatura extrema** *c. nom. f.* Temperatura màxima i temperatura mínima a què s’arriba durant un període de temps i en un lloc determinats.

**METEOROLOGIA** [entrada nova] **temperatura màxima** *c. nom. f.* Temperatura de l’aire més alta a què s’arriba durant un període de temps i en un lloc determinats.

**METEOROLOGIA** [entrada original] **temperatura mèdica** *c. nom. f.* Temperatura mitjana de les hores que els malalts poden romandre a l’exterior (per exemple, des d’1 h 40 m després de la sortida del Sol fins 20 minuts abans de pondre’s).

**METEOROLOGIA** [entrada nova] **temperatura mínima** *c. nom. f.* Temperatura de l’aire més baixa a què s’arriba durant un període de temps i en un lloc determinats.

**METEOROLOGIA** [entrada nova] **temperatura mitjana** *c. nom. f.* Temperatura de l’aire mitjana a què s’arriba durant un període de temps i en un lloc determinats.

**METEOROLOGIA** [entrada original obsoleta] **temperatura operativa** *c. nom. f.* Expressió adoptada per alguns fisiòlegs per a indicar una funció que pot ésser considerada com a mitjana de les temperatures externes que actuen sobre el nostre cos, sia per contacte, sia per radiació.

En un ambient clos, si *T*aés la temperatura de l’aire i *T*, la de les parets, la temperatura operativa és: *T*o = (*k*a·*T*a + *k*p·*T*p)/(*k*a + *k*p), on *k*a i *k*p, són dos «coeficients de pes» que depenen de les circumstàncies locals, i *k*a, a més, depèn també de la velocitat de l’aire. Els valors generalment adoptats són: *k*p *=*3,6 i *k*a =16 · *v*1⁄2 per a l’individu nu, i *k*a *=*10,4· *v*1⁄2per a l’individu vestit, essent *v* la velocitat del vent en metres per segon.

**METEOROLOGIA** [entrada actualitzada] **temperatura potencial** *c. nom. f.* Temperatura que tindria una quantitat qualsevol d’aire, si adiabàticament se la sotmetés a la pressió normal o una pressió de referència determinada.

**METEOROLOGIA** [entrada original] **temperatura potencial parcial** *c. nom. f.* Temperatura que tindria l’aire si la part d’aire perfectament sec que conté fos portada adiabàticament des de la pressió parcial que realment té, a la de 1.000 mil·libars.

**METEOROLOGIA** [entrada original] **temperatura pseudopotencial** *c. nom. f.*Temperatura equivalent potencial.

**METEOROLOGIA** [entrada nova] **temperatura equipotencial** *c. nom. f.*Temperatura equivalent potencial.

**METEOROLOGIA** [entrada nova] **temperatura pseudopotencial del termòmetre humit** *c. nom. f.*Temperatura que adquireix una bombolla d’aire que segueix un procés adiabàtic fins al nivell de condensació i després un procés pseudoadiabàtic fins a una pressió de 1.000 mbar, de manera que la bombolla d’aire rep contínuament la quantitat de vapor d’aigua necessària per a mantenir-la saturada, malgrat l’evaporació que es produeix en ella.

**METEOROLOGIA** [entrada original] **temperatura virtual** *c. nom. f.* Tractant-se de l’aire humit, és la temperatura que hauria de tenir l’aire perfectament sec perquè, a la mateixa pressió, tingués la mateixa densitat que l’aire humit en qüestió.

**METEOROLOGIA** [entrada nova] **intempèrie** *f.* Temps.

**FENÒMENS METEOROLÒGICS** [entrada actualitzada] **tempesta** *f.*1. Forta pertorbació de l’atmosfera, acompanyada de vent, pluja, neu o pedra, i precisament de llamps i trons. | 2. Temporal.

Sin. compl.: temperi, tempestat

**FENÒMENS METEOROLÒGICS** [entrada nova] **temperi** *f.* Tempesta.

**FENÒMENS METEOROLÒGICS** [entrada nova] **tempestat** *f.* Tempesta.

**FENÒMENS METEOROLÒGICS** [entrada nova] **tempesta de sorra** *c. nom. f.* Temporal de sorra.

**FENÒMENS METEOROLÒGICS** [entrada nova] **tempesta de pols** *c. nom. f.* Temporal de pols.

**FENÒMENS METEOROLÒGICS** [entrada nova] **tempesta de neu** *c. nom. f.* Temporal de neu.

**FENÒMENS METEOROLÒGICS** [entrada nova] **tempesta elèctrica** *c. nom. f.* Tempesta que manifesta fenòmens elèctrics en forma de llamps o llampecs.

Com aquest fet és normalment característic dels fenòmens tempestuosos, sovint es parla de tempesta elèctrica quan aquesta és especialment activa en aquest sentit.

**ALTRES ÀREES** [entrada original] **tempesta magnètica** *c. nom. f.* Pertorbació del camp magnètic terrestre, observable simultàniament a tot arreu.

**FENÒMENS METEOROLÒGICS** [entrada nova] **tempesta multicel·lular** *c. nom. f.* Sistema format per un grup de tempestes que interaccionen entre si, en diferents estats de desenvolupament.

**FENÒMENS METEOROLÒGICS** [entrada nova] **tempesta seca** *c. nom. f.* Tempesta elèctrica de precipitació inapreciable.

**FENÒMENS METEOROLÒGICS** [entrada nova] **tempesta solar** *c. nom. f.* Alteració temporal de la magnetosfera terrestre a conseqüència de l’ona de xoc generada per l’augment sobtat de la densitat i velocitat de partícules provinent del vent solar.

**FENÒMENS METEOROLÒGICS** [entrada nova] **tempesta tropical** *c. nom. f.* Fase intermèdia entre la depressió tropical i l’huracà.

**FENÒMENS METEOROLÒGICS** [entrada actualitzada] **temporal** *m.* Encara que el mot s’usa per a designar moltes de les pertorbacions atmosfèriques, el seu sentit estricte és el d’un vent de força igual o superior a 8 de l’escala telegràfica (velocitat mitjana superior a 15 metres per segon).

A vegades, si va acompanyat de precipitacions, se’n diu borrasca.

A l’escala Beaufort fa referència al vent de força 8, amb una velocitat entre 17,2 i 20,7 m · s‒1.

**FENÒMENS METEOROLÒGICS** [entrada original] **temporal de neu** *c. nom. m.* Vent fort i fred, amb nevada seca o torb.

Sin. compl.: tempesta de neu

**FENÒMENS METEOROLÒGICS** [entrada nova] **temporal de pols** *c. nom. m.* Conjunt de partícules de pols aixecades violentament del sòl per un vent molt fort i turbulent, fins a gran altura.

Sin. compl.: tempesta de pols

**FENÒMENS METEOROLÒGICS** [entrada original] **temporal de sorra** *c. nom. m.* Vent fort que porta gran quantitat de pols o sorra, en una àrea molt extensa, com per exemple un desert.

Segons la definició de l’*Atles internacional dels núvols*,la condició perquè es consideri que hi ha un temporal de sorra és que la visibilitat, a l’altura dels ulls, sigui inferior a 1.000 m.

Sin. compl.: tempesta de sorra

**OBSERVACIÓ ATMOSFÈRICA** [entrada nova] **temporal fort** *c. nom. m.*Vent de força 9, amb una velocitat entre 20,8 i 24,4 m · s–1.

**OBSERVACIÓ ATMOSFÈRICA** [entrada nova] **temporal molt fort** *c. nom. m.*Vent de força 10, amb una velocitat entre 24,5 i 28,4 m · s–1.

**OBSERVACIÓ ATMOSFÈRICA** [entrada nova] **temporal violent** *c. nom. m.*Vent de força 11, amb una velocitat entre 28,5 i 32,6 m · s–1.

**METEOROLOGIA** [entrada actualitzada] **temps** *m*. Fa referència a la descripció d’una sèrie d’elements meteorològics en un lloc i temps concrets.

En català, com en altres llengües neollatines, un mateix mot serveix per a expressar dos conceptes essencialment distints: per una part, el que es refereix a la durada o a la successió dels fets; de l’altra, el de l’estat atmosfèric en un lloc i moment determinats descrits indicant el valor d’una sèrie d’elements meteorològics.

Àdhuc en el llenguatge científic, no ha estat per ara possible sostreure’s a aquesta confusió de la parla vulgar. Faria certament un gran servei a la nostra llengua qui suggerís una manera, no forçada ni extravagant, de distingir aquells dos conceptes amb dos mots diferents, com es fa, per exemple, en els idiomes germànics i com es feia en el llatí clàssic.

Sin. compl.: intempèrie, temps meteorològic

**METEOROLOGIA** [entrada nova] **temps meteorològic** *c. nom. m.* Temps.

**METEOROLOGIA** [entrada original] **temps legal** *c. nom. m.* Temps mitjà, adoptat per als usos civils, corresponent a un meridià designat per les disposicions legals.

Sol diferir en menys de mitja hora del temps mitjà local. A l’Europa occidental, el temps legal és el temps mitjà civil del meridià de Greenwich. Per motius d’ordre administratiu, el temps legal és avançat, a vegades, una o dues hores en relació amb el de Greenwich; però les observacions meteorològiques solen continuar fent-se a l’«hora vella», a fi de no introduir pertorbacions en el sentit físic de les estadístiques o en la simultaneïtat de les observacions sinòptiques.

**METEOROLOGIA** [entrada original] **temps local** *c. nom. m.* El que té per origen del dia el pas del Sol per l’antimeridià del lloc.

Si és el pas del Sol ver el que es pren per guia, el temps és el que marquen els rellotges de sol i s’anomena *temps local* ver. Si és el Sol mitjà, el temps és el que marcaven els rellotges de màquina abans de l’establiment dels fusos horaris, o sia el *temps local mitjà.* Alguns aparells, com l’heliògraf de Campbell, han d’ésser orientats d’acord amb el temps local ver.

**METEOROLOGIA** [entrada nova] **temps local ver** *c. nom. m.* Vegeu temps local.

**METEOROLOGIA** [entrada nova] **temps local mitjà** *c. nom. m.* Vegeu temps local.

**METEOROLOGIA** [entrada actualitzada] **temps universal** *c. nom. m.* El que té per origen del dia el pas del Sol mitjà per l’antimeridià de Greenwich.

En la pràctica se’l designa amb les inicials TU, i és l’adoptat per a les efemèrides astronòmiques i per a moltes aplicacions científiques de caràcter internacional.

Sigla: TU

**METEOROLOGIA** [entrada nova] **TU** *m.* Sigla de temps universal.

**METEOROLOGIA** [entrada nova] **tendència** *f.*Variació respecte als valors mitjans de l’evolució temporal de determinades variables meteorològiques, principalment la temperatura, la precipitació i la pressió.

**METEOROLOGIA** [entrada original] **tendència baromètrica** *c. nom. f.* Variació de la pressió atmosfèrica en les tres hores que precedeixen a la d’observació.

**METEOROLOGIA** [entrada original] **tensió de vapor** *c. nom. f.* Pressió exercida per un vapor.

**OBSERVACIÓ ATMOSFÈRICA** [entrada nova] **terbolesa** *f.*Disminució de la transparència de l’atmosfera a causa de l’absorció i la difusió de la radiació per partícules en suspensió a l’aire que no formen part dels núvols.

**METEOROLOGIA** [entrada nova] **ascendència tèrmica** *c. nom. f.* Corrent d’aire ascendent a una escala local, produïda per processos convectius.

Sin. compl.: tèrmica

**METEOROLOGIA** [entrada nova] **tèrmica** *f.* Ascendència tèrmica.

**INSTRUMENTACIÓ** [entrada original] **termògraf** *m.* Termòmetre inscriptor.

**INSTRUMENTACIÓ** [entrada original] **termograma** *m.* Registre continu de la temperatura obtingut amb un termògraf.

**INSTRUMENTACIÓ** [entrada nova] **termohigrògraf** *m.* Instrument meteorològic que mesura i enregistra la temperatura de l’aire i la humitat relativa.

**INSTRUMENTACIÓ** [entrada nova] **termohigroscopi** *m.* Instrument meteorològic que mesura el punt de rosada.

**INSTRUMENTACIÓ** [entrada original] **termòmetre** *m.* Instrument per a mesurar la temperatura.

**INSTRUMENTACIÓ** [entrada nova] **termòmetre d’aspiració** *c. nom. m.*Termòmetre que mesura la temperatura de l’aire, sense necessitat d’utilitzar un abric meteorològic, que està proveït d’una protecció especial i té el sensor ventilat artificialment.

**INSTRUMENTACIÓ** [entrada original] **termòmetre de bola negra** *c. nom. m.*Termòmetre de màxima, de mercuri, amb el dipòsit ennegrit exteriorment i tancat dins una bombolla de vidre de la qual s’ha extret l’aire.

Exposat al sol, dona una «temperatura màxima al sol» molt difícil d’interpretar i per consegüent d’escàs valor científic.

Sin. compl.: termòmetre de radiació solar

**INSTRUMENTACIÓ** [entrada actualitzada] **termòmetre d’inversió** *c. nom. m.*Termòmetre invertit de posició que marca la temperatura d’un lloc.

És el generalment usat en l’exploració de les profunditats del mar. Es deixa baixar un pes (correu) pel fil que sosté el termòmetre quan aquest és a la profunditat desitjada, i inverteix l’instrument.

**INSTRUMENTACIÓ** [entrada nova] **termòmetre de gas** *c. nom. m.*Termòmetre basat en la variació de la pressió o del volum d’un gas a causa de la variació de la seva temperatura.

**INSTRUMENTACIÓ** [entrada nova] **termòmetre de Galileu** *c. nom. m.*Termòmetre format per un tub de vidre que conté un líquid transparent que varia la seva densitat segons la temperatura.

A l’interior del tub hi ha una sèrie d’ampolletes o bulbs petits amb diferent quantitat d’aigua o alcohol, i una inscripció de la temperatura. La variació de temperatura del líquid del tub genera una major o menor flotabilitat dels bulbs, que van ascendint fins la part superior indicant-ne la temperatura del líquid, que coincideix amb la de l’aire que l’envolta. En augmentar la temperatura, la densitat de les bombolles es manté pràcticament constant, però no la del líquid, que disminueix apreciablement. Aquest canvi de densitat altera la flotabilitat de les bombolles. La posició de la bombolla que presenti flotabilitat neutra indica la temperatura.

**INSTRUMENTACIÓ** [entrada nova] **termòmetre de líquid** *c. nom. m.*Termòmetre basat en la variació del volum d’un líquid i del recipient que el conté a causa de la variació de les seves temperatures.

**INSTRUMENTACIÓ** [entrada nova] **termòmetre de màxima** *c. nom. m.*Termòmetre que mesura la temperatura màxima.

**INSTRUMENTACIÓ** [entrada nova] **termòmetre de màxima i de mínima** *c. nom. m.*Termòmetre que mesura la temperatura màxima i la temperatura mínima.

**INSTRUMENTACIÓ** [entrada nova] **termòmetre de mínima** *c. nom. m.*Termòmetre que mesura la temperatura mínima.

**INSTRUMENTACIÓ** [entrada nova] **termòmetre elèctric** *c. nom. m.*Termòmetre basat en la variació de les propietats elèctriques del sensor a causa de la variació de la seva temperatura.

**INSTRUMENTACIÓ** [entrada nova] **termòmetre humit** *c. nom. m.*Termòmetre que té el sensor sotmès a un estat continu d’humitat.

Dels dos termòmetres que conformen l’higròmetre, és el que té un dipòsit recobert d’una gasa permanentment mullada, gràcies al seu contacte amb un flascó d’aigua integrat en l’higròmetre.

**INSTRUMENTACIÓ** [entrada nova] **termòmetre sec** *c. nom. m.*Termòmetre que té el sensor sec.

**INSTRUMENTACIÓ** [entrada original] **termòmetre de radiació solar** *c. nom. m.*Termòmetre de bola negra.

**INSTRUMENTACIÓ** [entrada original] **termòmetre de resistència** *c. nom. m.*Aparell per a mesurar la temperatura per la variació de la resistència elèctrica d’un fil metàl·lic.

**INSTRUMENTACIÓ** [entrada original] **termòmetre diferencial** *c. nom. m.*Termòmetre format per dos dipòsits de vidre plens d’aire i units per un tub estret on hi ha una certa quantitat de mercuri.

La diferència de temperatura entre els dos dipòsits és indicada pels moviments del mercuri dins el tub. El termòmetre diferencial és usat en alguns països, sobretot als Estats Units, per a mesurar la durada de la insolació. Amb aquest objecte, un dels dipòsits d’aire és recobert de fum d’estampa, i sota l’acció de la radiació solar s’escalfa més que l’altre. El mercuri, en el seu moviment, obre o tanca un circuit elèctric del qual formen part dos elèctrodes que penetren dins el tub, una pila i un galvanoscopi inscriptor.

**INSTRUMENTACIÓ** [entrada original] **termòmetre enterrat** *c. nom. m.*Termòmetre que té el dipòsit a certa profunditat dins la terra, i que serveix per a mesurar-ne la temperatura.

**INSTRUMENTACIÓ** [entrada original] **termòmetre-fona** *m.* Termòmetre lligat pel capdamunt a l’extrem d’un cordill, al qual es donen voltes com a una fona, a fi de procurar-li una abundant ventilació.

S’usa allí on no es té abric termomètric. A vegades, en lloc del cordill, va muntat en una planxeta de fusta que es fa girar al voltant d’un mànec, com un xerrac.

**METEOROLOGIA** [entrada nova] **termopausa** *f.*Límit superior de la termosfera, cap a uns 500 km d’altitud.

**INSTRUMENTACIÓ** [entrada nova] **termoscopi** *m.* Instrument meteorològic que permet mesurar els petits canvis en la temperatura de l’aire.

**METEOROLOGIA** [entrada nova] **termosfera** *f.* Capa esfèrica de l’atmosfera, per sobre de la mesopausa, en la qual la temperatura de l’aire creix amb l’altitud.

S’estén des dels 80-120 km fins als 500-1.000 km.

**FENÒMENS METEOROLÒGICS** [entrada original] **terral** *m.* Vent costaner nocturn o de matinada, que bufa de terra cap a mar durant les hores que la temperatura del mar és superior a la de la terra.

Se’l sent particularment fort davant de les afraus (vent d’afrau).

Sin. compl.: oratge

**ALTRES ÀREES** [entrada original] **terratrèmol** *m.* Tremolor de terra causat per l’alliberament sobtat d’energia acumulada per les forces que impulsen les plaques tectòniques.

Sin. compl.: sisme

**OBSERVACIÓ ATMOSFÈRICA** [entrada actualitzada] **terreny cobert de neu** *c. nom. m.* Fa referència a quan s’observa la meitat de la superfície del sòl coberta de neu.

**RELACIONS DE LA METEOROLOGIA O CLIMATOLOGIA AMB LA SOCIETAT** [entrada nova] **testimoni del clima** *c. nom. m.* Persona que mitjançant la seva vivència és conscient de les modificacions que el canvi climàtic està produint en els àmbits cultural, social i ambiental de la seva vida.

Sobretot fa referència a les persones nascudes entre el 1940 i el 1975, època en què les anomalies de la temperatura mitjana planetària eren nul·les respecte del període de referència 1961-1990, i, per tant, van viure la infantesa i la joventut en una Terra no escalfada en comparació amb l’actual.

**METEOROLOGIA** [entrada nova] **tetagrama** *m.*Diagrama termodinàmic en el qual es representen la temperatura equivalent adiabàtica a les abscisses i la pressió atmosfèrica a les ordenades.

**FENÒMENS METEOROLÒGICS** [entrada original] **tifó** *m.*Nom amb el qual es designen els ciclons tropicals del mar de la Xina.

V. t.: cicló tropical, huracà

**METEOROLOGIA** [entrada original] **tipus de temps** *c. nom. m.* Cartes del temps, en particular cartes isobàriques, triades de manera que cadascuna representi una situació atmosfèrica ben caracteritzada i relacionada amb una previsió concreta del temps futur.

La comparació de cada carta diària efectiva amb algun d’aquests tipus pot ajudar a la prognosi, sempre que es tinguin en compte les restants circumstàncies de la informació sinòptica.

**METEOROLOGIA** [entrada nova] **topografia absoluta** *c. nom. f.*Mapa d’altitud corresponent a un mateix nivell de pressió i en el qual les línies isohipses indiquen l’altura geopotencial en què que se situa la superfície isobàrica en qüestió.

Sin. compl.: mapa de topografia absoluta

**METEOROLOGIA** [entrada nova] **topografia relativa** *c. nom. f.*Mapa d’altitud en què les línies isohipses mostren la diferència d’espessor entre dues superfícies isobàriques.

Sin. compl.: mapa d’espessor, mapa de topografia relativa

**METEOROLOGIA** [entrada nova] **mapa de topografia absoluta** *c. nom. f.* Topografia absoluta.

**METEOROLOGIA** [entrada nova] **mapa de topografia relativa** *c. nom. f.* Topografia relativa.

**METEOROLOGIA** [entrada nova] **mapa d’espessor** *c. nom. f.* Topografia relativa.

**FENÒMENS METEOROLÒGICS** [entrada original] **torb** *m.* Ventada durant la qual els remolins del vent aixequen en l’aire la neu del terreny, en termes que la visibilitat minva sensiblement, el mateix en sentit vertical que en l’horitzontal, i no es pot veure l’estat del cel.

**FENÒMENS METEOROLÒGICS** [entrada actualitzada] **torbonada** *f.* Nuvolada de pas, acompanyada de vent fort i sovint de pluja i trons.

En meteorologia s’aplica més especialment aquest nom a les torbonades de front fred. Es manifesta per un augment sobtat i transitori de la velocitat del vent, sovint acompanyat de xàfecs.

Sin. compl.: rem de gropada

**FENÒMENS METEOROLÒGICS** [entrada actualitzada] **tornado** *m.* Nom d’origen castellà amb el qual es designa un violent remolí semblant a una mànega, però de dimensions majors (diàmetre de l’ordre d’un centenar de metres, o més), normalment generat per un núvol de tempesta d’estructura supercel·lular. La velocitat del vent pot excedir els 300 km/h, i la seva velocitat de translació és d’uns 50 km/h.

V. t.: mànega, tromba

**INSTRUMENTACIÓ** [entrada nova] **torre anemomètrica** *c. nom. f.*Torre de 10 a 20 m d’altura al llarg de la qual s’instal·len instruments meteorològics per a enregistrar paràmetres del vent.

**NÚVOLS** [entrada nova] **torrecúmul** *m.* Cúmul que es caracteritza pel seu gran desenvolupament vertical.

**INSTRUMENTACIÓ** [entrada nova] **totalitzador** *m*. Pluviòmetre totalitzador.

**FENÒMENS METEOROLÒGICS** [entrada original] **tramuntana** *f.* 1. En general, vent del nord. | 2. Vent del sector nord, més aviat del NNW, que bufa amb fúria a l’Empordà.

Va acompanyat de gran sequedat de l’aire is’esdevé generalment amb temps serè o amb alguns altocúmuls lenticulars i bardes o núvols paràsits a les carenes dels Pirineus.

**FENÒMENS METEOROLÒGICS** [entrada original] **tramuntanal** *m.* Temporal de tramuntana.

**METEOROLOGIA** [entrada original] **tràngol** *m.* 1. El *Diccionari general* defineix el tràngol com «mar moguda». Sembla que la veritable accepció correspon al nom francès *clapotis*, o sia estat de la mar en la qual les ones són desordenades i els moviments verticals exagerats en relació amb els horitzontals. El fenomen prové d’interferència entre dos o més sistemes d’ones (p. ex., les directes i les reflectides per un espadat), i pot haver-hi tràngol àdhuc amb onades relativament petites. *|* 2.Per analogia, s’anomena *tràngol* el moviment desordenat que la turbulència de l’aire, i en particular els corrents convectius de l’atmosfera, imprimeixen a un avió que els travessa.

**METEOROLOGIA** [entrada nova] **transsecte** *m.* En l’àmbit de la meteorologia i climatologia, sovint urbana, recorregut realitzat amb un vehicle dotat de sensors per una ruta determinada, amb l’objectiu de prendre mesures de diferents variables meteorològiques.

**METEOROLOGIA** [entrada nova] **transferència radiant** *c. nom. f.*Transferència de radiació a través de l’atmosfera.

**NÚVOLS** [entrada nova] ***translucidus*** *adj.* Dit de la varietat de núvol del gènere altocúmulus, altoestratus, estratocúmulus o estratus que constitueix una capa de núvols a través de la qual és possible veure el Sol i la Lluna.

**INSTRUMENTACIÓ** [entrada nova] **transmissòmetre** *m.* Instrument meteorològic que mesura la transmitància.

**INSTRUMENTACIÓ** [entrada nova] **transmitància** *f*.Quocient entre el flux radiant que travessa un medi i el flux radiant que hi incideix.

**METEOROLOGIA** [entrada original] **transparència** *f.* Propietat de deixar passar determinades radiacions (lluminoses, calorífiques, etc.).

V. t.: coeficient d’extinció, diatermància, factor d’enterboliment, visibilitat

**FENÒMENS METEOROLÒGICS** [entrada nova] **tren convectiu** *c. nom. m.* Successió de tempestes que generen, es desenvolupen i es desplacen en la mateixa direcció i sentit, descarregant xàfecs intensos de forma contínua en la mateixa zona durant hores i deixant registres de precipitació acumulada importants.

**FENÒMENS METEOROLÒGICS** [entrada nova] **tren de borrasques** *c. nom. m.* Formació d’un conjunt de borrasques que es produeixen cada pocs dies i que incideixen en una mateixa àrea geogràfica.

**FENÒMENS METEOROLÒGICS** [entrada nova] **trepidació òptica** *c. nom. f*. Fenomen òptic que consisteix en la petita agitació que tenen els objectes quan s’observen en una direcció paral·lela i rasant a una superfície reescalfada.

Es produeix per una disminució de la densitat de l’aire a prop de la superfície reescalfada amb la consegüent modificació de l’índex de refracció de l’aire.

**FENÒMENS METEOROLÒGICS** [entrada actualitzada] **tro** *m.* Soroll que segueix al llamp i al llampec, provocat per l’expansió de l’aire al pas de la descàrrega elèctrica.

En realitat, el llamp i el tro són simultanis, i l’interval entre llur percepció depèn de la distància, per efecte de la diferent velocitat de la llum i del so.

**FENÒMENS METEOROLÒGICS** [entrada original] **tromba** *f*. Núvol en forma d’embut, ordinàriament de 6 a 10 metres de diàmetre i de 60 a 120 d’alçària, que alguna vegada es forma a la part inferior d’un nimbus molt baix.

Està animat de fort moviment rotatori i sol durar de deu minuts a mitja hora. D’ordinari es formen les trombes a mar o al plom d’un llac, i aleshores se’n diu pròpiament *mànegues*; sovint arriben a terra, on arremolinen tot allò que troben.

V. t.: mànega, tornado

**FENÒMENS METEOROLÒGICS** [entrada nova] **tromba d’aigua** *c. nom. f*. Xàfec intens.

**FENÒMENS METEOROLÒGICS** [entrada nova] **tromba marina** *c. nom. f*. Vegeu tromba.

**OBSERVACIÓ ATMOSFÈRICA** [entrada nova] **tronada** *f*. 1. Tempesta amb llamps, llampecs i trons. | 2. Successió de trons causats per una tempesta forta.

Sin. compl.: tronissada

**METEOROLOGIA** [entrada actualitzada] **tropopausa** *f*. Límit inferior de l’estratosfera.

Zona que separa la troposfera de l’estratosfera que es caracteritza per ser el nivell més baix en el qual el gradient tèrmic vertical és aproximadament de 2 °C/km o menys, i es manté per sobre d’ell com a mínim al llarg de 2 km.

**METEOROLOGIA** [entrada actualitzada] **troposfera** *f*. Regió inferior de l’atmosfera (fins als 10 o 11 km d’altitud, de mitjana), en la qual la temperatura decreix en créixer l’altitud.

A les latituds polars s’estén fins als 9 km, i a les equatorials fins als 18 km, aproximadament.

Sin. compl.: regió convectiva, zona convectiva

**NÚVOLS** [entrada nova] **tuba** *f*.Complement de núvol del gènere cumulonimbus o cúmulus en forma de columna, de vegades en forma de conus invertit, que sobresurt de la base del núvol com la manifestació d’una vorticitat intensa.

Sin. compl.: núvol d’embut

**INSTRUMENTACIÓ** [entrada original] **tub de Bourdon** *c. nom. m.* Tub metàl·lic de parets molt primes, de secció el·líptica molt aplanada i de forma corbada, que varia de curvatura per efecte dels canvis de pressió interna o externa.

S’usa com a òrgan sensible d’alguns aparells de mesurament (anemòmetres, baròmetres, etc.).

**INSTRUMENTACIÓ** [entrada original] **tub de Pitot** *c. nom. m.* Aparell per a mesurar la velocitat d’un corrent fluid, per l’augment de pressió dins un tub obert de cara al corrent.

Alguns anemòmetres, com el de Dines, tenen com a òrgan essencial un tub de Pitot que es manté sempre de cara al vent.

**INSTRUMENTACIÓ** [entrada original] **tub de Venturi** *c. nom. m.* Tub format per dos troncs de con units per llurs bases menors.

Quan passa un corrent fluid per dins el tub, es produeix una depressió o succió en el cercle d’unió dels dos cons, propietat que és utilitzada en la construcció d’alguns anemòmetres.

**ALTRES ÀREES** [entrada original] **tundra** *f.* S’anomenen *tundres* les planures sense arbres de les regions àrtiques, on hi són com les representants de les estepes dels països temperats.

**ALTRES ÀREES** [entrada original] **turbo**-*.* Prefix que s’anteposa al nom d’alguna propietat de l’aire per a indicar que és deguda o inherent a la turbulència (turbodifusivitat, turboviscositat, etc.).

Correspon al prefix anglès *eddy-*.

**FENÒMENS METEOROLÒGICS** [entrada nova] **torbonada** *f.* Augment important en la velocitat del vent d’una durada de diversos minuts, que finalitza de forma sobtada, i que acostuma a anar acompanyat de tempesta i xàfecs.

**FENÒMENS METEOROLÒGICS** [entrada original] **turbulència** *f.* Estat general de pertorbació del moviment, que es produeix en un corrent fluid quan passa rasant una superfície sòlida o un altre corrent fluid de direcció o velocitat diferent.

**FENÒMENS METEOROLÒGICS** [entrada nova] **turbulència atmosfèrica** *c. nom. f.*Moviment irregular de l’aire a causa de remolins sobreposats al flux general que poden produir irregularitats en el valor dels elements meteorològics locals.

**FENÒMENS METEOROLÒGICS** [entrada nova] **turbulència en aire clar** *c. nom. f.*Turbulència atmosfèrica que apareix en zones lliures de núvols a les capes altes de la troposfera, lluny de la superfície terrestre.

Sigla: CAT

U

**METEOROLOGIA** [entrada actualitzada] **ull de la tempesta** *c. nom. m.* La regió central, de vent en calma i pocs núvols,encara que de mar molt brava, en els ciclons tropicals.

Sin. compl.: ull del cicló, vòrtex de cicló

**METEOROLOGIA** [entrada actualitzada] **ull del cicló** *c. nom. m.* Ull de la tempesta.

**NÚVOLS** [entrada nova] ***uncinus*** *adj.* Dit de l’espècie de núvol del gènere cirrus que té forma de coma.

**NÚVOLS** [entrada nova] ***undulatus*** *adj.* Dit de la varietat de núvol del gènere cirrocúmulus, cirroestratus, altoestratus, estratocúmulus o estratus que constitueix una capa de núvols amb ondulacions.

V

**METEOROLOGIA** [entrada actualitzada] **vapor d’aigua** *c. nom. m.* Aigua en estat de vapor, que sempre es troba en l’atmosfera, encara que en quantitat variable i sempre en petita proporció.

Sin. compl.: vapor aquós

**METEOROLOGIA** [entrada nova] **vapor aquós** *c. nom. m.* Vapor d’aigua.

**METEOROLOGIA** [entrada original] **variació baromètrica** *c. nom. f.* S’entén especialment amb aquest nom la diferència entre la pressió actual en un lloc i la que hi havia 3 hores (tendència), 6 hores, 12 hores o 24 hores abans.

**CLIMATOLOGIA** [entrada original] **variació secular** *c. nom. f.* Tendència del valor d’un paràmetre a créixer o decréixer indefinidament, sens perjudici de les seves oscil·lacions de curt període.

**CLIMATOLOGIA** [entrada nova] **variabilitat climàtica** *c. nom. f.* Característica pròpia de la dinàmica climàtica, que es manifesta amb canvis dels valors mitjans en unes escales espacials i temporals majors a la dels fenòmens meteorològics.

Queda quantificada per mitjà de l’anomalia climàtica.

**METEOROLOGIA** [entrada nova] **variabilitat meteorològica** *c. nom. f.* Característica intrínseca de la dinàmica atmosfèrica, que es manifesta amb canvis de les variables i els fenòmens meteorològics en una escala espacial i temporal pròpia de la meteorologia.

**METEOROLOGIA** [entrada nova] **variable** *f.* En referència al vent, direcció que se li assigna quan oscil·la freqüentment en més de 90° durant un període de temps que correspon a l’observació.

**METEOROLOGIA** [entrada nova] **variable atmosfèrica** *c. nom. f.* Magnitud física que caracteritza l’estat de l’atmosfera en un lloc i en un moment determinats.

Sin. compl.: variable meteorològica

**METEOROLOGIA** [entrada nova] **variable meteorològica** *c. nom. f.* Variable atmosfèrica.

**NÚVOLS** [entrada nova] **varietat nuvolosa** *c. nom. f.* Cadascuna de les subdivisions dels gèneres i les espècies dels núvols que estableix l’Organització Meteorològica Mundial.

**INSTRUMENTACIÓ** [entrada original] **variògraf** *m.* Variòmetre inscriptor.

**INSTRUMENTACIÓ** [entrada actualitzada] **variòmetre** *m.* Aparell per a mesurar les petites fluctuacions d’una variable meteorològica, i més particularment la velocitat d’aquestes fluctuacions.

Quan altra cosa no s’indica, es tracta del variòmetre de pressió.

**METEOROLOGIA** [entrada nova] **vector vent** *c. nom. m.* Vector dibuixat en la direcció i el sentit en què bufa el vent i que té com a mòdul la seva velocitat.

**NÚVOLS** [entrada nova] **vel nuvolós** *c. nom. m.* Capa de núvol que és prou prima per deixar entreveure la posició del disc solar o lunar en el cel.

Sin. compl.: *pallium*, *velum*

**ALTRES ÀREES** [entrada original] **velocitat angular** *c. nom. f.* Quocient de dividir la variació del valor d’un angle pel temps en el qual té lloc la variació.

En meteorologia teòrica té excepcional importància la velocitat angular de la rotació terrestre (*w* = 0,000 073 s-1).

**METEOROLOGIA** [entrada nova] **velocitat del vent** *c. nom. f.* Variable meteorològica que fa referència a la component horitzontal del desplaçament de l’aire en un cert instant de temps i un lloc concret.

**NÚVOLS** [entrada nova] ***velum*** *m.* Vel nuvolós.

**FENÒMENS METEOROLÒGICS** [entrada nova] **vendaval** *m.* Vent molt intens i virulent, sense arribar a huracanat, que es forma en el si d’algunes tempestes.

**FENÒMENS METEOROLÒGICS** [entrada original] **vent** *m.* Moviment de l’aire.

D’una manera més concreta, moviment de l’aire paral·lelament al terreny. Sobre els noms locals del vent, es pot consultar el *Vocabulari de* *pesca* d’E. Roig i J. Amades (*Butlletí de Dialectologia Catalana*, gener-desembre 1926) i *Els noms dels vents en català* de Mn. A. Griera (en el mateix *Butlletí*,juliol-desembre 1914).

**FENÒMENS METEOROLÒGICS** [entrada nova] **vent ageostròfic** *c. nom. m.* Vent que resulta de la diferència entre el vent que hi ha en un lloc i en un moment determinats i el vent geostròfic corresponent.

**FENÒMENS METEOROLÒGICS** [entrada nova] **vent anabàtic** *c. nom. m.* Vent que bufa cap amunt en els vessants dels terrenys que s’han escalfat fortament a causa de la radiació solar.

**FENÒMENS METEOROLÒGICS** [entrada original] **vent antitríptic** *c. nom. m.* Vent teòric, en el qual la fricció predomina sobre els altres factors.

El moviment és en el sentit del gradient baromètric, però molt esmorteït.

**FENÒMENS METEOROLÒGICS** [entrada nova] **vent ciclostròfic** *c. nom. m.* Vent que resulta de l’equilibri entre la component horitzontal de la força causada per la variació de la pressió atmosfèrica i la força centrífuga, suposant que aquestes forces són les úniques que actuen sobre l’aire.

**FENÒMENS METEOROLÒGICS** [entrada nova] **vent del gradient** *c. nom. m.* Vent que resulta de l’equilibri entre la component horitzontal de la força causada per la variació de la pressió atmosfèrica, la component horitzontal de la força de Coriolis i la força centrífuga, suposant que aquestes forces són les úniques que actuen sobre l’aire.

**FENÒMENS METEOROLÒGICS** [entrada original] **vent constant equivalent** *c. nom. m.* En balística, vent teòric, de direcció i velocitat constants, que produiria sobre un projectil el mateix efecte que els vents actuals que el projectil troba en el seu camí.

**FENÒMENS METEOROLÒGICS** [entrada original] **vent d’afrau** *c. nom. m.* Terral de poc gruix, que entra en el mar encaixonat per un rieral o afrau.

**FENÒMENS METEOROLÒGICS** [entrada original] **vent d’allau** *c. nom. m.* Vent d’evicció impetuós, degut a la massa d’aire que l’estimbada d’una allau posa en moviment.

**FENÒMENS METEOROLÒGICS** [entrada original] **vent de neu** *c. nom. m.* Vent que ve d’una zona on hi ha neu i gel.

A Catalunya, on les veritables glaceres són poques i insignificants, un nom equivalent al francès de *vent de glacier* és natural que no existeixi. Essent el mateix el fet físic que representen, es pot també donar com a equivalent local del *vent de glacier* el *vent de neu*.

**FENÒMENS METEOROLÒGICS** [entrada original] **vent dominant** *c. nom. m.* Aquell que correspon a la direcció més freqüent en una localitat.

És un dels elements determinants del clima.

**FENÒMENS METEOROLÒGICS** [entrada nova] **vent dur** *c. nom. m.* Vent de força 8 a l’escala de Beaufort, amb velocitats compreses entre els 62 i 74 km · h–1.

**FENÒMENS METEOROLÒGICS** [entrada nova] **vent en altura** *c. nom. m.* Vent que bufa a l’atmosfera lliure.

**FENÒMENS METEOROLÒGICS** [entrada original] **vent eulerià** *c. nom. m.* Vent teòric en el qual no influeixen ni la rotació de la Terra ni la fricció, i és degut solament al gradient baromètric.

**FENÒMENS METEOROLÒGICS** [entrada nova] **vent fluix** *c. nom. m.* Vent de força 3, amb una velocitat entre 3,4 i 5,4 m · s–1.

**FENÒMENS METEOROLÒGICS** [entrada nova] **vent fluixet** *c. nom. m.* Vent de força 2, amb una velocitat entre 1,6 i 3,3 m · s–1.

**FENÒMENS METEOROLÒGICS** [entrada nova] **vent fort** *c. nom. m.* Vent de força 7, amb una velocitat entre 13,9 i 17,1 m · s–1.

**FENÒMENS METEOROLÒGICS** [entrada nova] **vent fresc** *c. nom. m.* Vent de força 6, amb una velocitat entre 10,8 i 13,8 m · s–1.

**FENÒMENS METEOROLÒGICS** [entrada nova] **vent fresquet** *c. nom. m.* Vent de força 5, amb una velocitat entre 8 i 10,7 m · s–1.

**FENÒMENS METEOROLÒGICS** [entrada actualitzada] **vent geostròfic** *c. nom. m.* Vent que està d’acord, en direcció i velocitat, amb la distribució de les isòbares considerades com a rectilínies.

S’assoleix a partir de l’equilibri entre la força causada per la variació de la pressió atmosfèrica i la força de Coriolis, suposant que aquestes forces són les úniques que actuen sobre l’aire.

**FENÒMENS METEOROLÒGICS** [entrada nova] **vent huracanat** *c. nom. m.* Vent molt fort de força 12 a l’escala de Beaufort, amb una velocitat superior als 119 km · h–1.

**FENÒMENS METEOROLÒGICS** [entrada original] **vent inferior** *c. nom. m.* Vent arran de terra o prop de terra.

**FENÒMENS METEOROLÒGICS** [entrada nova] **vent ionosfèric** *c. nom. m.* Vent que bufa a la ionosfera.

**FENÒMENS METEOROLÒGICS** [entrada original] **vent isobàric** *c. nom. m.* Vent corresponent al gradient isobàric i a la curvatura de les línies isobàriques.

Freqüentment assoleix la seva força i direcció teòriques prop dels 1.000 metres d’altitud.

**FENÒMENS METEOROLÒGICS** [entrada nova] **vent isal·lobàric** *c. nom. m.* Component del vent ageostròfic originat per les variacions locals de la pressió atmosfèrica, que varien amb el pas del temps.

**FENÒMENS METEOROLÒGICS** [entrada original] **vent laminar** *c. nom. m.* Vent seguit, sense ratxes.

**FENÒMENS METEOROLÒGICS** [entrada nova] **vent local** *c. nom. m.* Vent que bufa generalment en una regió determinada en virtut de causes geogràfiques i orogràfiques.

**FENÒMENS METEOROLÒGICS** [entrada nova] **vent moderat** *c. nom. m.* Vent de força 4, amb una velocitat entre 5,5 i 7,9 m · s–1.

**FENÒMENS METEOROLÒGICS** [entrada nova] **vent molt dur** *c. nom. m.* Vent de força 9 a l’escala de Beaufort, amb una velocitat entre 75 i 88 km · h–1.

**FENÒMENS METEOROLÒGICS** [entrada nova] **vent solar** *c. nom. m.* Flux de plasma format per partícules atòmiques i subatòmiques molt energètiques carregades elèctricament, que provenen de la corona solar a gran velocitat i es dirigeixen en totes direccions.

**FENÒMENS METEOROLÒGICS** [entrada original] **vent superior** *c. nom. m.* Vent en altura, a molta distància de terra.

**FENÒMENS METEOROLÒGICS** [entrada nova] **vent tèrmic** *c. nom. m.* Diferència entre el vent geostròfic en el límit superior i en el límit inferior d’una capa atmosfèrica.

**FENÒMENS METEOROLÒGICS** [entrada original] **vent turbulent** *c. nom. m.* Vent ratxós.

**OBSERVACIÓ ATMOSFÈRICA** [entrada nova] **vent variable** *c. nom. m.* Vent que canvia de direcció amb freqüència.

**FENÒMENS METEOROLÒGICS** [entrada actualitzada] **ventada** *f.* Augment sobtat de la força del vent, de més durada que una ratxa.

Sin. compl.: venteguera, ventolera

**FENÒMENS METEOROLÒGICS** [entrada nova] **venteguera** *f.* Ventada.

**FENÒMENS METEOROLÒGICS** [entrada nova] **ventolera** *f.* Ventada.

**FENÒMENS METEOROLÒGICS** [entrada nova] **ventolina** *f.* Vent de força 1, amb una velocitat entre 0,3 i 1,5 m ·s–1.

**FENÒMENS METEOROLÒGICS** [entrada original] **vents alisis** *c. nom. m. pl.* Vents persistents que bufen del NE en l’hemisferi boreal i del SE en l’austral, des de la faixa tropical anticiclònica cap a l’equador.

Sin. compl.: alisis

**FENÒMENS METEOROLÒGICS** [entrada original] **vents etesis** *c. nom. m. pl.* Vents de periodicitat anual, que en els mars propers a Grècia bufen alternativament cap a l’Àfrica o cap a Europa.

Tenen caràcter de monsó, degut a l’escalfament i refredament del desert de Líbia. Més freqüentment s’anomenen *etesis* els monsons d’estiu, o sia els que bufen cap a l’Àfrica, de direcció compresa entre el N i el NE.

**FENÒMENS METEOROLÒGICS** [entrada nova] **vents polars de l’est** *c. nom. m. pl.* Vents que bufen de l’est a les regions compreses entre els pols i els cinturons subpolars de baixes pressions i que formen part de la circulació general.

**NÚVOLS** [entrada original] **ventre de conill** *c. nom. m.* Nom que donen els mariners a l’altocúmulus lenticular quan és de formes arrodonides i amb la part central fosca.

**FENÒMENS METEOROLÒGICS** [entrada original] **verberol** *m.* «Quan una ratxa, amb certa component ascendent, s’amorra sobre la mar, hi produeix un enfosquiment de color entremig d’un escampall de ruixim: és el *verberol.* Ve a ésser, doncs, el mateix fet de les ramioles, emperò molt intensificat.»

Aquesta definició que Rafel Patxot dona del mot *barberol* en el seu volum d’*Observacions de Sant Feliu de Guíxols*, sembla justificar la grafia que ací hem adoptat, considerant el mot com a derivat de *verberar*.

Sin. compl.: barberol

**FENÒMENS METEOROLÒGICS** [entrada nova] **barberol** *m*. Verberol.

**ALTRES ÀREES** [entrada original] **vernalització** *f.* Jarovització.

**NÚVOLS** [entrada nova] ***vertebratus*** *adj.* Dit de la varietat de núvol del gènere cirrus que té forma d’esquelet de peix.

**NÚVOLS** [entrada original] **vespral** *adj*. Es diu dels núvols cumuliformes que a la caiguda del dia perden la seva activitat en direcció vertical i s’estenen horitzontalment en forma d’estratocúmulus (*stratocumulus vesperalis*) abans d’esvair-se.

**METEOROLOGIA** [entrada nova] **VFR** *f.* *pl*. Sigla de regles de vol visual.

**METEOROLOGIA** [entrada nova] **regles de vol visual** *c. nom. f. pl.* Conjunt de normes i procediments que regulen el vol de les aeronaus basades en l’observació visual.

En anglès, *visual flight rules.*

Sigla: VFR

**FENÒMENS METEOROLÒGICS** [entrada actualitzada] ***virgum*** *m.*Virga.

**FENÒMENS METEOROLÒGICS** [entrada nova] **virga** *f.* Complement de núvol del gènere cumulonimbus, cúmulus, estratocúmulus, nimboestratus, altoestratus, altocúmulus o cirrocúmulus, en forma de vel o cortina, compost per gotes o cristalls de glaç procedents del núvol sota el qual és situat, que es precipiten i s’evaporen completament abans d’arribar a la superfície terrestre.

Cua més o menys cònica o punxeguda cap avall, que penja d’un núvol i que és atribuïda generalment a una precipitació que no arriba a terra.

En moltes ocasions, però, el *virgum* és un fenomen de condensació ascendent, al cim del qual es forma després el veritable núvol, que sol tenir aleshores forma cumulosa.

Sin. compl.: *virgum*

**METEOROLOGIA** [entrada original] **viscositat** *f.* Fricció interna dels fluids naturals, en virtut de la qual tot moviment relatiu dins el fluid tendeix a ésser anul·lat.

**OBSERVACIÓ ATMOSFÈRICA** [entrada actualitzada] **visibilitat** *f.* Transparència de l’aire, definida per la distància màxima a la qual són visibles i identificables els objectes.

**OBSERVACIÓ ATMOSFÈRICA** [entrada nova] **visibilitat horitzontal** *c. nom. f.* Visibilitat en el pla horitzontal en què es troba qui observa.

**ALTRES ÀREES** [entrada original] **volum específic** *c. nom. m.* Volum de la unitat de massa.

És el valor recíproc de la densitat.

**NÚVOLS** [entrada nova] ***volutus*** *adj.* Espècie nuvolosa generalment baixa, en forma tubular allargada que presenta una rotació lenta al voltant d’un eix axial.

**FENÒMENS METEOROLÒGICS** [entrada original] **volva de neu** *c. nom. f.* Floc de neu molt petit i lleu, que voleia amb facilitat.

**METEOROLOGIA** [entrada nova] **vòrtex** *m.* Flux rotatori dotat de vorticitat, en què l’aire descriu trajectòries de corrent tancada, en rotació, de vegades en espiral.

**METEOROLOGIA** [entrada nova] **vòrtex de cicló** *c. nom. m.* Ull de la tempesta.

**METEOROLOGIA** [entrada nova] **vòrtex polar** *c. nom. m.* Circulació ciclònica a la part baixa de l’estratosfera, que es desplaça d’oest a est al voltant de la regió polar.

Es troba acoblat a un vòrtex inferior, de l’alta troposfera, la dinàmica del qual està modulat pel superior.

Sin. compl.: vòrtex circumpolar

**METEOROLOGIA** [entrada nova] **vòrtex circumpolar** *c. nom. m.* Vòrtex polar.

**METEOROLOGIA** [entrada nova] **vòrtex de von Kármán** *c. nom. m.* Vòrtex de núvols distribuïts en fila a sotavent d’un sistema orogràfic, amb una extensió que pot ser de centenars de kilòmetres.

**METEOROLOGIA** [entrada actualitzada] **vorticitat** *f.* Magnitud igual al doble de la velocitat angular d’un element fluid, en la seva rotació elemental.

Circulació de l’aire al voltant d’un eix caracteritzada pel vector ***q*** que defineix la relació ***q*** = rot ***v***, on ***v*** és el vector vent. És una mesura de la rotació de l’aire a petita escala.

**METEOROLOGIA** [entrada nova] **vorticitat absoluta** *c. nom. f.* Vorticitat mesurada en un sistema de referència absolut.

**METEOROLOGIA** [entrada nova] **vorticitat isobàrica** *c. nom. f.* Vorticitat relativa mesurada en una superfície isobàrica.

**METEOROLOGIA** [entrada nova] **vorticitat potencial** *c. nom. f.* Vorticitat que adquireix una columna d’aire compresa entre dues superfícies isentròpiques quan és transportada fins a una latitud determinada, i estirada o comprimida fins a una espessor baromètrica de referència.

**METEOROLOGIA** [entrada nova] **vorticitat relativa** *c. nom. f.* Vorticitat mesurada en un sistema de referència fix respecte de la superfície terrestre.

**W**

**METEOROLOGIA** [entrada nova] **W** *m.* Sigla amb la qual s’expressa el vent de l’oest.

**METEOROLOGIA** [entrada nova] **vents de l’oest** *c. nom. m. pl.* Vents de la Circulació General de l’Atmosfera de component oest a latituds compreses entre els 30º i 60º de latitud.

Són coneguts també amb el nom anglès, *westerlies*.

**METEOROLOGIA**[entrada nova] **índex de fredor** *c. nom. m.* Índex que permet determinar la sensació tèrmica de fredor del cos humà a partir de la combinació de la temperatura i la velocitat del vent.

També és conegut amb el nom anglès, *windchill*.

**X**

**FENÒMENS METEOROLÒGICS** [entrada actualitzada] **xàfec** *m.* Pluja de gran intensitat i gairebé sempre de curta durada, produïda per una tempesta o un cúmulus molt desenvolupat.

En l’*Atles internacional dels núvols* s’explica de la següent manera el significat de *xàfec*: «Poden caure en forma de xàfec la pluja, la neu, l’aiguaneu, el calabruix, la calamarsa, la pedra i els granets de glaç. El que caracteritza un xàfec no és solament que la precipitació comenci i pari bruscament, sinó, abans que tot, l’aspecte del cel. Es coneix el temps de xàfecs per l’alternança ràpida de núvols tempestuosos, foscos i amenaçadors, amb clarianes de poca durada, sovint amb cel d’un blau fosc (temps d’abril). Si no hi ha veritables clarianes entremig dels núvols, això prové, sigui d’un sostre de núvols alts (generalment precursors de més pluja), sigui que l’interval entre els núvols de xàfec és ple de núvols lleugers i baixos. També pot succeir que la pluja no pari mai completament, i aleshores l’arribada del xàfec és avisada per la vinguda d’un enfosquiment sobtat». Segons aquesta definició, en els xàfecs està comprès el fenomen menys intens que en el seu lloc hem anomenat ruixat. Possiblement, és preferible donar el nom de *ruixat*,en general, a les pluges d’inestabilitat (en anglès, *shower*), tal com allí s’ha dit, i reservar el de *xàfec* per als ruixats d’intensitat molt gran (en anglès, *cloud burst*).

**METEOROLOGIA** [entrada actualitzada] **xafogor** *f.* Calor sufocant que se sent en temps calent, humit i encalmat.

**METEOROLOGIA** [entrada original] **xaloc** *m.* Vent del SE.

**INSTRUMENTACIÓ** [entrada actualitzada] **xarxa meteorològica** *c. nom. f.* Sistema d’estacions, observatoris, aparells inscriptors, observadors isolats, etc., distribuïts en un país per a fer observacions científiques en col·laboració.

**OBSERVACIÓ ATMOSFÈRICA** [entrada nova] **xiulet atmosfèric** *c. nom. m.* Pertorbació que se sent com un xiulet que es rep a freqüències molt baixes en els receptors de ràdio, originat per descàrregues elèctriques en l’atmosfera.

**FENÒMENS METEOROLÒGICS** [entrada nova] **xim-xim** *m*. Pluja de molt poca intensitat.

**Z**

**METEOROLOGIA** [entrada original] **zèfir** *m.* Brisa suau de ponent amb temps bo i càlid.

**OBSERVACIÓ ATMOSFÈRICA** [entrada original] **zenit** *m.* El punt del cel vers el qual es dirigeix la vertical cap amunt.

**METEOROLOGIA** [entrada original] **zero** *m.* Origen de la graduació d’un instrument.

**METEOROLOGIA** [entrada original] **zero absolut** *c. nom. m.* La temperatura de –273,1 °C que és equivalent a 0° A.

**METEOROLOGIA** [entrada original] **zona convectiva** *c. nom. f.* Troposfera.

**NÚVOLS** [entrada original] **zona de connexió** *c. nom. f.* L’espai que sol existir entre dos sistemes nuvolosos consecutius, principalment seguint el front polar i cap a la part equatorial de la regió compresa entre els dos sistemes.

Es caracteritza per una faixa zonal de núvols de bon temps (Sc, St, boires).

**METEOROLOGIA** [entrada nova] **zona de convergència intertropical** *c. nom. f.* Franja que envolta l’equador terrestre on dominen les baixes pressions i on es produeix la convergència dels vents alisis dels dos hemisferis.

Correspon a la zona de depressions dels tròpics, que generen un temps plujós, però sempre amb temperatures càlides.

Sigla: ZCIT

**CLIMATOLOGIA** [entrada nova] **ZCIT** *f.* Sigla de zona de convergència intertropical.

**ALTRES ÀREES** [entrada original] **zona de silenci** *c. nom. f.* Audició anòmala.

**METEOROLOGIA** [entrada original] **zona de transició** *c. nom. f.* Zona entre dues masses d’aire, que no té les propietats de cap d’elles.

Se la sol considerar com a part de la massa més freda, influïda per l’altra.

**CLIMATOLOGIA** [entrada original] **zones climàtiques** *c. nom. f. pl.* Zones en cadascuna de les quals els climes tenen alguna semblança, i que recorden de lluny les zones geogràfiques de la Terra.

Ordinàriament se n’admeten vuit: zona equatorial o intertropical, amb pluges abundants; la voregen dues zones subtropicals, de clima estepari o desèrtic; després segueixen dues zones temperades, amb pluges; una zona (exclusiva de l’hemisferi nord) de grans variacions de temperatura, i finalment dos casquets polars amb temperatures glacials.

**METEOROLOGIA** [entrada original] **zonal** *adj*. En la direcció dels paral·lels terrestres.